(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Δ΄

Πέμπτη, 06 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν δεκαπέντε φοιτητές και οκτώ συνοδοί τους από την Ουγγαρία, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 7 Οκτωβρίου, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Οικονομικών: «Κύρωση Κώδικα Είσπραξης Δημοσίων Εσόδων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
  
Β. Επί του σχεδίου νόμου του Υπουργείου Οικονομικών:  
 ΑΛΕΞΙΑΔΗΣ Τ. , σελ.   
 ΑΜΑΝΑΤΙΔΗΣ Γ. , σελ.   
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΓΡΗΓΟΡΙΑΔΗΣ Κ. , σελ.   
 ΕΛΕΥΘΕΡΙΑΔΟΥ Σ. , σελ.   
 ΘΕΟΧΑΡΗΣ Θ. , σελ.   
 ΚΑΒΒΑΔΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΛΟΒΕΡΔΟΣ Α. , σελ.   
 ΛΟΓΙΑΔΗΣ Γ. , σελ.   
 ΜΠΟΥΜΠΑΣ Κ. , σελ.   
 ΠΑΝΑΣ Α. , σελ.   
 ΠΑΠΑΝΑΤΣΙΟΥ Α. , σελ.   
 ΣΚΑΝΔΑΛΙΔΗΣ Κ. , σελ.   
 ΣΠΑΝΑΚΗΣ Β. , σελ.   
 ΣΤΑΪΚΟΥΡΑΣ Χ. , σελ.   
 ΣΤΑΜΕΝΙΤΗΣ Δ. , σελ.   
 ΥΨΗΛΑΝΤΗΣ Β. , σελ.   
 ΦΩΤΗΛΑΣ Ι. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Δ΄

Πέμπτη 6 Οκτωβρίου 2022

Αθήνα, σήμερα στις 6 Οκτωβρίου 2022, ημέρα Πέμπτη και ώρα 10.16΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη νομοθετική εργασία, επιτρέψτε μου πρώτα να ανακοινώσω στο Σώμα το δελτίο των επικαίρων ερωτήσεων της Παρασκευής 7 Οκτωβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 11/3-10-2022 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ.Σταύρου Αραχωβίτηπρος τον ΥπουργόΑγροτικής Ανάπτυξης και Τροφίμων, με θέμα: «Καθυστέρηση στην προκήρυξη των μελετών του αρδευτικού δικτύου του φράγματος Κελεφίνας στη Λακωνία».

2. Η με αριθμό 19/3-10-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Για τις προσλήψεις αρχειονόμων - βιβλιοθηκονόμων για τη λειτουργία της Εθνικής Βιβλιοθήκης των δημοσίων βιβλιοθηκών και των Γενικών Αρχείων του Κράτους».

3. Η με αριθμό 3/3-10-2022 επίκαιρη ερώτηση του Βουλευτή Β2΄Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος την Υπουργό Παιδείας και Θρησκευμάτων, με θέμα: «Μεταστέγαση του Ενιαίου Ειδικού Επαγγελματικού Γυμνασίου - Λυκείου (ΕΝΕΕΓΥΛ) Περιστερίου στο μεγαλύτερο αλλά ακατάλληλο κτήριο του 14ου Γυμνασίου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 23/3-10-2022 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ.Σταύρου Αραχωβίτηπρος τον ΥπουργόΕργασίας και Κοινωνικών Υποθέσεων, με θέμα: «Ενώ οι ανάγκες γιγαντώνονται, χωρίς εργάτες γης μένει η Λακωνία».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Οικονομικών: «Κύρωση Κώδικα Είσπραξης Δημοσίων Εσόδων».

Η Διάσκεψη των Προέδρων αποφάσισε στη συνεδρίασή της στις 29 Σεπτεμβρίου 2022 τη συζήτηση και ψήφιση του νομοσχεδίου σε μία συνεδρίαση επί της αρχής και επί του συνόλου με τη διαδικασία που προβλέπεται για τους κώδικες στα άρθρα 76 του Συντάγματος και 111 του Κανονισμού της Βουλής.

Ειδικότερα ως προς την οργάνωση της συζήτησης, μετά από συμφωνία προτείνονται, εκτός από τους εισηγητές, τους ειδικούς αγορητές, τους Κοινοβουλευτικούς Εκπροσώπους, καθώς και τους Υπουργούς, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα, καθώς και ένας δωδεκαμελής κύκλος ομιλητών με αναλογία πέντε από τη Νέα Δημοκρατία, τρεις από τον ΣΥΡΙΖΑ, έναν από το Κίνημα Αλλαγής, έναν από το ΚΚΕ, έναν από την Ελληνική Λύση και έναν από το ΜέΡΑ25. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Νομίζω ότι δεν υπάρχει αντίρρηση επί της πρότασης. Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Καλείται στο Βήμα ο γενικός εισηγητής της Νέας Δημοκρατίας κ. Βασίλειος - Πέτρος Σπανάκης για δεκαπέντε λεπτά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η κύρωση ενός κώδικα δεν είναι μια απλή τυπική διαδικασία. Η κύρωση ενός κώδικα και, μάλιστα, όταν γίνεται μετά από σαράντα οκτώ ολόκληρα χρόνια, είναι μια σημαντική διαδικασία, μια διαδικασία που από πίσω κρύβονται ώρες εργασίας στελεχών του Υπουργείου Οικονομικών, της υπηρεσιακής και πολιτικής ηγεσίας, προκειμένου σήμερα στο Κοινοβούλιό μας να έρθει προς κύρωση. Και είναι πολύ σημαντικό, διότι η κύρωση του Κώδικα Είσπραξης Δημοσίων Εσόδων είναι η κύρωση ενός κώδικα πολύ σημαντικού για το μέλλον του δημοσίου, για το μέλλον των νομικών προσώπων που εφαρμόζουν τον συγκεκριμένο κώδικα, για το μέλλον του ΕΦΚΑ που εφαρμόζει τον συγκεκριμένο κώδικα, καθώς, επίσης, και όλης της τοπικής αυτοδιοίκησης Α΄ και Β΄ βαθμού.

Πραγματικά με τον κώδικα που έρχεται σήμερα προς ψήφιση, προς κύρωση στο Κοινοβούλιό μας βλέπουμε διατάξεις αναχρονιστικές να απαλείφονται, αλλά βλέπουμε και διατάξεις μέσα από μια ολοκληρωμένη σοβαρή δουλειά που έχει γίνει από μια ομάδα εργασίας και μιλάμε για έναν κώδικα προσαρμοσμένο στο σήμερα.

Δεν θα ήθελα να κουράσω το Κοινοβούλιό μας και όσους μας παρακολουθούν, αλλά αξίζει να πούμε ότι με τον συγκεκριμένο κώδικα επικαιροποιούνται διατάξεις, προσαρμόζονται διατάξεις, όπως υπάρχουν σήμερα στον Κώδικα Πολιτικής Δικονομίας, όπως υπάρχουν στον πτωχευτικό, όπως υπάρχουν στον ποινικό, όπως υπάρχουν στον Κώδικα Φορολογικής Διαδικασίας.

Σήμερα, λοιπόν, έχουμε την κύρωση ενός κώδικα που αποτελείται από δύο άρθρα. Το πρώτο άρθρο είναι η κύρωση και το δεύτερο άρθρο είναι η έναρξη ισχύος και έχουμε ογδόντα πέντε άρθρα, τα οποία τμηματικά είναι σε έντεκα μέρη. Όμως, θα ήθελα να πω ποιες είναι εκείνες οι διατάξεις που στην ουσία απαλείφονται και ερχόμαστε να προσαρμοστούμε με την υπόλοιπη νομοθεσία.

Για παράδειγμα, μέχρι σήμερα που θα γίνει νόμος του κράτους, υπήρχε η προσωποκράτηση. Η προσωποκράτηση έχει καταργηθεί με νόμο του 2010. Για παράδειγμα, υπήρχε στο άρθρο 6 -μπορείτε να το διαβάσετε- το πρόστιμο εκπρόθεσμης καταβολής. Το πρόστιμο αυτό καταργείται διότι δεν υπάρχει.

Ο κώδικας είχε, όμως, και κάποιες άλλες έννοιες που σήμερα δεν υπάρχουν. Μάλιστα, έρχεται και προσαρμόζεται στην υφιστάμενη οργανωτική δομή τόσο της Ανεξάρτητης Αρχής Δημοσίων Εσόδων όσο και της τοπικής αυτοδιοίκησης και, μάλιστα, μετά την ψήφιση του καλλικρατικού νόμου.

Όμως, υπάρχουν σημαντικές εξαιρέσεις στον κώδικα αυτόν από τις κατασχέσεις, όπως και σοβαρές επικαιροποιήσεις. Ποιες είναι αυτές οι εξαιρέσεις; Δεν μπορεί να υπάρξει καμμία κατάσχεση σε εκείνα τα πράγματα που είναι απαραίτητα για τη διαβίωση ενός φορολογούμενου, για εκείνα τα πράγματα τα οποία είναι απαραίτητα για την εργασία, προκειμένου να του φέρει το εισόδημα για τη διαβίωση του φορολογούμενου.

Να δούμε, λοιπόν, λίγο και την άλλη έννοια την οποία έρχεται και φέρνει αυτός ο κώδικας. Να δούμε, όμως, και τι δεν κατάσχεται. Δεν κατάσχονται μισθοί, συντάξεις, ασφαλιστικά βοηθήματα μέχρι το ποσό των 1250 ευρώ -μπορείτε να το δείτε στο άρθρο 33 του υπό ψήφιση κώδικα- το 50% του εφάπαξ. Αν κάποιος φορολογούμενος οφείλει, το 50% του εφάπαξ που είναι να λάβει είναι ακατάσχετο.

Και τώρα να πάμε σε ένα κρίσιμο ζήτημα στο άρθρο 43 παράγραφος 2. Στο άρθρο 43 παράγραφος 2 προστατεύεται η πρώτη κατοικία. Υπάρχουν οι δυνατότητες όταν συντρέχουν περιπτώσεις. Μάλιστα, θα ήθελα -για να γραφτεί στα Πρακτικά- να σας πω ότι στο άρθρο 43 παράγραφος 2 οι προθεσμίες της παραγράφου 1 λέει ότι δεν τηρούνται, αν συντρέχει σπουδαίος λόγος που αναφέρεται σε αιτιολογημένη έκθεση του διοικητή της ΑΑΔΕ. Άρα το πρόγραμμα πλειστηριασμού προστατεύεται η πρώτη κατοικία διότι υπάρχει σπουδαίος λόγος. Επομένως, να δούμε και την άλλη διάσταση του υπό ψήφιση κώδικα.

Αξίζει, όμως, να αναφερθώ και σε άλλα συγκεκριμένα άρθρα, όπως για παράδειγμα στο άρθρο 74 για τις διαγραφές οφειλών προς το δημόσιο με μια συγκεκριμένη διαδικασία που ακολουθείται, στο άρθρο 75 που μιλάμε για τον συμψηφισμό των οφειλών, καθώς να δούμε και το άρθρο 81 όπου υπάρχει ατέλεια στα δικόγραφα, δεν υπόκεινται σε χαρτοσήμανση τα δικόγραφα.

Και φυσικά να πούμε για κάποιες διαδικασίες που βελτιώνονται. Και όταν λέμε «βελτιώνονται», εννοούμε ότι δίδεται η δυνατότητα στον φορολογούμενο με άνεση να κάνει ηλεκτρονική δήλωση, με λίγα λόγια υπάρχει ηλεκτρονική διευκόλυνση. Για παράδειγμα, εάν κάποιος είναι ενοικιαστής και ο εκμισθωτής οφείλει, τότε μπορεί με ηλεκτρονικό τρόπο τόσο στο αρμόδιο ειρηνοδικείο αλλά και στην ηλεκτρονική πλατφόρμα της ΑΑΔΕ να δηλώσει τα σχετικά που απαιτούνται, προκειμένου για τα μισθώματα πώς θα πάει η διαδικασία.

Άρα λοιπόν, αυτό το οποίο είπα στην αρχή «επικαιροποίηση, εκσυγχρονισμός και προβλέψεις», ώστε να εναρμονιστεί με την υφιστάμενη νομοθεσία, ο συγκεκριμένος κώδικας μέσα από αυτά τα ογδόντα πέντε άρθρα έρχεται και τα κάνει πράξη.

Ένας κώδικας όταν έρχεται στο Κοινοβούλιο και μάλιστα μετά από μία πολύ σημαντική δουλειά από την υπηρεσιακή ηγεσία του Υπουργείου Οικονομικών και από τη σχετική ομάδα εργασίας και την φέρνει ο Υπουργός προς ψήφιση, είναι πολύ σημαντικός και δεν νομίζω ότι ο κώδικας είναι ένα πεδίο πολιτικής ή κομματικής αντιπαράθεσης.

Εδώ μιλάμε ότι ξεκαθαρίζονται διατάξεις. Ξεκαθαρίζονται διατάξεις ώστε να διευκολύνονται όλοι οι φορολογούμενοι, οι δικηγόροι, οι λογιστές, όλοι οι εμπλεκόμενοι και μάλιστα είναι πολύ σημαντικό διότι τον κώδικα δεν τον τηρεί μόνο το δημόσιο. Τον τηρεί ο ΕΦΚΑ, τον εφαρμόζουν οι δήμοι. Και όταν λέμε «δημόσια έσοδα» -με τη στενή ή την ευρεία έννοια-, μιλάμε για τα φορολογικά, μιλάμε για τα τελωνειακά, μιλάμε για τα πολεοδομικά πρόστιμα, μιλάμε για μία σειρά. Πρέπει βέβαια να επισημάνουμε αυτό ότι έχουμε και τον Κώδικα Φορολογικής Διαδικασίας.

Όμως, τι βλέπουμε σήμερα; Βλέπουμε ότι αυτός ο κώδικας έρχεται και εναρμονίζει, συντονίζονται οι διατάξεις μεταξύ τους και αυτό είναι πολύ σημαντικό. Επειδή τις τελευταίες ημέρες τόσο εντός Κοινοβουλίου όσο και εκτός Κοινοβουλίου ο Κώδικας Είσπραξης Δημοσίων Εσόδων πήγε να γίνει ένα πεδίο αντιπαράθεσης -και νομίζω ότι αυτό είναι λάθος από την πλευρά της Αντιπολίτευσης- και μάλιστα οι συνάδελφοι του ΣΥΡΙΖΑ -αν δεν κάνω λάθος, θα μας το πει και ο κ. Αλεξιάδης- επιφυλάχθηκαν εάν θα ψηφίσουν ή όχι σήμερα τον κώδικα, εγώ, λοιπόν, από αυτό το Βήμα, κύριε Αλεξιάδη, θα ήθελα να ζητήσω το εξής:

Όλες οι παρατάξεις να υπερψηφίσουν αυτόν τον Κώδικα Είσπραξης Δημοσίων Εσόδων διότι έρχεται μετά από σαράντα οκτώ ολόκληρα χρόνια, διότι έρχεται μέσα από μία ολοκληρωμένη δουλειά και μάλιστα υπήρχε και όλος ο χρόνος -επειδή ως εισηγητής έλαβα και συγκεκριμένα αιτήματα από συλλόγους δικαστικών επιμελητών- για να δούμε βελτιώσεις και έχουν γίνει σημαντικές βελτιώσεις, τις οποίες πρέπει να επισημάνουμε.

Δεν έχει να κάνει ο κώδικας αυτός ούτε με ηλεκτρονικούς πλειστηριασμούς ούτε με πρόστιμα. Έχει να κάνει με μια κωδικοποίηση. Έχει να κάνει με ένα ξεκαθάρισμα διατάξεων, να μην υπάρχουν αναχρονιστικές διατάξεις. Θα μπορούσα να αναφερθώ σε δεκάδες αναχρονιστικές διατάξεις που υπήρχαν στον παλαιό κώδικα. Έρχεται ο σημερινός και το ξεκαθαρίζει. Και αυτό είναι πάρα πολύ σημαντικό.

Κλείνοντας αυτή την εισήγηση, θέλω να σας πω ότι είναι πολύ σημαντικό η νομοθεσία να είναι ξεκάθαρη. Και μάλιστα θέλω να πω ότι και από την πλευρά του ΠΑΣΟΚ στην επιτροπή άκουσα τον κ. Σκανδαλίδη να υπερψηφίζει το συγκεκριμένο κώδικα, «διότι ο κόσμος νιώθει ότι υπάρχει μια ασφάλεια δικαίου», όπως το είπε χαρακτηριστικά -διάβασα τα Πρακτικά- και αυτό είναι σημαντικό. Και είναι σημαντικό διότι η πολυνομία, η σειρά διατάξεων δημιουργεί ένα μεγάλο μπέρδεμα στην ελληνική κοινωνία και αυτό κάποια στιγμή πρέπει να λυθεί.

Αυτό, λοιπόν, το νομοθέτημα, αυτός ο κώδικας, η κύρωση αυτού του κώδικα είναι σε αυτή την κατεύθυνση εναρμόνισης των διατάξεων του κώδικα με την υπόλοιπη νομοθεσία. Και δεν θα ήθελα σε καμμία των περιπτώσεων να γίνει ο κώδικας αυτός ένα πεδίο αντιπαράθεσης ή κινδυνολογίας -άλλο σημαντικό!- ότι έρχονται πλειστηριασμοί.

Εδώ -το είπα ξεκάθαρα- προστατεύεται η πρώτη κατοικία -να μη λέμε ό,τι θέλουμε δεξιά και αριστερά- με συγκεκριμένη διαδικασία και μάλιστα υπήρχαν και κάποιες ενστάσεις και απαντήθηκαν από τον Υπουργό στην επιτροπή σε όλα τα θέματα και θα έχει την ευκαιρία να απαντήσει και άλλα ερωτήματα.

(Θόρυβος από την πτέρυγα του ΣΥΡΙΖΑ)

**ΤΡΥΦΩΝ ΑΛΕΞΙΑΔΗΣ:** Με ποιο άρθρο προστατεύεται η πρώτη κατοικία;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Το ανέφερα προηγουμένως.

**ΒΑΣΙΛΕΙΟΣ ΚΟΚΚΑΛΗΣ:** Το άρθρο 43 παράγραφος 2;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Παράγραφος 2.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καθαρίστε το Βήμα, στο οποίο καλείται ο κ. Τρύφων Αλεξιάδης, εισηγητής του ΣΥΡΙΖΑ.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Δεν θα μπορούσα να ξεκινήσω με κάτι διαφορετικό από αυτό που απασχόλησε την επικαιρότητα χθες, που βέβαια δεν έπαιξε σε πολλά δελτία ειδήσεων για ευνόητους λόγους και που έχει πολύ μεγάλη σημασία, για τα οικονομικά της χώρας. Και μιας και έχουμε εδώ έμπειρα στελέχη από το κυβερνητικό επιτελείο, παράκληση να μας εξηγήσουν με σαφήνεια αυτά που είπε ο κ. Γεραπετρίτης χθες σε σχέση με το λεγόμενο «αποθεματικό» ή «μαξιλαράκι», πόση σχέση έχουν με την πραγματικότητα; Δεν λέω για το αφήγημα «εμείς τα μαζέψαμε», αλλά έχουμε να κάνουμε με το τι γίνεται με τα οικονομικά της χώρας, με τα δημοσιονομικά της χώρας.

Εμείς δεν θα παίξουμε, όπως εσείς με το «γερά, Γερούν» και με τα έξαλα που λέγατε όταν ήσασταν αντιπολίτευση, με τα δύσκολα θέματα των αποθεματικών, αλλά πάρτε σαφή θέση. Πάρτε σαφέστατη θέση στα όσα είπε ο κ. Γεραπετρίτης ότι «εμείς τα μαζέψαμε». Απαντήστε πόσο είναι το αποθεματικό τώρα, πόσο το υπολογίζετε τέλος του χρόνου και κυρίως απαντήστε με σαφήνεια από Ιούλιο του 2019 μέχρι σήμερα πόσο ακριβώς το παραλάβατε, τι έχετε δώσει, τι έχει μείνει.

Εάν δε αυτά που έχετε δώσει είναι σαν αυτό με τα 4,2 εκατομμύρια ευρώ που προεγκρίθηκαν σε δικό σας στέλεχος που έκανε εταιρεία με 5.000 ευρώ, τότε μιλάμε για κάτι διαφορετικό. Και εδώ πλέον είναι αρμοδιότητα άλλων φορέων, έξω από τη Βουλή να διερευνήσουν και να δουν τι ακριβώς έχει γίνει.

Περιμένουμε, λοιπόν, την απάντησή σας για το αποθεματικό, σε σχέση με όσα έχει πει ο κ. Γεραπετρίτης, πόσο είναι τώρα και πόσο υπολογίζετε να είναι 31-12.

Ας έρθουμε τώρα στο νομοσχέδιο. Κατ’ αρχάς, κύριε Υπουργέ, με τις γνώσεις μου ως οικονομολόγος -δεν είμαι νομικός, έχουμε άλλους νομικούς να μιλήσουν- με χαρά είδα κάτι που σήμερα εξήγγειλε η Κυβέρνηση, ότι υπάρχει προστασία της πρώτης κατοικίας για χρέη προς το δημόσιο! Καλά κάνατε και το είπατε, κύριε Σπανάκη. Υπάρχει προστασία -είπατε- της πρώτης κατοικίας για χρέη προς το δημόσιο.

Εγώ δεν το έχω δει στο νομοσχέδιο, αλλά είναι πολύ θετικό αυτό που είπατε. Περιμένουμε να αποτυπωθεί και νομοθετικά. Αν για κάποιο λόγο δεν μπήκε σε αυτό το νομοσχέδιο, φέρτε ένα επόμενο νομοσχέδιο. Διότι εμείς διαπιστώνουμε ότι δεν υπάρχει προστασία της πρώτης κατοικίας για χρέη προς το δημόσιο και τις τράπεζες. Και εκεί είναι η διαφορά μας και μην κάνετε ότι δεν καταλαβαίνετε. Το ότι έγινε κωδικοποίηση της νομοθεσίας είναι κάτι πολύ θετικό. Θετική η κωδικοποίηση και το είπα και στην επιτροπή, μακάρι να βρεθεί μια μόνιμη λύση.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Εσείς φέρατε τη διάταξη για την ΑΑΔΕ, κύριε Υπουργέ!

**ΠΡΟΕΔΡΕΥΩΝ (Νικήτας Κακλαμάνης):** Τώρα τι θα κάνουμε; Θα μιλήσετε μετά.

**ΤΡΥΦΩΝ ΑΛΕΞΙΑΔΗΣ:** Δεν καταλαβαίνω αυτόν τον εκνευρισμό. Εσείς συνήθως είστε ήρεμος άνθρωπος. Δεν καταλαβαίνω τον εκνευρισμό.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε. Δεν γράφεται και τίποτα στα Πρακτικά ούτως η άλλως.

Συνεχίστε.

**ΤΡΥΦΩΝ ΑΛΕΞΙΑΔΗΣ:** Εγώ έθεσα ένα απλό ερώτημα. Εάν κάνω λάθος, μπορεί να πάρει το λόγο ο κύριος Υπουργός, ο κ. Σπανάκης, ο κ. Θεοχάρης και να πει: Κύριε Αλεξιάδη, δεν ξέρεις τι σου γίνεται. Βάσει του νόμου τάδε, προστασία πρώτης κατοικίας για χρέη προς το δημόσιο υπάρχει.

Πάμε, όμως, στο νομοσχέδιο. Θετική η κωδικοποίηση των νόμων και μακάρι να βρεθεί μόνιμη λύση και όταν αλλάζει κάτι, ειδικά στα φορολογικά αλλά και στα υπόλοιπα, να έχουμε αυτόματη κωδικοποίηση, όπως έχουμε, για παράδειγμα, από το έγκυρο site taxheaven.gr, όπου λίγες μέρες μετά από το νομοσχέδιο -μερικές φορές και την επόμενη, μεθεπόμενη- έχουμε αμέσως την κωδικοποίηση των νόμων που έχουν ψηφιστεί. Άρα, μην κάνουμε κουβέντα και μη χάνουμε χρόνο σε κάτι που είναι αυτονόητο.

Οι επόμενες εκλογές δίνουν -νομίζω- δυνατότητα σε όποια κυβέρνηση σχηματιστεί να φέρει τέτοιες ρυθμίσεις με τις οποίες να έχουμε αυτόματη κωδικοποίηση και να μην έχουμε αυτό το μπάχαλο που γίνεται σε πάρα πολλές νομοθεσίες.

Εμείς, όμως, δεν θα πέσουμε στην παγίδα που έπεσαν, δυστυχώς, άλλοι σε αυτή την Αίθουσα, να υπερψηφίσουμε την κωδικοποίηση, ενώ διαφωνούμε στο περιεχόμενό της. Και δεν ξέρω αν αυτοί που θα υπερψηφίσουν το συγκεκριμένο νομοσχέδιο συμφωνούν στο περιεχόμενο της κωδικοποίησης.

Εμείς, λοιπόν, διαφωνούμε στο περιεχόμενο των νόμων. Και εδώ υπάρχει ένα επιχείρημα, το ακούμε και από τη Δεξιά και από το ΚΚΕ. Ακούμε το επιχείρημα γιατί δεν τα άλλαξε ο ΣΥΡΙΖΑ. Πρώτα από όλα, έχουμε προκαλέσει -και δεν τολμάτε να το κάνετε- τη Νέα Δημοκρατία να προκαλέσει τη συζήτηση στην Επιτροπή Οικονομικών Υποθέσεων, σε συνέδριο ή όπου θέλετε για το τι έγινε μέχρι το 2015, τι έγινε 2015 - 2019, τι έγινε από το 2019 μέχρι σήμερα. Διότι στα θέματα προστασίας πρώτης κατοικίας τα κάνατε χειρότερα από ό,τι τα παραλάβατε.

Σε ό,τι αφορά, λοιπόν, τα συγκεκριμένα ζητήματα, ειδικά για τους πλειστηριασμούς, εγώ θα ήθελα μια σαφέστατη απάντηση από το ΚΚΕ. Είναι κατά γενικά των πλειστηριασμών; Εμείς είμαστε σαφέστατα κατά των πλειστηριασμών πρώτης κατοικίας και έχουμε γι’ αυτό κάνει συγκεκριμένες πράξεις ως κυβέρνηση και έχουμε και συγκεκριμένες προτάσεις.

Όμως, ξαναείπα το παράδειγμα: Οι εργαζόμενοι σε μια ναυτιλιακή εταιρεία δηλαδή οι ναυτικοί, οι οποίοι διεκδικούν δεδουλευμένα και πάνε στα δικαστήρια και προχωρούν σε πλειστηριασμό για να εισπράξουν, με ποιον άλλο τρόπο θα εισπράξουν τα δεδουλευμένα; Σε αυτό ας υπάρχει μία απάντηση και ένα ξεκαθάρισμα.

Όταν είπα για τους ηλεκτρονικούς πλειστηριασμούς, επειδή έχετε μεγαλύτερη αντίληψη από εμένα ως στελέχη με πείρα και με εμπειρία σε αυτά τα ζητήματα, αλλά και επειδή καταλαβαίνουμε το τι συμβαίνει στον δημόσιο διάλογο, δεν είμαστε εμείς αυτοί που κατήγγελλαν τους ηλεκτρονικούς πλειστηριασμούς. Τα στελέχη της Νέας Δημοκρατίας κατήγγειλαν τον ΣΥΡΙΖΑ που έφερε τους ηλεκτρονικούς πλειστηριασμούς, που έφερε έναν αναγκαίο εκσυγχρονισμό που εξασφαλίζει μεγαλύτερη διαφάνεια από ό,τι το προηγούμενο σύστημα με τα «κοράκια», τις στημένες καταστάσεις και τα λοιπά.

Όμως, έρχομαι και ρωτάω τώρα: Ή πρέπει τα στελέχη σας που έβγαιναν τόσο καιρό και μας κατήγγειλαν για τους ηλεκτρονικούς πλειστηριασμούς να πουν «λάθος κάναμε», ή να σταματήσουν να το λένε από εδώ και πέρα, γιατί συνεχίζουν ή να πείτε «καλά το έκανε ο ΣΥΡΙΖΑ».

Εμείς, λοιπόν, είμαστε υπέρ των ηλεκτρονικών πλειστηριασμών. Πολύ σωστά υπάρχει και μέσα στην κωδικοποίηση. Απλά είναι σαφέστατο ότι η Νέα Δημοκρατία που μας κατήγγειλε δεν τους καταργεί και πολύ σωστά τους νομιμοποιεί και πολύ σωστά το κάνει, διότι είναι ένα σωστό μέτρο.

Όσον αφορά το συγκεκριμένο νομοσχέδιο και πόσους αφορά, γιατί όταν συζητάμε για ένα νομοσχέδιο, πρέπει να βλέπουμε από πίσω τουλάχιστον την ποσότητα των πολιτών ή ποια ποσά αφορά, πόσους αφορά; Στα ασφαλιστικά ταμεία οι οφειλέτες είναι 2,39 εκατομμύρια στην εφορία 4,23 εκατομμύρια σύνολο 6,62 εκατομμύρια ΑΦΜ. Και δεν αφορά μόνο αυτούς, αφορά και πολλούς άλλους, οι οποίοι είτε έχουν δοσοληψίες με τις εφορίες, είτε έχουν επιστροφές, είτε πληρωμές, είτε μια σειρά από άλλα ζητήματα. Αφορά συνολικά, λοιπόν, πάνω από 6,62 εκατομμύρια πολίτες. Από αυτά τα 4,23 εκατομμύρια που οφείλουν στην εφορία, στο πλαίσιο του να παρθούν μέτρα αναγκαστικής εκτέλεσης, είναι περίπου τα 2 εκατομμύρια. Άρα, μιλάμε για μια εφιαλτική πραγματικά κατάσταση.

Ας δούμε τι ποσό αφορά: Στα ασφαλιστικά ταμεία είναι 43,43 δισεκατομμύρια ευρώ, στην εφορία είναι 112,65 δισεκατομμύρια ευρώ. Συνολικά, είναι 156,08 δισεκατομμύρια ευρώ, εφιαλτικά ποσά! Αυτά αφορούν το νομοσχέδιο που συζητάμε σήμερα και αν προσθέσουμε και αυτά που χρωστούν οι πολίτες και οι επιχειρήσεις στις τράπεζες ή πολίτες σε πολίτες ή επιχειρήσεις σε επιχειρήσεις, μιλάμε για ένα ΑΕΠ ακόμα. Γι’ αυτό συζητάμε σήμερα. Τα στοιχεία είναι στοιχεία του Ιουνίου του 2022. Αν υπάρχουν νεότερα, μακάρι να έρθουν εδώ και να κατατεθούν.

Πού διαφωνούμε, λοιπόν, στο περιεχόμενο των νόμων και πού συμφωνούν όσοι θα το ψηφίσουν και πού συμφωνούν και οι Βουλευτές της Νέας Δημοκρατίας, οι οποίοι μάλλον δεν έχουν διαβάσει το τι έρχεται στους πλειστηριασμούς και το τι γίνεται ήδη, αλλά θα το αντιμετωπίσουν το επόμενο χρονικό διάστημα; Διαφωνούμε στους πλειστηριασμούς πρώτης κατοικίας σαφέστατα και το έχουμε τονίσει και το έχουμε διαλαλήσει. Και όποιος πραγματικά διαφωνεί ας έρθει να δημιουργήσουμε το κοινωνικό πολιτικό μέτωπο πριν τις εκλογές και τις όποιες συνεργασίες μετά τις εκλογές, για να σταματήσει αυτή η βαρβαρότητα. Διαφωνούμε στις κατασχέσεις σε τράπεζες, όπως το άρθρο 30, όπου το ξαναλέω -το είπα και στην επιτροπή- στο άρθρο 30 υπάρχει κατάσχεση στα χέρια τρίτου, «η κατάσχεση στα χέρια τρίτου και τα λοιπά ενεργείται από τον διοικητή της ΑΑΔΕ με κατασχετήριο μη κοινοποιούμενο στον οφειλέτη». Το ξαναλέω, με κατασχετήριο μη κοινοποιούμενο στον οφειλέτη! Αυτό να το καταλάβω σε περιπτώσεις που έχουμε κάποια έκτακτη κατάσταση, κάποια εγκληματική οργάνωση, ή κάποια άλλη περίπτωση, αλλά αυτό θέλετε να μονιμοποιηθεί; Και αυτό θέλετε να το στηρίξουμε; Σε καμμία περίπτωση!

Εμείς, λοιπόν, διαφωνούμε στη μη κοινοποίηση. Μην πείτε την αστεία δικαιολογία «μα, αυτό ίσχυε», υπήρχαν άλλες συνθήκες, υπήρχε χειρόγραφο σύστημα αποστολής, υπήρχαν άλλα δεδομένα. Τώρα πλέον η γνώμη μας και η πρότασή μας είναι ότι πρέπει να κοινοποιείται στον φορολογούμενο, στον οφειλέτη η εντολή για το κατασχετήριο, ειδικά εις χείρας τρίτων.

Ζητούμε, λοιπόν, να αλλάξει αυτή η διαδικασία, ζητούμε ειδικό επαγγελματικό ακατάσχετο λογαριασμό, όπως ζητάει και η αγορά και η κοινωνία, ζητάμε συμψηφισμούς επιστροφών με οφειλές, όπως σε άλλες πολιτισμένες χώρες της Ευρώπης και του υπόλοιπου κόσμου. Ζητάμε πληρωμή φόρων με εκχώρηση ακινήτων, ένα νομοθετικό πλαίσιο που ισχύει προ ΣΥΡΙΖΑ -εμείς το βρήκαμε αυτό- όπου πρέπει να βγουν αντίστοιχες αποφάσεις και να υλοποιηθεί και να λυθούν έτσι και πολλά άλλα προβλήματα. Ζητούμε, τέλος, τον απλό διάλογο με την κοινωνία, διότι τέτοιου είδους ζητήματα πρέπει να τα κάνεις μετά από διάλογο με την κοινωνία.

Και καταθέτω στα Πρακτικά το έγγραφο της Ομοσπονδίας Δικαστικών Επιμελητών Ελλάδος. Απελπισμένοι οι άνθρωποι το έστειλαν στους Βουλευτές. Το καταθέτω στα Πρακτικά. Έχουν συγκεκριμένες προτάσεις, που αν τις υλοποιήσει η Κυβέρνηση, βεβαίως και θα γίνει καλύτερη η όλη διαδικασία και θα είναι πιο αποτελεσματική.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θέλω, όμως, να «φάω» όλο τον χρόνο, καταλαβαίνω και την ανάγκη να είμαστε συνοπτικοί σήμερα, διότι δεν συζητούμε επί της ουσίας κάποιο νομοσχέδιο, αλλά την τυπικότητα της κύρωσης ενός κώδικα και έχουμε πει τις απόψεις μας.

Θέλω να πω με σαφήνεια ότι περιμένω απαντήσεις για το θέμα των δηλώσεων Γεραπετρίτη. Περιμένουμε απαντήσεις για τα όσα έγιναν με τον Βουλευτή σας και με την προέγκριση για εταιρεία 5.000 ευρώ 4,2 εκατομμύρια ευρώ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Απαντήθηκε αυτό.

**ΤΡΥΦΩΝ ΑΛΕΞΙΑΔΗΣ:** Περιμένω απαντήσεις για αυτά τα ζητήματα, περιμένω συγκεκριμένα πράγματα.

Βεβαίως, ο κόσμος πλέον ξέρει με ποιους έχει να κάνει. Ο κόσμος ξέρει με ποιους έχει να κάνει, με αυτούς που στήνουν τέτοιου είδους εταιρείες και παίρνουν τέτοιου είδους προεγκρίσεις χρηματοδοτήσεις, με αυτούς που ακόμη και οι δικοί τους διευθυντές εφημερίδων -εννοώ ιδεολογικά προσκείμενοι σε αυτούς- αποκαλύπτουν παρεμβάσεις στο Facebook» και στη Google για να κρύψουν σκάνδαλα.

Κοιτάξτε να δείτε, ήρθε ο καιρός που θα πάψουν να ηχούν γλυκανάλατα τραγούδια από μιούζικαλ στα αυτιά σας και θα πρέπει να συνηθίσετε στους ήχους των «Nightstalker». Καλό είναι να ακούτε και τέτοιους ήχους γιατί έτσι θα είναι η πολιτική ζωή από εδώ και πέρα.

Ευχαριστώ πάρα πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο συνάδελφος Κώστας Σκανδαλίδης από το ΠΑΣΟΚ - Κίνημα Αλλαγής.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε. Θα είμαι πολύ σύντομος.

Κυρίες και κύριοι συνάδελφοι, νομίζω ότι πρέπει να τοποθετηθούμε λίγο επί της ουσίας σε αυτού του τύπου τη νομοθέτηση, γιατί ίσως μπερδεύουμε τα πράγματα ανάμεσα στα εφαρμοζόμενα και σε αυτά που κάνει μια κωδικοποίηση νομοθεσίας μέσα από μια συγκεκριμένη επιτροπή.

Έχουμε το νομοθέτημα: «Κωδικοποίηση νομοθεσίας για την είσπραξη των δημοσίων εσόδων». Τι κάνει αυτό; Αντικαθιστά τον παλιό κώδικα, που θεσπίστηκε με τον ν.356/1974.

Και μόνο επειδή επιχειρούμε να κωδικοποιήσουμε σωρεία διατάξεων, οι οποίες προστέθηκαν σαράντα οκτώ χρόνια μετά από την προηγούμενη, σ’ ένα θέμα που ετησίως εισφέρονται απίστευτος αριθμός νέων ρυθμίσεων, είναι εξ αντικειμένου μια θετική πρωτοβουλία. Έτσι την κρίνουμε και απέναντι στους ανθρώπους που έκαναν αυτή τη δουλειά και είναι μια δουλειά πολύ χρηστική.

Προφανώς, λοιπόν, ένα τέτοιο νομοθέτημα αξιολογείται πάντα θετικά ως προς τον σκοπό του, που είναι η ενίσχυση της ασφάλειας δικαίου και της εμπιστοσύνης του πολίτη απέναντι στο κράτος, μέσω της καταπολέμησης της πολυνομίας, της συστηματοποίησης και της αποσαφήνισης διάσπαρτων διατάξεων και τον εκσυγχρονισμό παρωχημένων ρυθμίσεων.

Με αυτή την έννοια, ευχαρίστησα στην τοποθέτησή μου στην επιτροπή τους ανθρώπους της νομοπαρασκευαστικής επιτροπής που εργάστηκαν για να κάνουν αυτή την κωδικοποίηση.

Θα μου επιτρέψετε μια γενικότερη αναφορά στο θέμα της κωδικοποίησης. Κοιτάξτε, νομίζω ότι η μεγαλύτερη πληγή στη λειτουργία του ελληνικού κράτους, εδώ και πολλές δεκαετίες, από τότε που θυμάμαι τον εαυτό μου στην πολιτική, είναι η ασυνέχεια:

Νόμοι που ψηφίζονται και καταργούνται πριν υλοποιηθούν. Είναι απίστευτη διαδικασία. Νόμοι που ψηφίζονται -ακόμα χειρότερα- και ξαναψηφίζονται μετά από χρόνια οι ίδιοι. Νόμοι που εφαρμόζονται και συνυπάρχουν με νέους, οι οποίοι έρχονται σε αντιπαράθεση και ψάχνουν οι διάφοροι πολίτες και οι διάφορες υπηρεσίες που ασχολούνται με αυτά τα αντικείμενα να βρουν μέσα από την πολυδαίδαλη νομοθεσία και τους απίστευτους συντρέχοντες νόμους, εδώ και πάρα πολλά χρόνια, ποια είναι τα λεπτομερειακά εκείνα στοιχεία, που θα μπορούσαν να τους οδηγήσουν σε μια... Αυτός είναι ο ορισμός της γραφειοκρατίας. Η πολυνομία είναι άσκηση μαρτυρίου στους πολίτες. Και είναι ακριβώς αυτός ο τύπος της νομοθέτησης που στην Ευρώπη θεωρείται κακή νομοθέτηση.

Ένα από τα κεντρικά ζητήματα της ευρωπαϊκής γραφειοκρατίας είναι η καλύτερη νομοθέτηση και είναι φανερό ότι ξεκινάει από τις κωδικοποιήσεις. Είναι η αφετηρία. Ιδιαίτερα σε θέματα που αφορούν το Υπουργείο Οικονομικών ή αφορούν το Υπουργείο Εσωτερικών ή αφορούν το Υπουργείο Ανάπτυξης, όπου υπάρχει πολυδαίδαλη πολυνομία, πρέπει να γίνεται πάντα κωδικοποίηση.

Θυμάμαι το 2001, όταν ήμουν στο Υπουργείο Εσωτερικών, ότι είχε ζητήσει τότε ο Πρωθυπουργός να αρχίσει μια κωδικοποίηση. Είχε αναθέσει μάλιστα στον διευθυντή του γραφείου του κ. Κοσμίδη να μπει σε μια επιτροπή για να γίνει κωδικοποίηση σε μεγάλους τομείς της νομοθεσίας. Έχουν περάσει πολλά χρόνια. Δεν νομίζω ότι ο τρόπος που νομοθετούμε και ιδιαίτερα ο τρόπος που νομοθετεί αυτή η Κυβέρνηση βοηθάει σε αυτή την αλλαγή που είναι απολύτως αναγκαία για την πορεία της λειτουργίας του ελληνικού κράτους.

Γι’ αυτό, λοιπόν, είπα και στην επιτροπή ότι για τις πολιτικές ηγεσίες δεν μπορεί να υπάρξει η ίδια αναγνώριση, που γίνεται, για τις επιτροπές που κάνουν αυτή τη δουλειά. Διότι, όσοι ζούμε τη νομοθετική διαδικασία από κοντά, βλέπουμε συχνά, ιδιαίτερα με αυτή την Κυβέρνηση, το φαιδρό θέαμα, οι ίδιοι οι Υπουργοί που τη μια μέρα κωδικοποιούν, την επόμενη μέρα να νομοθετούν ή ακριβέστερα να κάνουν τροποποιήσεις ad hoc, για θέματα στα οποία κάποιοι επόμενοι θα κωδικοποιήσουν για να ξεχειλώσουν, όμως, στη συνέχεια κάτι άλλο και πάει σε έναν φαύλο κύκλο ο οποίος κάποια στιγμή πρέπει να σπάσει.

Αν θέλουμε ειλικρινά να πλήξουμε την πολυνομία, την κακονομία και την αντινομία που περιγράφετε στην Έκθεση Ρυθμιστικών Συνεπειών του νομοσχεδίου πρέπει να κάνουμε μια επισταμένη δουλειά πάνω σε όλους τους μεγάλους τομείς, όπως είπα προηγούμενα, που έχουν σχέση με τη λειτουργία του ελληνικού κράτους.

Ωστόσο, για μας θα έπρεπε να αποσαφηνιστεί από τον Υπουργό πιο ρητά το πεδίο εφαρμογής του νόμου. Διότι, διαβάζοντας κάποιος ότι αντικαθίσταται ο ν.356/1974 περί Κώδικος Εισπράξεως Δημοσίων Εσόδων θα αναρωτηθεί γιατί φτάσαμε στα τέλη του 2022 για να αναθεωρήσουμε ένα τέτοιο νομοθέτημα το οποίο θεσπίστηκε το τελευταίο έτος της χούντας με ημερομηνία εφαρμογής τον τελευταίο μήνα της χούντας, δηλαδή τον Ιούλιο του 1974, και παρέμεινε η βάση για την είσπραξη κάποιων δημόσιων εσόδων έως και σήμερα.

Από το 2013, μαζί με τον Κώδικα Φορολογίας Εισοδήματος, θεσπίστηκε και ο Κώδικας Φορολογικών Διαδικασιών για όλους τους κύριους φόρους, δηλαδή τον φόρο εισοδήματος, τον ΦΠΑ, τον ΕΝΦΙΑ, τον φόρο κληρονομιών, δωρεών, γονικών παροχών, προικών και κερδών από τυχερά παίγνια και μια σειρά από τουλάχιστον σαράντα δύο φόρους. Παρ’ όλα αυτά, ο κώδικας έχει ένα πεδίο εφαρμογής σε δημόσια έσοδα, πέραν των φόρων αυτών. Γι’ αυτό πρέπει να μας τα εξηγήσει η Κυβέρνηση.

Επιπλέον, υπενθυμίζεται ότι η κωδικοποίηση δεν είναι πανάκεια και ούτε από μόνη της σταματά την πολυνομία, γιατί επισημαίνεται μόνο συγκριτικά ότι και στον Κώδικα Φορολογικών Διαδικασιών μέσα σε εννέα χρόνια, από τα ογδόντα δύο άρθρα του, μόνο τρία έχουν μείνει χωρίς τροποποίηση.

Αυτό που πρέπει να αξιολογείται είναι αν οι τροποποιήσεις είναι αποτέλεσμα της δυναμικής των κοινωνικοοικονομικών θεμάτων που ρυθμίζονται και των αναγκών που προκύπτουν ή είναι αποτέλεσμα της πίεσης πελατειακών συμφερόντων. Και να φροντίσουμε να φτιάχνουμε κανόνες δικαίου που προβλέπουν την πρώτη και δεν κάμπτονται από τις δεύτερες.

Τώρα, θα πω μια κουβέντα για τη θετική μας ψήφο. Από τη στιγμή που υπάρχει η έννοια της κωδικοποίησης και έχει γίνει αυτή η δουλειά κι έχει έρθει εδώ μετά από μια τέτοια πολύμηνη -φαντάζομαι- προεργασία και επεξεργασία, η οποία γίνεται με μεγάλο φόρτο και με μεγάλη επιμονή και μόχθο, η θέση μας είναι αυτονόητα θετική.

Εκείνο που πρέπει να σας πω όμως, επειδή άκουσα αυτή την αντιπαράθεση ανάμεσα στην Κυβέρνηση και στην Αξιωματική Αντιπολίτευση από εχθές από την επιτροπή και τη βλέπω και σήμερα να εξελίσσεται και που αφορά τους πλειστηριασμούς ή που αφορά το Πτωχευτικό Δίκαιο, είναι ότι εμείς καταψηφίσαμε και τους ηλεκτρονικούς πλειστηριασμούς, όταν τους έφερε ο ΣΥΡΙΖΑ, και το Πτωχευτικό Δίκαιο, όταν το έφερε η Νέα Δημοκρατία. Έχουμε μεγάλη αντίθεση και με τις δύο ρυθμίσεις.

Όμως, αυτοί οι νόμοι που ψηφίστηκαν, περιλαμβάνονται στην κωδικοποίηση. Το αν η Κυβέρνηση θέλει να φέρει αμέσως μετά και κάποιον άλλον πτωχευτικό κώδικα, για να αλλάξει το συγκεκριμένο νομοθετικό πλαίσιο να το φέρει. Στην κωδικοποίηση δεν μπορούσε να γίνει κάτι διαφορετικό. Η επιτροπή είναι αναγκασμένη να κωδικοποιήσει τις διατάξεις των υφιστάμενων νόμων. Φέρνει έναν κώδικα σήμερα η Κυβέρνηση στη Βουλή.

Με αυτή την έννοια, λοιπόν, παρά την αντίθεση μας και με τους δύο νόμους, και τους ηλεκτρονικούς πλειστηριασμούς και με το Πτωχευτικό Δίκαιο, εμείς υπερψηφίζουμε την κωδικοποίηση.

Τέλος, για να κλείσω θέλω να πω το εξής. Κύριε Υπουργέ, καταθέσαμε μια τροπολογία για τις ογδόντα πέντε χιλιάδες οικογένειες στις οποίες την περίοδο 2006 - 2009 χορηγήθηκαν από πιστωτικά ιδρύματα στεγαστικά δάνεια σε ελβετικό φράγκο. Η αλλαγή της ισοτιμίας ευρώ και ελβετικού φράγκου όλη αυτή την περίοδο, η οποία αυτήν την εποχή κορυφώνεται, ανέτρεψε κάθε αναλογία παροχής και αντιπαροχής για τους δανειολήπτες. Έφτασαν σε τραγικό αδιέξοδο. Χρόνια κάνουν δικαστικές προσπάθειες για να λυθεί το θέμα, όμως, είναι ακόμα άλυτο. Καταθέσαμε, λοιπόν, μια τροπολογία. Το περιεχόμενό της θα αναλυθεί στη συνέχεια από τους Βουλευτές της παράταξής μας. Ελπίζω η Κυβέρνηση να τη δει με θετικό τρόπο.

Ευχαριστώ πολύ, κύριε Πρόεδρε. Νομίζω ότι δεν «έφαγα» πολύ χρόνο.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Σκανδαλίδη.

Τον λόγο έχει η κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Μπορεί η συζήτηση για την κύρωση του Κώδικα Είσπραξης Δημοσίων Εσόδων να μένει, όπως επιχείρησε λίγο-πολύ η Κυβέρνηση αλλά και άλλα κόμματα, στην ίδια την τυπική διαδικασία της κωδικοποίησης και της ενημέρωσης μιας διάσπαρτης, και σε ορισμένα σημεία, ξεπερασμένης νομοθεσίας; Δηλαδή να εξαντλείται, όπως επιχειρήθηκε και στην επιτροπή, σε μια ανταλλαγή φιλοφρονήσεων για τη νομοτεχνικά ορθή διαδικασία; Που θα ήταν μια αυτονόητη διαδικασία, που θα έπρεπε να ακολουθείται, αλλά δεν την κάνετε και πάντα γιατί η έγνοια σας για την καλή νομοθέτηση είναι επιλεκτική.

Κανείς φυσικά δεν μπορεί να έχει αντίρρηση σε μία τέτοια κωδικοποίηση, γιατί είναι γεγονός ότι το διάσπαρτο νομοθετικό πλαίσιο, εκτός των άλλων, δημιουργούσε προβλήματα, όχι μόνο στη διαδικασία της είσπραξης, αλλά κυρίως σε σχέση με τους ίδιους τους εργαζόμενους, που αδυνατούσαν να γνωρίζουν μια σειρά δικαιώματά τους σε βάρος των διαδικασιών εκτέλεσης που γίνονται εναντίον τους.

Δεν είναι λίγες οι φορές που από την πολυμορφία των διάφορων νόμιμων τίτλων δημιουργείται σύγχυση για τον χαρακτήρα τους, για τα νόμιμα μέσα που έχουν, αν είναι εκτελεστός ή βεβαιωτικός τίτλος. Δηλαδή, κοινώς, δεν μπορούσαν να καταλάβουν τι συνέπειες έχουν τα έγγραφα, με ποια μέσα μπορούν να προστατευτούν, με αποτέλεσμα να χάνουν και δικαιώματα και προθεσμίες.

Δεν είναι, όμως, αυτή η έγνοια σας, να προστατέψετε τους εργαζόμενους απέναντι σε αυτού του είδους τα κενά. Η έγνοια σας είναι να κωδικοποιηθεί ένα άδικο αντιλαϊκό πλαίσιο που εξυπηρετεί ακριβώς την ικανότητα του αστικού κράτους να εισπράττει φόρους και χαράτσια και με αυτά βέβαια να επιδοτείτε το κεφάλαιο για νέες επενδύσεις. Αφορά το πώς το κράτος θα γίνει πιο αποτελεσματικό στην είσπραξη, στη λογική των ταχύτερων διαδικασιών, με την αξιοποίηση και των ψηφιακών ηλεκτρονικών μέσων.

Μάλιστα, σε αυτή την προσπάθεια έχετε επιστρατεύσει και τους πιο αποτελεσματικούς μηχανισμούς είσπραξης. Έτσι, προβλέπεται η δυνατότητα ανάθεσης της είσπραξης δημοσίων εσόδων σε ιδιώτες, τράπεζες, στα «αρπακτικά» των εισπρακτικών εταιρειών, που έχουν αποδείξει τη δεινότητά τους στο πώς θα σφίγγουν πιο σφιχτά τη «θηλιά στον λαιμό» του λαού. Σε όλους αυτούς δηλαδή δίνετε πρόσβαση σε ευαίσθητα προσωπικά δεδομένα των οφειλετών να τα κάνουν «φύλλο και φτερό», περιουσιακά στοιχεία, καταθέσεις κ.λπ., για να μπορεί να είναι πιο αποτελεσματικός ο εκβιασμός σε αυτούς που αδυνατούν να ανταποκριθούν στις οφειλές τους.

Και εδώ γεννάται ένα ερώτημα και σε αυτό αποφεύγετε όλοι σας να απαντήσετε. Γιατί υπάρχουν τόσες ληξιπρόθεσμες οφειλές; Γιατί δεν θέλουν να πληρώσουν; Λείπει, όπως λέτε, η κουλτούρα πληρωμών και άλλα τέτοια; Ή γιατί δεν μπορούν; Γιατί με την πολιτική που ασκήσατε όλοι σας τους έχετε πραγματικά «γονατίσει», έχετε πραγματικά «γονατίσει» τον λαό, τους εργαζόμενους, τους επαγγελματίες και τους έχει οδηγήσει στα αδιέξοδα της υπερχρέωσης.

Ποιος ευθύνεται για τις βίαιες περικοπές σε μισθούς και συντάξεις, τις οποίες ακόμα και οι σημερινές ελάχιστες αυξήσεις δεν τις επαναφέρουν ούτε στα προ κρίσης επίπεδα; Είναι πολύ περισσότερα αυτά που τους χρωστάτε, που τους έχετε κλέψει από το πορτοφόλι, ούτε βέβαια αντιστοιχούν και με τα επίπεδα του πληθωρισμού που συνεχώς καλπάζει.

Ποιος ευθύνεται για την καθήλωση των εισοδημάτων των επαγγελματιών της πόλης και της υπαίθρου, τα αδιέξοδα, τα λουκέτα, την επίθεση και αφαίμαξη που έγινε όλα αυτά τα χρόνια και συνεχίζεται, όταν η όποια ανακούφιση, τα ψίχουλα που τους δίνετε παίρνοντάς τα και αυτά από τα φορολογικά τους έσοδα το πολύ-πολύ να μεταθέτουν για λίγο προς τα πίσω τα αδιέξοδα;

Γι’ αυτό και χτες το απόγευμα σε μαζική συγκέντρωση έξω από το Υπουργείο Οικονομικών οι μικροί επαγγελματίες διεκδίκησαν ουσιαστικά μέτρα προστασίας για να καταφέρουν να επιβιώσουν από την ακρίβεια, την ενεργειακή φτώχεια, τη φοροληστεία, τις κατασχέσεις και τους πλειστηριασμούς. Αυτά τους απειλούν, αυτά φοβούνται και όχι τα δίωρα κλεισίματα της αγοράς, που δεν λύνουν, αλλά μάλλον μεγεθύνουν τα αδιέξοδα.

Τα αιτήματά τους, κύριε Υπουργέ, είναι θυροκολλημένα στην πόρτα του Υπουργείου σας, γιατί δεν δεήσατε να ακούσετε κανέναν από αυτούς χτες. Τουλάχιστον διαβάστε τα και φροντίστε να τα υλοποιήσετε. Γιατί αν συναντούσατε αυτούς τους φορείς, θα αντιλαμβανόσασταν ότι τα αδιέξοδα στα οποία έχουν περιέλθει είναι πολύ μεγαλύτερα και είναι αυτά που τελικά τους οδηγούν στην αδυναμία πληρωμής.

Και βέβαια, γι’ αυτή τους την κατάσταση ευθύνονται οι αντιλαϊκές πολιτικές της σημερινής Κυβέρνησης, όπως όμως και προηγούμενων κυβερνήσεων, αφού εδώ και μια δεκαετία πραγματικά δεν έχετε σταματήσει την επιδρομή σε βάρος τους, αλλά και σε βάρος των υπολοίπων λαϊκών στρωμάτων, εργαζομένων, συνταξιούχων, που χτες σας έκαναν κι αυτοί ξεκάθαρο ότι δεν αποδέχονται την κοροϊδία, γιατί αυτά που τους υπόσχεστε δεν καλύπτουν ούτε τις μεγάλες απώλειες χρόνων ούτε είναι επαρκή για να αντιμετωπίσουν το ύψος της ακρίβειας.

Να, λοιπόν, πώς έχει διαμορφωθεί αυτή η αδυναμία πληρωμών, για την οποία προσπαθείτε τώρα να κάνετε πιο αποτελεσματικό το κράτος, για να επιτυγχάνει την αναγκαστική τους είσπραξη. Γιατί, βέβαια, πέρα από τις μεγάλες απώλειες στα εισοδήματα, συνεχίζει και η φορο-αφαίμαξη του λαού, που συνεχίστηκε από όλες τις κυβερνήσεις. Γιατί αυτό παραμένει αναλλοίωτο και είναι σε κάθε περίπτωση η αναλογία του από ποιον τα παίρνετε και σε ποιον τα δίνετε.

Είναι χαρακτηριστικά δύο μόνο μεγέθη από το προσχέδιο του κρατικού προϋπολογισμού που κατατέθηκε, που αναδεικνύει αυτό τον απροκάλυπτα ταξικό του χαρακτήρα. Από τη μία, τα 14 δισεκατομμύρια που θα κατευθυνθούν για τη στήριξη των επενδυτικών σχεδίων και από την άλλη, μόλις 3,5 δισεκατομμύρια που προσδιορίζονται δήθεν για την ανακούφιση του λαού και που κι αυτά βγήκαν από τις δικές τους τσέπες, από τους φόρους των λαϊκών νοικοκυριών.

Πολύ περισσότερο, βέβαια, όταν ακόμη και αυτές οι προβλέψεις του προϋπολογισμού είναι παντελώς έωλες όσο η ακρίβεια συνεχίζει να καλπάζει. Και παρά τις υπεραισιόδοξες προβλέψεις των κυβερνητικών στελεχών, δεν μπορούν να κρυφτούν τα «σύννεφα» εκδήλωσης μιας νέας κρίσης που συνεχώς πυκνώνουν, μαζί με τους κινδύνους για τα βάρη που προμηνύονται για τον λαό.

Υπάρχει και ένα αποκαλυπτικό στοιχείο, η αναλογία των οφειλετών προς το δημόσιο σε σχέση με τα ποσά που αυτοί χρωστάνε. Γιατί και εδώ τα στοιχεία μιλάνε από μόνα τους, αφού η μεγάλη πλειοψηφία των οφειλετών είναι αυτοί που συγκεντρώνουν μικρά ποσά οφειλών έναντι του δημοσίου και βρίσκονται λόγω αυτών σε διαδικασία ρύθμισης ή και αναγκαστικών μέτρων, γιατί αδυνατούν να ανταποκριθούν σε αυτές τις οφειλές. Αντίθετα, τη «μερίδα του λέοντος» των χρωστούμενων προς το δημόσιο, ασφαλιστικά ταμεία κ.λπ., συγκεντρώνει ένας μικρός αριθμός οφειλετών. Λίγοι είναι οι μικρο-οφειλέτες, που συγκεντρώνουν όμως και το μεγαλύτερο μέρος του χρέους. Και αυτοί είναι που συνήθως μένουν προστατευμένοι και τα χρέη ανείσπρακτα.

Γιατί ποια είναι αυτά τα χρέη που φτάνουν τελικά να χαρακτηρίζονται ως ανεπίδεκτα είσπραξης και δεν πληρώνονται; Ποιοι αντίθετα είναι αυτοί που πληρώνουν ή αναγκάζονται, σπρώχνονται, σέρνονται να πληρώσουν μέχρι και το τελευταίο ευρώ; Ποιοι είναι αυτοί που έχουν τη δυνατότητα να εξαφανίζουν τα περιουσιακά τους στοιχεία; Δεν είναι οι μεγάλες ανώνυμες εταιρείες με διάφορες άλλες ενδιάμεσες εταιρείες-φαντομάδες, offshore, διάφορους ανώνυμους μετόχους που μένουν στο σκοτάδι και απολαμβάνουν και τη μόνιμη φορο-ασυλία, αν αυτή δεν τους τη χαρίζετε με τις διάφορες νόμιμες φοροαπαλλαγές, φορολογικές ρυθμίσεις ενίσχυσης, όπως λέτε, και τόνωσης της επιχειρηματικότητας; Σε αυτούς κατευθύνονται οι μεγάλες απαλλαγές, αυτών τα χρέη χαρακτηρίζονται συνήθως ως ανεπίδεκτα.

Αντίθετα, το αστικό επιτελικό κράτος εκσυγχρονίζεται και επιδιώκει να γίνει πιο ταχύ και αποτελεσματικό, αξιοποιώντας ένα πλήρες νομοθετικό οπλοστάσιο απέναντι στους μικροοφειλέτες, τους εργαζόμενους, επαγγελματίες, βιοπαλαιστές, αγρότες, τα λαϊκά στρώματα. Γι’ αυτούς δηλαδή προς τους οποίους ετοιμάζετε το πογκρόμ των πλειστηριασμών και των κατασχέσεων και για τους οποίους επιχειρείτε να κάνετε πιο αποτελεσματικές και ευδιάκριτες τις διατάξεις του νομοθετικού πλαισίου. Σε αυτούς, πράγματι, δεν δείχνετε καμμία ανοχή, δεν χαρίζετε ούτε ένα ευρώ και γι’ αυτό πάνε στον βρόντο οι προτάσεις νόμου, που καταθέτει το ΚΚΕ για μέτρα ελάφρυνσης της λαϊκής οικογένειας από τα χρέη, τις οποίες αφήνετε στα συρτάρια και δεν βγάζετε τσιμουδιά ούτε οι μεν ούτε οι δε.

Είναι γνωστό και μέσα από τις διατάξεις το πώς φουσκώνουν τα χρέη με τόκους και πανωτόκια και πρόστιμα όσων αδυνατούν πραγματικά να ανταποκριθούν και καθυστερούν γι’ αυτό τις οφειλές.

Μάλιστα, με μια σειρά διατάξεις κάνετε ακόμα πιο δύσκολη την αντιμετώπισή τους, όταν, για παράδειγμα, στις περιπτώσεις ηλεκτρονικών πλειστηριασμών προβλέπεται ότι ακόμη και η παράλειψη της ατομικής ειδοποίησης δεν ασκεί επιρροή στα αναγκαστικά μέτρα. Δηλαδή, χωρίς καλά-καλά ο κόσμος να καταλαβαίνει πότε βρέθηκε με κατασχέσεις τους λογαριασμούς του, πότε δεσμεύονται τα χρήματά του.

Το νομοθετικό οπλοστάσιο, ξέρετε, έγινε πλήρες και αποτελεσματικό όχι μόνο από τη σημερινή Κυβέρνηση. Και να απαντήσω εδώ στον εκπρόσωπο του ΣΥΡΙΖΑ ο οποίος επιδίωξε μια λαθροχειρία, αλλά ακόμα και το παράδειγμα που επέλεξε, αποδεικνύεται εντελώς ατυχές, όχι γιατί δεν ξέρετε ότι το ΚΚΕ μιλάει για την προστασία της λαϊκής στέγης και δεν ενδιαφέρεται προφανώς για την προστασία των εφοπλιστών στους οποίους και εσείς ως κυβέρνηση χαρίζατε τόσα χρόνια ασυλία.

Πείτε μας, όμως, για να καταλάβουμε το εξής: Τους ηλεκτρονικούς πλειστηριασμούς τους νομοθετήσατε για να διευκολύνετε τους πλειστηριασμούς έναντι των εφοπλιστών που χρωστούσαν τα δεδουλευμένα; Γι’ αυτούς οργανώνονταν οι λαϊκές κινητοποιήσεις έξω από τα ειρηνοδικεία που δυσκόλευαν τους πλειστηριασμούς; Γι’ αυτούς μετατρέψατε τις κινητοποιήσεις αυτές σε ιδιώνυμο ποινικό αδίκημα με το οποίο σέρνατε τους συνδικαλιστές στα δικαστήρια και εσείς και σήμερα η Κυβέρνηση της Νέας Δημοκρατίας;

Γι’ αυτό λέμε ότι το ένα χέρι νίβει τ’ άλλο και μαζί δημιουργήσατε όχι απλά ένα σκαλοπάτι, αλλά διαμορφώσατε τον βατήρα για να γίνει επιδρομή στη λαϊκή στέγη και σε αυτή τη βάση σέρνονται και σήμερα συνδικαλιστές στα δικαστήρια γιατί υπερασπίστηκαν τους συναδέλφους τους, των οποίων τα σπίτια έβγαιναν σε πλειστηριασμό.

Αφήστε, λοιπόν, τις λαθροχειρίες για την πρόταση και τις θέσεις του ΚΚΕ. Είναι γνωστή η στάση σας και το κατά πόσο κόπτεσθε για τους εργαζόμενους. Και αν από την άλλη κόπτεσθε για τα δεδουλευμένα των εργαζομένων, που δυσκολεύονται να διεκδικήσουν και φτάνουν στους πλειστηριασμούς, πότε ψηφίστηκε η αλλαγή στον Κώδικα Πολιτικής Δικονομίας που κατήργησε την προνομιακή κατάταξη των δεδουλευμένων των εργαζομένων οι οποίοι σήμερα τελικά φτάνουν, όταν ολοκληρωθούν οι πλειστηριασμοί, να μείνουν με την όρεξη και με τα χρέη της κίνησης των διαδικασιών για τις κατασχέσεις; Γι’ αυτό θέλετε να είναι πλήρες, χωρίς κενό το νομοθετικό πλαίσιο, για να επιταχύνονται οι διαδικασίες της αναγκαστικής είσπραξης των οφειλών. Εξάλλου είναι και αυτά μέσα στα διάφορα προαπαιτούμενα του Ταμείου Ανάκαμψης, στα οποία συμφωνήσατε όλοι μαζί, για να μπορεί με το πάτημα ενός κουμπιού και χωρίς εμπόδια να βγαίνει στο σφυρί η λαϊκή στέγη και περιουσία. Γι’ αυτό εντάξατε και τις ηλεκτρονικές κατασχέσεις και πλειστηριασμούς και στο κομμάτι της διοικητικής εκτέλεσης για τα χρέη έναντι του δημοσίου. Γι’ αυτό αξιοποιείτε και ακόμα πιο ισχυρούς μηχανισμούς με την ποινικοποίηση των λαϊκών κινητοποιήσεων ενάντια σε αυτούς που δείχνουν την αλληλεγγύη τους για τα σπίτια του κοσμάκη που βγαίνουν στο σφυρί.

Να ξέρετε, λοιπόν, ότι απέναντι σε αυτό το κράτος που επιχειρείτε με όποιο πρόσημο και αν του δώσετε να το κάνετε επιτελικό και αποτελεσματικό και κυρίως εχθρικό απέναντι στην εργατική - λαϊκή οικογένεια, απέναντι στους εργαζόμενους. Απέναντι σε αυτό το κράτος καλούμε τους εργαζόμενους να μην δείξουν ανοχή. Οι εργαζόμενοι και τα λαϊκά στρώματα δεν πρόκειται να δείξουν ανοχή και στην ένταση της καταστολής στα διάφορα «διαδηλωτοδικεία» που στήνετε, στο κλίμα τρομοκράτησης που πάει χέρι-χέρι με την κλιμάκωση της αντιλαϊκής πολιτικής. Και τον αγώνα τους θα ενισχύσουν, αλλά και την αλληλεγγύη τους απέναντι στους εργαζόμενους, που αρνούνται να σφίξουν και άλλο το ζωνάρι, που δεν μπορούν, δεν έχουν άλλα περιθώρια και αρνούνται να προσαρμοστούν στον σφιχτό κορσέ της δημοσιονομικής σταθερότητας. Έχουν όπλα γι’ αυτή τους την πάλη, έχουν την πείρα από τους μεγάλους αγώνες που αναπτύχθηκαν τους τελευταίους μήνες. Σε αυτή την κατεύθυνση υπήρξε και ο μαζικός χθεσινός συντονισμός δεκάδων συνδικάτων, ομοσπονδιών, εργατικών κέντρων εν όψει της μεγάλης απεργιακής κινητοποίησης της 9ης Νοεμβρίου, όπου εκεί οι εργαζόμενοι θα απαντήσουν, ζητώντας γενναίες αυξήσεις, υπογραφή συλλογικών συμβάσεων, ενίσχυση του λαϊκού εισοδήματος ενάντια στην ενεργειακή ακρίβεια και φτώχεια, ζητώντας τη ζωή και τη δουλειά που τους αξίζει, με βάση τις σύγχρονες δυνατότητες.

Εννοείται ότι καταψηφίζουμε την κύρωση του κώδικα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος κ. Κωνσταντίνος Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, πρέπει να καταλάβουμε λίγο με τι καταπιανόμαστε σήμερα εδώ. Βασικά εμείς το έχουμε καταλάβει, αλλά πρέπει να καταλάβουν και οι Ελληνίδες και οι Έλληνες.

Σας είπαμε στην επιτροπή ότι επιδεικνύει πολιτικό θράσος η Κυβέρνηση όταν ζητάει, δεν θα πω από την Αντιπολίτευση, από την Ελληνική Λύση τουλάχιστον, να υπερψηφίσει αυτό τον κώδικα που φέρατε σήμερα εδώ.

Τι είναι αυτό και για ποιον λόγο εννοείται καταψηφίζουμε; Αυτές οι σελίδες που μας φέρατε, που είναι το νομοσχέδιο, είναι αυτό το φορολογικό τέρας που έχει φτιάξει η πολιτεία και κατασπαράζει καθημερινά τους Έλληνες πολίτες, τις Ελληνίδες και τους Έλληνες. Είναι όλες αυτές οι διατάξεις που κάνουν τη ζωή των Ελλήνων δύσκολη. Είναι όλες αυτές οι διατάξεις, που πολλές φορές αναγκάζουν και υποχρεώνουν τους Έλληνες να χάσουν τα σπίτια τους. Είναι όλες αυτές οι διατάξεις, με βάση τις οποίες μια ωραία πρωία βλέπεις δεσμευμένο τον λογαριασμό σου και χάνεις τα χρήματά σου. Είναι όλες αυτές οι διατάξεις, που σε έχουν φτάσει στο όριο της φτωχοποίησης. Είναι αυτές οι διατάξεις οι οικονομικές, που σε έφεραν στο μη παραπέρα, αυτές που σε έκαναν να χάσεις την αξιοπρέπειά σου, αυτές οι διατάξεις που σε έχουν κάνει να μην μπορείς να κοιτάξεις τα παιδιά σου στα μάτια γιατί δεν μπορείς να ανταποκριθείς στις υποχρεώσεις σου. Είναι αυτές οι διατάξεις που φτάσανε την ελληνική οικογένεια στο όριο της διάλυσης.

Και λέτε ότι «επειδή υπάρχει μια πολυνομία και είναι διάσπαρτα αυτά δεξιά και αριστερά, εμείς, η Κυβέρνηση, κάναμε πολλή δουλειά και φτιάξαμε έναν κώδικα και τα συμπεριλαμβάνουμε όλα μαζί αυτά». Πλέον όλο αυτό το τέρας που περιγράψαμε τώρα το κωδικοποιείτε. Και έχετε το πολιτικό θράσος να ζητάτε από την Ελληνική Λύση να υπερψηφίσει αυτό το τέρας. Ποτέ των ποτών, κύριε Υπουργέ! Ποτέ των ποτών!

Και βλέπετε ότι είναι χλιαρές και οι τοποθετήσεις και οι αντιδράσεις της Αντιπολίτευσης, της Μείζονος Αντιπολίτευσης, του ΣΥΡΙΖΑ, ή του ΠΑΣΟΚ - Κινήματος Αλλαγής, γιατί, ξέρετε, όση πολιτική «χοντροπετσιά» και να έχει κάποιος -στην πολιτική η αλήθεια είναι ότι γίνεσαι χοντρόπετσος κάποια στιγμή, σκληραίνεις, σφίγγει το στομάχι σου-, όσο και να ανήκεις σε αυτή την κατηγορία, ξέρεις μέσα σου ότι έχεις συμβάλει και εσύ, κύριε ΣΥΡΙΖΑ, κύριε ΠΑΣΟΚ, σε αυτό το τέρας που μόλις τώρα περιγράψαμε, με τις δικές σας πολιτικές όλα αυτά τα χρόνια.

Με άλλα λόγια δηλαδή, κύριε Υπουργέ, εκσυγχρονίζετε τη διαδικασία βάσει της οποίας το δημόσιο θα εισπράττει, θα εισπράττει χρέη, θα εισπράττει οφειλές, θα εισπράττει πρόστιμα, που θα βγάζει στο σφυρί τα σπίτια του Έλληνα και θα τον φτωχοποιεί. Αυτό κάνετε σήμερα.

Και τι ακούσαμε από εσάς στη συζήτηση στην αρμόδια επιτροπή για το νομοσχέδιο; Ωραία μεταρρύθμιση. Είστε οι μεταρρυθμιστές. Λέτε ότι αυτό το νομοσχέδιο αποτελεί μεταρρύθμιση, ότι ο εκσυγχρονισμός, ότι η ψηφιοποίηση των διαδικασιών για την είσπραξη χρεών του ελληνικού λαού, είναι ουσιαστική μεταρρύθμιση στον τομέα της φορολογικής πολιτικής, πάρα πολύ ωραία μεταρρύθμιση, ότι είναι πολύ σημαντική η λειτουργικότητα και η αποτελεσματικότητα του Κώδικα Είσπραξης Δημοσίων Εσόδων.

Και, ξέρετε, αυτό είναι μόνο η αρχή που κάνετε σήμερα. Έρχονται άλλες πέντε φορολογικές νομοθεσίες: του ΦΠΑ, των λοιπών έμμεσων φορολογιών, του Κώδικα Φορολογικής Διαδικασίας, της φορολογίας περιουσίας και του Εθνικού Τελωνειακού Κώδικα. Αυτά έπονται. Θα τα δούμε στο επόμενο χρονικό διάστημα.

Κοιτάξτε, προφανώς και δεν είναι τυχαίο. Η είσπραξη των χρεών, το ξεπούλημα των σπιτιών του κόσμου προφανώς και δεν είναι τυχαίο γεγονός. Είναι επιλογή σας. Αυτό είναι το χειρότερο, ότι αυτό αποτελεί επιλογή σας, είναι προτεραιότητά σας, είναι κυβερνητική πολιτική και αυτό είναι το ανατριχιαστικό στην ιστορία. Μη μας λέτε, λοιπόν, ότι με το νομοσχέδιο αυτό καταπολεμάτε την πολυνομία, ότι ενισχύετε την ασφάλεια δικαίου και άλλα τέτοια παραμύθια της Χαλιμάς. Στόχος σας είναι να εκσυγχρονίσετε τη νομοθεσία είσπραξης -αυτό σας καίει-, να έχετε πρόσβαση δηλαδή και να βγάζετε στο σφυρί τα σπίτια του κόσμου. Όπως σας είπαμε και πριν -σας τα είπαμε και στην επιτροπή- κωδικοποιείτε ένα «τέρας», αυτό κάνετε και τίποτα παραπάνω. Μαζί σας βεβαίως και οι τράπεζες, τα διάφορα funds που κερδοσκοπούν στις πλάτες ημών, στις πλάτες των Ελλήνων. Αυτό κάνετε.

Στόχος σας είναι με το συγκεκριμένο νομοσχέδιο να βάλετε στο στόχαστρο τους Έλληνες φορολογούμενους -αυτό σας ενδιαφέρει- και τις μικρομεσαίες επιχειρήσεις. Για ό,τι δεν μπορεί να λύσει η πολιτεία μιλάτε μετά για κοινωνική ευθύνη. Βάζετε τον κόσμο και τους επιχειρηματίες τώρα να μαλώνουν μεταξύ τους για το αν θα κλείνουν τα μαγαζιά δύο ώρες νωρίτερα ή όχι. Δηλαδή δεν θα λύσει το πρόβλημα η κεντρική διοίκηση, η πολιτεία η ίδια που πρέπει να στηρίξει τις επιχειρήσεις και θα το λύσουμε εμείς μόνοι μας; Άρα, μην νομοθετούμε. Ας ανοίγουν τα μαγαζιά τους ό,τι ώρα θέλουν, ας κάνουν εκπτώσεις όποτε θέλει ο καθένας και ό,τι ώρα τον βολεύει! Δεν χρειάζεται να υπάρχει κυβέρνηση, κράτος, νομοθεσία! Ο καθένας να κάνει ό,τι θέλει! Γιατί ό,τι δεν μπορείτε να λύσετε εσείς το ρίχνετε στους εμπορικούς συλλόγους και τους λέτε «βρείτε τα μόνοι σας». Πολύ ωραία διαδικασία!

Αυτές δυστυχώς, κύριε Βεσυρόπουλε, είναι οι πολιτικές σας, είναι πολιτικές που στοχεύουν στη θωράκιση των τραπεζών κυρίως και όχι των πολιτών. Και αυτό το νομοσχέδιο, ξέρετε, αποτελεί ακόμη ένα κομμάτι για την υλοποίηση του σχεδίου σας. Ποιο είναι το σχέδιό σας; Η απάντηση είναι η εξής: το σχέδιό σας είναι η οικονομική εξαθλίωση των Ελλήνων για χάρη των μεγάλων συμφερόντων. Και εδώ δεν είναι μόνο οι τράπεζες που λέμε, είναι και τα καρτέλ ενέργειας, με τους οποίους έχετε αγκαλιαστεί σφιχτά και προχωράτε βήμα-βήμα. Απλά είναι τα πράγματα. Αυτό γίνεται για να εισπράξετε, λοιπόν, εδώ και τώρα οφειλές και χρέη, για να βγάζουν κέρδος οι τράπεζες, χωρίς να διασφαλίζεται η προστασία ακόμα ακόμα και των προσωπικών δεδομένων των πολιτών.

Σας ενδιαφέρει να βγαίνουν τα νούμερα, οι αριθμοί. Αυτό είναι απίστευτο. Δεν θα πω την παλιά φράση «όπου ευημερούν οι αριθμοί δυστυχούν οι άνθρωποι», αλλά αυτό σας ενδιαφέρει και το να βγείτε εδώ να μας πείτε «κοιτάξτε, τα νούμερα βγαίνουν». Τα νούμερα μπορεί να βγαίνουν, κύριε Βεσυρόπουλε, τα νοικοκυριά δεν βγαίνουν. Δεν σας ενδιαφέρει εάν ο μέσος Έλληνας πολίτης θα πληρώσει τους λογαριασμούς του. Και εκεί -πιστέψτε με- τα νούμερα είναι πάρα πολλά, τα βλέπει και ζαλίζεται, τρελαίνεται ο Έλληνας κάθε μέρα.

Γι’ αυτό ο Υπουργός Οικονομικών, ο συνοδοιπόρος σας στο Υπουργείο Οικονομικών, ο κ. Σταϊκούρας, παρουσίασε ως μια μεγάλη επιτυχία της Κυβέρνησης το πόσο μειώθηκαν τα κόκκινα δάνεια των τραπεζών. Δείτε τώρα πώς σας εμπαίζουν οι κυβερνώντες και το Υπουργείο Οικονομικών. Τι είπε, λοιπόν, το Υπουργείο και ο κ. Σταϊκούρας; Είπε: τα δάνεια αυτά βλέπετε δεν υπάρχουν. Ήταν 87 δισεκατομμύρια ευρώ, λέει. Δεν υπάρχουν τώρα αυτά τα δάνεια. Ναι, ο Μάικλ Λαμάρ της πολιτικής τα εξαφάνισε! Τα πήρε από τις τράπεζες και τα έδωσε στα fund, για να μπορούν οι τράπεζες να παρουσιάζουν μια καλύτερη εικόνα. Ναι, αλλά το δάνειο που είχε ο φουκαράς εκεί έξω εξακολουθεί να το έχει. Άρα λοιπόν λογιστικό είναι το θέμα, το τι εικόνα, χαρτί θα παρουσιάσουμε ή η ουσία;

Πού είναι τα 87 δισεκατομμύρια κόκκινα δάνεια; Ποιος τα έχει αυτά; Εξαφανίστηκαν, αποπληρώθηκαν, κάηκαν; Τι γίνανε; Υπάρχουν μια χαρά κι ο κόσμος δεινοπαθεί κάθε μέρα. Τα fund τα χρησιμοποιούν πολλές φορές, το ξέρετε. Και εσείς από επαρχία είστε. Για πείτε τα εκεί στην Ημαθία που θα βγείτε, στους ανθρώπους στα καφενεία που τους παίρνουν επτά - οκτώ φορές τη μέρα επίμονα τηλέφωνο και τους τραμπουκίζουν κιόλας και τους ασκούν και μπούλινγκ. Για πείτε μας για τη διαδικασία αυτή, πόσο «χαρούμενο» γεγονός είναι αυτό για τον Έλληνα πολίτη. Πείτε τα αυτά στον κόσμο. Μπούλινγκ κανονικό!

Θα μου πείτε: Μα, κύριε συνάδελφε σήμερα δεν συζητάμε αυτές τις φορολογικές πολιτικές. Αυτά ισχύουν. Σήμερα συζητάμε τον κώδικα. Κοιτάξτε λίγο να δείτε. Επειδή τα περισσότερα από αυτά, κύριε Βεσυρόπουλε, τα ψήφισε και ο ΣΥΡΙΖΑ, είναι «παιδιά» του ΣΥΡΙΖΑ όλα αυτά που συζητάμε, και επειδή υπάρχει αυτό το παραμύθι ότι μας ανάγκασε η τρόικα, ότι ήταν μνημονιακές υποχρεώσεις κ.λπ. σας έχω νέα, κύριε Υπουργέ. Όπως εσείς πανηγυρίσατε ως Κυβέρνηση κι όπως διατυμπανίζει κι ο κ. Τσίπρας, βγήκαμε από τα μνημόνια. Έτσι δεν μας λέτε, ότι βγήκαμε από τα μνημόνια; Αφού, λοιπόν, βγήκαμε από τα μνημόνια πετάξτε στον κάλαθο των αχρήστων τις μνημονιακές υποχρεώσεις, νομοθετήστε υπέρ του πολίτη, νομοθετήστε υπέρ του ελληνικού νοικοκυριού και μετά ελάτε να κωδικοποιήσουμε. Τι κωδικοποιείτε τώρα; Τον θάνατο του πολίτη, τον οικονομικό στραγγαλισμό, την παντελή απώλεια αξιοπρέπειας της Ελληνίδας και του Έλληνα, αυτό κωδικοποιείτε; Δεν έχουμε μνημόνια πλέον, έτσι δεν λέτε; Πανηγυρίζατε, σαμπάνιες ανοίγατε, λέγοντας ότι βγήκαμε από τα μνημόνια. Το ότι δεν σας πιστεύει κανείς βέβαια είναι κάτι άλλο. Αλλά εν πάση περιπτώσει.

Κι εδώ βέβαια αναλαμβάνει δράση και η ΑΑΔΕ, η Ανεξάρτητη Αρχή Δημοσίων Εσόδων. Εδώ λοιπόν αναλαμβάνει δράση και ετοιμάζεται να πλειστηριάσει και να βγάλει στο σφυρί τα σπίτια των Ελλήνων. Μια ανεξάρτητη αρχή από τις πολλές. Έχει χαθεί το μέτρημα πλέον για το πόσες είναι. Πενήντα, πενήντα δύο;

**ΒΑΣΙΛΕΙΟΣ ΒΙΛΙΑΡΔΟΣ:** Τριάντα πέντε.

**ΚΩΝΣΤΑΝΤΙΝΟΣ ΧΗΤΑΣ**: Πόσες; Τριάντα πέντε; Ο κ. Βιλιάρδος είναι πάντα με τα νούμερα σωστός και ακριβής. Τριάντα πέντε λοιπόν ανεξάρτητες αρχές από τις πολλές που έχετε ιδρύσει και πληρώνουν πάλι οι Έλληνες πολίτες με εκατομμύρια ευρώ κάθε χρόνο. Και θα έρθει αυτή η ανεξάρτητη αρχή να σου πάρει και το σπίτι. Και επειδή το κράτος έχει συνέχεια, να μην ξεχνάμε ότι κι η ΑΑΔΕ δικό σας «παιδάκι» ήταν. Αφήστε τα αυτά.

Και κάτι ακόμα. Από τον Κώδικα Είσπραξης Δημοσίων Εσόδων, κύριε Υπουργέ, αναδεικνύεται και η μορφή συνεργασίας τραπεζών και δημοσίου. Οι τράπεζες εξυπηρετούν το δημόσιο, αλλά και το δημόσιο σε αυτά τα υπόγεια ρεύματα που υπάρχουν εξυπηρετεί τις τράπεζες. Το δημόσιο και οι τράπεζες, αυτά τα δύο μαζί, καταδιώκουν τους πολίτες. Και την ίδια στιγμή έχετε ψηφίσει το ακαταδίωκτο για τους τραπεζίτες! Ακαταδίωκτο για όλους, για τους Υπουργούς, για τους Βουλευτές, για τους τραπεζίτες, για τους γιατρούς, για όλους ακαταδίωκτο, να μην μπορεί να μας πειράξει κανείς, για να μπορείτε να κάνετε αυτά που κάνετε. Αυτές είναι οι πολιτικές σας επιλογές, δυστυχώς. Χαρακτηρίζετε, κύριε Υπουργέ, ως μεταρρύθμιση στη φορολογική πολιτική τον Κώδικα Είσπραξης Δημοσίων Εσόδων.

Εμείς, λοιπόν, ως Ελληνική Λύση έχουμε άλλη εικόνα. Δίνουμε και μια άλλη διάσταση στο τι εστί φορολογική πολιτική. Φορολογική πολιτική κατ’ εμάς είναι αυτή που σχεδιάζεται με γνώμονα τις ανάγκες των Ελλήνων πολιτών. Πετυχημένη φορολογική πολιτική είναι όχι αυτή που εισπράττει και πλειστηριάζει χωρίς έλεος, αλλά αυτή που μειώνει φορολογικούς συντελεστές. Βιώσιμη πολιτική είναι αυτή που δεν βασίζεται στην υπερφορολόγηση, αλλά σε στοχευμένα μέτρα ελάφρυνσης. Ενισχύστε, λοιπόν, τις επιχειρήσεις, ειδικά τις μικρομεσαίες, δώστε πραγματικά κίνητρα για επενδύσεις, για την ανάπτυξη της πρωτογενούς παραγωγής. Δεν το κάνετε, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αυτό που κάναμε λέτε.

**ΚΩΝΣΤΑΝΤΙΝΟΣ ΧΗΤΑΣ:** Όχι, δεν κάνατε αυτό. Τώρα δεν μπορούν να δουλέψουν οι επιχειρήσεις. Γιατί δεν μπορούν να δουλέψουν; Γιατί δεν λύνετε το πρόβλημα των επιχειρήσεων και μεταθέτετε το πρόβλημα σε αυτούς και τους λέτε «κλείστε δύο ώρες νωρίτερα, αν θέλετε. Αποφασίστε εσείς»; Γιατί συνεχίζετε και επιδοτείτε τα καρτέλ; Γιατί παίρνετε από τον Έλληνα 100 και του δίνετε 10 και τον έχετε δέσμιο και του λέτε «έλα εδώ, επιδοματάκι»; Αυτή είναι η λύση στο πρόβλημα;

Πείτε μου αν είσαστε ικανοποιημένος. Εμείς προφανώς, αλλά κι ο κόσμος εκεί έξω έχει άλλη άποψη. Εσείς αποφασίζετε. Ενισχύστε, λοιπόν, τις πολυμελείς οικογένειες, κύριε Βεσυρόπουλε, δώστε ανάσα στα νοικοκυριά που δεν μπορούν να ανταποκριθούν. Το μπαράζ επιβολής φόρων αυξάνει τα βάρη και τις υποχρεώσεις πάρα-πάρα πολύ. Αποδυναμώνει την οικογένεια, το καταλαβαίνετε; Γιατί υποκριτικά λέτε όλοι ότι και καλά, σας ενδιαφέρει το δημογραφικό, αλλά κανείς δεν ασχολείται. Οι πολυμελείς οικογένειες -που για μας οι πολύτεκνοι είναι από δύο παιδιά και πάνω, είναι ξεκάθαρο αυτό- δεν μπορούν να τα βγάλουν πέρα. Αλλά εσείς έχετε τη λύση στο πρόβλημα: Την ενσωμάτωση των μεταναστών. Το έχετε πει, αντικατάσταση πληθυσμού. Μα, το λέτε. Το είπατε και στη ΔΕΘ, το είπε και η Νέα Δημοκρατία, το είπε και ο ΣΥΡΙΖΑ. Γι’ αυτό είστε ίδιοι, είστε ίδιοι σε όλα, δεν αλλάζει κάτι. Η χώρα αντιμετωπίζει ένα τεράστιο πρόβλημα στο δημογραφικό. Δώστε πραγματικές ευκαιρίες, πραγματικά κίνητρα για απασχόληση των νέων. Και μετά συζητάμε για το αν φύγανε επτακόσιες χιλιάδες Ελληνόπουλα! Μα, να κάτσουν εδώ να κάνουν τι;

Θεωρούμε, λοιπόν, ότι μια δίκαιη οικονομική πολιτική θα μπορούσε να συμβάλλει στην αντιμετώπιση του δημογραφικού πραγματικά. Και σε μια φορολογική πολιτική, ξέρετε, σκοπός δεν πρέπει να είναι μόνο το πώς θα γίνει η είσπραξη των χρεών, αλλά το να μην υπάρχει συσσώρευση χρεών. Όχι μόνο η είσπραξη, αλλά να μην γίνεται και ένα βουνό από χρέη, πώς θα μπορέσει δηλαδή ο Έλληνας πολίτης να ζει με αξιοπρέπεια και να είναι συνεπής στις υποχρεώσεις του.

Δεν είναι μπαταχτσής, κύριε Βεσυρόπουλε, ο Έλληνας πολίτης. Δεν είναι τζαμπατζής, όπως μέλη της Κυβέρνησής σας, των Βουλευτών σας, τους έχουν χαρακτηρίσει, ότι «το τζάμπα πέθανε» κ.λπ.. Ο Έλληνας δεν είναι ούτε τζαμπατζής ούτε μπαταχτσής. Είναι ένας κύριος με αξιοπρέπεια που θέλει να είναι συνεπής στις υποχρεώσεις του, αλλά θέλει και μια πολιτεία που να μην είναι απέναντί του ένα τέρας έτοιμο να τον κατασπαράξει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εσείς όμως με τις πολιτικές σας επιλογές τον φέρατε σε απόγνωση. Με το κύμα ακρίβειας να σαρώνει τα πάντα, με το καρτέλ της ενέργειας να κερδοσκοπεί εις βάρος των Ελλήνων, τον φτωχοποιήσατε, τον κάνατε να μην μπορεί να αγοράσει ούτε τα βασικά είδη διατροφής. Δείτε τι ανακοίνωσε η ΕΛΣΤΑΤ χθες. Ντροπή! Τριτοκοσμική χώρα η Ελλάδα. Να μην μπορείς να αγοράσεις αυτά που θέλεις για να ζήσεις, τα βασικά αγαθά.

Γι’ αυτό ο ελληνικός λαός δεν σας πιστεύει πια. Γι’ αυτό οι Έλληνες πολίτες ελπίζουν σε κάτι καλύτερο. Γι’ αυτό και οι Έλληνες πολίτες θα σας δώσουν, κύριε Βεσυρόπουλε, ως Νέα Δημοκρατία και ως Κυβέρνηση σε αποδρομή, αυτό που σας αξίζει.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε τον κύκλο των εισηγητών και αγορητών με τον συνάδελφο κ. Γιώργο Λογιάδη από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, δύο είναι τα κρίσιμα κομβικά θέματα για εμάς στο ΜέΡΑ25 στο σημερινό σχέδιο νόμου: «Κύρωση Κώδικα Είσπραξης Δημοσίων Εσόδων»: Πρώτον, αυτό που αφορά το λογισμικό που χρησιμοποιείται και δεύτερον, την Ανεξάρτητη Αρχή Δημοσίων Εσόδων.

Σε έναν κόσμο ψηφιοποιημένο, το φορολογικό λογισμικό δεν πρέπει να είναι εκτός ελέγχου από τη χώρα, αλλά να ελέγχεται από τη χώρα, από την Ελλάδα. Το λογισμικό είναι το κλειδί, η βάση για ό,τι γίνεται και αποτελεί πρωτίστως θέμα εθνικής ασφάλειας.

Σε έναν τέτοιο κόσμο ψηφιοποιημένο που δεν ελέγχεις το λογισμικό, υπάρχει το πρόβλημα της προστασίας των προσωπικών δεδομένων πολιτών και νομικών προσώπων κι επίσης, όταν έχετε παραδώσει στην Ανεξάρτητη Αρχή Δημοσίων Εσόδων, την ΑΑΔΕ, ουσιαστικά τη ραχοκοκαλιά της νέας τεχνολογικής επανάστασης, τους παραδίδετε ουσιαστικά τις δυνατότητες για ανάπτυξη, την προοπτική για εθνική ανεξαρτησία και ασφάλεια και τα ανθρώπινα δικαιώματα με καταστροφικές συνέπειες, όπως υποστηρίζουμε στο ΜέΡΑ25.

Περαιτέρω, με τον μνημονιακό ν.4389/2016 ιδρύθηκε με απαίτηση των θεσμών η ΑΑΔΕ. Ιδρύθηκε κατά παράβαση του Συντάγματος, διότι το άρθρο 101Α του Συντάγματος αναφέρει συγκεκριμένα πέντε ανεξάρτητες αρχές: την Αρχή Προστασίας Δεδομένων Προσωπικού Χαρακτήρα, το ΕΣΡ, την ΑΔΑΕ, το ΑΣΕΠ και τον Συνήγορο του Πολίτη, όχι όμως και την ΑΑΔΕ. Καμμία λοιπόν άλλη ανεξάρτητη αρχή εκτός αυτών των πέντε που ορίζει το Σύνταγμα δεν μπορεί να υπάρξει, όπως δεν μπορεί να υπάρξει και μια άλλη δεύτερη Βουλή.

Το άρθρο 1 του καταστατικού της ΑΑΔΕ αναφέρει: «Συνιστάται ανεξάρτητη διοικητική αρχή χωρίς νομική προσωπικότητα». Αυτό αποτελεί καθαρά ιδιωτικό μηχανισμό που είναι υπό τον άμεσο έλεγχο των δανειστών. Αποτελεί έναν εισπρακτικό μηχανισμό, όχι μόνο της φορολογητέας ύλης, αλλά και κάθε άλλου δημόσιου εισόδου ακόμη και των προστίμων της τροχαίας.

Το άρθρο 2 παράγραφοι 3 και 4 ορίζουν ότι ό,τι αρμοδιότητες τις εκχωρηθούν, πέρα από αυτές που της δίνει το καταστατικό ίδρυσής της, σε βάθος χρόνου από τον Υπουργό Οικονομικών, ο Υπουργός Οικονομικών δεν μπορεί να τις πάρει πίσω και δεν μπορεί η Βουλή με νέο νόμο να τις ξαναδώσει στον Υπουργό Οικονομικών. Αυτή η νομοθετική ρύθμιση, η οποία δεσμεύει τη Βουλή και μελλοντικά, είναι προφανώς αντισυνταγματική και στερείται νομιμότητας.

Το άρθρο 3 ορίζει ότι η ΑΑΔΕ δεν υπόκειται σε ιεραρχικό έλεγχο ούτε σε διοικητική εποπτεία από τα κυβερνητικά όργανα και άλλες διοικητικές αρχές.

Για τους λόγους αυτούς, το θέμα του λογισμικού και το θέμα της ίδρυσης και λειτουργίας της ΑΑΔΕ, το Μέτωπο Ευρωπαϊκής Ρεαλιστικής Ανυπακοής, το ΜέΡΑ25, καταψηφίζει το σχέδιο νόμου: «Κύρωση Κώδικα Είσπραξης Δημοσίων Εσόδων». Γι’ αυτό θεωρούμε ότι δεν χρειάζεται να αναφερθούμε αναλυτικά και διεξοδικά σε κάθε ένα άρθρο ξεχωριστά.

Κυρίες και κύριοι, είμαστε ξένοι στον τόπο μας και πολλαπλώς πτωχευμένοι. Πτωχευμένο κράτος, πτωχευμένοι πολίτες και εμείς μιλάμε για εισπράξεις και κατασχέσεις και πλειστηριασμούς.

Να τονίσω ότι μόνο σε έναν μήνα φέτος, από τον Απρίλιο έως τον Μάιο, οι οφειλέτες με χρέη προς την εφορία αυξήθηκαν κατά οκτακόσιες χιλιάδες. Από τα τέσσερα εκατομμύρια επτακόσιες χιλιάδες οφειλετών, το ένα εκατομμύριο εννιακόσιες εβδομήντα πέντε χιλιάδες οφειλετών είναι ανοικτοί σε κατασχέσεις καταθέσεων και περιουσιακών στοιχείων, ενώ στο ένα εκατομμύριο τριακόσιες εξήντα τέσσερις χιλιάδες οφειλετών έχουν επιβληθεί αναγκαστικά μέτρα είσπραξης οφειλών.

Οι ληξιπρόθεσμες οφειλές, σύμφωνα με τα στοιχεία, ανέρχονται σε 3,7 δισεκατομμύρια ευρώ από την αρχή του έτους και τα συνολικά ληξιπρόθεσμα χρέη προς την εφορία έχουν ανέλθει σε 112,5 δισεκατομμύρια ευρώ, εκ των οποίων τα 25,5 δισεκατομμύρια ευρώ είναι ανεπίδεκτα προς είσπραξη. Σε όλα αυτά δεν έχω συμπεριλάβει τα ποσά, που χρωστά ιδιώτης προς ιδιώτη.

Το ΜέΡΑ25 τονίζει τη διαγραφή των χρεών που δημιουργήθηκαν από την πανδημία, την ενεργειακή κρίση, την ακρίβεια, όπως ζητούν και τα οικονομικά επιμελητήρια της χώρας.

Κι επειδή μπορεί να μας πείτε αυτό που λέτε συνεχώς, ότι ο Βαρουφάκης φταίει για όλα, εμείς και εγώ προσωπικά ως νέος Βουλευτής που θέλω να μάθω τι έγινε τότε, σας λέμε: φέρτε τον φάκελο χρεοκοπίας στη Βουλή και να κάνει επίσης πράξη την προεκλογική του δέσμευση ο Πρωθυπουργός για σύσταση εξεταστικής επιτροπής για τον Γιάνη Βαρουφάκη. Σας παρακαλούμε και σας προκαλούμε να τηρήσετε τον λόγο σας.

Κυρίες και κύριοι, κοινό νόμισμα χωρίς αποδοχή κοινού χρέους, χωρίς ουσιαστική πολιτική ενοποίηση δεν νοείται. Δεν λειτουργεί αυτό το οικοδόμημα. Επί προεδρίας Τζορτζ Ουάσιγκτον, ο τότε Υπουργός Οικονομικών Αλεξάντερ Χάμιλτον έκανε την κοινή αποδοχή χρέους και ουσιαστικά τη δημιουργία των Ηνωμένων Πολιτειών της Αμερικής.

Όσο δεν υπάρχει στην Ευρωπαϊκή Ένωση ευρωομόλογο, κοινό χρέος, κοινή αμυντική πολιτική, κοινή εξωτερική πολιτική, κοινή ενεργειακή πολιτική, το οικοδόμημα αυτό όλο και θα αποδομείται και θα δημιουργεί τεράστιες στρεβλώσεις και προβλήματα με τις αλά καρτ πολιτικές, όπως πρόσφατα κάνει η Γερμανία, στηρίζοντας μονομερώς τη γερμανική οικονομία και όχι την κοινή ευρωπαϊκή οικονομία αρχικά με 200 δισεκατομμύρια ευρώ, λόγω της ενεργειακής κρίσης, την ευθύνη για την οποία έχει η ίδια η Γερμανία, διότι το οικονομικό της μοντέλο στηριζόταν στη φθηνή εισαγόμενη ενέργεια και στη λιτότητα με τους χαμηλούς μισθούς, με τους νόμους Χαρτς.

Για το ΜέΡΑ25 πρώτιστο θέμα, ο λόγος ύπαρξής μας στη Βουλή και ο αγώνας, που κάνουμε είναι για την ανάκτηση της εθνικής μας κυριαρχίας, την κατάργηση της ΑΑΔΕ και τον έλεγχο του φορολογικού λογισμικού από τη χώρα μας.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Έχει ζητήσει τον λόγο ο Πρόεδρος της Ελληνικής Λύσης κ. Βελόπουλος. Μετά θα μιλήσει ο κ. Κατρίνης.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε φοιτητές και οκτώ συνοδοί τους από την Ουγγαρία.

Καλώς ήρθατε στη Βουλή των Ελλήνων. Welcome to the Greek Parliament.

(Χειροκροτήματα απ’ όλες τις πτέρυγες της Βουλής)

Ορίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να επαινέσουμε, λοιπόν, τον Πρόεδρο της Ουγγαρίας που έλυσε το δημογραφικό πρόβλημα της χώρας τους και άρχισαν να γεννιούνται και Ούγγροι.

(Χειροκροτήματα από την πτέρυγα της Ελληνικής Λύσης)

Και ήρθε η ώρα να αντιγράψουμε κι εμείς τα μέτρα του Ορμπάν για να μπορέσει η χώρα να γεννήσει Έλληνες, να γεννηθούν Ελληνόπουλα, κύριοι της Νέας Δημοκρατίας, να γεννηθούν Έλληνες το γένος, όχι όπως εσείς που δίνετε ιθαγένεια στον κάθε Σομαλό και στον κάθε Αφγανό, Πακιστανό, λες κι η ιθαγένεια είναι χαρτί που το μοιράζεις όπου θέλεις με τον νόμο Βορίδη, ο οποίος άλλα έλεγε μικρός, άλλα λίγο μεγαλύτερος και άλλα κάνει τώρα που μεγάλωσε πολύ και άσπρισαν τα μαλλιά του. Συνήθως όταν ασπρίζουν τα μαλλιά σου βάζεις μυαλό. Αυτός απώλεσε και το τελευταίο μυαλό που είχε και κάνει συνεχή λάθη.

**ΠΡΟΕΔΡΕΥΩΝ (Νικήτας Κακλαμάνης):** Καλά, τον βγάλατε πια έτοιμο για σύνταξη έτσι όπως το πήγατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ε, είναι λίγο πριν τη σύνταξη, κύριε Κακλαμάνη!

**ΠΡΟΕΔΡΕΥΩΝ (Νικήτας Κακλαμάνης):** Εντάξει, το παρακάναμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Κι εγώ έχω άσπρα μαλλιά, κύριε Κακλαμάνη, αλλά μυαλό δεν άλλαξα ούτε απόψεις. Ο κ. Βορίδης αλλάζει. Είναι σαν τα πουκάμισα.

Ξέρετε, σήμερα δυσκολεύομαι να ξεκινήσω την ομιλία μου, κύριε Υπουργέ, γιατί από το πρωί πραγματικά νιώθω μία απέχθεια για το πολιτικό προσωπικό της χώρας και για τη συμπεριφορά του. Έχουμε μια τραγωδία δεκαεννιά ανθρώπων, δεκαεννιά νεκρών, μία τραγωδία ανθρώπινη. Αυτό που έγινε με τους νεκρούς πρόσφυγες, μετανάστες, λαθρομετανάστες -για μένα λαθρομετανάστες είναι, αλλά δεν έχει καμμία σημασία στην παρούσα φάση-, ο θάνατος, λοιπόν, αυτών των ανθρώπων δεν είναι μία ναυτική τραγωδία, αλλά είναι ένα τουρκικό έγκλημα κατά της ανθρωπότητας

Τι με ενόχλησε όμως; Βρήκαν αφορμή όλα τα κόμματα, Κυβέρνηση, ΣΥΡΙΖΑ κ.τλ., να διαγκωνιστούν για το «τις πταίει!». Αντί να ενωθούμε όλοι μαζί και να μιλήσουμε για την Τουρκία, που είναι κράτος δολοφόνος, μία συμμορία δουλεμπόρων, όπως οι πρόγονοί τους, που σπρώχνουν αθώες ψυχές προς το Αιγαίο με κίνδυνο να απωλέσουν τη ζωή τους, εμείς ασχολούμαστε με το αν φταίει η Νέα Δημοκρατία. Βρήκαν σπέκουλα για να αντιπαρατεθούν τα δύο κόμματα, βρήκαν έδαφος δηλαδή μικροκομματικό, μικροπολιτικό.

Θα σας πω, λοιπόν, το εξής: Αυτό που έγινε, το τραγικό συμβάν, γίνεται με συνέργεια του τουρκικού κράτους. Αντί, λοιπόν, να το καταγγείλουμε όλοι μαζί στη διεθνή κοινότητα, εσείς με εσωστρέφεια αντιπαρατίθεστε για το ποιος φταίει κι αν φταίει η Ελλάδα ή αν φταίει η Τουρκία. Και ρωτώ, λοιπόν -και θα το πω ωμά- γιατί κάποιοι δέχονται τη βάρβαρη θέση των Τούρκων; Διότι είναι βάρβαρη η θέση των Τούρκων ότι φταίει η Ελλάδα, γι’ αυτό που έγινε χτες. Ποιος τους έσπρωξε; Ποιος τους οδήγησε στο Αιγαίο; Ποιος τους πηγαίνει με δουλεμπορικά; Ποιος αφήνει απροστάτευτα τα σύνορα; Η Τουρκία, γιατί κάνει δουλεμπόριο. Γιατί, λοιπόν, αντί να μας ενώσει αυτό -που είναι πολύ σημαντικό για μένα η έκθεση της Τουρκίας στη διεθνή κοινότητα ως κράτος δουλεμπόρων-, εσείς μικροκομματικά μαλώνετε μεταξύ σας.

Και απορώ πώς κάποιοι -και δυστυχώς δεν είναι λίγοι, είναι πολλοί- υπερασπίζονται τη θέση της Τουρκίας. Βγαίνουν και ξιφουλκούν εναντίον της Ελλάδος, νομίζοντας ότι η Κυβέρνηση της Νέας Δημοκρατίας είναι μία απλή κυβέρνηση, είναι κυβέρνηση της Ελλάδος, και επιχειρούν ξιφουλκώντας εναντίον της Νέας Δημοκρατίας να τρώσουν την ηθική υπόσταση της Ελλάδος.

Είναι αδιανόητο, για μας, ένα θέμα, που ουσιαστικά μπορεί να εκθέσει τη χώρα μας αλλά ταυτοχρόνως μπορεί να στριμώξει και την Τουρκία, να γίνεται αντικείμενο μικροκομματικής αντιπαράθεσης. Είναι απαράδεκτο πολιτικά και είναι εθνικά επικίνδυνο.

Δυστυχώς το πολιτικό προσωπικό της χώρας θεωρεί ανοήτους και ημιμαθείς τους Έλληνες. Θα σας κάνω μερικές αναγνώσεις δηλώσεων Ελλήνων πολιτικών, για να καταλάβετε γιατί αποδεικνύεται ότι είναι ίδιοι όλοι τους. Άκουσα τον κ. Τσίπρα να λέει σε συνέντευξή του, κύριε Υπουργέ, κύριοι του ΣΥΡΙΖΑ, ότι, αν είχε λεφτά για μοίρασμα, θα έβγαινε πρωθυπουργός όσο ήθελε. Οποία απαξία για έναν ολόκληρο λαό, η δήλωση αυτή, ότι μπορεί να του εξαργυρώσει τη συνείδηση και τη λογική με τα λεφτά. Αν είχα λεφτά! Ένας πρωθυπουργός, εάν δεν ασκεί οικονομική πολιτική, ένας πρωθυπουργός δεν λέει αν είχα λεφτά, αλλά λέει ότι μπορώ και θα βγάλω λεφτά για την Ελλάδα και τους Έλληνες. Αλλά δεν είναι ικανοί να το πράξουν αυτό. Κι αυτό είναι για μένα το πραγματικά άθλιο στην ελληνική πολιτική σκηνή, με δανεικά και με χρέη, να παράγουν πολιτική. Με χρήματα που δανείζονται τοκογλυφικά να παράγουν πολιτική οικονομική και να κλέβουν την ψήφο του ελληνικού λαού.

Άκουσα, φίλες και φίλοι, τον Έλληνα Πρωθυπουργό, ο οποίος εισέβαλε, ο ίδιος -μάλλον έκανε έναρξη πολέμου με τη Ρωσία, κήρυξε τον πόλεμο στη Ρωσία από την Αμερική- βγήκε και είπε ότι εμείς, εγώ κηρύσσω τον πόλεμο με τη Ρωσία. Θεωρώ ότι είναι μία ατυχής ενέργεια του Έλληνα Πρωθυπουργού. Διότι δεν κηρύσσεις πόλεμο από άλλη, τρίτη χώρα. Και εν πάση περιπτώσει δεν ενημέρωσε κανένας την Ελλάδα, ούτε πολιτικό αρχηγό ούτε ακόμα και την ελληνική Βουλή.

Κι εδώ το οξύμωρο είναι ότι επικαλείται η Ευρώπη αλλά και ο Πρωθυπουργός την ευρωπαϊκή αλληλεγγύη και κυρίως επικαλείται τη δημοκρατία αλλά και τη νομιμότητα της Ουκρανίας. Την ίδια ώρα που Πρωθυπουργός της χώρας κήρυττε πόλεμο εναντίον της αυταρχικής Ρωσίας, την ίδια ώρα με τον αυταρχικό δικτάτορα Αλίεφ έκανε χειραψίες. Δεν είναι δυνατόν να κάνεις χειραψία με το αδερφό κράτος της Τουρκίας, τον Αλίεφ, εναντίον άλλης χώρας. Είναι τραγικά αυτά που γίνονται.

(Χειροκροτήματα από την πτέρυγα της Ελληνικής Λύσης)

Και θα σας πω το εξής: Αν δεν καταλάβει το πολιτικό προσωπικό της χώρας ότι δεν υπάρχει ευρωπαϊκή αλληλεγγύη, θα βυθιζόμαστε όλο και περισσότερο. Η Γερμανία με απόφαση του Καγκελαρίου Σολτς δίνει 200 δισεκατομμύρια ευρώ και λέει το αμίμητο «εγώ για τη χώρα μου, εσείς κοιτάξτε τα δικά σας!». Όταν η Ελληνική Λύση λέει «πρώτα η Ελλάδα, πρώτα οι Έλληνες», στεναχωριέστε. Να η απάντηση του Σολτς, «πρώτα η Γερμανία, πρώτα οι Γερμανοί».

Εσείς, όμως, επενδύετε σε φούσκες, κύριε Βεσυρόπουλε. Μητσοτάκης: «Να βάζουμε την ευρωπαϊκή αλληλεγγύη πάνω από τα εθνικά συμφέροντα». Στη 1-10-2022 το είπε ο Πρωθυπουργός, και αναρωτιέμαι αν συμφωνούν οι κύριοι συνάδελφοι της Νέας Δημοκρατίας, ότι μπορεί το εθνικό συμφέρον να υπολείπεται της ευρωπαϊκής αλληλεγγύης. Είναι αδιανόητη η δήλωση αυτή, στα όρια μιας μειοδοσίας θα έλεγα, στα όρια θέλετε του κατευνασμού, στα όρια της μειοδοσίας, του ενδοτισμού καλύτερα, για να μην χαρακτηρίσω μειοδοτική τη στάση.

Όμως η ίδια ακριβώς δήλωση έχει γίνει το 2016 από τον κ. Τσίπρα. Είναι τόσο ίδιοι, τόσο όμοιοι. Είστε τόσο ίδιοι, σάρκα από τη σάρκα σας. Γι’ αυτό θα συγκυβερνήσετε, είναι δεδομένο παρά τα ψέματα που λέτε στον ελληνικό λαό.

(Χειροκροτήματα από την πτέρυγα της Ελληνικής Λύσης)

Και είστε και ίδιοι και σε άλλα θέματα. Παραγραφές, «SIEMENS», «NOVARTIS», κανείς δεν μίλησε, με παραγραφές. Ούτε ο ΣΥΡΙΖΑ μιλάει ούτε το ΠΑΣΟΚ, και δεν καταλαβαίνω. Καλά για το ΠΑΣΟΚ το αντιλαμβάνομαι, έχει κι ενοχικό σύνδρομο. Ο Γιάννος Παπαντωνίου έχει συλληφθεί το 2018. Αφέθηκε ελεύθερος. Πέντε χρόνια δεν έχουν βρει αίθουσα για να τον δικάσουν, κύριοι συνάδελφοι, και κινδυνεύει η υπόθεση να παραγραφεί! Κινδυνεύει αυτός που ενεπλάκη με μίζες, αυτός και οι υπόλοιποι, να φύγει διά της παραγραφής «αθώα περιστερά», όπως έφυγαν με τη «NOVARTIS», όπως έφυγαν με τη «SIEMENS», όπως έφυγαν όλα τα ακαταδίωκτα λαμόγια των κομμάτων σας!

(Χειροκροτήματα από την πτέρυγα της Ελληνικής Λύσης)

Γι’ αυτό και επιμένουμε ότι εμείς θα καταδιώξουμε τους ακαταδίωκτους. Είναι δυνατόν ο κουλουράς να φυλακίζεται, η κυρία εκεί στο Βόλο, που έκανε στο δημοτικό μια πλαστογραφία, όπως τουλάχιστον καταγγέλθηκε, να μπαίνει φυλακή, να προφυλακίζεται; Εκεί το γράμμα του νόμου ξεπερνάει τον άνθρωπο, εδώ ο Παπαντωνίου ξεπερνάει τον νόμο! Αυτά κομμένα με την Ελληνική Λύση. Θα τιμωρηθούν όλοι αυτοί. Δεν πάει άλλο!

(Χειροκροτήματα από την πτέρυγα της Ελληνικής Λύσης)

Και δεν μιλάει κανείς. Κανείς δεν μιλάει. Αυτό είναι που με ενοχλεί. Πού είναι ο ΣΥΡΙΖΑ να μιλήσει για τη δικαιοσύνη που καθυστερεί τη δίκη του Παπαντωνίου; Γιατί δεν μιλάτε, κύριοι; Να σας πω εγώ; Και θα το πω τώρα για να το καταλάβει ο ελληνικός λαός. Διότι το ΠΑΣΟΚ είναι παντού, και στη Νέα Δημοκρατία, και στον ΣΥΡΙΖΑ, και στο ΠΑΣΟΚ. Το ΠΑΣΟΚ του Σημίτη κυβερνάει, ακόμη και τώρα που μιλάμε. Και αυτό είναι το δυστύχημα, ένα τραγικό δυστύχημα της χώρας. Διότι πραγματικά έπρεπε να τιμωρηθούν αυτοί οι άνθρωποι και δεν τιμωρήθηκε κανείς τους.

Και το χειρότερο; Βλέπω την κατάντια της ελληνικής δημοσιογραφίας, βλέπω στα κανάλια δημοσιογράφους να ντύνονται εκπρόσωποι κομμάτων και να μαλώνει ο ένας δημοσιογράφος που ανήκει στον ΣΥΡΙΖΑ με τον άλλον που ανήκει στη Νέα Δημοκρατία, να υβρίζονται, να σκοτώνονται, να λοιδορούνται, να κοντράρονται. Φοράνε κομματικές φανέλες, ξεδιάντροπα, σαν τους τελευταίους χούλιγκαν των γηπέδων. Και περιμένουμε ενημέρωση εμείς από τα ελληνικά μέσα ενημέρωσης.

Και θα σας πω το εξής, κύριοι συνάδελφοι, γιατί παίζει πάρα πολύ ο χρόνος. Είμαστε ένα κράτος μπάχαλο. Και αναρωτιέμαι, κύριε Υπουργέ, αύριο το πρωί -χτύπα ξύλο- γίνεται πυρηνικός πόλεμος με την Τουρκία: Έχει ενημερωθεί ο Έλληνας πολίτης πού υπάρχουν καταφύγια; Με κοιτάτε. Κανείς δεν ξέρει. Χώρα χωρίς καταφύγια είμαστε, κύριοι συνάδελφοι. Δεν ξέρει κανείς πού είναι τα καταφύγια. Δεν ξέρει κανένας. Καταφύγια του Μεταξά έχουμε! Πέρασαν από τότε ογδόντα χρόνια, εβδομήντα, δεν ξέρω πόσα. Δεν υπάρχουν καταφύγια, ούτε σε καμμία πόλη ούτε πουθενά, και πηγαίνεις στην Ουγγαρία και υπάρχουν καταφύγια, στο δημοτικό ενημερώνουν τα παιδιά, στο γυμνάσιο, στο λύκειο, στα πανεπιστήμια, οι πολίτες. Πώς θα αντιμετωπίσουμε μια οποιαδήποτε κρίση; Για πείτε μου εσείς.

Επίσης από την Ελλάδα περνούν αγωγοί. Ο αγωγός TAP. Είδατε τι έγινε με τον Nord Stream 2. Δεν φυλάσσεται από κανέναν και με τίποτα. Το ξέρετε αυτό; Το έχετε καταλάβει ότι έχετε φτιάξει ένα κράτος μπάχαλο. Ένα κράτος που δεν έχει καμμία σχέση με την κραταιά ισχύ, την κραταιά δύναμη, που λέει η λέξη «κράτος»;

Και πάμε τώρα σε σοβαρότερα, γιατί πραγματικά όλα αυτά πρέπει να διορθωθούν. Και θα το πω στον ελληνικό λαό μόνο μία λύση υπάρχει για να διορθωθούν: Στις επόμενες εκλογές ψήφος στην Ελληνική Λύση, στο κόμμα της λογικής, στο κόμμα της σοβαρότητας και σταθερότητας της χώρας!

(Χειροκροτήματα από την πτέρυγα της Ελληνικής Λύσης)

Το σχέδιο των Ηνωμένων Πολιτειών, κύριοι συνάδελφοι, ξέρετε ποιο είναι; Και θα ακουστεί για πρώτη φορά εδώ στο ελληνικό Κοινοβούλιο. Είναι να στρέψει την κοινή γνώμη όλης της Ευρώπης και όλου του κόσμου εναντίον της Ρωσίας. Σχέδιο λογικό για τα συμφέροντα των Αμερικανών. Δεν το έχει καταφέρει βέβαια ως τώρα. Γιατί; Διότι πολύ απλά το δόγμα Φρίντμαν -γιατί δεν διαβάζετε οι περισσότεροι από εσάς ποιο είναι το σχέδιο των Αμερικανών, κύριοι συνάδελφοι, Φρίντμαν- είναι να πεινάσει και να παγώσει η Ευρώπη για να στρέψει την κοινή γνώμη των Ευρωπαίων πολιτών κατά της Ρωσίας, που δεν το κατάφερε μέχρι τώρα βέβαια -το αναφέρει- και έπειτα να οργανώσει στρατιωτικό χτύπημα εναντίον της. Γι’ αυτό και δεν εργάζεται για τον τερματισμό του πολέμου η χώρα που λέγεται «Ηνωμένες Πολιτείες».

Δηλαδή ο κ. Μητσοτάκης και οι μικροί «ηγετίσκοι» της Ευρώπης συνταυτίζονται με τα αμερικανικά συμφέροντα για να τελειώσει η ευρωπαϊκή οικονομία, να καταρρεύσει η Ευρώπη, να χτυπήσουμε τη Ρωσία, να τελειώσει η Ευρώπη για να υπάρχει η Αμερική. Να πεθάνει η Ευρώπη και η Ελλάδα για να υπάρχει η Αμερική και να κερδίζει η Αμερική.

Γι’ αυτό ο Γερμανός Αντικαγκελάριος χθες είπε το εξής αμίμητο: «Μας πωλούν το φυσικό αέριο σε αστρονομικές τιμές». Ε, βέβαια! Τι περίμεναν οι Γερμανοί να τους λυπηθούν οι Αμερικανοί; Οι Αμερικανοί κερδίζουν, οι Ρώσοι κερδίζουν χρήματα. Ποιοι χάνουν; Η Ευρώπη, η Ευρώπη που καταρρέει. Ε, αυτή την Ευρώπη, λοιπόν, δεν τη θέλει Ελληνική Λύση! Θέλει μια Ευρώπη δυνατή, ισχυρή, όχι δουλική απέναντι στην Αμερική.

(Χειροκροτήματα από την πτέρυγα της Ελληνικής Λύσης)

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Βγαίνει η Νορβηγία, κύριε Θεοχάρη -γιατί εσείς στεναχωριέστε πολλές φορές- σήμερα έκανε ανακοίνωση ο Υπουργός Οικονομικών και Ενέργειας και σας τη διαβάζω. Διότι η Νορβηγία πουλάει πανάκριβα το φυσικό αέριο. Αλληλεγγύη, ευρωπαϊκή χώρα, δικιά μας χώρα. «Είναι συνταγματική υποχρέωση να πωλούμε όσο πιο ακριβά μπορούμε», λένε οι Νορβηγοί, που πουλάνε πανάκριβα το φυσικό αέριο στην Ευρώπη. Αυτό, λοιπόν, είναι το παραμύθι της ευρωπαϊκής αλληλεγγύης, να σου βγαίνει ο Νορβηγός και να σου λέει: «Δεν με νοιάζει αν πεινάς εσύ, ρε Έλληνα, ούτε εσύ, Γερμανέ, εμένα συνταγματικό μου δικαίωμα είναι να πουλάω ακριβά, όσο πιο ακριβά γίνεται».

Ε, λοιπόν, αντιστρέφω το επιχείρημα της Νορβηγίας: Η Ελλάς συνταγματικά είναι υποχρεωμένη να αγοράζει όσο πιο φθηνά γίνεται LNG. Να πάμε να βρούμε από αλλού! Να βρούμε απ’ αλλού! Όχι από Αμερική. Αλλά δεν τολμάτε. Δεν τολμάτε!

(Χειροκροτήματα από την πτέρυγα της Ελληνικής Λύσης)

Και φτάνουμε στο σημείο να διαβάζουμε τα στοιχεία της EUROSTAT: Η Ελλάδα μεταξύ των πέντε χωρών -κύριε Βεσυρόπουλε, συγχαρητήρια πες στον κ. Μητσοτάκη- με αύξηση ποσοστού φτώχειας την περίοδο 2019 - 2021 -την περίοδο που κυβερνούν αυτοί, όχι το 2022, το 2021- Ελλάδα, Κροατία, Λετονία, Ολλανδία παρουσιάζουν το μεγαλύτερο πρόβλημα. Για τον Μαχμούντ τον εισβολέα που παίρνει τα επιδόματα «ο μήνας έχει εννιά!», για τον Έλληνα δεν υπάρχει τίποτα.

Κι εδώ πάμε στο χειρότερο: η φτώχεια απειλεί το 17% των Ελλήνων. Το 80% του εισοδήματος στα φτωχά νοικοκυριά ξοδεύεται σε ενοίκια και τρόφιμα, κύριε Βεσυρόπουλε. Το 80%! Το αντιλαμβάνεστε το νούμερο; Το έχετε καταλάβει; Το 6% του ελληνικού πληθυσμού αντιμετωπίζει το 2021 ανεπάρκεια τροφής! Πού φτάσαμε; Να μην μπορεί να είναι επαρκής η τροφή του Έλληνα. Και χαίρεστε πραγματικά;

Το 11,4% του πληθυσμού δεν έχει δυνατότητα να τραφεί με υγιεινή και θρεπτική τροφή. Το 12,6% μόνο ορισμένα είδη τροφών. Το 6,2% του πληθυσμού αναγκάστηκε να παραλείψει ένα γεύμα. Έλληνες πολίτες είναι αυτοί!

Το 2020 σας λέγαμε «ελάτε μαζί να κάνουμε ένα σχέδιο, όλα τα κόμματα, έρχεται πείνα, φτώχεια, κρίση». Σας το λέγαμε και κοροϊδεύατε εδώ κάτω όλοι, όπως κοροϊδεύετε πάντα. Αλλά στο τέλος τα λούζεστε αυτά.

Το θέμα είναι να καταλάβει ο ελληνικός λαός και το δικό σας λούσιμο να μην γίνει ξέπλυμα σε εκλογές, αλλά να γίνει ψήφος στην Ελληνική Λύση, να γίνει ψήφος στη φωνή της λογικής.

(Χειροκροτήματα από την πτέρυγα της Ελληνικής Λύσης)

Δεν θα πω για τις κατασχέσεις που έρχονται. Διότι οι κατασχέσεις που έρχονται, κύριοι του ΣΥΡΙΖΑ, -επειδή τώρα διαμαρτύρεστε- από τη γερμανική ΑΑΔΕ είναι υποχρέωση του τρίτου μνημονίου. Ποιος το ψήφισε το τρίτο μνημόνιο, κύριε Τρύφωνα Αλεξιάδη; Ο ΣΥΡΙΖΑ.

**ΤΡΥΦΩΝ ΑΛΕΞΙΑΔΗΣ:** Όχι μόνο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Α, είναι κι άλλοι μαζί! Το έγκλημα το κάνατε όλοι μαζί έτσι κι αλλιώς, είναι οικουμενική αντίληψη των εθνικών και οικονομικών εγκλημάτων! Το αντιλαμβάνομαι! Γι’ αυτό και λέω ότι θα συγκυβερνήσετε, κύριε Αλεξιάδη.

(Χειροκροτήματα από την πτέρυγα της Ελληνικής Λύσης)

Είναι από τους πλέον έντιμους πολιτικούς ο κ. Αλεξιάδης και πραγματικά μου αρέσει που έχει και την εντιμότητα να λέει ότι «ναι, δεν ήμασταν μόνο εμείς, ήταν κι οι άλλοι». Ε, γι’ αυτό λέω ότι θα κυβερνήσετε μαζί!

Το σημαντικό, λοιπόν, φίλες και φίλοι -για να μην πιέζω και τον χρόνο- είναι ότι έρχονται λουκέτα. Εγώ μιλάω ως επιχειρηματίας. Στεναχωριέμαι παρά το κυνήγι, κύριε Βεσυρόπουλε, που έχω δεχτεί από τις υπηρεσίες του ελληνικού κράτους, της Νέας Δημοκρατίας δηλαδή, εφορίες, ιστορίες, δεν πειράζει.

Θα σας πω το εξής: Εισηγήθηκε ο Εμπορικός Σύλλογος της Θεσσαλονίκης να αρχίσουν να μειώνονται τα ωράρια καταστημάτων λόγω της ενέργειας. Ο Άδωνις είπε ότι με τη μείωση της αγοραστικής δύναμης του κοινού μειώνουμε τον πληθωρισμό.

Δηλαδή αυτά δεν λέγονται! Πραγματικά, κύριε Υπουργέ μου, αν δεν ξέρουν οικονομικά, πείτε τους να πάνε να κάνουν σεμινάρια οικονομικών. Βγαίνουν και εκτίθενται όλοι τους. Δεν είναι σοβαρή δήλωση, Υπουργέ, αυτή τώρα! Ε, τότε, να μην πληρώνουμε κανέναν στην Ελλάδα για να μειώσουμε τον πληθωρισμό, να μη δίνουμε μισθούς, να μη δίνουμε τίποτα. Δηλαδή δεν γίνονται αυτά, δεν λέγονται αυτά, δεν λέγονται! Πραγματικά αυτή η Κυβέρνηση ώρες-ώρες μού θυμίζει κυβέρνηση «MEDRANO». Το θυμάστε το «MEDRANO», κύριε Βεσυρόπουλε; Το τσίρκο; Ο καθένας κάνει ό,τι θέλει, λέει ό,τι θέλει. Δεν είναι δυνατόν να λέγονται αυτά τα πράγματα.

Και πάμε, λοιπόν, στο φυσικό αέριο. Ενώ, λοιπόν, η Ελλάς διψάει για φυσικό αέριο και πετρέλαιο -κύριε Αλεξιάδη, ακούστε!- το Συμβούλιο της Επικρατείας έχει δεχθεί μία προσφυγή, κάποιων οικολόγων εκεί στην Κρήτη, γιατί, λέει, ένα ψάρι που υπάρχει εκεί, από τη γεώτρηση ή από τις έρευνες, θα δημιουργήσει πρόβλημα. Το Συμβούλιο της Επικρατείας, λοιπόν, για τους δικαστές αποφάσισε πυξ λαξ, μπαμ-μπαμ. Για τις μειώσεις μισθών μπαμ-μπαμ. Για τις μειώσεις των ασφαλιστικών, να μην πληρώνουν αναδρομικά οι συνταξιούχοι, μπαμ-μπαμ. Να σας πω, κύριε Αλεξιάδη, γιατί καθυστερούν έξι ολόκληρα χρόνια; Για την προσφυγή. Είναι η πέμπτη φορά που αναβάλλεται. Στις 2 Νοεμβρίου θα συζητηθεί πάλι αυτή η ιστορία, για να ξεκινήσει η Ελλάδα να γίνει πετρελαιοπαραγωγός χώρα.

Γιατί; Ποιο αόρατο χέρι πάνω από το Σ.τ.Ε. ρυθμίζει αποφάσεις; Ποιο αόρατο χέρι πάνω από το Συμβούλιο Επικρατείας ορίζει αποφάσεις, αποτρέπει αποφάσεις; Ρωτώ: Υπάρχει; Θέλετε την άποψή μου; Εγώ πιστεύω ότι υπάρχει. Κι αν υπάρχει κάποιος εδώ μέσα που λέει ότι δεν υπάρχει να σηκωθεί και να πει ότι δεν υπάρχει. Διότι δυστυχώς οι αποφάσεις όλες είναι συγκεκριμένες προς μια κυβερνητική κατεύθυνση.

Δυστυχώς το λέω αυτό και το λέω με πόνο ψυχής. Υπάρχουν αξιόλογοι δικαστές, αξιότιμοι δικαστές, αλλά αυτό αποδεικνύει τον φόβο του Έλληνα πολίτη, ότι οι δικαστικές αποφάσεις δεν λαμβάνονται πραγματικά αδέκαστα ή λαμβάνονται με πολιτικές σκοπιμότητες, πολλές εκ των αποφάσεων.

Κι εδώ να πω το εξής: Έρχεται ο χειμώνας, κύριε Βεσυρόπουλε. Είστε από περιοχή της Μακεδονίας. Ήδη άρχισαν να ανάβουν ξυλόσομπες εκεί στα χωριά μας, το ξέρετε. Ο Έλληνας, λοιπόν, θα κρυώσει, ο Έλληνας θα πεινάσει, γιατί επιβάλαμε κυρώσεις στη χώρα που λέγεται Ρωσία, γιατί είμαστε υπέρ της ευρωπαϊκής αλληλεγγύης, της δημοκρατίας και όλων αυτών, που ψευδώς ισχυριζόμενοι τα λέμε γιατί δεν μπορεί να πει η Κυβέρνηση, το ΠΑΣΟΚ και ο ΣΥΡΙΖΑ ότι εντέλλονται από τους Αμερικανούς και εκτελούν την αμερικανική εντολή. Ωραία! Τότε γιατί οι εταιρείες του Οικονόμου, του Προκοπίου και του Αλαφούζου κονομάνε δισεκατομμύρια ευρώ ή εκατοντάδες εκατομμύρια ευρώ από τη μεταφορά πετρελαίου και φυσικού αερίου; Δηλαδή, οι Έλληνες πολίτες επέβαλαν κυρώσεις. Ωραία! Οι πλούσιοι ολιγάρχες φίλοι σας; Ο κ. Προκοπίου; Ο κ. Οικονόμου; Ο Αλαφούζος που έχει τον «ΣΚΑΪ» και θα πάρει και πρωτάθλημα ο Παναθηναϊκός τώρα; Όλα μαζί πάνε πακέτο αυτά. Για πείτε μου, πώς γίνεται αυτό, κύριε Βεσυρόπουλε, για να το καταλάβω κι εγώ;

Εκεί στον Λακωνικό Κόλπο, κάτω από την Πελοπόννησο, κινεζικό κρατικό κανάλι έδειξε πως γίνονται οι μεταγγίσεις φορτίων πετρελαίου και δεν πήγε το Λιμενικό, γιατί είναι διεθνή ύδατα και καλά, έξι ναυτικά μίλια. Κάντε τα δώδεκα, να ελέγξετε τα φορτία αυτά! Όχι να κερδίζουν οι εφοπλιστές και οι ολιγάρχες και να πεινάει ο ελληνικός λαός, κύριε Βεσυρόπουλε! Άδικο από το θεό είναι αυτό! Είναι άδικο!

(Χειροκροτήματα από την πτέρυγα της Ελληνικής Λύσης)

Αλλά ποιος θα πειράξει τον Αλαφούζο; Όλη μέρα από το πρωί ο Οικονόμου και ο Πορτοσάλτε -πώς λέγονται!- ζήτω τα λιβάνια, ζήτω τα θυμιάματα, ζήτω η Νέα Δημοκρατία! Πιο Νέα Δημοκρατία από τη Νέα Δημοκρατία έχουν γίνει αυτοί! Ε, λοιπόν, ντρέπομαι που το λέω, αλλά έτσι είναι. Κι εδώ βγαίνει ο Μυτιληναίος και αδειάζει το αφήγημα της Νέας Δημοκρατίας. Ο Μυτιληναίος είναι δικός τους άνθρωπος, είναι ολιγάρχης. Διαβάζω: «Η ενεργειακή κρίση δεν ξεκίνησε μετά τον πόλεμο και δεν θα λήξει μετά το τέλος του».

Όταν τα έλεγε η Ελληνική Λύση γελούσατε όλοι εδώ μέσα. Τώρα θα κλαίει ο Έλληνας, αλλά εσείς πάλι θα γελάτε. Στις εκλογές, όμως, θα κλάψετε όλοι μαζί, γιατί ο Έλληνας θα ψηφίσει την Ελληνική Λύση. Δεν υπάρχει άλλη λύση.

(Χειροκροτήματα από την πτέρυγα της Ελληνικής Λύσης)

Κι εδώ έρχομαι και το λέω, ήμασταν εξαρτημένοι από τη Ρωσία για το φυσικό αέριο. Τώρα εξαρτόμαστε από το πανάκριβο LNG των Ηνωμένων Πολιτειών. Κανείς δεν το λέει. Δεν τολμάει ούτε ο ΣΥΡΙΖΑ ούτε το ΠΑΣΟΚ ούτε η Νέα Δημοκρατία να πουν ότι ναι μεν το LNG δεν το παίρνουμε από τους Αμερικάνους που δεν είναι τόσο ίσο, αλλά είναι πανάκριβο πέντε φορές, έξι φορές.

Το χειρότερο, δε, ποιο είναι; Ότι τώρα εξαρτόμαστε και από την Τουρκία με τον αγωγό TAP. Κάνατε όμηρο την Ελλάδα των τουρκικών βαλβίδων φυσικού αερίου και δεν ντρεπόμαστε εδώ μέσα. Οι Τούρκοι μας απειλούν με δημοσιεύματα ότι θα μας κόψουν το φυσικό αέριο και δεν ντρέπεται κανείς εδώ μέσα. Προτιμάτε να είμαστε όμηροι των Τούρκων παρά να παίρνουμε ρωσικό φυσικό αέριο, που είναι και φθηνότερο από το αμερικανικό. Δεν την καταλαβαίνω τη λογική.

Εμείς είμαστε στη λογική του εθνικού συμφέροντος, στη λογική της Νορβηγίας. Θα παίρνουμε το φθηνότερο φυσικό αέριο, θα κάνουμε εξορύξεις, θα ανοίξουμε λιγνίτες και δεν μας ενδιαφέρει τι λένε οι δήθεν Ευρωπαίοι φίλοι μας, για να τα ξεκαθαρίσουμε, λοιπόν, μεταξύ μας.

(Χειροκροτήματα από την πτέρυγα της Ελληνικής Λύσης)

Και θα καταθέσω στα Πρακτικά την απόφαση του δασαρχείου. Οι Έλληνες πεινούν και τους υποχρεώνετε να αγοράσουν καυσόξυλα με ανατιμήσεις που φτάνουν το 50%, αλλά με νέα απόφαση των δασαρχείων περιορίζεται η υλοτομία συλλεγόμενων καυσίμων κατ’ έτος και ανά οικογένεια.

Ακούστε! Εδώ είναι η δασική ρυθμιστική διάταξη. Στα ορεινά της Δράμας υπάρχουν χώροι που παίρνουν νόμιμα ξυλεία. Περιορίζετε και το εύρος τους αλλά και την ποσότητα. Γιατί; Κάποιοι είχαν και καυστήρες, τώρα θα χρησιμοποιήσουν μόνο τα καυσόξυλα τους. Γιατί το κάνετε αυτό; Δηλαδή και θα κρυώσουν και θα πεινάσουν; Τόσο μένος; Τόσο θέλετε να βασανίζετε τους Έλληνες; Τόσο θέλετε πραγματικά να τον εξαθλιώσουμε τον Έλληνα; Για ποιον λόγο; Πείτε μου εσείς. Ταυτοχρόνως, και εδώ το έχω και γράφει για πέλετ και ξύλα, όχι επιδότηση. Γιατί; Ξέρετε πόσο κάνει το κυβικό ή ο τόνος το ξύλο; Ξέρετε που έχει πάει; Έχει αυξηθεί στο 300% παραπάνω από πέρσι. Γιατί να μην έχουμε επιδότηση εδώ; Γιατί να μην έχουμε επιδότηση στο πέλετ που έχει πάει στα 600 ευρώ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Από πέρσι επιδοτούνται αυτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, φέτος δεν υπάρχει ακόμα απόφαση. Δεν υπάρχει απόφαση. Πέρσι πόσο έκανε; Πόσο έκανε; Αν δίνεις 100 ευρώ, θα έχεις επιδότηση τα είκοσι, στα 400 ευρώ θα μου δώσεις ογδόντα, δεν θα μου δώσεις πάλι είκοσι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επιδοτούνται και αυτές οι καύσιμες ύλες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πόσο επιδοτούνται, σας ρωτάω και δεν απαντάτε. Ξέρετε;

Αν, λοιπόν, επαναλαμβάνω, στα 100 ευρώ επιδοτούνται τα είκοσι, τώρα που κοστίζει 300, 400 ευρώ πρέπει να τα κάνετε ογδόντα σας λέω. Αυτό πρέπει να καταλάβετε. Επιδότηση με επιδότηση έχει διαφορά. Πέρσι έκαναν 150 ευρώ τα ξύλα, φέτος πήρα εγώ ξύλα, για το σπίτι μου, στα 300 ευρώ, 280 ευρώ για την ακρίβεια. Αυτό σας λέω, πρέπει να ανεβάσετε την επιδότηση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Μπερδεύεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα την ανεβάσετε την επιδότηση στο πέλετ; Δεν μου απαντάτε, δεν μου λέτε πόση επιδότηση είχαμε και δεν μου λέτε αν ανεβάσατε την επιδότηση. Εγώ αυτό θέλω να μου πείτε. Άμα το κάνετε να μας το πείτε εδώ.

Και πάμε και στα υπόλοιπα για να κλείσω. Επειδή μιλάτε για οικολογία και περιβάλλον, θα σας αναγνώσω την έκθεση ίσως ενός από τους μεγαλύτερους επιστήμονες στον κόσμο, που ασχολείται με το περιβάλλον: «Μία μπαταρία ηλεκτρικού αυτοκινήτου», κύριε Αλεξιάδη, «ζυγίζει περίπου πεντακόσια κιλά». Η μπαταρία του ηλεκτρικού αυτοκινήτου σε ένα τζιπ. Δείτε, λοιπόν, πώς γίνεται η μπαταρία. «Για την κατασκευή μίας μπαταρίας χρειάζονται επεξεργασία δέκα τόνοι αλατιού για το λίθιο, δεκαπέντε τόνοι μεταλλεύματος για το κοβάλτιο, δύο τόνοι μεταλλεύματος για το νικέλιο, δώδεκα τόνοι μεταλλεύματος για τον χαλκό. Για μία μπαταρία σκάβονται διακόσιοι τόνοι χώματος». Η ηλεκτρική μπαταρία η οποία θα μας βοηθήσει στο περιβάλλον, αλλά φορτίζεται με ενέργεια, φορτίζεται με ρεύμα και το κόστος είναι περίπου ίδιο αν πληρώσεις βενζίνη ή πετρέλαιο. Μιλάμε για παραλογισμούς. Αυτόν τον παραλογισμό πρέπει να τον σταματήσουμε. Ανοίξτε τώρα τους λιγνίτες! Ανοίξτε τώρα τους λιγνίτες, κύριοι της Νέας Δημοκρατίας, πάση δυνάμει!

(Χειροκροτήματα από την πτέρυγα της Ελληνικής Λύσης)

Λειτουργούν με το 5% τώρα. Ακούστε, κύριε Αλεξιάδη, ξέρετε τι κάνουν; Λειτουργούν με το 5%. Μέχρι πριν έναν μήνα λειτουργούσαν με το 8% γιατί μαζεύουν λιγνιτικό απόθεμα για τον Δεκέμβριο και τον Ιανουάριο που θα χρειαστούν παραπάνω ποσότητα. Γιατί; Γιατί κατέστρεψαν τα λιγνιτωρυχεία οι κύριοι της Νέας Δημοκρατίας με εντολή του Πρωθυπουργού, αλλά συνεχίζοντας το έργο το δικό σας απολιγνιτοποίηση, κύριοι του ΠΑΣΟΚ και της Νέας Δημοκρατίας. Δηλαδή δολοφονήσαμε μια ολόκληρη χώρα και έναν ολόκληρο λαό. Εσείς, όχι εμείς!

Τι λέμε εμείς; Εμείς είμαστε υπέρ του θαύματος του Ισραήλ. Ακούστε τι έκανε το Ισραήλ. Απίστευτα. Όταν λέω εδώ και χρόνια ότι πρέπει να αντιγράψουμε Ολλανδία, Ισραήλ για τον πρωτογενή τομέα αλλά και όσα κάνουν, κάποιοι γελούν. Ακούστε, κύριε Βεσυρόπουλε, η πρώτη χώρα στον κόσμο στην οποία το 100% της κατανάλωσης για την ύδρευση και τη βιομηχανία προέρχεται από αφαλάτωση, γιατί δεν έχει νερά. Το πέτυχε το Ισραήλ, το πέτυχε αυτή η χώρα. Και το 2030 θα είναι η πρώτη στην οποία σχεδόν το 100% των αστικών λυμάτων θα επαναχρησιμοποιείται στη γεωργία μετά από επεξεργασία. Έτσι θέλουμε να κάνουμε την Ελλάδα. Η Ελλάδα μπορεί να γίνει Ισραήλ, μπορεί να γίνει Ολλανδία αν αλλάξει ηγεσία και η ηγεσία πρέπει να είναι πραγματικά ελληνική. Δεν πάει άλλο. Σας έχουμε δώσει τόσα παραδείγματα, αλλά δυστυχώς παίζετε με τις λέξεις, αλλάζετε τα νοήματα.

Ο Πρωθυπουργός, κύριε Βεσυρόπουλε, μιλάει για εθνική κυριαρχία. Ξέρετε γιατί; Λέει ότι η Τουρκία παραβιάζει την εθνική μας κυριαρχία. Γιατί μιλάει και ο κ. Τσίπρας για εθνική κυριαρχία, ξέρετε; Θα σας απαντήσω, λοιπόν. Διότι άλλο κυριαρχικό δικαίωμα στη γεωπολιτική κι άλλο κυριαρχία. Η εθνική κυριαρχία, λοιπόν, της Ελλάδος, σύμφωνα με τον ΣΥΡΙΖΑ, την Νέα Δημοκρατία και το ΠΑΣΟΚ, είναι στα έξι ναυτικά μίλια. Στα έξι! Το κυριαρχικό δικαίωμα είναι στα δώδεκα μίλια και διακόσια ναυτικά μίλια η ΑΟΖ.

Όταν ο Πρωθυπουργός, λοιπόν, μιλάει για παραβιάσεις εθνικής κυριαρχίας μιλάει μέχρι τα έξι ναυτικά μίλια. Αν πάει το γεωτρύπανο στα έξι ναυτικά μίλια και εκατό μέτρα και κάνει τρύπα -τρυπήσει- δεν είναι παραβίαση της εθνικής μας κυριαρχίας. Αυτή η Κυβέρνηση λειτουργεί με βάση το προσωπικό συμφέρον του Πρωθυπουργού και της Κυβέρνησής του, όχι με βάση το εθνικό συμφέρον. Όλες οι κυβερνήσεις λειτουργούσατε με κατευνασμό, με ενδοτικότητα. Εμείς επιμένουμε, δώδεκα ναυτικά μίλια τώρα και επιτέλους ανακήρυξη ΑΟΖ.

(Χειροκροτήματα από την πτέρυγα της Ελληνικής Λύσης)

Δεν υπάρχει άλλη λύση για να σταματήσει η πρόκληση της Τουρκίας και η Τουρκία μάς περικύκλωσε. Η Τουρκία έχει στήσει επάνω στον Αυλώνα βάσεις στην Αλβανία, στήνει βάση-ναύσταθμο στη Λιβύη, στήνει ναυστάθμους σε όλο τον κόσμο, γύρω μας έχει φτιάξει μια δαγκάνα, γύρω από την Ελλάδα, και δεν μιλάει κανένας αντί όλα τα κόμματα μαζί να μιλήσουμε στα αδελφά κόμματα της Ευρώπης, να πούμε ότι μας περικυκλώνει η Τουρκία, μας κάνει μία δαγκάνα γύρω γύρω.

Ήδη στις εκλογές στη Βουλγαρία το κόμμα το τουρκικό, ίσως απ' ότι λέει ο Μπορίσοφ να συνεργαστεί μαζί τους -υπάρχει τουρκικό κόμμα στη Βουλγαρία- για κυβέρνηση. Και δεν σκέφτεσαι ότι υπάρχει ένα DEB στη Θράκη που μπορεί να παίξει έναν περίεργο ρόλο μαζί με κάποιους άλλους εδώ στην Αθήνα. Δεν το σκέφτεται κανένας, κανείς μας τι μπορεί να συμβεί.

Όλα αυτά τα λέω γιατί; Διότι θέλω η Ελληνική Λύση να προειδοποιεί. Ακόμη περιμένει ο Χαφτάρ συνάντηση με τον Δένδια. Το επεσήμανα στον Υπουργό και τηλεφωνικά και ιδιωτικά τρεις φορές. Του ζήτησα, προσωπική χάρη, να συναντήσει τους Λίβυους που δεν τους συναντάει. Εδώ και έξι μήνες επιχειρούν να βγουν μαζί του, κοντά του, αλλά σιωπά. Γιατί; Αναρωτιέμαι γιατί! Πείτε μου γιατί! Είναι μία Κυβέρνηση σε πανικό, σε σύγχυση;

Βγαίνει, όμως, ο κ. Μητσοτάκης και λέει σε χειραψία με τον Χαλίφ, όλα καλά, όλα ωραία. Βγαίνει ο κ. Δένδιας την επόμενη μέρα και καταγγέλλει το Αζερμπαϊτζάν για την εισβολή στην Αρμενία. Πείτε μου πόσο σοβαρή Κυβέρνηση είναι αυτή; Δεν είναι σοβαρή Κυβέρνηση δυστυχώς και γίνονται λάθη, όπως λάθη κάνατε με την αποστρατικοποίηση των νησιών. Το ξεχάσατε κι αυτό. Έφυγαν τεθωρακισμένα από εκεί και τώρα δεν ξέρουμε τι θα κάνουμε με τα τεθωρακισμένα στα νησιά μας. Έχουμε μεγάλο πρόβλημα.

Απευθυνόμαστε, λοιπόν, στους Έλληνες, απευθυνόμαστε σε όλους τους Έλληνες από Βήματος Βουλής. Μην πιστεύετε τους δεσμώτες που έδεσαν την Ελλάδα! Μην πιστεύετε τους δεσμώτες που έβαλαν δεσμά στην Ελλάδα -και οι δεσμώτες της Ελλάδος είναι το ΠΑΣΟΚ, ο ΣΥΡΙΖΑ και η Νέα Δημοκρατία. Ο Καβάφης έγραψε ότι οι Έλληνες λατρεύουν τα δεσμά τους. Τα τελευταία δώδεκα χρόνια αυτό απεδείχθη ότι είναι πραγματικότητα.

Εδώ, λοιπόν, ήρθε η ώρα, συνέλληνες, να σπάσετε τα δεσμά αυτά! Ήρθε η ώρα να σπάσουμε μαζί τις αλυσίδες!

(Χειροκροτήματα από την πτέρυγα της Ελληνικής Λύσης)

Συνέλληνες, δώστε λύση επιτέλους! Σπάστε αλυσίδες! Σπάστε δεσμά! Μην λατρεύετε τις αλυσίδες σας. Συνέλληνες, σε μία τετραετία πρέπει να λυθεί το πρόβλημα της χώρας. Είναι η μητέρα των μαχών οι επόμενες εκλογές και η ψήφος στην Ελληνική Λύση είναι αναντίρρητη ανάγκη. Αν δεν ψηφίσετε Ελληνική Λύση οι δεσμώτες θα χειροκροτούν και θα χοροπηδούν κι εσείς θα κλαίτε! Η Ελληνική Λύση είναι η λύση του προβλήματος.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πρόεδρε.

Αν έχετε κάτι για τα Πρακτικά, κύριε Βελόπουλε, παρακαλώ καταθέστε το.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παρακαλώ, για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):**  Καλό μεσημέρι και από εμένα.

Μπαίνουμε στον κύκλο τον ομιλητών και την αυλαία θα ανοίξει ο κ. Βασίλειος - Νικόλαος Υψηλάντης από τη Νέα Δημοκρατία. Να ετοιμάζεται η κ. Έφη Αχτσιόγλου από τον ΣΥΡΙΖΑ - Προοδευτική Συμμαχία.

Παρακαλώ, κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, το ευχάριστο, από το 2019 και μετά, είναι ότι ο ελληνικός λαός έχει κλείσει τα αυτιά του στους λαϊκιστές. Και αυτό είναι πάρα πολύ σημαντικό και είναι η μεγαλύτερη κατάκτηση του λαού μας και όλων εμάς που εργαζόμαστε με μεθοδικότητα για τα πραγματικά συμφέροντα του ελληνικού λαού, όχι όπως θέλουν να τα παρουσιάσουν κάποιοι και όπως θέλουν να τα διαστρεβλώσουν.

Επανέρχομαι στο νομοθέτημα μας. Η διαδικασία είσπραξης των δημοσίων εσόδων -και ας το καταλάβουν μερικοί, όσο κι αν δεν θέλουν να το κατανοήσουν- αποτελεί πάντα το πλέον κομβικό κομμάτι για την εύρυθμη λειτουργία του ίδιου του κράτους. Δεν είναι, λοιπόν, τυχαίο ότι από την απαρχή της θητείας της Κυβέρνησης του Κυριάκου Μητσοτάκη, τέθηκε ως μεταρρυθμιστικό πρόταγμα η απλούστευση και η κωδικοποίηση της φορολογικής νομοθεσίας, μία προσπάθεια που στηρίζεται στο Ταμείο Ανάκαμψης και Ανθεκτικότητας και που περιλαμβάνει, μεταξύ άλλων, κωδικοποιήσεις, όπως αυτή η συγκεκριμένη του φόρου προστιθέμενης αξίας, των εμμέσων φορολογιών, του Κώδικα Φορολογικής Διαδικασίας, της φορολογίας περιουσίας και του Εθνικού Τελωνειακού Κώδικα.

Σήμερα, λοιπόν, καλούμαστε να ψηφίσουμε την πρώτη, μετά την περίοδο της Μεταπολίτευσης, κωδικοποίηση των διατάξεων, που διέπουν τη διοικητική διαδικασία για την είσπραξη των δημοσίων εσόδων. Είναι δε εξόχως σημαντικό η μεταρρυθμιστική δράση κωδικοποιήσεων κωδίκων φορολογικής νομοθεσίας να αρχίζει από το πιο ευαίσθητο και σημαντικό κομμάτι που έχει στον πυρήνα της, τα δημόσια έσοδα του κράτους και των νομικών προσώπων δημοσίου δικαίου, ενσωματώνοντας έτσι θεσμικές κι άλλες αλλαγές που έχουν συντελεστεί όλα αυτά τα χρόνια.

Οι κυριότερες παρεμβάσεις που γίνονται στο νομοθέτημα αυτό, στην κωδικοποίηση αυτή, είναι πρώτα η απάλειψη αρμοδιοτήτων οργάνων που έχουν καταργηθεί, διαδικασιών και εννοιών που είτε είναι πλέον παρωχημένες είτε έχουν ενσωματωθεί με διαφορετικό περιεχόμενο σε νεότερες διατάξεις.

Δεύτερον, προσαρμόζουμε την ονομασία των εμπλεκόμενων οργάνων της διοίκησης και των αρμοδιοτήτων τους με τη θεσμοθέτηση της ΑΑΔΕ.

Τρίτον, καταργούνται διατάξεις που έχουν κριθεί αντισυνταγματικές, από τη νομολογία του Ανωτάτου Ειδικού Δικαστηρίου ή άλλων ανωτάτων δικαστηρίων, ή έχουν εξαντλήσει το ρυθμιστικό τους περιεχόμενο.

Τέταρτον, επίσης όλες εκείνες που το πραγματικό ρυθμιστικό τους πεδίο έχει τροποποιηθεί από την εισαγωγή νεότερων διατάξεων ή πλέον δεν ανταποκρίνονται στις σύγχρονες κοινωνικές συνθήκες, δομές και αντιλήψεις.

Πέμπτον, αντιμετωπίζεται το πρόβλημα φορολογικής ασυνέπειας των εντός του Κώδικα Εισπράξεως Δημοσίων Εσόδων διατάξεων με άλλες εκτός του Κώδικα Είσπραξης Δημοσίων Εσόδων συναφών ρυθμίσεων. Αποκαθίσταται η γλωσσική ομοιομορφία τόσο μεταξύ διαφορετικών άρθρων όσο και εντός των ίδιων των άρθρων του Κώδικα Είσπραξης Δημοσίων Εσόδων. Εντάσσονται στον νέο κώδικα οι διατάξεις της κείμενης νομοθεσίας που μέχρι σήμερα ήταν εκτός του ΚΕΔΕ.

Λαμβάνονται υπ’ όψιν και προσαρμόζονται νομοθετικές μεταβολές που τα τελευταία χρόνια έχουν επέλθει και σε άλλα συναφή με αυτό, νομοθετήματα, όπως αυτό του Κώδικα Πολιτικής Δικονομίας, του Πτωχευτικού Κώδικα οι διατάξεις των οποίων εφαρμόζονται συμπληρωματικά κατά περίπτωση.

Διατάξεις δυσμενείς για τους πολίτες καταργούνται, όπως η προσωποκράτηση για χρέη προς το δημόσιο, το πρόστιμο εκπρόθεσμης καταβολής και κωδικοποιούνται και εισάγονται σημαντικές εξαιρέσεις από τις κατασχέσεις.

Κυρίες και κύριοι συνάδελφοι, η φορολογική πολιτική που ασκεί η Κυβέρνηση του Κυριάκου Μητσοτάκη, δεν περιορίζεται μόνο στη μείωση των φορολογικών επιβαρύνσεων. Προωθούνται μεταρρυθμίσεις των δομών και της λειτουργίας της φορολογικής διοίκησης και στους δείκτες εξυπηρέτησης των πολιτών. Και το κυριότερο είναι ότι μειώνεται η φορολογία, σε αντίθεση με αυτά τα οποία είχε βιώσει, ιδιαίτερα, η μεσαία τάξη την περίοδο του ΣΥΡΙΖΑ, όπου στην κυριολεξία είχε βρεθεί σε μια δυσχερέστατη στάση και θέση την οποία ο ίδιος ο λαός μας καταδίκασε στις εκλογές του 2019 και συνεχίζει να καταδικάζει και δεν θέλει ούτε ως όνειρο να επανέλθει.

Είναι μάλιστα θετικό και παρήγορο ότι η Αξιωματική Αντιπολίτευση και το ΠΑΣΟΚ, δέχονται ότι η κωδικοποίηση της φορολογικής νομοθεσίας είναι στα θετικά της Κυβέρνησης, όπως τουλάχιστον ειπώθηκε και στην επιτροπή και στην Ολομέλεια.

Για τις αιτιάσεις των υπολοίπων, ένα πράγμα μπορεί να ειπωθεί ευθαρσώς στην περίπτωση, ότι δυστυχώς, απλά ζουν σε άλλο κόσμο. Και το λέω δυστυχώς, διότι την ομολογία αυτή του ΣΥΡΙΖΑ, συνοδεύει και η αντιπολιτευτική κορόνα για τη συγκεκριμένη κύρωση για απόσυρση του νομοσχεδίου, όπως έχει ειπωθεί και έχει διατυπωθεί, για δήθεν περαιτέρω προτάσεις, διορθώσεις, προσθέσεις.

Εσείς, κύριοι του ΣΥΡΙΖΑ, δεν έχετε εφαρμόσει και δεν έχετε εισάγει τον νόμο της ΑΑΔΕ και των ηλεκτρονικών πλειστηριασμών; Εσείς δεν είχατε αμελήσει να φέρετε κατά τα χρόνια διακυβέρνησης σας, την οποιαδήποτε διάταξη προστασίας της πρώτης κατοικίας; Είχατε μείνει στα λόγια. Αντιθέτως, θα έλεγα, ότι σήμερα υπάρχουν διατάξεις που εφαρμόζονται και ισχύουν και έναντι του δημοσίου ως πιστωτή. Υπάρχουν, λοιπόν, οι δικλίδες εκείνες οι οποίες μπορούν να προστατέψουν τον αδύνατο συμπολίτη μας, τον αδύνατο φορολογικά και οικονομικά Έλληνα. Μια ιδεοληπτική, δηλαδή, κωλυσιεργία αναζητάει ο ΣΥΡΙΖΑ, ώστε να μην προχωρήσουμε μπροστά. Είναι μια νοοτροπία, η οποία δεν χωράει στη λογική της Νέας Δημοκρατίας για τον εκσυγχρονισμό και την ανάπτυξη.

Με το εν λόγω σχέδιο νόμου κυρώνουμε, σύμφωνα με την παράγραφο 6 και 7 του άρθρου 96 του Συντάγματος, τον προτεινόμενο κώδικα, ενώ ταυτόχρονα καταργείται από το 74 το νομοθετικό διάταγμα 356 του ’74. Σήμερα κάνουμε μια κωδικοποίηση κι όποιος εισέρχεται σε ξένα χωράφια, μιλώντας για μεγάλες αλλαγές οι οποίες θα μπορούσαν σήμερα να γίνουν, απλά κοροϊδεύει τον ελληνικό λαό και θα το ξαναπώ, παίζουν μπιλιάρδο στις πλάτες του ελληνικού λαού.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ακριβώς.

Αυτή είναι η αλήθεια κι αυτό πρέπει να ακουστεί έντονα και συνειδητά.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Έχουμε μια Κυβέρνηση η οποία μειώνει τη φορολογία, η οποία προσπαθεί να δείξει μέσα από την κωδικοποίηση, ποια είναι εκείνα τα άρθρα, τα οποία μπορούν να προστατεύσουν ακόμη και τον ίδιο τον πολίτη όταν υπάρχουν υποχρεώσεις. Υπάρχουν τα εργαλεία και εφαρμόζονται προκειμένου να ενταχθούν ως αδύνατες ομάδες προστασίας και να αποφύγουν το οποιαδήποτε αναγκαστικό ή δυσμενές μέτρο και συνεπώς δεν υπάρχει καλύτερη εξυπηρέτηση των πραγματικών συμφερόντων του ελληνικού λαού από αυτό το οποίο γίνεται σήμερα.

Και θεωρώ ότι εμείς που εκφράζουμε σήμερα συνειδητά το πραγματικό συμφέρον του ελληνικού λαού, πρέπει να σταθούμε σε αυτό το οποίο ειπώθηκε από τον κ. Σκανδαλίδη και από το ΠΑΣΟΚ, ναι ευθαρσώς, σήμερα κάνουμε μία κωδικοποίηση, την στηρίζουμε, διότι αυτό ακριβώς εξυπηρετεί τα πραγματικά συμφέροντα του ελληνικού λαού και των Ελλήνων πολιτών.

Με αυτή την έννοια, κύριε Πρόεδρε, δηλώνω κι εγώ ότι υπερψηφίζω το νομοσχέδιο. Και θέλω βεβαίως, να συγχαρώ και τον Υπουργό και τους συνεργάτες του, διότι τόλμησαν από το ’74 και μετά να προχωρήσουν σε μια τέτοια κωδικοποίηση, την οποία μπορούμε -και το έχω δηλώσει και εγώ- πολλά από τα άρθρα αυτά τα οποία υπάρχουν ενσωματωμένα να διορθώσουμε στην επόμενη τετραετία που σίγουρα ο ελληνικός λαός θα ξαναδώσει στη Νέα Δημοκρατία και στον Κυριάκο Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υψηλάντη.

Καλείται στο Βήμα η κ. Ευτυχία Αχτσιόγλου από τον ΣΥΡΙΖΑ - Προοδευτική Συμμαχία και να ετοιμάζεται ο κ. Πάνας από το ΠΑΣΟΚ - Κίνημα Αλλαγής.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτή τη στιγμή στη χώρα μας εξελίσσεται μια ανθρώπινη τραγωδία. Μανάδες, μικρά παιδιά χάνουν τη ζωή τους. Πνίγονται στη θάλασσα, στα Κύθηρα και στη Λέσβο. Αυτή η τραγωδία νομίζω πως είναι και θα έπρεπε να είναι ένα τραύμα, συλλογικό τραύμα και για τη χώρα μας και για την Ευρώπη.

Νομίζω ότι δεν έχει νόημα να πούμε αλλά αυτή τη στιγμή για τις τεράστιες ευθύνες και την εργαλειοποίηση του προσφυγικού από την Τουρκία του Ερντογάν και τη διαρκή παραβίαση του Διεθνούς Δικαίου, για την αχαρακτήριστη πολιτική της Κυβέρνησης Μητσοτάκη στο προσφυγικό με τις διαρκείς παραβιάσεις των ανθρωπίνων δικαιωμάτων. Αυτή τη στιγμή νομίζω ότι αυτή η συζήτηση παρέλκει.

Αυτό που έχει σημασία είναι να κάνουν ό,τι μπορούν, ό,τι είναι δυνατόν οι λιμενικές αρχές για να σωθούν όσοι περισσότεροι άνθρωποι, για να σωθούν όσο περισσότερες ανθρώπινες ζωές. Αυτό νομίζω είναι το μόνο που μετράει τούτη την ώρα.

Έρχομαι στο νομοσχέδιο. Σε ό,τι αφορά το νομοσχέδιο, την κωδικοποίηση ουσιαστικά της νομοθεσίας που επιχειρεί η Κυβέρνηση της Νέας Δημοκρατίας, με έχει καλύψει πλήρως ο εισηγητής μας. Πρόκειται για μια κωδικοποίηση η οποία εν πολλοίς παγιώνει, αποκρυσταλλώνει ρυθμίσεις οι οποίες στραγγίζουν, συνθλίβουν οικονομικά πολίτες, μικρομεσαίες επιχειρήσεις, νοικοκυριά.

Είναι μια νομοθεσία η οποία παγιώνει ρυθμίσεις όπως ο πτωχευτικός νόμος της Νέας Δημοκρατίας διά του οποίου επέρχονται σωρηδόν πτωχεύσεις όχι μόνο επιχειρήσεων αλλά και νοικοκυριών και φυσικών προσώπων. Πρώτη φορά στα χρονικά, στα νομικά χρονικά της χώρας μας έχει νομοθετηθεί κάτι τέτοιο.

Πρόκειται για νομοθεσία με την οποία υλοποιούνται σωρηδόν πλειστηριασμοί, ρευστοποιείται η περιουσία των λαϊκών νοικοκυριών και το μόνο για το οποίο υπάρχει μέριμνα είναι η ικανοποίηση των πιστωτών και δη των τραπεζών.

Επομένως, είναι προφανές ότι σε μια τέτοια κωδικοποίηση η οποία, όπως είπα, επιχειρεί να παγιώσει ένα τέτοιο νομοθετικό πλαίσιο, εμείς δεν μπορούμε παρά να καταψηφίσουμε αυτή τη νομοθετική προσπάθεια.

Θα μου επιτρέψετε, όμως, με αφορμή τη συζήτηση αυτού του νομοσχεδίου του Υπουργείου Οικονομικών αλλά και την κατάθεση του προσχεδίου του προϋπολογισμού για το 2023 να κάνω μια παρέμβαση σε ό,τι αφορά την κατάσταση της οικονομίας για τους εργαζόμενους, για τα νοικοκυριά στη χώρα μας στην παρούσα συγκυρία.

Ας δούμε, πρώτα απ’ όλα, μερικούς βασικούς δείκτες, για να έχει και νόημα τεκμηριωτικά η όποια τοποθέτηση γίνεται από εκεί και πέρα.

Πρώτα απ’ όλα, φτωχοποίηση. Η Ελλάδα είναι η μία από τις τέσσερις χώρες στην Ευρώπη, όπου το ποσοστό του πληθυσμού σε κίνδυνο φτώχειας αυξάνεται από το 2019 μέχρι το 2021.

Δεύτερον, διεύρυνση των ανισοτήτων. Στη χώρα μας υπάρχει μια ξεκάθαρη αύξηση των ανισοτήτων από το 2019 και μετά. Αποτυπώνεται στους επίσημους δείκτες. Ας ενημερωθεί και ο κ. Μητσοτάκης, να μην εκτίθεται όταν δίνει συνεντεύξεις και λέει ότι τάχα μείωσε τις ανισότητες. Αντιθέτως είναι που την Κυβέρνησή του και μετά που υπάρχει και πάλι διεύρυνση των ανισοτήτων και το εισόδημα που κατέχει το 20% των πλουσιότερων ατόμων διευρύνεται, ενώ το εισόδημα που κατέχει το 20% των φτωχότερων ανθρώπων διαρκώς συρρικνώνεται.

Τρίτον, εκρηκτικός πληθωρισμός. Είναι 12,1% ο πληθωρισμός στην Ελλάδα τον Σεπτέμβρη, σταθερά πάνω από τον ευρωπαϊκό μέσο όρο και πολύ πάνω από τον ευρωπαϊκό μέσο όρο.

Ακόμα χειρότερα τα πράγματα για τον ενεργειακό πληθωρισμό. Πάλι σε σχέση με την Ευρώπη, βρισκόμαστε στην πρώτη θέση στον ενεργειακό πληθωρισμό, δηλαδή στην αύξηση του κόστους των τιμών της ενέργειας για τις επιχειρήσεις και στην τρίτη θέση σε ό,τι αφορά την αύξηση του κόστους ενέργειας για τα νοικοκυριά.

Βλέπετε ότι μιλάω συγκριτικά πάντα με το ευρωπαϊκό επίπεδο, διότι αυτό δείχνει και την ακραία έκφανση της κρίσης που επικρατεί στη χώρα μας, εξαιτίας των πολιτικών που ακολουθούνται.

Τέταρτον και χειρότερο, σε όρους αγοραστικής δύναμης, δηλαδή συζητώντας το εισόδημα των πολιτών, οι πολίτες στην Ελλάδα βρίσκονται στην προτελευταία θέση στην Ευρώπη.

Τι δείχνουν όλα αυτά; Όλα αυτά δείχνουν ότι σε μια αναμφίβολα υπαρκτή διεθνή κρίση, στην Ελλάδα βιώνουμε έναν ακραίο συνδυασμό. Έναν συνδυασμό ρεκόρ στην άνοδο των τιμών στην ενέργεια και στα είδη πρώτης ανάγκης, αλλά και καθήλωση του εισοδήματος, εξαιτίας της πολιτικής που ασκεί η Κυβέρνηση.

Τι λένε οι πολίτες, τι λέει η κοινωνία; Λέει ακριβώς αυτό που αποτυπώνουν και οι δείκτες: Ότι ο μήνας δεν βγαίνει, ότι δεν μπορούν οι εργαζόμενοι να πληρώσουν καν τους λογαριασμούς της ενέργειας. Δύο μισθούς τον χρόνο πρέπει να δίνουν οι εργαζόμενοι, για να πληρώνουν μόνο τους λογαριασμούς της ενέργειας όχι για να καλύπτουν και περαιτέρω ανάγκες. Και οι μικρομεσαίες επιχειρήσεις ότι συνθλίβονται από μία μέγγενη, που από τη μία έχει την αύξηση των χρεών, για την οποία δεν δίνει καμμία λύση η Κυβέρνηση και από την άλλη έχει την έλλειψη ρευστότητας, επειδή ακριβώς δεν έχουν και πρόσβαση σε κανενός είδους δανεισμό.

Τι λέει η Κυβέρνηση; Η οικονομία είναι εύρωστη. Η οικονομία ανθεί. Έχουμε στηρίξει όλη την αγορά. Οι μισθοί αυξάνονται. Οι πολίτες είναι σε μια οικονομική κατάσταση καλή, που τους επιτρέπει να πληρώνουν τις υποχρεώσεις τους, ασχέτως που τα χρέη διαρκώς αυξάνονται και οι ληξιπρόθεσμες οφειλές προς την εφορία, προς τα ασφαλιστικά ταμεία έχουν εκραγεί και μάλιστα, μέχρι ότι μειώνονται οι ανισότητες. Αυτό είναι το αφήγημα της Κυβέρνησης.

Τι δείχνει αυτό; Αφ’ ενός δείχνει το προφανές, ότι υπάρχει μια τεράστια απόσταση ανάμεσα στην κοινωνική πραγματικότητα και στην αντίληψη της Κυβέρνησης, μια Κυβέρνηση η οποία βρίσκεται πολύ μακριά από την πραγματικότητα που βιώνουν οι εργαζόμενοι και τα νοικοκυριά. Αφ’ ετέρου, όμως, δείχνει και κάτι άλλο, ότι απέναντι στη μεγάλη οικονομική και ενεργειακή κρίση έχουμε μία πολιτική η οποία όχι απλώς δεν περιορίζει το πρόβλημα, αλλά διαρκώς το διαιωνίζει. Γιατί; Αφ’ ενός διότι δεν παρεμβαίνει ρυθμιστικά στην αγορά ενέργειας, δεν βάζει αυτούς τους κανόνες οι οποίοι θα περιόριζαν την αισχροκέρδεια που υπάρχει στην ελληνική αγορά ενέργειας, η οποία λειτουργεί με όρους καρτέλ. Αφ’ ετέρου διότι δεν κάνει εκείνες τις δημοσιονομικές παρεμβάσεις που θα προστάτευαν τον κόσμο, δηλαδή κυρίως τη μείωση των έμμεσων φόρων, ειδικών φόρων κατανάλωσης στα καύσιμα και ΦΠΑ στα τρόφιμα.

Σε αυτό το πλαίσιο έρχεται το προσχέδιο του κρατικού προϋπολογισμού να επιβεβαιώσει ακριβώς αυτή την κατάσταση. Τι δείχνει; Ότι τα έσοδα από ΦΠΑ το 2022 είναι κατά 4 δισεκατομμύρια αυξημένα σε σχέση με πέρυσι. Αν θέλετε και το ποσοστό, είναι κατά 23,3% αυξημένα σε σχέση με πέρυσι. Άρα έχουμε μια ληστρική επιδρομή στο εισόδημα των πολιτών διά του ΦΠΑ. Γιατί; Γιατί υπάρχει ακρίβεια και γιατί έχουμε μια Κυβέρνηση η οποία δεν παρεμβαίνει για να μειώσει αυτό το πρόβλημα, για να το περιορίσει, είτε μειώνοντας τους έμμεσους φόρους είτε βάζοντας κανόνες πλαφόν, δηλαδή, στην αγορά ενέργειας.

Εν συνεχεία χρησιμοποιεί αυτή την υπέρβαση των φορολογικών εσόδων, για να κάνει υποτιθέμενη κοινωνική πολιτική. Δηλαδή, να πει ότι εγώ εδώ βρήκα δημοσιονομικό χώρο και επιστρέφω επιδόματα, τα οποία όμως πού πάνε τελικά; Γυρνάνε ξανά στις εταιρείες παραγωγής ενέργειας. Πληρώνονται διαρκώς αυτοί οι αυξημένοι λογαριασμοί και τροφοδοτείται αυτός ο φαύλος κύκλος της αισχροκέρδειας. Μία φορά από την τσέπη των πολιτών, δεύτερη φορά από την τσέπη των πολιτών διά του κρατικού προϋπολογισμού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω να πω και δυο κουβέντες για την αισχροκέρδεια, γιατί ακούγονται πολλά από την πλευρά της Νέας Δημοκρατίας και πρέπει να διευκρινιστούν κάποια πράγματα. Από το καλοκαίρι του 2021 μέχρι το καλοκαίρι του 2022 και παρά τη δέσμευση του κ. Μητσοτάκη εδώ από το Βήμα της Βουλής ότι θα φορολογηθούν κατά 90% τα υπερκέρδη των εταιρειών παραγωγών ενέργειας, μέχρι τον Ιούλιο του 2022 δεν έχει εισπραχθεί ούτε 1 ευρώ. Για την περίοδο από τον Ιούλιο του 2021 μέχρι τον Ιούλιο του 2022, οπότε και υπολογίζονται σε άνω των 2 δισεκατομμυρίων τα υπερκέρδη, δεν έχει εισπραχθεί από τα δημόσια ταμεία ούτε 1 ευρώ.

Από το καλοκαίρι του 2022 και μετά, τον Ιούλιο, η Κυβέρνηση λέει ότι εφαρμόζει έναν μηχανισμό, ο οποίος, υποτίθεται, θα έβαζε πλαφόν. Τι κάνει, όμως, στην πραγματικότητα; Θέτει ένα όριο, το οποίο είναι πολύ πιο πάνω από το κόστος παραγωγής, επιτρέποντας στις εταιρείες παραγωγής ενέργειας τεράστια περιθώρια κερδών. Χαρακτηριστικό παράδειγμα το φυσικό αέριο: Το TTF είναι στα 200 ευρώ η MWh. Το όριο που έχει βάλει η Κυβέρνηση είναι στα 700 ευρώ η MWh. Τεράστια περιθώρια κερδών και αυτό αποδεικνύεται από τα υπερκέρδη που συνεχίζουν να συσσωρεύουν. Μόνο για τον Σεπτέμβρη η ηλεκτρική ενέργεια εμφανίζει υπερκέρδη -μόνο για τον Σεπτέμβρη- 500 εκατομμυρίων.

Αυτός είναι ο φαύλος κύκλος της αισχροκέρδειας, τον οποίο η Κυβέρνηση διαρκώς ταΐζει αντί να περιορίζει.

Για το 2023 τι λέει το προσχέδιο; Ότι θα συνεχίσουμε στην ίδια πολιτική. Καμμία παρέμβαση στην αγορά. Κρατάμε 1 δισεκατομμύριο αποθεματικό, μήπως και το κάνουμε επιδοτήσεις της αισχροκέρδειας και καμμία μείωση των έμμεσων φόρων. Αντιθέτως, προβλέπει και αύξηση των εσόδων από ΦΠΑ, αυτόν τον ήδη υπεραυξημένο.

Άρα, κλείνοντας, είναι προφανές ότι εδώ έχουμε να κάνουμε με μια Κυβέρνηση η οποία έχει αποφασίσει να προστατεύσει, προστατεύει και θα προστατεύει τα ολιγοπωλιακά κέρδη. Είναι, επίσης, προφανές ότι δεν πρόκειται να αλλάξει κατεύθυνση, γιατί αυτή είναι η στρατηγική της. Επομένως, έχουμε να κάνουμε με μια Κυβέρνηση η οποία όχι απλώς δεν λύνει, αλλά πολλαπλασιάζει τα αδιέξοδα για τη συντριπτική πλειονότητα των πολιτών.

Γι’ αυτό και η μόνη απάντηση είναι η πολιτική αλλαγή, η οποία θα δώσει τη δυνατότητα σε μια προοδευτική κυβέρνηση να προχωρήσει σε έναν εντελώς διαφορετικό δρόμο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αχτσιόγλου.

Καλείται στο Βήμα ο κ. Απόστολος Πάνας από το ΠΑΣΟΚ - Κίνημα Αλλαγής. Να ετοιμάζεται ο κ. Ανδρέας Λοβέρδος από το ΠΑΣΟΚ - Κίνημα Αλλαγής. Αυτός γεννήθηκε έτοιμος.

Να επισημάνω ότι στις 13.00΄ περιμένουμε τον Επικεφαλής της Κοινοβουλευτικής Ομάδας του ΠΑΣΟΚ - Κινήματος Αλλαγής, τον κ. Κατρίνη.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Το νομοσχέδιο αποτελεί, σύμφωνα με το Υπουργείο Οικονομικών, μία ευρύτερη προσπάθεια κωδικοποίησης φορολογιών που, εκτός από τον Κώδικα Είσπραξης Δημοσίων Εσόδων, περιλαμβάνει και τις νομοθεσίες του φόρου προστιθέμενης αξίας, των λοιπών έμμεσων φορολογιών, του Κώδικα Φορολογικής Διαδικασίας, της φορολογίας περιουσίας και του Εθνικού Τελωνειακού Κώδικα.

To Υπουργείο Οικονομικών μέσω αυτού του νομοσχεδίου παρουσίασε ως μεταρρυθμίσεις ότι αίρονται οι ανακολουθίες και αναντιστοιχίες στο περιεχόμενο επιμέρους ρυθμίσεων του ίδιου Κώδικα Είσπραξης Δημοσίων Εσόδων, ώστε να μπορούν πλέον οι σχετικές ρυθμίσεις να λειτουργούν αυτοτελώς.

Απαλείφθηκε η αναφορά σε αρμοδιότητες είτε της φορολογικής διοίκησης είτε άλλων οργάνων, ενώ επικαιροποιήθηκε η ονομασία των εμπλεκόμενων οργάνων της διοίκησης και των αρμοδιοτήτων τους μετά και τη θεσμοθέτηση της ΑΑΔΕ.

Καταργούνται οι διατάξεις που έχουν κριθεί αντισυνταγματικές από τη νομολογία του Ανώτατου Ειδικού Δικαστηρίου ή έχουν εξαντλήσει το ρυθμιστικό τους περιεχόμενο. Καταργούνται αρκετές διατάξεις ή και ολόκληρα άρθρα που το πραγματικό τους ρυθμιστικό πεδίο έχει τροποποιηθεί από την εισαγωγή νεότερων διατάξεων ή πλέον δεν ανταποκρίνονται στις σύγχρονες κοινωνικές συνθήκες, δομές και αντιλήψεις.

Αντιμετωπίζει το πρόβλημα της νομοτεχνικής και λογικής ασυνέπειας, αποκαθιστά τη γλωσσική ομοιομορφία τόσο μεταξύ διαφορετικών άρθρων όσο και εντός των ίδιων των άρθρων της ΚΕΔΕ και εντάσσονται στον νέο κώδικα της κείμενης νομοθεσίας που μέχρι σήμερα ήταν εκτός του υφιστάμενου ΚΕΔΕ, ενώ προσαρμόζεται ο ακόλουθος τύπος και οι διαδικασίες στις νέες νομοθετικές ρυθμίσεις.

Κατ’ αρχάς, έχουμε ένα νομοθέτημα κωδικοποίησης της νομοθεσίας για την είσπραξη των δημοσίων εσόδων και αντικατάσταση του παλιού κώδικα που θεσπίστηκε με τον ν.356/1974. Προφανώς, λοιπόν, ένα τέτοιο νομοθέτημα πάντα αξιολογείται θετικά ως προς τον σκοπό του που είναι η ενίσχυση της ασφάλειας δικαίου και της εμπιστοσύνης του πολίτη απέναντι στο κράτος, μέσω της κατάστασης της πολυνομίας, της συστηματοποίησης και αποσαφήνισης διάσπαρτων διατάξεων, αλλά και τον εκσυγχρονισμό παρωχημένων ρυθμίσεων.

Οπότε, πρέπει να δούμε θετικά τη δουλειά που έχουν κάνει οι νομοπαρασκευαστικές επιτροπές, που εργάζονται να φέρουν εις πέρας τέτοια νομοθετικά έργα. Όμως, θα πρέπει να μας προβληματίσει ο τρόπος με τον οποίο διαχειρίζονται οι πολιτικές ηγεσίες νομοθετικά ζητήματα, γιατί όσοι ζούμε τη νομοθετική διαδικασία από κοντά βλέπουμε συχνά το προβληματικό -θα έλεγα- από τη μία μέρα οι Υπουργοί να κωδικοποιούν θέματα και να νομοθετούν και ακριβέστερα, να τροπολογούν ad hoc για θέματα τα οποία κάποιοι διάδοχοί τους θα κωδικοποιήσουν, για να ξεκινήσουν όμως στη συνέχεια και κάτι άλλο.

Αυτός, λοιπόν, ο φαύλος κύκλος σε ό,τι αφορά τη νομοθετική διαδικασία πρέπει να σπάσει, εάν θέλουμε ειλικρινά να πλήξουμε την πολυνομία, την κακονομία και την αντινομία που περιγράφεται και στην έκθεση ρυθμιστικών συνεπειών του νομοσχεδίου.

Ωστόσο, για εμάς θα πρέπει να αποσαφηνιστεί πιο ρητά από τον Υπουργό το πεδίο εφαρμογής του νέου νόμου. Γιατί, διαβάζοντας κάποιος ότι αντικαθίσταται ο ν.356/1974 περί Κώδικος Εισπράξεως Δημοσίων Εσόδων, θα αναρωτηθεί -και εύλογα- γιατί φτάσαμε στα τέλη του 2022 για να αναθεωρήσουμε ένα τέτοιο νομοθέτημα.

Βεβαίως, ήδη από το 2013, μαζί με τον Κώδικα Φορολογίας Εισοδήματος θεσπίστηκε και ο Κώδικας Φορολογίας Διαδικασιών για όλους τους κύριους φόρους, όπως παραδείγματος χάριν τον φόρο εισοδήματος, το ΦΠΑ, το ΕΝΦΙΑ, τον φόρο κληρονομιών, δωρεών, γονικών παροχών, προικών και κερδών και τυχερά παίγνια και μία σειρά τουλάχιστον από σαράντα δύο φόρους. Παρ’ όλα αυτά, ο κώδικας έχει ένα πεδίο εφαρμογής σε δημόσια έσοδα, πέραν των φόρων αυτών.

Επιπλέον, θέλω να υπενθυμίσω ότι η κωδικοποίηση δεν είναι πανάκεια και ούτε από μόνη της σταματά την πολυνομία. Επισημαίνεται μόνο συγκριτικά ότι και στον Κώδικα Φορολογικών Διαδικασιών μέσα σε εννέα χρόνια από τα ογδόντα δύο άρθρα του έχουν μείνει χωρίς τροποποίηση μόνο τρία.

Αυτό, λοιπόν, που πρέπει να αξιολογείται είναι εάν οι τροποποιήσεις είναι αποτέλεσμα της δυναμικής των κοινωνικοοικονομικών θεμάτων που ρυθμίζονται και των αναγκών που προκύπτουν ή αποτέλεσμα της πίεσης πελατειακών συμφερόντων. Να φροντίσουμε, θα έλεγα, να φτιάχνουμε κανόνες δικαίου που προβλέπουν την πρώτη και δεν κάμπτονται από τις δεύτερες.

Τέλος, η στάση μας στο νομοσχέδιο αυτό δεν αίρει τις αντιθέσεις μας στις διατάξεις του ν.4512/2018 για τους ηλεκτρονικούς πλειστηριασμούς και του ν.4738/2020 για τον νέο πτωχευτικό νόμο.

Επίσης, με αφορμή το ζήτημα είσπραξης δημοσίων εσόδων, θα ήθελα να πω ότι οι κυβερνήσεις δεν πρέπει μόνο να μεριμνούν πώς να εισπράττουν έσοδα, αλλά να διαμορφώνουν τις συνθήκες μέσα από τις οποίες οι πολίτες μπορούν να πληρώσουν φόρους.

Ωστόσο, εμείς από το προσχέδιο του νέου προϋπολογισμού, συμπεραίνουμε ότι θα συνεχίσετε, δυστυχώς, την ίδια αναποτελεσματική και βαθιά άδικη οικονομική πολιτική η οποία σπρώχνει χιλιάδες συμπολίτες μας ακόμα πιο βαθιά στο οικονομικό τέλμα που βρέθηκαν τα τελευταία χρόνια.

Γι’ αυτό και ως ΠΑΣΟΚ -ως Κίνημα Αλλαγής- καταθέσαμε την τροπολογία για τις ογδόντα πέντε χιλιάδες οικογένειες στις οποίες κατά την περίοδο 2006 έως 2009 χορηγήθηκαν από τα πιστωτικά ιδρύματα στεγαστικά δάνεια σε ελβετικό φράγκο. Επισημαίνουμε ότι χιλιάδες συμπολίτες μας έχουν τεράστια προβλήματα με τα στεγαστικά δάνεια για την πρώτη τους κατοικία.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Ανδρέας Λοβέρδος από το ΠΑΣΟΚ - Κίνημα Αλλαγής και να ετοιμάζεται ο κ. Κωνσταντίνος Μπούμπας από την Ελληνική Λύση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα να ρωτήσω πόσο χρόνο θα μου δώσετε για να μιλήσω;

**ΠΡΟΕΔΡΕΥΩΝ (Απόστολος Αβδελάς):** Επτά λεπτά, επειδή σας συμπαθώ πολύ.

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε, έχω μιλήσει και με τον Πρόεδρο της Βουλής γι’ αυτή την ειδική διαδικασία και θα ήθελα να παρακαλέσω να μου δώσετε να μιλήσω δέκα λεπτά και την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Χαλάλι σας. Υπήρχε περίπτωση να σας χαλάσω χατίρι; Ή εάν μιλούσατε μέχρι τα δέκα λεπτά να σας έκανα μήνυση;

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ.

Κυρίες και κύριοι Βουλευτές, κύριε Πρόεδρε, κύριε Υφυπουργέ, κατ’ αρχάς καλημέρα.

Είμαι εδώ σήμερα στη Βουλή για να μιλήσω από αυτό το Βήμα αναφερόμενος σε μια «Οδύσσεια» που ξεκίνησε από τον Φεβρουάριο του 2018. Θα αναφερθώ όχι σ’ αυτούς που επιχείρησαν να με πλήξουν προσωπικά -όπως και άλλους εννέα συναδέλφους μας- πολιτικά, ηθικά και να με δολοφονήσουν τελικά και οι οποίοι ήταν λαλίστατοι επί πέντε ολόκληρα χρόνια, όσο κράτησε αυτή η από εμένα αποκαλούμενη «Οδύσσεια».

Ήρθε η ώρα να πάρουν την απάντησή τους από τα πιο υπεύθυνα κρατικά χείλη, από όργανα της δικαιοσύνης και να κλείσουν, επιτέλους, κάποιοι ανοικτοί πολιτικοί λογαριασμοί.

Και αν οι φωνές -οι λαλίστατοι εκείνοι συνάδελφοι, δημοσιογράφοι αλλά και άλλοι που επί τόσα χρόνια με συκοφαντούσαν με τον χειρότερο τρόπο- τώρα σιωπαίνουν, εγώ δεν θα σιωπήσω.

Ευχαριστώ τον Πρόεδρο της Βουλής, τον κ. Τασούλα που κατάλαβε ότι δεν γίνεται σε μία πολιτική περιπέτεια η αρχή να είναι απολύτως δημόσια, με μεγάλο πολιτικό ακροατήριο και το τέλος να είναι σιωπηλό.

Βέβαια, είναι μία νομοτέλεια της πολιτικής αυτή, δυστυχώς, και το ξέρουμε καλά οι έμπειροι σε αυτή την Αίθουσα. Μπορεί κάτι να αρχίζει με ήχους τρομερούς, δυνατούς, με τρομπέτες, με όργανα, με χορδές και όργανα, αλλά όταν τελειώνει να επιχειρείται να τελειώσει σε πλήρη σιωπή, εάν δεν μας συμφέρει το τέλος και το ξέρουμε αυτό καλά.

Δεν ήρθα, όμως, εδώ για να διαμαρτυρηθώ γι’ αυτό. Μακριά από εμένα τέτοιες μίζερες πρακτικές και σκέψεις. Αλλά ήρθα εδώ για να πω σε αυτή την Αίθουσα, μετά από τρία χρόνια από την ημέρα που με δική μου πρωτοβουλία ήρθη η ασυλία μου, να πω πως: Κυρίες και κύριοι Βουλευτές που θυμάστε τον Φεβρουάριο του 2018, τώρα υπάρχει ένα αποτέλεσμα: «10-0».

Δέκα κάλπες τότε εδώ μπροστά, θόρυβος σε όλη τη χώρα και ένα αποτέλεσμα μετά από χρόνια «10-0»! Μέσα σε αυτούς τους δέκα, ήταν πρώην Πρωθυπουργοί, Αντιπρόεδροι Κυβέρνησης, Υπουργοί, μέσα σε αυτούς τους δέκα και εγώ. Δέκα κάλπες! Αποτέλεσμα «10-0»!

Η ποινική δίωξη, κυρίες και κύριοι Βουλευτές, εναντίον μου απέληξε με μια πανηγυρική απαλλαγή μου με την έκδοση ομόφωνου τελεσίδικου πια βουλεύματος. Το βούλευμα ή η εισαγγελική πρόταση έγιναν φύλλο και φτερό, όπως η δικονομία απαγορεύει, όσο διαρκεί η εξέταση μιας υπόθεσης. Δεν με πείραξε, αντίθετα με ενθουσίασε, γιατί προέκυπταν οι λεπτομέρειες όλης αυτής της ιστορίας. Σημειώστε ότι από τους δέκα που εξεταστήκαμε, μόνο εγώ ανακρίθηκα. Άρα και για λογαριασμό των άλλων εννέα, υπάρχουν πράγματα τα οποία έχουν δει το φως των δικαστικών εγγράφων, τινά των οποίων θα καταθέσω σήμερα σε αυτή την Αίθουσα. Καταθέτω, όμως, τώρα τη βεβαίωση από την αρμόδια δικαστική αρχή για το πέρας αυτής της υπόθεσης και τη σχετική τελεσιδικία σ' ό,τι με αφορά.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το βούλευμα ήταν λεπτομερέστατο -δεν θα σας κουράσω- αλλά είναι πρόσφατη μια τελευταία περιπέτεια που με χιούμορ αντιμετώπισα, όταν δηλαδή ένα έγγραφο επίσημης μετάφρασης από το Υπουργείο Εξωτερικών δεν είχε το όνομά μου μέσα και όλοι έλεγαν: «Μα, μήπως το Υπουργείο Εξωτερικών ξεκίνησε μια έρευνα; Μάθατε το αποτέλεσμά της;». Εμείς δεν το μάθαμε, ουδείς Έλληνας, ουδεμία Ελληνίδα το έχει μάθει, ερευνάται ακόμα και θα ερευνάται επί χρόνια. Όμως, η απόφαση που με αφορά το αναφέρει το θέμα αυτό, και αναφέρει τα εξής -θα τα διαβάσω. Έχουν ενδιαφέρον. Θέλω να είναι στα Πρακτικά- λέει, η κυρία κατηγορουμένη σήμερα για βαρύτατο κακούργημα, όταν ανακινήθηκε αυτή η υπόθεση πήγε στους αρμόδιους δικαστές και μου είπε: «Α! Κατατέθηκε εδώ ένα έγγραφο που δεν έχει το όνομα αυτού…», εμού δηλαδή. Αυτό, λοιπόν, ελέγχθηκε και αποφάσισαν τα εξής: «Στην πραγματικότητα, όμως. το ανωτέρω έγγραφο του FBI, μεταφρασμένο στην ελληνική γλώσσα, έχει ήδη συσχετιστεί στη δικογραφία προσκομισθέν από τον κατηγορούμενο..» -εμένα τότε- «…αρχικά ως συνημμένο στο τάδε έγγραφο υπόμνημά του προς την ανακρίτρια και εκ νέου ως συνημμένο στην απολογία του ενώπιον μιας άλλης ανακρίτριας.». Και αυτά, για τα οποία απασχοληθήκαμε τρεις και τέσσερις ολόκληρες ημέρες στην Ελλάδα, είναι λυμένα με απόλυτη σαφήνεια. Από την απόφαση που με αφορά τίποτα δεν έχει μείνει χωρίς να επιλυθεί.

Κυρίες και κύριοι Βουλευτές, να θυμίσω ότι στις 3 Οκτωβρίου του 2009, πριν δηλαδή τρία χρόνια -είμαστε σήμερα στις 7 Οκτωβρίου του 2022, είμαστε σήμερα τρία χρόνια μετά- τότε η Νέα Δημοκρατία, το ΠΑΣΟΚ και για άλλους λόγους τελείως διαφορετικούς το ΜέΡΑ25, είχαν υποστηρίξει στην Επιτροπή Δεοντολογίας να μην αρθεί η ασυλία μου.

Κώστα Σκανδαλίδη, σε θυμάμαι ήμασταν μαζί στο γραφείο της αείμνηστης όταν συζητήσαμε τι θα κάνουμε, και είπαμε πάμε φουλ για άρση ασυλίας. Και θυμάσαι ότι με ρώτησε η αείμνηστη: «Θέλεις να αλλάξουμε γραμμή; Τι θέλεις να κάνουμε;». Και είπα όχι, θα πάμε να αρθεί η ασυλία γιατί μόνο έτσι μπορούμε κάποια στιγμή να καταγάγουμε θρίαμβο. Τρία χρόνια! Τρία χρόνια! Ξέρετε τι μου έλεγαν όταν ζητούσα να διεκπεραιωθεί αυτή η υπόθεση γρήγορα; Πήγαινα και εγώ κάποια υπομνήματα και έλεγα: «Σας παρακαλώ, στις 3 Οκτωβρίου του 2019, με αίτημά μου, ήρθη η ασυλία μου. Αργείτε. Πάτε λίγο πιο γρήγορα.». Για να πάει ο φάκελος από εδώ την επομένη της άρσης ασυλίας μου στη δικαιοσύνη πήρε μία ημέρα. Ο κ. Τασούλας το έστειλε αμέσως. Για να πάει από εκεί στην ανακρίτρια έκανε τέσσερις μήνες. Τέσσερις μήνες! Τέσσερις μήνες μια διαδρομή λίγων μέτρων.

Και μετά όταν ζητούσα, κυρίες και κύριοι Βουλευτές, να πάνε γρήγορα τα πράγματα, να γίνει η ανάκριση, μού έλεγαν να περιμένετε διότι υπάρχουν υποθέσεις υπό παραγραφή, εσείς έχετε χρόνο. Είχα χρόνο για την παραγραφή, αλλά είχα και εχθρούς που βυσσοδομούσαν εκείνο τον καιρό. Μετά υπήρξαν και οι προαγωγές. Λογικό δεν είναι όταν περνάει ο καιρός; Προήχθη η ανακρίτρια, και άλλαξε έναν χρόνο μετά την 3η Οκτωβρίου του 2019. Πάει ένας χρόνος χαμένος. Επανήλθα στη νέα ανακρίτρια, ζητώντας να πάμε γρήγορα. Η νέα ανακρίτρια είπε ότι δεν είναι αρμόδια και αρμόδια είναι η Βουλή. Το γνωστό θέμα! Και είπα ότι δεν με νοιάζει, εγώ την αρνήθηκα την αρμοδιότητα της Βουλής, θέλω εδώ, στη δικαιοσύνη. Έκανε αυτό το θέμα τον κύκλο του. Κράτησε περίπου ενάμιση χρόνο αυτό, να αποφασίσει δηλαδή το συμβούλιο ότι αφού ο Βουλευτής το ζήτησε, ο πρώην Υπουργός το ζήτησε, η Βουλή είπε έτσι, εμείς δεν μπορούμε να κάνουμε αλλιώς. Παρ’ ότι είχαν άλλη άποψη, είπαν αυτό, αφού η Βουλή αποφάσισε θα πάμε έτσι.

Και ξεκινάει η ανάκριση τώρα τον Μάρτιο του 2022, κοντά στα δυόμισι χρόνια από τον Οκτώβριο του 2019. Αυτό δημιουργούσε ανησυχία σε αυτούς που επιτίθονταν, γιατί δεν ήθελαν το «10-0». Επιτίθονταν διαρκώς με τον χειρότερο τρόπο. Με τον χειρότερο τρόπο! Έκαναν παραστάσεις στους δικαστές, τους έλεγαν να προχωρήσουν εναντίον μου. Υποτίθεται ότι φεύγεις από τη Βουλή να πας στη δικαιοσύνη για να κριθείς κατά το δίκαιο, όχι κατά τις αντιλήψεις του ΣΥΡΙΖΑ. Και γινόταν αυτό, σαράντα δύο Βουλευτές του, έκαναν μπούλινγκ στους δικαστές μου. Σαράντα δύο Βουλευτές τους! Βλέπω κάποιον απ’ αυτούς εδώ. Σαράντα δύο Βουλευτές τους έκαναν μπούλινγκ στους δικαστές που θα έκριναν, της ανεξάρτητης δικαιοσύνης! Αυτά όλα να καταγράφονται για να το έχουμε υπ’ όψιν μας, όχι μόνο για να είναι στα Πρακτικά. Θα καταλήξω σε δύο με τρία λεπτά σε προτάσεις για το τι πρέπει να γίνει τώρα, για να μην ξαναγίνουν αυτά. Εγώ είμαι εδώ για το «ποτέ ξανά». Είμαι εδώ για να σας πω ότι νίκησα σε μια μάχη αξιών, αλλά το ενδιαφέρον μου σήμερα είναι να κάνω δύο - τρεις προτάσεις, ώστε αυτά να μην ξαναγίνουν και να μην τα ξαναπεράσει κανένας.

Θέλω, με μια παρένθεση, εδώ να ευχαριστήσω την αείμνηστη Φώφη Γεννηματά που πορευτήκαμε μαζί, μαζί και με μια Κοινοβουλευτική Ομάδα που στα χρόνια που είμαι στη Βουλή ήταν η πιο συμπαγής, η πιο ζεστή, η πιο συντροφική, η πιο αλληλέγγυα, η πιο μαχητική. Ήμασταν πολύ μικρό κόμμα, αλλά κάναμε σημαντικότερη παρουσία στη Βουλή από την τότε αξιωματική αντιπολίτευση. Θέλω να ευχαριστήσω τον απόντα τώρα, διότι έχει μια υπόθεση υγείας ρουτίνας, όχι κάτι σοβαρό, Βασίλη Κεγκέρογλου που ήταν ο άνθρωπος που στην τηλεόραση σε εκπομπή μεγάλης δημοσιότητας είπε: «Εγώ γι’ αυτόν τον άνθρωπο…» -για εμένα- «…βάζω το χέρι μου στη φωτιά.». Ήταν η φράση του χαρακτηριστικότατη. Να ευχαριστήσω τη Λίτσα Λιακούλη και τον Δημήτρη Μπιάγκη που ήταν τα τρία πρόσωπα που μπήκαν στην προανακριτική επιτροπή και κάνανε πάρα πολύ σκληρή και σοβαρή δουλειά. Να ευχαριστήσω τις δύο Κοινοβουλευτικές Ομάδες, την προηγούμενη και την παρούσα, το κόμμα μου που με στήριξε και πάνω απ’ όλα τους πολίτες που μου εκδήλωναν, συνάδελφοι, τη στήριξή τους και στις εκλογές του 2019. Έρχονταν άνθρωποι και μου έλεγαν σε ψηφίζω γι’ αυτό που έχεις τραβήξει.

Δεν είμαι σε θέση να γνωρίζω ποιος μπορεί να καταλάβει καλά αυτά που λέω. Σίγουρα τα καταλαβαίνει καλά όποιος έχει αδικηθεί, αλλά του λέω ότι η δικαιοσύνη βλέπει και στα σκοτάδια όταν θέλει. Του λέω ότι στη δικαιοσύνη κανείς πρέπει να έχει εμπιστοσύνη, αρκεί να τη βοηθά να λειτουργήσει σωστότερα, γιατί έχει πολλές αδυναμίες και πολλά προβλήματα τινά των οποίων οφείλονται κατά την εμπειρία μου στα κακά οικονομικά της χώρας και στις μικρές της δυνατότητες να δημιουργήσει τους όρους γρήγορης έκδοσης δικαστικών αποφάσεων.

Κυρίες και κύριοι, θα αναφέρω κάτι πολύ χαρακτηριστικό. Όταν έγινε αυτή η υπόθεση το 2018, είχαμε τρεις κουκουλοφόρους ψευδομάρτυρες που κατέθεσαν επί σαράντα ώρες για δέκα πολιτικά πρόσωπα. Τρεις για δέκα πολιτικά πρόσωπα επί σαράντα ώρες! Τους υποβλήθηκαν, μέσα σε μια διάρκεια ενάμιση περίπου έτους, μόνο εξήντα τρεις ερωτήσεις από μια κυρία που σήμερα κατηγορείται. Εξήντα τρεις μόνο ερωτήσεις!

Η ανακρίτρια της δικιάς μου υπόθεσης ανέκρινε έναν κουκουλοφόρο -έναν!- επί τρεις ώρες και τον υπέβαλε σε ενενήντα πέντε ερωτήσεις και αυτός παρέπαιε. Και αυτό το δικόγραφο θα το καταθέσω τώρα που η δικονομία μου το επιτρέπει. Ήθελα μήνες να το δώσω στη δημοσιότητα, αλλά πριν την ολοκλήρωση των υποθέσεων αυτά τα δικόγραφα απαγορεύεται να δοθούν στη δημοσιότητα -άλλο αν κάποιοι τα κάνουν φύλλο και φτερό. Ήθελα να το καταθέσω από τότε που το πήρα στα χέρια μου, τον Μάρτιο του 2022 και περίμενα να τελειώσει αυτή η υπόθεση, για να το καταθέσω στη Βουλή. Παρακαλώ.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο επονομαζόμενος «Σαράφης» παρέπαιε, παρέπαιε! Πέρασε, όμως, ανάκριση, δεν πέρασε φιλικές προσεγγίσεις, όπως είχε συνηθίσει.

Τρεις κουκουλοφόροι για δέκα πρόσωπα επί σαράντα ώρες, εξήντα τρεις ερωτήσεις και ένας κουκουλοφόρος για ένα πρόσωπο επί τρεις ώρες, ενενήντα πέντε ερωτήσεις. Αυτό για να καταλάβετε τα διαφορετικά μέτρα και τα διαφορετικά σταθμά.

Κλείνω. Όταν μια υπόθεση είναι στην κύρια ανάκριση, δεν επιτρέπεται, απαγορεύεται ρητά -και το Ευρωπαϊκό Δικαστήριο σε αυτό είναι αμείλικτο- να προσπαθήσεις να επηρεάσεις τη γνώμη του δικαστή, να προσπαθείς να βγάλεις το αποτέλεσμα που θέλεις και να κάνεις μπούλινγκ. Απαγορεύεται. Έγινε κατά κόρον.

Τι πρέπει, όμως, να αλλάξει: Κατ’ αρχάς, σημειώνω ότι αλλάξαμε το Σύνταγμα το 2019, αλλάξαμε το άρθρο 86, αφαιρέσαμε τη βραχεία αποσβεστική προθεσμία της Βουλής να παραπέμπει Υπουργούς και αφήσαμε τα πράγματα εν λευκώ να είναι όπως είναι στο κοινό Ποινικό Δίκαιο, αλλά νόμος περί ευθύνης των Υπουργών δεν ήρθε στη Βουλή, κύριε Υπουργέ. Ο νέος νόμος κατ’ εφαρμογήν του νέου Συντάγματος δεν είχε έρθει στη Βουλή τρία περίπου χρόνια.

Εγώ καταλαβαίνω γιατί δεν τον φέρνετε, αλλά είναι ένα θέμα. Ο νόμος αυτός που ισχύει σήμερα -γιατί δεν άλλαξε- επιμένει στη διετή -κατά δύο Συνόδους, δηλαδή- απόσβεση της σχετικής προθεσμίας της Βουλής. Καταλαβαίνω ότι θέλετε να περάσετε αυτή την περίοδο με αυτόν τον τρόπο, αλλά είναι λάθος. Πρέπει να έρθει αυτός ο νόμος στη Βουλή και να έρθει σε αυτή την περίοδο της Βουλής, όχι στην επόμενη, για να προσαρμοστούν οι προθεσμίες στα συνταγματικώς δεδομένα μετά την Αναθεώρηση που κάναμε εμείς εδώ το 2019. Το λέω αυτό να το ακούσουν όλα τα κόμματα.

Σ’ αυτόν τον νόμο, πρέπει να προσεχθεί, κυρίες και κύριοι Βουλευτές αυτό που οι συνάδελφοι μας και οι πολιτικοί του 19ου αιώνα το είχαν στο μυαλό τους, ότι αυτές οι υποθέσεις πρέπει να τελειώνουν γρήγορα. Με αθώωση, με καταδίκη; Αλλά γρήγορα.

Αυτή είναι μια αρχή, η οποία στην περίπτωσή μου παραβιάστηκε. Καραπαραβιάστηκε, όπως παραβιάστηκε και εναντίον των άλλων συναδέλφων που έκανε η προκαταρκτική εξέταση δέκα μήνες, δεκαπέντε μήνες, δεκαοκτώ μήνες, δύο χρόνια, τρία χρόνια. Αυτές οι διαδικασίες, έλεγαν οι προηγούμενοι -που τους θεωρήσαμε χαζούς και αλλάξαμε το Δίκαιό τους- ότι πρέπει να διεκπεραιώνονται γρήγορα. Αυτή είναι η βασική αρχή.

Άρα ο νέος νόμος πρέπει να ορίσει ότι οι υποθέσεις Υπουργών που οδηγούνται στη δικαιοσύνη -εύχομαι να μην σας αφορά ποτέ, όλους όσοι είστε σήμερα στην Κυβέρνηση- πρέπει να διεκπεραιώνονται ελεγχόμενες κατά προτίμηση. Δεν υπάρχει αυτό που έλεγαν σε εμένα «Περιμένετε, κύριε, υπάρχουν υποθέσεις που πάνε για παραγραφή». Είναι λάθος. Είναι λάθος! Είναι αιματηρό λάθος, γιατί η πολιτική σύγκρουση συνεχίζεται.

Άρα η κατά προτεραιότητα εξέταση της υπόθεσης είναι η πρώτη ανάγκη. Και θα μπούνε προθεσμίες, αφού κατά προτεραιότητα εκδικάζεται η υπόθεση. Θα πάει η πρώτη στα χέρια του ανακριτή και θα έχει κι αυτός μία προθεσμία -την οποία μετατρέπει σε ένδειξη βέβαια, αλλά εν πάση περιπτώσει, ας υπάρχει μια προθεσμία πότε πρέπει να τελειώσει.

Ακόμη, ενώ διαρκεί η κύρια διαδικασία, η συκοφαντική δυσφήμιση είναι πλημμεληματάκι που θα εκδικαστεί μετά από κάποια χρόνια; Ναι; Σχετικές αγωγές θα πάνε με κλείσιμο φακέλων, με ανάθεση υποθέσεως, με την πληθώρα των υποθέσεων που έχουν τα δικαστήρια στα τρία, στα τέσσερα χρόνια, στα πέντε με την έφεση; Σοβαρά; Όχι, θα γίνει κακούργημα. Η συκοφαντική δυσφήμιση στην περίπτωση αυτή που επιλέγεται πρώην Υπουργός να οδηγηθεί στη δικαιοσύνη, το μπούλινγκ εναντίον δικαστών και η συκοφαντική δυσφήμιση θα πρέπει να γίνει κακούργημα. Να τελειώνουμε. Να τελειώνουμε! Και οι σχετικές αντιδράσεις συκοφαντούμενου θα εκδικάζονται κατά τον τρόπο που προανέφερα.

Επίσης -και κλείνω εδώ- δεν πρέπει να ξαναδούμε το ζήτημα των δικαστικών συμβουλίων; Πρέπει να τα ξαναδούμε. Η εμπειρία μου λέει, χωρίς να καταλήγω σε συμπέρασμα -έχω μιλήσει και με τον κ. Κατρούγκαλο για το θέμα αυτό και του έχω μιλήσει ως συνταγματολόγο, όχι ως Βουλευτή- ότι όλα τα κόμματα της Βουλής που θέλουν πρέπει να συνεισφέρουν τον οβολό τους σε αυτή τη διαμόρφωση του νέου δικανικού πλαισίου, του νέου νομοθετικού πλαισίου, γιατί αφορά όλους όσοι κυβερνούν.

Δεν είναι ζήτημα πρωτοβουλίας του κ. Τσιάρα, είναι ζήτημα όλων μας. Αυτός ο νέος νόμος περί ευθύνης Υπουργών πρέπει να γίνει με ευρύτατο διάλογο και όχι με τη μίζερη κλασική προκοινοβουλευτική διαδικασία, που κανένας δεν καταλαβαίνει τι γίνεται. Πρέπει να ανοίξει αυτή η συζήτηση, για να κλείσει γρήγορα.

Και ξαναλέω, για να ακούσει και η συνάδελφος μου η Νάντια Γιαννακοπούλου, που είναι και αρμόδια επί θεμάτων δικαιοσύνης, ότι κακώς δεν είχε έρθει ο νόμος περί ευθύνης των Υπουργών στη Βουλή εδώ και τρία χρόνια, για να προσαρμοστεί με την αναθεώρηση που κάναμε στο Σύνταγμα. Και αν έρθει, πρέπει να τον προσαρμόσουμε στην εμπειρία που έχουμε ζήσει, κυρία Κεφαλίδου, κύριε Πάνα, και κύριε Φραγγίδη.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ. Ήταν ανθρώπινο αυτό που ζητήσατε, το κατανοώ. Παρακαλώ.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι, η τελευταία μου φράση: Η πατρίδα μας να μην ξανακυλήσει σε τέτοιες κατηφόρες. Χειρότερο πράγμα από τη διολίσθηση στην κατηφόρα δεν υπάρχει για την πολιτική. Το «Ποτέ ξανά» που έλεγα συχνά στη Βουλή και το είπα και σήμερα, εγώ το λέω και το πιστεύω και κυριολεκτώ.

Λέει ο ποιητής: Τους Λαιστρυγόνες, τον άγριο Ποσειδώνα, τους Κύκλωπες, να φοβάσαι. Όχι, δεν φοβάσαι. Άμα η αλήθεια είναι μαζί σου, δεν φοβάσαι τίποτα. Πέρα, όμως, από το τι δεν φοβάσαι εσύ, ο άλλος μπορεί να φοβάται. Εμένα διάφοροι συνάδελφοι μου έλεγαν «Πώς αντέχεις;» και τους έλεγα «Είναι εύκολο. Θα τελειώσει. Ο χρόνος είναι το πρόβλημα.».

Εγώ είμαι εδώ, κυρίες και κύριοι. Εγώ είμαι εδώ. Από αυτούς που βυσσοδόμησαν εναντίον μου ορισμένοι είναι επίσης εδώ. Ορισμένοι χάθηκαν, γιατί η Βουλή δεν είναι για τους επίκαιρους, η Βουλή είναι γι’ αυτούς που αντέχουν πολύ. Και δεν είναι για τα ψάρια του γλυκού νερού και τα αφρόψαρα, είναι για πιο σκληρούς οργανισμούς. Εγώ είμαι εδώ, αλλά το μήνυμα είναι ένα: Ποτέ ξανά.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Κωνσταντίνος Μπούμπας από την Ελληνική Λύση και να ετοιμάζεται ο κ. Διονύσιος Σταμενίτης από τη Νέα Δημοκρατία. Μετά θα πάρει τον λόγο, εάν κατέβει, ο κ. Κατρίνης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, σας ευχαριστώ πολύ.

Κύριε Υπουργέ, κυρίες και κύριοι συνάδελφοι, μιλάμε σήμερα για έναν Ψηφιακό Κώδικα Είσπραξης Δημοσίων Εσόδων, κύριε Υπουργέ, για να υπερκεράσετε και κάποια γραφειοκρατικά εμπόδια, να τα απλοποιήσετε, αλλά δεν μιλάτε για την ταμπακιέρα, διότι το νόμισμα έχει δύο όψεις. Βλέπουμε μόνο τη μία όψη.

Αναλυτικά σας τα είπε ο ειδικός αγορητής και εισηγητής ο κ. Χήτας, αλλά αν ένα κράτος θέλει να είναι εντάξει απέναντι στους πολίτες, πρέπει να είναι εντάξει το ίδιο το κράτος στις δικές του υποχρεώσεις. Και έχω μπει σε κάποιες αναλυτικές οικονομικές έρευνες, όπου το κράτος -δεν μου αρέσει η λέξη «μπαταχτσής» είναι τουρκική, είναι πλούσια η ελληνική γλώσσα- είναι αναξιόχρεο, αφερέγγυο και ο μεγαλύτερος κακοπληρωτής στην Ευρώπη, κύριε Υπουργέ. Είναι στις τελευταίες θέσεις. Χρωστάει παντού. Χρωστάει στους Οργανισμούς Τοπικής Αυτοδιοίκησης τα λεγόμενα παρακρατηθέντα ή υπεξαιρεθέντα. Χρωστάει στα ασφαλιστικά ταμεία. Τα έπαιζε στο Χρηματιστήριο η κάθε κυβέρνηση παλαιότερα. Χρωστάει στα νοσοκομεία. Πώς, λοιπόν, θα κερδίσει την εμπιστοσύνη του πολίτη, όταν το κράτος είναι αφερέγγυο;

Πάμε στην έρευνα. Είναι μια έρευνα ευρωπαϊκή, η European Payment Report. Τι λέει αυτή; Το διανοείστε; Εταιρείες ελληνικές διέγραψαν 3,9% χρέη που είχε το δημόσιο, δηλαδή οφειλές από το δημόσιο προς αυτές τις μικρομεσαίες ελληνικές επιχειρήσεις, γιατί τις θεώρησε μη εισπράξιμες. Δηλαδή, αυτό που λέμε στην Ελληνική Λύση υπέρ της ραχοκοκαλιάς της οικονομίας των μικρομεσαίων επιχειρήσεων το κράτος είναι αφερέγγυο. Αυτό που σας λέγαμε πριν. Δηλαδή, βαρέθηκαν να παρακαλάνε το κράτος μικρομεσαίες επιχειρήσεις για να πάρουν αυτά που δικαιούνται.

Στην έρευνα, λοιπόν, αυτή, κύριε Υπουργέ, το 51% των μικρομεσαίων επιχειρήσεων κυρίως είχαν πει ότι αν το κράτος τους έδινε τα οφειλόμενα, θα προχωρούσαν σε νέες προσλήψεις. Δηλαδή, αυτό το κράτος που είναι ανάλγητο αυξάνει το ποσοστό της ανεργίας με τη μη καταβολή των οφειλόμενων. Το 74% των επιχειρήσεων σε αυτή την ευρωπαϊκή έρευνα που έγινε για τη χώρα μας λέει ότι το κράτος παίρνει τροχοπέδη στην ανάπτυξή τους λόγω του ότι είναι κακοπληρωτής και το 48% των επιχειρήσεων -να οι κοινωνικοί τριγμοί και κραδασμοί- προχώρησε σε απολύσεις προσωπικού. Αντιλαμβάνεστε ότι δεν μπορείς να μιλάς για έναν ψηφιοποιημένο μοντέρνο Κώδικα Είσπραξης Δημοσίων Εσόδων και το κράτος να είναι μη φερέγγυο στις υποχρεώσεις του, με αποτέλεσμα να μην μπορεί να πληρωθεί η αγορά και να διώχνουν κόσμο. Μιλάτε όλοι ότι κατεβάσατε τα ποσοστά της ανεργίας.

Μα, κύριοι, υπάρχει επιδερμική ανεργία στην Ελλάδα. Το λένε οι έρευνες. Ο άλλος δουλεύει τέσσερις ώρες την εβδομάδα στο σουπερμάρκετ και τον θεωρείτε εργαζόμενο. Έτσι πέφτει η ανεργία. Μιλάτε για την ψηφιοποιημένη κάρτα εργασίας -να τα ξέρει ο ελληνικός λαός τα ψιλά γράμματα- και πλέον ο εργοδότης μπορεί να απολύσει εύκολα έναν εργαζόμενο και, μάλιστα, με νόμο που φέρατε που τον καταψηφίσαμε του παρακρατάει και το 10% της αποζημίωσης. Και σιγά μην πάει ο εργαζόμενος μετά να διεκδικήσει το υπόλοιπο 10% με δικαστικά έξοδα που θα είναι μεγαλύτερα από τα 200 ή 300 ευρώ. Αυτά, λοιπόν, να τα προσέχετε.

Δεν μπορείτε, κύριοι, σήμερα να μιλάτε για είσπραξη δημοσίων εσόδων, όταν και τα τρία κόμματα -βέβαια η μεγάλη βαρύτητα πέφτει σε Νέα Δημοκρατία και ΠΑΣΟΚ -χρωστάτε τα μαλλιοκέφαλά σας. Να τα πούμε, να τα φρεσκάρουμε

Η Νέα Δημοκρατία χρωστάει 309 εκατομμύρια ευρώ, έχει αυξηθεί το χρέος κατά 118 εκατομμύρια ευρώ το τελευταίο χρονικό διάστημα και κατά 29,8 εκατομμύρια ευρώ οι υποχρεώσεις προς τις τράπεζες. Θυμάστε τι είχε πει ο Πρωθυπουργός, ο κ. Μητσοτάκης στον Νίκο Χατζηνικολάου; Ότι υπάρχουν εκατόν πενήντα πέντε χιλιάδες –λέει- μέλη στη Νέα Δημοκρατία, θα δίνουν ένα ευρώ τον μήνα, δηλαδή έναν εσπρέσο ή έναν ελληνικό να πω καλύτερα, που σημαίνει 12 ευρώ τον χρόνο. Προσέξτε τώρα τι λένε οι οικονομολόγοι. Ο κ. Βιλιάρδος τα ξέρει. Αν γίνει αυτό, το χρέος της Νέας Δημοκρατίας θα εξοφληθεί παρακαλώ περίπου στα εκατόν εξήντα πέντε ή εκατόν εβδομήντα χρόνια. Τόσο περίπου το βγάζει, τόσο περίπου δηλαδή θα είναι η εξόφληση. Είναι λογική τώρα αυτή; Ο Άδωνις Γεωργιάδης να θυμίσω έλεγε ότι αυτά που οφείλει η Νέα Δημοκρατία -κυβέρνηση δεν είναι, την οικονομική πολιτική του κράτους δεν έχει;- δεν είναι –λέει- μη βιώσιμα, δεν μπορεί να πληρωθεί αυτό το χρέος, πρέπει να γίνει όχι απλά σεισάχθεια, να διαγραφεί.

Αν πάμε στο ΠΑΣΟΚ, γιατί και αυτό οικονομική πολιτική άσκησε, το χρέος ήταν το 2018 –να τα ξέρει ο κόσμος, δηλαδή τα ξέρει, αλλά τρελαίνεται- 254 εκατομμύρια. Κατέβαλε 3,2 εκατομμύρια ευρώ και αυξήθηκαν οι δανειακές του υποχρεώσεις κατά 7 εκατομμύρια.

Εσείς από τον ΣΥΡΙΖΑ πήρατε περίπου 3,9 εκατομμύρια. Είστε εντάξει, κυβερνήσατε λιγότερο κ.λπ..

Εδώ τώρα όταν έχουμε αύξηση των φόρων, όταν διογκώνεται το θέμα ότι θέλει να εισπράξει 334,261 δισεκατομμύρια το ελληνικό δημόσιο, αυτό το ελληνικό δημόσιο τι έχει κάνει για να πληρώσει παρακαλώ τους πολίτες, τους επιχειρηματίες, τους εμπόρους;

Να πάμε στους ΟΤΑ; Να τρελαίνεσαι. Παρακρατηθέντα δεν έχουν αποδοθεί, ο φόρος από τα τέλη κυκλοφορίας, από το ΦΠΑ που είχατε υποσχεθεί.

Μα, πώς θα κάνετε, κύριοι, επιτελικό κράτος χωρίς την τοπική αυτοδιοίκηση; Περιμένει η αγορά να πληρωθεί μέσω του επιτρόπου μέρες για να τα εγκρίνει τα τιμολόγια. Πεινάει ο άλλος, δεν έχει να πληρώσει. Όμως, του ζητάς εσύ ως κράτος ασφαλιστικές εισφορές, ένσημα, του ζητάς ειδικό φόρο, του παίρνεις προκαταβολή. Έτσι δεν γίνεται από τη μία πλευρά μόνο.

Να πάμε στα καύσιμα, κύριε Υπουργέ; Να σας θυμίσω ότι ως Ελληνική Λύση είχαμε καταθέσει μια επίκαιρη ερώτηση για τα καύσιμα σε περιοχές παραμεθόριες, διότι αιμορραγούμε προς τα Σκόπια στον νομό Κιλκίς, στον νομό μου, στον νομό Σερρών και προς Βουλγαρία, διότι πάνε όλοι εκεί για να βάλουν φτηνά καύσιμα. Βγαίνει ο κ. Παύλος Τονικίδης από το Κιλκίς, Πρόεδρος του Επιμελητηρίου, καταθέτει μια μελέτη -προσέξτε- με δικά του έξοδα και την παραδίδει στον Αντώνη Σαμαρά και στον Αλέξη Τσίπρα και λέει ότι με το σύστημα «ΗΦΑΙΣΤΟΣ» εκροής-εισροής καυσίμων θα μπορούσε να ελεγχθεί.

Και μας απαντήσατε ως κόμμα τότε, κύριε Υπουργέ, ότι δεν μπορούμε να το πράξουμε βάσει οδηγιών της Ευρωπαϊκής Ένωσης –αυτό μου είχατε πει- παρά μόνο στα νησιά. Έλα, όμως, που ο κ. Τονικίδης είχε βέλη στη φαρέτρα του, διότι λέει πώς είναι δυνατόν αυτό να το έχουν κάνει οι Ιταλοί στην Τεργέστη το 2011 για να μην πηγαίνει ο κόσμος να βάζει σε Κροατία και λοιπά που είναι κοντά τα σύνορα; Δηλαδή, αυτή δεν είναι χώρα της Ευρωπαϊκής Ένωσης και από τις μεγαλύτερες οικονομίες; Θέλω, λοιπόν, να δούμε το κράτος αυτό πως ήταν μη αφερέγγυο σε υποχρεώσεις.

Η ΔΕΗ όταν ήταν κρατική -και ελπίζουμε αυτό που λέμε στην Ελληνική Λύση να κρατικοποιηθεί ξανά για να ανασάνει, να αναπνεύσει ο κόσμος- χρέωνε, κύριοι, στη «ΛΑΡΚΟ» τέσσερις φορές πιο ακριβό το ρεύμα. Επόμενο δεν είναι να μπει η «ΛΑΡΚΟ» μέσα; δημόσιο δεν ήταν η ΔΕΗ;

Γι’ αυτό λέμε ότι πάντα το νόμισμα έχει δύο όψεις και αν θέλετε να έχουμε έναν μηχανισμό εύρυθμο, λελογισμένο, εκσυγχρονισμένο, ψηφιοποιημένο, να είμαστε εντάξει, να είμαστε εντάξει ως κράτος. Όταν καθυστερείς τη σύνταξη όχι δύο και τρεις μήνες, οκτάμηνα, δωδεκάμηνα και παίρνει ο άλλος έναντι, πού είναι το κράτος να αναλάβει τις ευθύνες του; Δεδουλευμένα είναι αυτά. Για αυτό μιλάει κανείς; Για τις καθυστερήσεις.

Βγαίνει ο κ. Χατζηδάκης και λέει ότι κάναμε τηλεφωνικά κέντρα για να εξυπηρετείται ο πολίτης. Ο πολίτης τι θέλει; Το κράτος να είναι αρωγός, να είναι κοντά του. Τρυπήστε μου τη μύτη. Πιο εύκολα κερδίζεις το λόττο παρά να σου απαντήσουν στο τηλέφωνο. Είναι κλειστά τα τηλέφωνα. Παίρνει ο πολίτης με αριθμό πρωτοκόλλου -το έχετε βιώσει εξάλλου και στα πολιτικά σας γραφεία- και δεν απαντάει κανείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω και ακούστε, κύριε, επειδή τα είπε και ο Πρόεδρός μας, ο Κυριάκος ο Βελόπουλος.

Θα το επαναλάβω, κύριε Σπανάκη, και σε εσάς και στους υπολοίπους: Σεβαστείτε τον ιδρυτή του κόμματός σας Κωνσταντίνο Καραμανλή. Έχετε μεταλλαχθεί, έχετε ξεφύγει. Είναι δημοκράτες. Δεν σας θεωρούν Νέα Δημοκρατία οι περισσότεροι. Δεν ξέρω από ανάγκη θέλουν να σας ψηφίσουν; Οι μεγαλύτερες εξαγωγές αγροτικών προϊόντων στην Ελλάδα προς τη Σοβιετική Ένωση έγιναν επί Κωνσταντίνου Καραμανλή το 1958, όταν ο Κωνσταντίνος Καραμανλής, ο ιδρυτής σας, έφερε εδώ τον τότε Πρωθυπουργό της Σοβιετικής Ένωσης, τον κ. Σεμπανώφ, παρ’ όλο που οι Αμερικανοί δεν το θέλανε. Και το 1978 έστειλε τον Γεώργιο Ράλλη τον αείμνηστο ως Υπουργό Εξωτερικών στη Σοβιετική Ένωση και την επόμενη χρονιά συναντήθηκε με τον Μπρέζνιεφ. Γιατί το έκανε αυτό;

Γιατί ο Κωνσταντίνος Καραμανλής, κύριοι, ήξερε να κρατάει ισορροπίες και εσείς στέλνετε όπλα σε λίγο και αεροπλάνα. Πρέπει να είμαστε προσεκτικοί. Η ιστορία διδάσκει και, μάλιστα, πήγε τότε σε Τσεχοσλοβακία, Ρουμανία και στη Γιουγκοσλαβία για να πει στον Τίτο να μην αποκαλεί τα Σκόπια Σλαβομακεδονία. Να μην κοροϊδευόμαστε. Έχετε ακούσει τον κ. Μητσοτάκη τι λέει; Οι βόρειοι γείτονές μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω με αυτό, κύριε Πρόεδρε.

Βόρειοι γείτονες είναι και οι Βούλγαροι και οι Σέρβοι και οι Αλβανοί και οι Σκοπιανοί. Ποιους εννοεί; Γιατί δεν τους λέει; Γιατί βάσει της προδοτικής Συμφωνίας των Πρεσπών πρέπει να τους πει «Μακεδόνες» και η γλώσσα είναι μακεδονική! Να ακούσω; «Οι βόρειοι γείτονές μας». Αυτά πρέπει να τα λέμε –ανασκουμπωθείτε- γιατί έρχονται δύσκολες και πονηρές εποχές!

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Διονύσιος Σταμενίτης από τη Νέα Δημοκρατία και να ετοιμάζεται η κ. Κατερίνα Παπαναστασίου από τον ΣΥΡΙΖΑ - Προοδευτική Συμμαχία, εάν εν τω μεταξύ δεν έρθει ο κ. Κατρίνης που μας είχε πει ότι θα έρθει στη μία.

Ορίστε, κύριε Σταμενίτη.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, συζητάμε σήμερα το σχέδιο νόμου του Υπουργείου Οικονομικών, το οποίο αφορά την κωδικοποίηση του Κώδικα Είσπραξης Δημοσίων Εσόδων.

Θα ήθελα, προτού μπω στην ανάλυση του νομοσχεδίου, να κάνω δύο σχόλια σχετικά με αυτά που ακούσαμε σήμερα. Ζήσαμε χθες τα τραγικά γεγονότα δύο ναυαγίων, όπου δεκαέξι γυναίκες και ένα παιδί -σύμφωνα με τα ρεπορτάζ- έχασαν τη ζωή τους. Τραγικό γεγονός! Για μια ακόμη φορά η ανοχή της Τουρκίας στα κυκλώματα των αδίστακτων διακινητών κοστίζει ανθρώπινες ζωές.

Οι υπεράνθρωπες προσπάθειες των στελεχών του Λιμενικού, της Πολιτικής Αεροπορίας, του Ναυτικού και γενικά του κρατικού μηχανισμού διέσωσαν ζωές και ο ΣΥΡΙΖΑ εδώ σήμερα καταγγέλλει την Τουρκία και την Κυβέρνηση για την πολιτική της στο μεταναστευτικό. Γιατί σώζει ζωές ο κρατικός μηχανισμός; Γιατί έχουν γίνει επιτέλους ανθρώπινες οι ζωές στις δομές; Γιατί κλείσαμε τη Μόρια της κυβέρνησης του ΣΥΡΙΖΑ;

Επίσης, κυρίες και κύριοι του ΣΥΡΙΖΑ, δεν ακούσατε, δεν διαβάσατε την επιστολή της Προέδρου της Κομισιόν, η οποία δικαιώνει τις πρωτοβουλίες και την επιμονή του Πρωθυπουργού να υπάρξει ευρωπαϊκή απάντηση στην ενεργειακή κρίση; Οι θέσεις της Κομισιόν υιοθετούν τις προτάσεις του Κυριάκου Μητσοτάκη να μπει πλαφόν στην τιμή του φυσικού αερίου, η οποία –όταν γίνει απόφαση που πρέπει να γίνει σύντομα- θα συμβάλει αποφασιστικά στην ελάφρυνση των βαρών των πολιτών. Αφού η Ρωσία εργαλειοποίησε την ενέργεια είτε καταργώντας συμφωνίες είτε μειώνοντας τις παροχές, επηρεάζοντας τις τιμές, τότε πρέπει οι κυβερνήσεις να λειτουργούν διαφορετικά από τους κανόνες της αγοράς και να επιβάλουν διαφορετικά μέτρα, όπως το πλαφόν που προτείνει και πρότεινε ο Κυριάκος Μητσοτάκης.

Η Ευρώπη άργησε. Η Ελλάδα όμως γρήγορα πήρε αποφάσεις, ενίσχυσε και ενισχύει τα νοικοκυριά, τις επιχειρήσεις, τους αγρότες και έτσι οι λιανικές τιμές στην ενέργεια χθες ήταν οι δεύτερες πιο φτηνές τιμές σε όλη την Ευρώπη. Προσπαθούμε δηλαδή να πλησιάσουμε τις τιμές που είχαμε τις προηγούμενες χρονιές.

Στον ΣΥΡΙΖΑ δεν ακούει κανείς κάτι για την επιστολή; Δεν την διαβάσατε; Πρόκειται για μια επιστολή που δικαιώνει απόλυτα τον Πρωθυπουργό Κυριάκο Μητσοτάκη. Δεν ακούσατε για το πλαφόν και για τον φόρο 90% στα υπερκέρδη της ενέργειας, η οποία χρηματοδοτεί τις επιδοτήσεις που δίνονται στις τιμές του ηλεκτρικού ρεύματος; Τίποτα από αυτά προφανώς δεν ακούσατε, δεν είδατε, γιατί συνεχίζετε το αφήγημά σας το αντιπολιτευτικό, το οποίο δεν έχει καμμία απολύτως σχέση με την ελληνική πραγματικότητα, την ευρωπαϊκή πραγματικότητα και την παγκόσμια.

Επανέρχομαι στα του νομοσχεδίου και πρέπει να τονίσουμε ότι αυτή είναι μια ουσιαστική μεταρρύθμιση στον τομέα της φορολογικής πολιτικής. Αποτελούσε κοινό τόπο όλων ότι οι διατάξεις που διέπουν τη διοικητική διαδικασία που ορίζει την είσπραξη των δημοσίων εσόδων χρειαζόντουσαν –για να το πούμε απλά- ένα συμμάζεμα. Άλλωστε αυτό το παραδέχτηκαν και όλοι οι εκπρόσωποι των κομμάτων του Κοινοβουλίου στις επιτροπές.

Στο πλαίσιο, λοιπόν, αυτό η ηγεσία του Υπουργείου Οικονομικών, μετά από την εργασία της προπαρασκευαστικής επιτροπής, παρουσιάζει τον Κώδικα Είσπραξης Δημοσίων Εσόδων επικαιροποιημένο. Ύστερα από πολλά χρόνια κωδικοποιούνται διατάξεις του ΚΕΔΕ, με στόχο την αποτελεσματικότητα και τη λειτουργικότητά του. Αρκεί, για να καταλάβουμε τη σημασία της σημερινής μεταρρύθμισης, να σκεφτούμε ότι στον ΚΕΔΕ βασίζονται και στηρίζονται οι διαδικασίες είσπραξης των δημοσίων εσόδων και των εξόδων των λοιπών δημόσιων νομικών προσώπων.

Τι επιτυγχάνεται, λοιπόν, με την υπό συζήτηση θεσμική παρέμβαση; Ενσωματώνονται και κωδικοποιούνται όλες οι θεσμικές και άλλες αλλαγές που έχουν συντελεστεί τα τελευταία χρόνια και σε μεγάλο μέρος έχουν να κάνουν με τα σύγχρονα δεδομένα και τις εξελίξεις και με την ψηφιοποίηση των διαδικασιών.

Αγαπητές και αγαπητοί συνάδελφοι, στα άρθρα του νομοσχεδίου αυτού εμπεριέχονται πολύ σημαντικές διατάξεις που επικαιροποιούν τον παλιό κώδικα ως προς την οργανωτική δομή της ΑΑΔΕ, καταργούν διατάξεις αναχρονιστικού περιεχομένου που ήδη έχουν καταργηθεί, για παράδειγμα, τον Κώδικα Ποινικής Δικονομίας.

Και για να δώσω μερικά παραδείγματα, καταργείται η προσωποκράτηση, η οποία είχε καταργηθεί με νόμο το 2010, αλλά στον κώδικα ακόμα αναφέρεται. Καταργείται το πρόστιμο εκπρόθεσμης καταβολής οφειλών, ενώ κωδικοποιούνται και οι σημαντικές εξαιρέσεις από τις κατασχέσεις, όπως για την πρώτη κατοικία, για τα πράγματα που αφορούν τη διαβίωση του οφειλέτη, για πράγματα που αφορούν την εργασία του οφειλέτη.

Επικαιροποιούνται, επίσης, διατάξεις που αφορούν τα κινητά πράγματα και τις απαιτήσεις που δεν κατάσχονται, μια σημαντική και πρακτική ρύθμιση που λέει το αυτονόητο, ότι όταν κάποιος έχει οφειλές, απαγορεύεται να του κατάσχονται αντικείμενα που εξυπηρετούν την εργασία του.

Τέλος, έχουμε την κωδικοποίηση των διατάξεων που έχουν σχέση με την ηλεκτρονική διευκόλυνση, όπως τα άρθρα 34 για την ηλεκτρονική δήλωση του τρίτου στο αρμόδιο ειρηνοδικείο ή για τη δήλωση μισθωμάτων ως τρίτων περί προκαταβολής, εξόφλησης ή εκχώρησης μισθωμάτων στο πληροφοριακό σύστημα της ΑΑΔΕ ή στις ΔΟΥ της φορολογίας εισοδήματός τους.

Αγαπητές και αγαπητοί συνάδελφοι, η επικαιροποίηση και η κωδικοποίηση του ΚΕΔΕ -δεν χωρά αμφιβολία- ήταν επιβεβλημένη, καθώς τα προηγούμενα χρόνια υπήρχαν πολλές τροποποιήσεις είτε άμεσα είτε έμμεσα. Τις αποσπασματικές αυτές τροποποιήσεις τις τακτοποιούμε σε ένα ενιαίο κείμενο που αποσαφηνίζει τι ισχύει για κάθε τι και ενοποιεί τη νομοθεσία.

Συμπερασματικά, εκσυγχρονίζεται και απλοποιείται η φορολογική νομοθεσία. Επιτυγχάνεται η ενημέρωση των φορολογούμενων πολιτών. Επιβάλλονται και εφαρμόζονται οι αρχές του κράτους δικαίου και της χρηστής διοίκησης εν γένει. Υιοθετούνται πρακτικές της καλής νομοθέτησης, ενώ τέλος αίρονται οι ανακολουθίες και οι αναντιστοιχίες.

Με την ψήφιση του παρόντος από σήμερα, η χώρα θα διαθέτει έναν σύγχρονο, αποτελεσματικό Κώδικα Είσπραξης Δημοσίων Εσόδων, που αποτελείται από 85 άρθρα, τα οποία κατανέμονται σε έντεκα τμήματα. Πιστεύουμε ότι αυτή η νομοθετική πρωτοβουλία θα αντιμετωπίσει τα προβλήματα και τις στρεβλώσεις που έχουν δημιουργηθεί στο πέρασμα των δεκαετιών λόγω της ανυπαρξίας ολοκληρωμένης νομοθετικής ρύθμισης.

Κυρίες και κύριοι συνάδελφοι, η Κυβέρνηση της Νέας Δημοκρατίας σταδιακά, με στοχευμένες παρεμβάσεις, αντιμετωπίζει ουσιαστικά το μεγάλο πρόβλημα της πολυνομίας που υπάρχει στη χώρα μας. Είναι γνωστό ότι στην Ελλάδα παρατηρείται έντονα το φαινόμενο νόμοι να ψηφίζονται και να μην δίνουν ουσιαστικές λύσεις, κυρίως λόγω της ασάφειάς τους, αλλά και λόγω της μη σύνδεσής τους με άλλες ρυθμίσεις.

Αυτή την παθογένεια προσπαθούμε να ξεπεράσουμε με σημαντικές πρωτοβουλίες και αλλαγές στις δομές και δεν υπάρχει αμφιβολία ότι η τακτοποίηση λειτουργεί προς το συμφέρον των πολιτών, την καλύτερη εξυπηρέτησή τους, αλλά και την ορθότερη γνώση των υποχρεώσεων και των δικαιωμάτων τους.

Το νέο επικυρωμένο, λοιπόν, αυτό πλαίσιο κωδικοποιεί τις διατάξεις που αφορούν τόσο γενικά θέματα σχετικά με την είσπραξη δημοσίων εσόδων όσο και σε θέματα αμιγώς διοικητικής εκτέλεσης και ευελπιστούμε ότι σύντομα θα επιτύχει τους στόχους που καλείται να εξυπηρετήσει. Νομίζω ότι παρά τις οποιεσδήποτε διαφωνίες που μπορεί να υπάρχουν, όσον αφορά τα διαδικαστικά θέματα ή τη διαβούλευση, είναι ένα νομοσχέδιο που πρέπει να ψηφιστεί από το σύνολο των πολιτικών κομμάτων της Βουλής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σταμενίτη.

Καλείται στο Βήμα ο Επικεφαλής της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Μιχάλης Κατρίνης.

Εν συνέχεια θα δώσω τον λόγο στον Κοινοβουλευτικό Εκπρόσωπο της Νέας Δημοκρατίας κ. Θεοχάρη.

Ορίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση της Νέας Δημοκρατίας μέχρι σήμερα είχε μία ιδιότυπη αλλά –θα έλεγα- και υβριδική αντίληψη, σε ό,τι αφορά τα προβλήματα. Αναζητούσε και συνεχίζει να αναζητά μια δικαιολογία για τα προβλήματα που δεν θέλει ή δεν μπορεί να αντιμετωπίσει. Και τώρα πλέον έχουμε μια μετεξέλιξη αυτής της ιδιότυπης αντίληψης. Η Κυβέρνηση κρύβει τα προβλήματα ή κηρύσσει μόνη της τη λύση και τον τερματισμό τους.

Το σκάνδαλο των υποκλοπών ενοχλεί την Κυβέρνηση, οπότε αποφάσισε ότι κούρασε, ότι πολύ απλά τελείωσε. Κλείνει –και με τον τρόπο που κλείνει- την εξεταστική επιτροπή, συγκαλύπτει και συσκοτίζει την υπόθεση, απειλεί όσους μιλήσουν με φυλάκιση και βάζει στο απυρόβλητο την εταιρεία, αλλά και τα πρόσωπα που σχετίζονται με το παράνομο λογισμικό, αλλά και πρόσωπα στο Μαξίμου και πιστεύει κατά το κοινώς λεγόμενο ότι καθάρισε κάνοντας όλα αυτά.

Είστε μακριά νυχτωμένοι, κύριοι της Νέας Δημοκρατίας. Ένα σκάνδαλο δεν εξαφανίζεται, επειδή έτσι αποφασίζει ο Πρωθυπουργός και η Κυβέρνησή του. Και όσους τους κουράζει το σκάνδαλο των υποκλοπών, προφανώς τους κουράζει και η δημοκρατία. Το θέμα είναι ανοικτό, το θέμα θα παραμείνει ανοιχτό και ερευνάται ήδη από ευρωπαϊκούς θεσμούς. Και δεν θα κυβερνούν για πάντα προκειμένου να αισθάνονται ασφαλείς αυτοί που δημιούργησαν και χρησιμοποίησαν τον παρακρατικό αυτό μηχανισμό παρακολουθήσεων που παραβιάζει και το Σύνταγμα αλλά και τη δημοκρατία.

Και η αίσθηση του ακαταδίωκτου είναι μία ψευδαίσθηση και κύριοι της Κυβέρνησης, θα το διαπιστώσετε πολύ σύντομα.

Τις ψευδαισθήσεις, όμως, της Κυβέρνησης εν τέλει τις πληρώνει η ίδια η χώρα. Και αναφέρομαι στην τροπή την οποία έχουν πάρει οι ελληνοτουρκικές σχέσεις. Ο Πρωθυπουργός πηγαίνει και συναντά τον κ. Ερντογάν στην Κωνσταντινούπολη πριν από λίγους μήνες. Κανείς δεν γνώριζε και ακόμα μέχρι και σήμερα κανείς δεν γνωρίζει την ατζέντα αυτής της συνάντησης, για την οποία εξέφρασε άγνοια ακόμα και ο ίδιος ο Υπουργός Εξωτερικών.

Ο κύριος Πρωθυπουργός ασκεί προφανώς προσωπική διπλωματία, δεν έχει διάθεση συνεννόησης με άλλες πολιτικές δυνάμεις, απαξιώνει συστηματικά το Συμβούλιο Πολιτικών Αρχηγών. Δεν θέλει να πηγαίνει με εθνική γραμμή και συναίνεση σε αυτές τις συναντήσεις. Ενώ, λοιπόν, δεν θέλει να πηγαίνει με συναίνεση στις συναντήσεις, γυρνώντας ζητάει συναίνεση. Και προφανώς, θέλει να συμφωνούμε όλοι στις αποφάσεις ή δεσμεύσεις που έχει αναλάβει ο ίδιος, χωρίς να ρωτάει κανέναν.

Θυμίζω την αισιοδοξία και τις διαβεβαιώσεις του Πρωθυπουργού αμέσως μετά τη συνάντηση με τον κ. Ερντογάν. Τι έγινε; Ακριβώς το αντίθετο. Η ρητορική και οι προκλήσεις της Τουρκίας ξεπέρασαν κάθε προηγούμενο.

Και κάτι ακόμα, το οποίο το τονίζω και θα πρέπει να καταστεί σαφές: Η μοναδική διαφορά μεταξύ Ελλάδας - Τουρκίας που υφίσταται είναι η οριοθέτηση της υφαλοκρηπίδας και της ΑΟΖ, αυτή και μόνο, μία πάγια θέση της εξωτερικής μας πολιτικής που διαμορφώθηκε από τον Κωνσταντίνο Καραμανλή και τον Ανδρέα Παπανδρέου. Και ο κύριος Πρωθυπουργός θα πρέπει επιτέλους εδώ στην Αίθουσα του ελληνικού Κοινοβουλίου να πει ευθέως αν έχει μεταβληθεί αυτή η σταθερά, αν αναγνωρίζει ο ίδιος άλλες διαφορές που μπορεί να είναι θέμα συζήτησης.

Και όσον αφορά το τουρκολιβυκό μνημόνιο, φυσικά και είναι εκτός λογικής το περιεχόμενο αυτού του μνημονίου. Για να καταστεί, όμως, άκυρο, θα πρέπει να κινηθούμε και εμείς. Για να καταστεί άκυρο με αποφάσεις υπερεθνικών οργανισμών, γι’ αυτό χρειάζεται μια διπλωματική κινητικότητα και προφανώς χρειάζεται και έμπρακτη στήριξη από τους εταίρους μας. Και το λέω αυτό γιατί θυμίζω ότι στη συζήτηση για τη Λιβύη οι εταίροι μας αποφάσισαν η Ελλάδα να μην μετέχει, αλλά να μετέχει η Τουρκία. Αν, λοιπόν, ο δυτικός κόσμος δεν αναγνωρίζει τα δημοψηφίσματα του κ. Πούτιν και την προσάρτηση κατεχομένων εδαφών, το ίδιο πράγμα θα πρέπει να κάνει και με το μνημόνιο μεταξύ Τουρκίας και Λιβύης, αλλά και με την τελευταία συμφωνία. Όπως επιχειρεί να δημιουργήσει τετελεσμένα ο κ. Πούτιν, με ανάλογο τρόπο προσπαθεί να δημιουργήσει τετελεσμένα ο κ. Ερντογάν.

Και μετά από όλα αυτά αναρωτιέται κανείς: Μπορεί να γίνει ουσιαστική συζήτηση για να αποτελέσει η Τουρκία μέλος της ευρωπαϊκής πολιτικής κοινότητας, χωρίς όρους και προϋποθέσεις; Ποιος μπορεί να συναινέσει σε μια τέτοιου είδους συζήτηση με αυτή τη σταθερά προκλητική και επιθετική στάση της Τουρκίας;

Στον ελληνικό λαό σίγουρα υπάρχει ανεπτυγμένο το αίσθημα της εθνικής ενότητας. Σε κεντρικό πολιτικό επίπεδο η Κυβέρνηση είναι αυτή που έχει την ευθύνη για να το σηματοδοτήσει. Και υπάρχουν τρόποι να γίνει αυτό, ένας από τους οποίους είναι η εθνική συνεννόηση, είναι οι καθαρές σχέσεις, είναι η εθνική γραμμή στην οποία συντασσόμαστε όλοι, είναι οι κόκκινες γραμμές που δεν ξεθωριάζουν, οι κόκκινες γραμμές που δεν θολώνουν.

Κυρίες και κύριοι συνάδελφοι, όπως είπα και πριν, η Κυβέρνηση έχει ως σταθερό στόχο να κρατά καλά κρυμμένα τα προβλήματα μέχρι τις εκλογές. Και ένα από αυτά τα προβλήματα αφορά την οικονομία με σημείο αιχμής την ακρίβεια και το διαρκώς αυξανόμενο ενεργειακό κόστος.

Ακούω κάποιους εσχάτως να πανηγυρίζουν γιατί η Ευρώπη αρχίζει να σκέφτεται επιτέλους την επιβολή πλαφόν στην τιμή του φυσικού αερίου.

Η Ευρωπαϊκή Ένωση, όμως, πέρα από αυτή τη σκέψη έχει διατυπώσει ξεκάθαρα και μία άλλη σύσταση, τη μείωση των ειδικών φόρων στα καύσιμα και τη μείωση του ΦΠΑ στα βασικά είδη διατροφής και διαβίωσης, κάτι το οποίο έχει ήδη εφαρμοστεί σε πολλές άλλες χώρες. Τι κάνει η Κυβέρνηση, ενώ έχει αυτή την ευρωπαϊκή σύσταση, η οποία είναι λυτρωτική για μεγάλη κατηγορία συμπολιτών μας; Αρνείται να δει την πραγματικότητα.

Υπάρχει ταυτόχρονα κοινοτική σύσταση για φορολόγηση υπερκερδών πετρελαϊκών εταιρειών, αλλά η Κυβέρνηση κάνει ότι δεν την ακούει, σύσταση για φορολόγηση υπερκερδών προμηθευτών ενέργειας, με πολλές χώρες να το έχουν ήδη υλοποιήσει. Εδώ η Κυβέρνηση αναζητά και μηχανεύεται τρόπους για να την καθυστερήσει ή να τη μειώσει, όταν μόνο τον Σεπτέμβριο υπολογίζεται ότι οι προμηθευτές ενέργειας είχαν υπερκέρδη πάνω από 0,5 δισεκατομμύριο ευρώ.

Τι κάνει, λοιπόν, η Κυβέρνηση; Απολύτως τίποτα πέρα από το να επιδοτεί τους παρόχους, όπως δεν κάνει και τίποτα στο μέτωπο της ακρίβειας, με τον πληθωρισμό να κινείται στο 12,1% τον Σεπτέμβριο με τη μεγαλύτερη ποσοστιαία αύξηση στην Ευρώπη. Στα ράφια των σουπερμάρκετ είναι ορατό το πρόβλημα, αφού αναμένονται και άλλες ανατιμήσεις μέχρι τέλος του χρόνου, ενώ η μέση αύξηση στο καλάθι της νοικοκυράς φτάνει ή και ξεπερνά το 15% μέσα σε έναν χρόνο. Και είναι απόλυτα ορατή αυτή η αύξηση, τη νιώθουν οι πολίτες-καταναλωτές καθημερινά.

Αυτή που είναι αόρατη και ανύπαρκτη είναι η Κυβέρνηση. Καμμία μείωση στον ΦΠΑ των βασικών ειδών διατροφής, όταν σύμφωνα με το ευρωβαρόμετρο επτά στους δέκα Έλληνες λένε ότι τους απασχολεί κυρίως το κόστος τροφίμων. Καμμία παρέμβαση, κανένας έλεγχος στην αγορά! Εδώ και έξι μήνες δεν έχει επιβληθεί ούτε ένα πρόστιμο για αισχροκέρδεια στην αγορά τροφίμων! Το επαναλαμβάνω, γιατί ο Υπουργός Ανάπτυξης αρέσκεται στο να κάνει επικοινωνιακά σόου: Ούτε ένα πρόστιμο δεν έχει επιβληθεί στην αγορά τροφίμων για αισχροκέρδεια εδώ και έξι μήνες!

Άρα, ή δεν υπάρχει, κύριοι της Νέας Δημοκρατίας, αισχροκέρδεια στην αγορά τροφίμων, ή δεν γίνονται έλεγχοι και το ΙΝΚΑ σε σημερινή του ανακοίνωση νομίζω ότι βάζει τα πράγματα στη θέση τους σε σχέση με το ποιος λέει αλήθεια και ποιος όχι.

Ακόμα, όμως και το προσχέδιο του προϋπολογισμού αποτυπώνει την πρόθεση της Κυβέρνησης να κρύψει όλα αυτά τα προβλήματα μέχρι τις εκλογές. Είναι ένα προσχέδιο που υποτιμά τα πραγματικά δεδομένα και βασίζεται σε εντελώς αβέβαιες παραδοχές, με την Κυβέρνηση να λέει ότι το 2022 ο μέσος πληθωρισμός θα είναι στο 8,8%, όταν εδώ και πολλούς μήνες έχουμε διψήφιο ποσοστό και όταν όχι το ΠΑΣΟΚ, η κ. Λαγκάρντ λέει ότι δεν είμαστε βέβαιοι ότι έχουμε πιάσει ταβάνι στον πληθωρισμό. Τα ίδια λέγατε έναν χρόνο πριν, ότι σε τρεις μήνες θα έχει τελειώσει το φαινόμενο και το βιώνουν οι Έλληνες πολίτες.

Είναι ένας προϋπολογισμός που λέει ότι θα αυξηθεί η ιδιωτική κατανάλωση το 2022 παρά την αύξηση των επιτοκίων που θα περιορίσουν τη ζήτηση και παρά το γεγονός ότι μεγάλη μερίδα πολιτών έχει ήδη περιορίσει τις αγορές.

Προβλέπει αύξηση των επενδύσεων, όταν όχι το ΠΑΣΟΚ, το Ελληνικό Δημοσιονομικό Συμβούλιο με την τελευταία του μελέτη αμφισβητεί αυτή την εκτίμηση.

Και βέβαια, μιλάει για υψηλά τουριστικά έσοδα. Μακάρι, γιατί αυτό νομίζω ότι είναι ζωοποιός δύναμη για την οικονομία και την κοινωνία και την εργασία, αλλά όλοι συμφωνούν ότι το επόμενο διάστημα θα είναι πάρα πολύ δύσκολο. Μάλιστα, υπάρχουν εκτιμήσεις που μιλούν και για ύφεση στην Ευρωζώνη μέσα στο 2023.

Ακόμα, όμως, και στο σκέλος των φορολογικών εσόδων φαίνεται η λανθασμένη κατεύθυνση στην οποία οδηγεί η Κυβέρνηση τη χώρα. Οι έμμεσοι φόροι, δηλαδή ο ΦΠΑ –για να λέμε τα πράγματα με το όνομά τους- αντιπροσωπεύουν το 63% της αύξησης των φορολογικών εσόδων.

Και ποιους πλήττουν οι έμμεσοι φόροι; Το ξέρουμε όλοι πολύ καλά, πλήττουν τους πλέον αδύναμους συμπολίτες μας. Και δεν είναι μόνο αυτά τα προβλήματα -θα έχουμε την ευκαιρία να τα πούμε και στη συζήτηση του προσχεδίου- τα οποία παραμένουν κρυμμένα κάτω από το χαλί.

Η Κυβέρνηση έχει υποτιμήσει, το κάνει συστηματικά, τις επιπτώσεις μιας βραδυφλεγούς βόμβας, η οποία όταν εκραγεί θα απειλήσει όχι μόνο την ελληνική οικονομία, αλλά, κύριε Υπουργέ, και την ελληνική κοινωνία.

Και μιλάω για το ζήτημα του ιδιωτικού χρέους. Πάνω από 270 δισεκατομμύρια οφειλές στην εφορία, στον ΕΦΚΑ, στα τραπεζικά δάνεια, τα κόκκινα δάνεια, που η Κυβέρνηση, και μόνο η Κυβέρνηση, λέει ότι έχουν μειωθεί. Και βεβαίως οι οφειλές αυτές αυξάνονται συνεχώς. Ενδεικτικά αναφέρω: Ληξιπρόθεσμα χρέη στην εφορία, το τελευταίο εξάμηνο, συν 1,6 δισεκατομμύριο, ληξιπρόθεσμα χρέη στον ΕΦΚΑ, το δεύτερο τρίμηνο του 2022, συν 600 εκατομμύρια.

Κυρίες και κύριοι συνάδελφοι, δύο εκατομμύρια οφειλέτες σήμερα στη χώρα είναι ανοιχτοίσε κατασχέσεις λογαριασμών και περιουσιακών στοιχείων. Αυτή είναι η αντιμετώπιση του ιδιωτικού χρέους της Κυβέρνησης.

Είναι βιώσιμο, άραγε, αυτό το ιδιωτικό χρέος; Μπορεί να εξοφληθεί κάτω από αυτές τις συνθήκες; Είναι πετυχημένη, κυρίες και κύριοι συνάδελφοι, η πολιτική της Κυβέρνησης, που λέει ότι έφερε τον πτωχευτικό κώδικα και τον εξωδικαστικό μηχανισμό, που μέσα σε δεκαπέντε μήνες, σύμφωνα με τα στοιχεία που παρουσίασε ο κ. Σταϊκούρας στη ΔΕΘ, έχει πετύχει οκτακόσιες όλες και όλες συμφωνίες ρυθμίσεων για δάνεια, όταν ο αριθμός των κόκκινων δανείων ξεπερνούν το ενάμισι εκατομμύριο; Σε δεκαπέντε μήνες οκτακόσιες ρυθμίσεις όταν έχουμε ενάμισι εκατομμύριο κόκκινα δάνεια, τη στιγμή μάλιστα που ο κ. Ένρια, ο επικεφαλής του SSM, όχι το ΠΑΣΟΚ, λέει ότι επίκειται αύξηση του αριθμού και του ποσοστού των κόκκινων δανείων;

Εμείς, λοιπόν, δεν μένουμε άπραγοι σε αυτή τη δύσκολη πραγματικότητα που βιώνουν εκατοντάδες χιλιάδες επιχειρήσεις και νοικοκυριά στη χώρα σήμερα. Το ΠΑΣΟΚ, όπως έκανε από τα πρώτα χρόνια της κρίσης, συνειδητά και σταθερά, φέρνει προτάσεις για το θέμα του ιδιωτικού χρέους: Με την προστασία της πρώτης κατοικίας για τους πραγματικά αδύναμους. Με επικαιροποίηση του ν.3869/2010, νόμου του ΠΑΣΟΚ. Με ρύθμιση εκατόν είκοσι δόσεων για τις οφειλές στην εφορία και στον ΕΦΚΑ, όταν η Κυβέρνηση στις οφειλές της πανδημίας στις τριάντα έξι δόσεις πέτυχε μόλις 6% όσων χρωστούσαν να μπουν στη ρύθμιση. Αυτές είναι οι πετυχημένες ρυθμίσεις της Κυβέρνησης της Νέας Δημοκρατίας. Εμείς λέμε εκατόν είκοσι δόσεις, μάλιστα με κίνητρο για μείωση του χρέους εφόσον τηρείται η ρύθμιση. Ένα νέο πλαίσιο ρυθμίσεων με εξάντληση του αριθμού των δόσεων και βεβαίως, παρουσία τραπεζικού διαμεσολαβητή για να κρίνει τη βιωσιμότητα των ρυθμίσεων γιατί η Κυβέρνηση λέει ότι γίνονται ρυθμίσεις, αλλά δύο στις τρεις ξανακοκκινίζουν εντός τριμήνου. Γιατί; Έγιναν όλοι κακοπληρωτές; Όχι, βέβαια. Όμως, το ρεύμα έχει αυξηθεί υπέρμετρα, όταν το σουπερμάρκετ έχει αυξηθεί 15% και 20%, όταν όλα έχουν ανέβει, καταλαβαίνετε ποια είναι η τύχη αυτών των ρυθμίσεων.

Επίσης, δύο προτάσεις τις οποίες το ΠΑΣΟΚ έχει καταθέσει με τροπολογία στη Βουλή και θα επανακαταθέσει το επόμενο διάστημα: Το δικαίωμα του δανειολήπτη να μπορεί να αγοράζει το δάνειό του πριν αυτό πουληθεί σε εξευτελιστική τιμή στα fund ή πριν ξαναπουληθεί από τα fund στις τράπεζες, να μπορεί ο λήπτης να το αγοράζει σε μια τιμή που θα είναι συμφέρουσα και γι’ αυτόν, αλλά και γι’ αυτόν που πουλάει το δάνειο. Και, βεβαίως, το δικαίωμα των αγροτών και των κτηνοτρόφων να κρατούν τουλάχιστον το 30% της γης τους όταν αυτή κατάσχεται για χρέη, ως μοναδικό μέσο επιβίωσης.

Αυτή, λοιπόν, την πρόταση για μια ρεαλιστική και βιώσιμη ρύθμιση του ιδιωτικού χρέους θα την καταθέσουμε σύντομα στην κρίση των πολιτών μέσα από έναν ευρύ και ανοιχτό διάλογο, ζητώντας να μας δώσει τη δύναμη να την επιβάλουμε προς όφελος της μεγάλης πλειοψηφίας των πολιτών.

Σε συνέπεια και συνέχεια όλης της πολιτικής μας για το ιδιωτικό χρέος, καταθέσαμε σήμερα, σύσσωμη η Κοινοβουλευτική Ομάδα, νομοθετική ρύθμιση για το φλέγον ζήτημα των δανείων σε ελβετικό φράγκο, που δημιουργούν τεράστια επιβάρυνση σε τουλάχιστον ογδόντα πέντε χιλιάδες οικογένειες δανειοληπτών, χωρίς να υπάρχει μέχρι σήμερα η παραμικρή αντίδραση από την Κυβέρνηση. Το ζήτημα είναι γνωστό, απασχολεί πάνω από τριακόσιους χιλιάδες πολίτες στη χώρα και η Κυβέρνηση απλά το παρατηρεί.

Διότι εμείς παίρνουμε πρωτοβουλία, διότι εμείς δεν κρυβόμαστε στα δύσκολα, κυρίες και κύριοι συνάδελφοι, ούτε κρύβουμε το πρόβλημα, αλλά αντιμετωπίζουμε τοπικά με πρόταση που δίνει λύση βιώσιμη και δίκαιη. Και με βάση την πρόταση του ΠΑΣΟΚ για τα δάνεια σε ελβετικό φράγκο, ο δανειολήπτης αναλαμβάνει τον κίνδυνο της ισοτιμίας μέχρι τη μείωσή της σε ποσοστό 10% σε σχέση με την ισοτιμία που ίσχυε την περίοδο που πήρε το δάνειο.

Αν υπερβεί η ισοτιμία αυτό το ποσοστό, όπως συμβαίνει σήμερα που μιλάμε, που είναι πάνω από 10%, οι τράπεζες αναλαμβάνουν τα 2/3 αυτής της επιβάρυνσης και οι δανειολήπτες το 1/3. Το ξαναλέω, με την σημερινή κατάσταση και το υπέρμετρο υπερβολικό επιπλέον κόστος που καλούνται να πληρώσουν οι δανειολήπτες σε ελβετικό φράγκο, η δική μας πρόταση προβλέπει ότι τα 2/3 αυτού του κόστους θα τα πληρώσουν οι τράπεζες και το 1/3 οι δανειολήπτες.

Η βελτιωμένη ισοτιμία εφαρμόζεται και αναδρομικά με εκ νέου υπολογισμό πληρωμών δόσεων του παρελθόντος. Βεβαίως, εφαρμόζεται και για δανειακές συμβάσεις, οι οποίες έχουν καταγγελθεί και η ρύθμιση αυτή αφορά τα δάνεια της περιόδου 2006 - 2009 σε ελβετικό φράγκο, καθώς και όσα μετατράπηκαν από ευρώ σε ελβετικό φράγκο την ίδια περίοδο.

Με βάση, λοιπόν, την πρόταση του ΠΑΣΟΚ το χρέος και οι δόσεις των δανειοληπτών θα μειωθούν περίπου 40%, ενώ η τελική τους επιβάρυνση εκτιμάται ότι θα είναι περίπου 15% σε σχέση με το αν έπαιρναν το ίδιο δάνειο σε ευρώ, που είναι πολύ μικρότερη και βεβαίως πολύ περισσότερο ανεκτή σε σχέση με τα υπέρμετρα ποσά τα οποία καλούνται να πληρώσουν σήμερα, με την Κυβέρνηση απλά να τους αφήνει να μην πληρώνουν πραγματικότητα και να μετατρέπονται τα δάνεια σε μη εξυπηρετούμενα με ό,τι αυτό συνεπάγεται για την πρώτη κατοικία τους.

Κυρίες και κύριοι συνάδελφοι, δυστυχώς για την Κυβέρνηση, η ώρα της αλήθειας έχει φτάσει. Η κοινωνία ζητάει μια εναλλακτική, αλλά και ρεαλιστική πρόταση. Και η πρόταση αυτή δεν είναι σίγουρα ο λαϊκισμός, αλλά δεν είναι σίγουρα και η πρόταση της Νέας Δημοκρατίας, μιας Κυβέρνησης των λίγων, των ισχυρών, των πλουσίων, μιας Κυβέρνησης που θέλει να μείνει στην εξουσία για την εξουσία.

Και, βεβαίως, σίγουρα η λύση δεν είναι μια αντιπολίτευση που δεν διαθέτει αξιοπιστία και εναλλακτική πρόταση. Το σαθρό και ανίσχυρο αυτό δικομματικό σύστημα οδηγεί τη χώρα σε αδιέξοδο. Η χώρα χρειάζεται μια συνολική επανεκκίνηση, νέα και φρέσκα πρόσωπα, νέες και προοδευτικές ιδέες. Χρειάζεται τόλμη, χρειάζεται φαντασία, χρειάζεται δημιουργικότητα στη διακυβέρνηση. Χρειάζεται, όμως, ένα νέο περιεχόμενο διακυβέρνησης που θα ενώνει την κοινωνία χωρίς αποκλεισμούς, ένα νέο περιεχόμενο διακυβέρνησης που δεν θα σπρώχνει κανέναν στο περιθώριο.

Το ΠΑΣΟΚ, με τη δύναμη που θα του δώσουν οι πολίτες, θα επιβάλει αυτό το νέο περιεχόμενο, ήθος και ύφος στη διακυβέρνηση του τόπου.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κατρίνη.

Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Θεοχάρης Θεοχάρης.

Στη συνέχεια τον λόγο θα λάβουν η κ. Παπανάτσιου από τον ΣΥΡΙΖΑ - Προοδευτική Συμμαχία και μετά ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Κόκκαλης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ):** Κυρίες και κύριοι συνάδελφοι, πριν ξεκινήσω την ομιλία μου για τα του νομοσχεδίου πιο συγκεκριμένα, νομίζω ότι καλό είναι να πούμε δυο λόγια απαντώντας σε διάφορες τοποθετήσεις που ακούσαμε σήμερα από συναδέλφους της Αντιπολίτευσης.

Ο κ. Βελόπουλος, για παράδειγμα, αναφέρθηκε στο φυσικό αέριο και αναφέρθηκε στην τιμή του, στα προβλήματα της Ευρωπαϊκής Ένωσης και δεν άκουσα να πει μια κουβέντα για το γεγονός ότι μόνος ο Πρωθυπουργός ξεκίνησε πριν από οκτώ μήνες, με επιστολή του στην Ούρσουλα φον ντερ Λάιεν, να ζητάει την επιβολή πλαφόν στην τιμή του φυσικού αερίου. Και μόνος έπεισε μια-μια τις χώρες μέχρι να φτάσουμε να έχουμε την πλειοψηφία των χωρών μαζί μας. Και μόνος του συνεχίζει αυτόν τον αγώνα. Και μόλις χθες η Πρόεδρος της Κομισιόν σηματοδότησε την αλλαγή της στάσης της επιτροπής να συντονιστεί μαζί με αυτές τις δεκαπέντε χώρες.

Και δίνει με αυτές τις δεκαπέντε χώρες σήμερα και αύριο στην άτυπη συνεδρίαση της Συνόδου Κορυφής στην Τσεχία τη μάχη να πειστούν και τα τελευταία κράτη-μέλη γι’ αυτή την αδήριτη ανάγκη, ώστε η Ευρωπαϊκή Ένωση επιτέλους να ενωθεί και επιτέλους να αντιμετωπίσει την εργαλειοποίηση του φυσικού αερίου από τον Πούτιν. Δεν το άκουσα αυτό.

Άκουσα βέβαια τον κ. Κατρίνη, για παράδειγμα, να μιλάει για τους ελέγχους στην αγορά. Δεν μας είπε ο κ. Κατρίνης γιατί το Υπουργείο Ανάπτυξης δεν είχε -μέχρι να έρθει η Κυβέρνηση αυτή- την υπηρεσία για να κάνει τους ελέγχους και στήθηκε η ΔΙΜΕΑ από την αρχή. Το θεσμικό πλαίσιο το έφερε εδώ ο Υπουργός Ανάπτυξης κ. Γεωργιάδης. Βρέθηκαν οι πόροι για να χρηματοδοτηθεί, τοποθετήθηκε διοίκηση και προσωπικό. Και στους πρώτους μήνες που έχουν περάσει μέσα σε αυτή τη χρονιά έχουν ολοκληρωθεί τεσσερισήμισι χιλιάδες έλεγχοι, όσοι δεν είχαν γίνει για δεκαετίες από το Υπουργείο Ανάπτυξης.

Αρκετοί; Όχι. Εγώ το λέω πρώτος. Δεν είναι αρκετοί. Θέλουμε να βγουν και άλλα και περισσότερα συνεργεία. Αλλά δεν μπορούμε να μηδενίζουμε την πρόοδο. Δεν μπορούμε να κάνουμε το «άσπρο μαύρο».

Άκουσα τον κ. Αλεξιάδη να μας μιλάει για «σκληρή μουσική» την οποία πρέπει να συνηθίσουμε να ακούμε. Νομίζω ότι αντιγράφετε το «σκληρό ροκ» του πάλαι ποτέ κ. Λαλιώτη. Μήπως αυτό είναι μέρος της σύγκλισης μεταξύ ΠΑΣΟΚ και ΣΥΡΙΖΑ;

«Σκληρή μουσική» είμαστε έτοιμοι να ακούσουμε, κύριε Αλεξιάδη. Αλλά απαντήστε πρώτα γιατί στηρίζει η εφημερίδα σας την Τουρκία συστηματικά για το μεταναστευτικό και αντιγράφει με πρωτοσέλιδα τη ρητορική της Τουρκίας ή κατηγορεί τον Υπουργό, τον κ. Μηταράκη, ότι επιτίθεται στην Τουρκία, λες και είναι κακό.

Και, φυσικά, θα συμφωνήσουμε με την κ. Αχτσιόγλου. Πρέπει το Λιμενικό μας να είναι εκεί και να προσπαθεί να σώσει κάθε ζωή. Αλλά υπάρχουν ευθύνες για το ότι αυτοί οι άνθρωποι σπρώχνονται στη θάλασσα και τα σύνορά μας.

Και, βέβαια, άκουσα την κ. Αχτσιόγλου να μας λέει, όπως φυσικά και ο εισηγητής, ότι θα καταψηφίσει την κωδικοποίηση του ΚΕΔΕ, τον οποίο ΚΕΔΕ ακολουθούσε το ΙΚΑ όταν ήταν αυτή Υπουργός Εργασίας. Τον ΚΕΔΕ που ακολουθούσε όταν ήσασταν εσείς στο Υπουργείο Οικονομικών, κύριε Αλεξιάδη, το Υπουργείο Οικονομικών. Και σήμερα λέτε ότι τον δικό σας ΚΕΔΕ δε θα τον ψηφίσετε. Μάλιστα!

Είναι νομίζω στο πλαίσιο της Αντιπολίτευσης που κάνετε ότι αποφασίζετε ως κυβέρνηση ότι στα Εξάρχεια θα έχουμε σταθμό μετρό και μετά ως αντιπολίτευση εναντιώνεστε στη δική σας άποψη. Αυτά βλέπει ο ελληνικός λαός και δεν μπορεί να σας εμπιστευτεί.

Τι συζητάμε σήμερα, κυρίες και κύριοι συνάδελφοι; Απλά αυτονόητα πράγματα. Η κωδικοποίηση την οποία κάνουμε σήμερα είναι μια ύψιστη δουλειά του Κοινοβουλίου. Ύψιστη, πλην όμως παραμελημένη. Και έπρεπε να έρθει η Κυβέρνηση του Κυριάκου Μητσοτάκη, το επιτελικό κράτος -όσο κι αν δεν σας αρέσει- και να θέσει τις δομές, ώστε αυτή η κωδικοποίηση να γίνεται συστηματικά, γιατί είναι απαραίτητη.

Είναι μια καινοτομία, λοιπόν, του επιτελικού κράτους και γι’ αυτό δεν είναι η πρώτη φορά που ερχόμαστε εδώ και κωδικοποιούμε νόμους. Ερχόμαστε εδώ και κάνουμε νομοθετικές και διοικητικές κωδικοποιήσεις. Νομοθετικές, όταν απλώς δεν αλλάζουμε τίποτα, καταγράφουμε τα πράγματα και τα συμμαζεύουμε. Εδώ, όμως, έγινε και μια δουλειά συμμαζέματος, κυρίως γιατί προφανώς μιλούσαμε για έναν νόμο πενήντα χρόνια σχεδόν πριν, το 1974, έναν νόμο του τελευταίου μήνα της χούντας, με την καθαρεύουσα κ.λπ.. Άρα έπρεπε να γίνουν και κάποιες μικρές αλλαγές.

Μας είπε, βέβαια, ο κ. Σκανδαλίδης ότι εφόσον κωδικοποιούμε, δεν πρέπει να νομοθετούμε, ότι υπάρχει πρόβλημα αν έρθει, παράδειγμα, εδώ ο Υπουργός σε έναν μήνα, σε δύο μήνες, σε τρεις μήνες και αλλάξει τον ΚΕΔΕ.

Δεν είναι πρόβλημα αυτό, κυρίες και κύριοι του ΠΑΣΟΚ. Ίσως το έχετε ξεχάσει. Αυτό λέγεται «δημοκρατία». Στη δημοκρατία η Βουλή νομοθετεί και νομοθετεί αλλάζοντας τους προηγούμενους νόμους και θέτει στη θέση τους κάποιους άλλους, γιατί οι συνθήκες αλλάζουν.

Και, συνεπώς, κωδικοποιούμε τη μια στιγμή και την επόμενη στιγμή μπορούμε να το αλλάξουμε. Όταν αυτές οι αλλαγές μαζευτούν, πρέπει να ερχόμαστε να επανακωδικοποιούμε, για να μπορούν να λειτουργούν όλα καλά. Γιατί όλοι έχουμε ζήσει στη δημόσια διοίκηση τι κάνει αυτή η πολυνομία και η διάσταση μεταξύ των διατάξεων.

Χαρακτηριστικό παράδειγμα σήμερα. Κωδικοποιούμε αφαιρώντας την προσωποκράτηση. Υπήρχε; Δεν υπήρχε. Έχει καταργηθεί από το 2010 η προσωποκράτηση. Όμως, μέσα στον ΚΕΔΕ ήταν γραμμένη. Θα έρθει, λοιπόν, κάποιος υπάλληλος και θα πει ότι «το ένα ισχύει, το άλλο, το μετά, το πριν, το ειδικότερο, το γενικότερο» και όλα όσα έχουμε ζήσει.

Άκουσα, επίσης, όψιμα να εξανίσταται ο ΣΥΡΙΖΑ για τους ηλεκτρονικούς πλειστηριασμούς, που δεν τους ψήφισε απλώς, τους υλοποίησε σκληρά. Έστειλε στο αυτόφωρο τον κ. Λαφαζάνη για τους ηλεκτρονικούς πλειστηριασμούς. Τους υλοποίησε σκληρά και τώρα είναι εναντίον.

Και να σας πω και κάτι; Πρέπει να σταματήσουμε τον λαϊκισμό εδώ μέσα. Ο ελληνικός λαός μας κοιτάει. Οι ηλεκτρονικοί πλειστηριασμοί δεν έχουν σχέση με την προστασία. Η προστασία των πολιτών για την πρώτη κατοικία, για ειδικές συνθήκες -το άρθρο 43 μιλάει για σπουδαίο λόγο- υπάρχει. Υπάρχουν συστήματα προστασίας εάν χρειάζονται. Δεν έχει σχέση με το αν οι πλειστηριασμοί θα γίνονται σε κλειστές αίθουσες, ώστε να είναι μόνο τα «κοράκια» που παίρνουν την περιουσία αυτών που χρωστάνε. Διότι αυτό το φαινόμενο είχαμε πριν τους ηλεκτρονικούς πλειστηριασμούς. Τα ξεχάσαμε τα «κοράκια»; Τα ξεχάσαμε; Σε άλλη χώρα ζούσαμε;

Οι ηλεκτρονικοί πλειστηριασμοί, λοιπόν, είναι ένα εργαλείο διαφάνειας, για να μπορούν όλοι να λαμβάνουν μέρος και να μην έχουμε εκμετάλλευση. Άλλο θέμα αυτό. Φυσικά, είναι πολύ σημαντική η προστασία αυτών οι οποίοι πρέπει να προστατευθούν και το θέλουν.

Η κωδικοποίηση αυτή επίσης λαμβάνει υπ’ όψιν της και τον εκσυγχρονισμό που έχει περάσει σε όλα αυτά τα χρόνια. Εγώ θυμάμαι πάρα πολύ χαρακτηριστικά τι περάσαμε για να μπορέσουμε και νομοθετικά, αλλά και θεσμικά στη Γενική Γραμματεία Δημοσίων Εσόδων να ενεργοποιήσουμε τη διαδικασία χαρακτηρισμού των χρεών ως «ανεπίδεκτα είσπραξης».

Θα θυμίσω ότι πριν γίνει αυτή η διαδικασία έπρεπε να έρθει εδώ με νόμο; Και ήρθε ένας νόμος το 2010. Απεσύρθη, άρον άρον, από τον τότε Υπουργό Οικονομικών, τον κ. Παπακωνσταντίνου, ο οποίος δεν άντεξε την κατακραυγή του ίδιου του του κόμματος ότι ήρθε στη Βουλή να χαρίσει χρέη. Και δεν μπορούσε να λειτουργήσει τίποτα και να απαλλάξει τους ανθρώπους.

Και όταν μιλάμε για πτωχευτικό δίκαιο καμμιά φορά, εννοούμε την απαλλαγή των ανθρώπων από το βάρος των χρεών, τη δεύτερη ευκαιρία να ζήσουν και να μπορέσουν να δημιουργήσουν ξανά. Το ξεχνάμε αυτό. Δεν είναι μόνο για τους οφειλέτες και τι θα πάρουν. Αυτοί που έχουν να πάρουν, θα πάρουν λιγότερα μέσα από τη διαδικασία του πλειστηριασμού, δεν παίρνουν τα λεφτά τους. Κανείς δεν θέλει να μην πάρει πίσω ένα δάνειο που έχει δώσει.

Θέλουμε, λοιπόν, έναν κωδικοποιημένο ΚΕΔΕ; Τον θέλουμε. Θέλουμε όμως και έναν πιο σύγχρονο ΚΕΔΕ. Και εδώ θα έρθω και θα πω στο επιτελείο του Υπουργείου Οικονομικών να ξεκινήσει από αύριο την προσπάθεια να δούμε μήπως μπορούμε να κάνουμε ακόμα πιο σύγχρονο τον ΚΕΔΕ.

Τι σημαίνει «σύγχρονος ΚΕΔΕ»; Σημαίνει κατ’ αρχάς διαφανής, χρονικά περιθώρια συγκεκριμένα, συγκεκριμένα μέτρα που θα λαμβάνονται. Αν περάσουν έξι μήνες, ξεκινάνε οι κατασχέσεις ή οτιδήποτε άλλο, όποιο μέτρο μπορεί να πάρει ο ΚΕΔΕ. Και όταν ξέρει ο πολίτης ή η επιχείρηση ότι όσο περνάει καιρός τα μέτρα θα γίνονται πιο αυστηρά, τότε συμμαζεύεται, κάνει ό,τι μπορεί για να είναι μέσα στα περιθώρια. Πάρα πολύ σημαντικό.

Κλιμάκωση, κλιμακωτός ΚΕΔΕ. Πρέπει να είναι σταδιακά αυστηρά τα μέτρα. Δεν μπορεί από την πρώτη μέρα να έρχεσαι που να του παίρνεις από τον λογαριασμό τα χρήματα. Δεν λειτουργεί έτσι η οικονομία, δεν είναι αυτός ο σκοπός. Πρέπει να είναι σταδιακά και πιο αυστηρά. Για παράδειγμα, να δούμε παρακρατήσεις επί των εσόδων πριν τις κατασχέσεις, σε συνεννόηση με την επιχείρηση που χρωστάει. Ένα ποσοστό των εσόδων της να παρακρατείται, ώστε να φύγει η οφειλή της. Πρέπει να τα δούμε.

Ή κατάσχεση πριν τις κατασχέσεις εις χείρας τρίτων. Γιατί η κατάσχεση εις χείρας τρίτων κάνει ρεζίλι την επιχείρηση στους προμηθευτές της, της κάνει ακόμα πιο δύσκολη τη δυνατότητα να επιβιώσει και δεν πρέπει να το κάνουμε αυτό. Ενώ η κατάσχεση από τους δικούς της λογαριασμούς είναι κλειστή. Πρέπει να υπάρχει, λοιπόν, κλιμάκωση.

Πρέπει να είναι αποτελεσματικός. Μην ξανακούσουμε αυτά τα φαιδρά ότι στις κατασχέσεις εις χείρας τρίτων πρέπει να ενημερώνεται αυτός που θα του κάνεις την κατάσχεση. Δεν ίσχυε ποτέ, γιατί δεν έχει καμμία αποτελεσματικότητα. Καμμία! Και ο στόχος του ΚΕΔΕ δεν είναι μόνο η είσπραξη. Είναι η είσπραξη, αλλά και η επιβίωση του οφειλέτη. Όταν φτάσει πια να μην μπορεί να επιβιώσει ο οφειλέτης, μετά πάμε σε πτωχευτικές διαδικασίες, όχι σε εισπρακτικές. Αυτές είναι οι διαφορές.

Και, φυσικά, άκουσα και κάποιες ενδιαφέρουσες, πολύ σημαντικές προτάσεις, όπως, για παράδειγμα, για πληρωμές φόρων με ακίνητα. Εδώ υπάρχει διαχρονικά αντίδραση της υπηρεσίας. Η υπηρεσία δεν το θέλει αυτό. Πρέπει να βρούμε τον τρόπο, κύριε Υπουργέ, να το εισαγάγουμε στο δίκαιό μας, γιατί είναι σωστό. Συμψηφισμοί: Εδώ υπάρχουν πολλά τεχνικά ζητήματα. Όμως νομίζω ότι γίνεται συστηματική δουλειά και μπορεί να έχουμε το επόμενο διάστημα και νομοθετικές διατάξεις, ώστε να διευρύνουμε τη λογική των συμψηφισμών.

Είναι αυτονόητη η θετική ψήφος όλων. Να το ξέρετε: ο ελληνικός λαός θα σας κρίνει για το ότι άλλα λέτε, άλλα κάνετε και είστε ένα «όχι» σε όλα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και τον χρόνο της δευτερολογίας μου.

Τώρα επιτρέψτε μου δύο λόγια περαιτέρω για τα οικονομικά ζητήματα, γιατί βέβαια πριν από λίγες μέρες είχαμε και τον προϋπολογισμό του 2023, τον πρώτο κρατικό προϋπολογισμό τα τελευταία δώδεκα χρόνια, ο οποίος είναι πραγματικά ένας δικός μας προϋπολογισμός, δεν είναι μέσα στο ασφυκτικό πλαίσιο των μνημονίων.

Όσο κι αν θέλει να μας πει ο ΣΥΡΙΖΑ ότι βγήκαμε από το μνημόνιο επί της εποχής του, στην πραγματικότητα δεν βγήκαμε από το μνημόνιο. Το αποθεματικό στο οποίο αναφέρθηκε ο κ. Αλεξιάδης αποδεικνύει του λόγου το αληθές, διότι δύο πράγματα έκαναν επειδή δεν μας εμπιστεύονταν επί ΣΥΡΙΖΑ να βγούμε από τα μνημόνια. Το πρώτο ήταν να απαιτήσουν αποθεματικό, να απαιτήσουν να αυξηθούν τα αποθεματικά για να υπάρχουν για την περίπτωση που κάτι δεν πάει καλά ή που κάτι δεν κάνει η κυβέρνηση του ΣΥΡΙΖΑ καλά. Αυτό το αποθεματικό, που μας το περιφέρετε ως επιτυχία σας, ήταν μια απαίτηση της τρόικας. Θυμάστε το ανεκδιήγητο «μαξιλάρι», στο οποίο αναφέρθηκε τότε ο κ. Τσίπρας χωρίς να το ξέρει ο Υπουργός του των Οικονομικών, ο κ. Τσακαλώτος, και είχαμε περάσει έτσι «ευχάριστες» στιγμές, προσπαθώντας να καταλάβουμε πού είναι το οικονομικό επιτελείο, αν είναι στου Μαξίμου ή αν είναι κάτω στη Νίκης.

Τρεις πηγές είχε αυτό το αποθεματικό και δεν καταλαβαίνω ποια από τις τρεις σάς κάνει περήφανους: Η «σκούπα» των χρημάτων των ΟΤΑ, που μαζέψατε από όλους τους φορείς του δημοσίου και τα βάλατε σε ένα σακούλι στην Τράπεζα της Ελλάδος; Η υπερφορολόγηση της μεσαίας τάξης η οποία είχε αρχίσει να αποδίδει και εξαφάνιζε ρευστότητα από την αγορά; Ή τα δάνεια, γιατί στην πραγματικότητα το «μαξιλάρι» το συμπληρώσατε με δάνεια; Και εγώ έρχομαι και σας ρωτάω: Γι’ αυτά τα δάνεια πληρώνουμε τόκους 600 χιλιάδες τον χρόνο. Χαίρεστε γιατί μας αφήσατε δάνεια; Και εγώ σας λέω, λοιπόν, γιατί δεν μας αφήσατε 300 δισεκατομμύρια «μαξιλάρι»; Μπορούσατε να δανειστείτε άλλα 250 και να τα κάνετε 300. Τότε θα ήταν ακόμα καλύτερα τα πράγματα; Δεν μπορεί να μιλάμε, λοιπόν, για τον δανεισμό. Δεν χρειάζεται να απαριθμήσω και να πω ότι αυτό το «μαξιλάρι» το διατηρεί η Νέα Δημοκρατία και παρά τις αλλεπάλληλες διεθνείς κρίσεις, τις οποίες πρέπει να αντιμετωπίσει και τηρώντας όλες τις υποσχέσεις μας. Μειώσαμε όλους αυτούς τους φόρους που είχαμε υποσχεθεί να μειώσουμε και σε κάποιες περιπτώσεις και περισσότερο -30% είπαμε ότι θα μειώσουμε τον ΕΝΦΙΑ, 35% τον μειώσαμε. Ας μη γελιόμαστε, δεν μπορούσαν να γίνουν αυτά τα πράγματα που έγιναν υπέρ της μεσαίας τάξης, υπέρ του ελληνικού λαού χωρίς τη βούληση της κυβέρνησης.

Παρ’ όλα αυτά, όμως, συνεχίζουμε, εντείνουμε περαιτέρω τη στήριξη των νοικοκυριών, γιατί έχουμε πάλι ενεργειακή κρίση. Υλοποιούμε άμεσα ό,τι έχουμε υποσχεθεί. Ενάμισι εκατομμύριο συνταξιούχοι θα δουν αυξήσεις πάνω από 7%. Εγώ σας λέω ότι και 8% μπορεί να φτάσει. Θα φανεί από τα στοιχεία της ΕΛΣΤΑΤ το πρώτο τρίμηνο του 2023. Από 1ης Ιανουαρίου καταργείται η εισφορά αλληλεγγύης για όλους -και συνταξιούχους και δημοσίους υπαλλήλους- και από 1ης Μαΐου θα αυξηθεί ο κατώτατος μισθός.

Οι συνταξιούχοι ξέρουν πολύ καλύτερα, παρά τα ψέματα που τους είπε προχθές ο κ. Τσίπρας, ότι μόνο περικοπές είδαν από την κυβέρνηση Τσίπρα - Καμμένου, με μοναδική εξαίρεση το ξεδιάντροπα προεκλογικό επίδομα του 2019. Αντιθέτως, η Κυβέρνηση Μητσοτάκη στους συνταξιούχους έχει δώσει πολλαπλές αυξήσεις. Απαριθμώ πρόχειρα: Αύξηση έως και 7% για τους συνταξιούχους με ένσημα άνω των τριάντα ετών, που πλήρωσαν βαριά το κόστος των μειώσεων των συντάξεων, που άδικα τους μειώθηκαν τόσο πολύ. Μείωση της παρακράτησης από 60% σε 30% για εργαζόμενους συνταξιούχους. Μείωση του φόρου εισοδήματος από το 22% στο 9% στο κατώτερο κλιμάκιο. Έκτακτα επιδόματα. Το τελευταίο θα το δούμε και πάλι στο τέλος του έτους. Και σε όλα αυτά πρέπει να προστεθούν οι αυξήσεις που είπα προηγουμένως και η κατάργηση της έκτακτης εισφοράς, αλλά και οι αυξήσεις στις συντάξεις.

Πέρα από τους συνταξιούχους, τα μέτρα που εξαγγέλθηκαν στη ΔΕΘ συνολικά μαζί με το «μαξιλάρι» 5,5 δισεκατομμύρια ευρώ το επιπλέον αποθεματικό κεφάλαιο για την ενεργειακή κρίση, και αυτά στον ελληνικό λαό πάνε.

Πάλι απαριθμώ: Οριστική κατάργηση της εισφοράς αλληλεγγύης. Αύξηση των συντάξεων. Παράταση και μόνιμη μείωση κατά τρεις ποσοστιαίες μονάδες των ασφαλιστικών εισφορών για δύο εκατομμύρια διακόσιες χιλιάδες εργαζόμενους στον ιδιωτικό τομέα. Τους ξεχνάμε. Η Νέα Δημοκρατία δεν τους ξεχνά. Νέα αύξηση του κατώτατου μισθού. Αναμόρφωση του ειδικού μισθολογίου για τους γιατρούς του ΕΣΥ. Διάθεση 180 εκατομμυρίων για την κάλυψη του μισθολογικού κόστους έκτακτου υγειονομικού προσωπικού. Επιδοτήσεις στην κατανάλωση φυσικού αερίου, ηλεκτρικής ενέργειας κ.λπ..

Παράλληλα -και εδώ είναι η διαφορά μας- δεν είμαστε μια Κυβέρνηση της άμυνας και της στήριξης των νοικοκυριών μόνο. Παίζουμε και επίθεση. Η Ελλάδα έχει μπει σε έναν κύκλο ανάπτυξης της οικονομίας μας. Έχουμε ρεκόρ στο ΑΕΠ. Τα έσοδα από τον τουρισμό το 2022 έχουν ήδη ξεπεράσει ακόμα και τις πιο αισιόδοξες προβλέψεις και πάμε όπως φαίνεται για χρονιά ρεκόρ. Η ανεργία πέφτει. Έχει φτάσει στο 12,6 και πέφτει κι άλλο.

Οι βασικοί στόχοι -και κλείνω με αυτό, κύριε Πρόεδρε- που έχουμε θέσει με το προσχέδιο του προϋπολογισμού είναι στόχοι που θα τους πετύχουμε χάριν του ελληνικού λαού, γιατί κρατάμε τη δημοσιονομική ισορροπία, τη στιγμή που στηρίζουμε τα νοικοκυριά με την ανάπτυξη της οικονομίας, με τη μείωση της ανεργίας, αλλά και με τα επιδόματα ή τις ενισχύσεις εκεί που χρειάζεται. Οι στόχοι αυτοί είναι η διατήρηση της αναπτυξιακής δυναμικής της χώρας, παρά την ασφυκτική πίεση που πρόκειται να αντιμετωπίσει ολόκληρη η Ευρώπη που έχει υφεσιακές τάσεις.

Και ας κάνω μια μικρή παρένθεση: Μην ξεχνάμε ότι ο πληθωρισμός της χώρας μας, που είναι στο 12%, δεν μπορεί να συγκριθεί, όταν η ανάπτυξη είναι 7,8, με τον πληθωρισμό της Γερμανίας, που είναι 10% με ύφεση. Δεν είναι ο ίδιος πληθωρισμός. Είναι άλλος πληθωρισμός εκεί. Είναι πολύ χειρότερος για τους μικρομεσαίους ο πληθωρισμός στη Γερμανία από ό,τι είναι σε εμάς.

Επίσης, στόχος της Κυβέρνησης είναι η επίτευξη πρωτογενούς πλεονάσματος 0,7% του ΑΕΠ από έλλειμμα 1,7% φέτος. Αξιοσημείωτη προσαρμογή και το 2023: πληθωρισμός κάτω, στο 3% έναντι 4% της Ευρωζώνης, μείωση του χρέους της γενικής κυβέρνησης κοντά στο 160% από 170% φέτος και βέβαια διάθεση πόρων 8,3 δισεκατομμυρίων από το Πρόγραμμα Δημοσίων Επενδύσεων, 5,6 δισεκατομμυρίων από το Ταμείο Ανάκαμψης και Ανθεκτικότητας και φυσικά 3,5 δισεκατομμυρίων ευρώ για επιχορηγήσεις, με τριακόσια εβδομήντα δύο έργα και εμβληματικές επενδύσεις 13,5 δισεκατομμυρίων ευρώ που έχουν ενταχθεί.

Είναι σαφές, λοιπόν, ότι η Κυβέρνηση έχει φροντίσει εγκαίρως να χτίσει άμυνες, αλλά κυρίως έχει φροντίσει εγκαίρως να δώσει την ώθηση στην επίθεση της οικονομίας. Τα αποτελέσματα φαίνονται. Μίλησαν για κόκκινα δάνεια εδώ πέρα. Δεν δημιουργούνται νέα κόκκινα δάνεια. Δεν υπάρχει κανένας δείκτης ο οποίος κινείται αρνητικά. Χθες μιλούσα με μία συστημική τράπεζα και ρώτησα ακριβώς γι’ αυτό το θέμα. Έχουν αρνητική δημιουργία κόκκινων δανείων, αρνητικό LPN Information, όπως λέγεται o δείκτης.

Αυτά βλέπουν οι πολίτες και δηλώνουν στις δημοσκοπήσεις πως θα εμπιστευτούν ξανά, όπως και το 2019, τη Νέα Δημοκρατία. Και βέβαια εσείς της Αντιπολίτευσης δεν εμπιστεύεστε τις δημοσκοπήσεις, όπως μας λέτε. Μην ανησυχείτε όμως. Θα εμπιστευτείτε την κάλπη, η οποία θα έρθει και θα σας δώσει τα μηνύματα η ίδια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Θεοχάρη.

Καλείται στο Βήμα η κ. Αικατερίνη Παπανάτσιου από τον ΣΥΡΙΖΑ - Προοδευτική Συμμαχία. Στη συνέχεια θα δώσω τον λόγο στον κ. Αθανάσιο Καββαδά από τη Νέα Δημοκρατία. Να ευχαριστήσω τον κ. Κόκκαλη για την παραχώρηση που έκανε προς τον κ. Καββαδά.

Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κατ’ αρχάς επιτρέψτε μου, κύριε Πρόεδρε, να σχολιάσω μερικά ζητήματα και ερωτήματα που μπήκαν από τους συναδέλφους της Νέας Δημοκρατίας.

Κύριοι συνάδελφοι, την απάντηση στα ερωτήματά σας τη δίνει σήμερα ο Πρόεδρός μας Αλέξης Τσίπρας από την Πράγα και την προσύνοδο του Ευρωπαϊκού Σοσιαλιστικού Κόμματος. Υπογράμμισε, λοιπόν, μπροστά στον δύσκολο χειμώνα που έρχεται, την ανάγκη η Ευρωπαϊκή Ένωση να πάρει αποτελεσματικές αποφάσεις για τα ενεργειακά, αλλά επίσης κάλεσε και τις Βρυξέλλες να έχουν και ξεκάθαρη στάση απέναντι στην Άγκυρα. Πρότεινε την έκδοση ευρωομολόγου για την αντιμετώπιση της ενεργειακής κρίσης και ζήτησε ευρωπαϊκές κυρώσεις στην Τουρκία, αν παραβιάσει τα κυριαρχικά μας δικαιώματα.

Η ελλιπής, βέβαια, πολιτική της Ευρωπαϊκής Ένωσης δεν σας απαλλάσσει από τις δικές σας ευθύνες. Και όσον αφορά τη διπλή τραγωδία με τους πρόσφυγες στη Λέσβο και στα Κύθηρα -κύριοι της Νέας Δημοκρατίας, είστε Κυβέρνηση-, χάνονται ανθρώπινες ζωές, γυναίκες, μάνες, παιδιά! Την πολιτική της Τουρκίας και την εργαλειοποίηση του προσφυγικού εννοείται ότι την καταδικάζουμε. Ποια είναι η δικιά σας ευθύνη απέναντι σε όλα αυτά;

Ας έρθουμε στο νομοσχέδιο που συζητάμε σήμερα. Αφορά τον Κώδικα Είσπραξης Δημοσίων Εσόδων, έναν κώδικα που εισήχθη το 1974 και ως εκ τούτου πράγματι χρήζει επεξεργασίας και κωδικοποίησης, λόγω βέβαια των συνεχόμενων μεταρρυθμίσεων ανά τα έτη.

Κατ’ αρχάς κανείς μας δεν διαφωνεί με την ανάγκη επανεξέτασης παλιών νομοθετημάτων και, σαφώς, ούτε με την ενημέρωση των κωδίκων και την ενσωμάτωση των μεταγενέστερων αλλαγών. Το παρόν νομοσχέδιο όμως εγείρει ορισμένα ζητήματα. Ο Κώδικας Είσπραξης Δημοσίων Εσόδων αποτελεί το κύριο νομοθέτημα βάσει του οποίου διενεργείται η διαδικασία βεβαιώσεων και εισπράξεων οφειλών σε μια πληθώρα πεδίων της οικονομικής ζωής του τόπου και ως εκ τούτου αφορά και επηρεάζει όλο σχεδόν το φάσμα της σύγχρονης οικονομίας. Η επεξεργασία του, λοιπόν, την οποία η Κυβέρνηση της Νέας Δημοκρατίας προετοίμαζε επί δύο έτη, έρχεται ενώπιόν μας ξαφνικά και καλούμαστε να ελέγξουμε το νομοθέτημα και να τοποθετηθούμε επ’ αυτού εντός τριών ημερών. Είναι αυτή η γνωστή πλέον επιμονή της Νέας Δημοκρατίας να τελειώνει, άρον άρον, με σημαντικά νομοθετήματα, που βέβαια όλα αυτά αφορούν σύσσωμη την κοινωνία. Και η επιμονή της αυτή έχει καταντήσει κουραστική και παραμένει ιδιαίτερα ύποπτη, θα μου επιτρέψετε να πω.

Είναι τουλάχιστον αστείο να συζητάμε για τον ΚΕΔΕ χωρίς να έχει προηγηθεί η σχετική διαβούλευση -το είπε και ο εισηγητής μας άλλωστε-, χωρίς να έχει διατεθεί ο κατάλληλος χρόνος επεξεργασίας και προτάσεων -δεν δέχεστε καμμία πρόταση, σας το είπε στην επιτροπή ο κ. Αλεξιάδης-, πολλώ δε μάλλον σε μια περίοδο που η σημασία του και οι επιπτώσεις του αποκτούν ιδιαιτέρως βαρύνουσα σημασία. Νομίζω επομένως, κύριε Πρόεδρε, ότι με αυτή την τραγική τακτική νομοθέτησης που ακολουθεί η Κυβέρνηση της Νέας Δημοκρατίας, το πιο ουσιαστικό στην παρούσα φάση θα ήταν να σταθώ σε δυο-τρία σημεία που ενσωματώνονται στο συγκεκριμένο νομοσχέδιο αυτούσια και αφορούν τη διαδικασία των κατασχέσεων και το ύψος του ποσού το οποίο μπορεί να κατασχεθεί.

Είναι πια ξεκάθαρο, κύριοι συνάδελφοι, ότι λόγω της ενεργειακής κρίσης που μαστίζει την Ευρώπη, σε συνδυασμό με την αδιαφορία και την απροθυμία της Κυβέρνησης της Νέας Δημοκρατίας που δεν παίρνει μέτρα ουσιαστικής θωράκισης της κοινωνίας, οδηγείται η χώρα και οι πολίτες σε μια περίοδο παρατεταμένης οικονομικής ανασφάλειας και δυσκολίας. Είναι μια χώρα και μια κοινωνία που τα τελευταία χρόνια πάσχισε να εξέλθει από τη δίνη των μνημονίων και σήμερα οδηγείται ξανά, χάρη στις επιλογές της Κυβέρνησης, σε αδιέξοδο. Είπε και πιο πριν η κ. Αχτσιόγλου πώς έχουν μετατραπεί όλοι οι δείκτες της φτώχειας και των ανισοτήτων. Δεν είναι ανάγκη να είναι κανείς ούτε οικονομολόγος ούτε νομικός για να αντιληφθεί ότι εξ αυτού του γεγονότος η αδυναμία αποπληρωμής χρεών πρόκειται να διογκωθεί. Αυτό και μόνο το γεγονός καθιστά τη συζήτηση γύρω από τον ΚΕΔΕ και τις προβλεπόμενες διατάξεις του ιδιαίτερα σημαντική.

Η Κυβέρνηση ωστόσο επέλεξε να φέρει το παρόν νομοσχέδιο χωρίς να προβεί στην ουσιαστική επεξεργασία του, χωρίς δηλαδή να λάβει υπ’ όψιν της τη συγκυρία και χωρίς να προνοήσει για την οχύρωση και προστασία της κοινωνίας. Έχουμε ουσιαστικά μπροστά μας ένα νομοσχέδιο που απλά κωδικοποιεί διατάξεις, χωρίς διαβούλευση, χωρίς συζήτηση προτάσεων, χωρίς χρόνο επεξεργασίας, χωρίς επαφή με τη συγκυρία, χωρίς τον παράγοντα κοινωνία.

Στο διά ταύτα, λοιπόν, κύριοι συνάδελφοι. Η σημερινή συγκυρία απαιτεί ουσιαστική παρέμβαση στον ΚΕΔΕ, γενναίες αποφάσεις και πολιτικές επιλογές, ώστε να προστατευτεί η κοινωνία. Θα αναφέρω ένα παράδειγμα. Το όριο του αφορολόγητου στα 1.250 ευρώ, όπως ενσωματώνεται, μπορεί να εξακολουθήσει να ισχύει σήμερα που ένας μισθωτός ή ένας συνταξιούχος αναγκάζεται να καταβάλει ένα δυσθεώρητο ποσό από το εισόδημά του για να αποπληρώσει απλώς και μόνο το ρεύμα του; Έχει αφεθεί στην τύχη του από την Κυβέρνηση και θα πρέπει να είναι σε θέση τουλάχιστον να εξασφαλίσει τη διαβίωσή του, χωρίς να απειλείται με κατάσχεση του ποσού που υπερβαίνει τα 1.250 ευρώ. Θα μπορούσαμε να το έχουμε συζητήσει. Το ακατάσχετο όριο είναι ανάγκη να επανεξεταστεί είτε με τη συνολική αύξηση του ορίου είτε στη λογική του προοδευτικά ακατάσχετου λογαριασμού που νομοθετήσαμε ως ΣΥΡΙΖΑ για την τρέχουσα κατάσταση, για το οποίο βέβαια καμμία απάντηση δεν έχουμε πάρει, κύριε Υπουργέ. Δεν ξέρουμε τι γίνεται. Και η ίδια συζήτηση βέβαια θα πρέπει να γίνει και προς την κατεύθυνση των δόσεων αποπληρωμής, αλλά και προς την κατεύθυνση της διάσωσης της πρώτης, λαϊκής κατοικίας. Το τονίζω αυτό.

Κύριοι συνάδελφοι, εντός μνημονίων και με αυστηρή εποπτεία ο ΣΥΡΙΖΑ κατάφερε να λειτουργήσει με όρους κοινωνικής οχύρωσης. Ο προοδευτικά ακατάσχετος λογαριασμός, η προστασία της πρώτης κατοικίας με τις συνεχείς νομοθετικές παρεμβάσεις για την αναστολή των πλειστηριασμών -και δεν αλλάζουμε θέση εδώ για τους ηλεκτρονικούς πλειστηριασμούς, το είπε και ο κ. Αλεξιάδης, εσείς αλλάζετε θέση, εσείς μας καταγγέλλατε και τώρα έρχεστε και μας λέτε ότι έτσι πρέπει να είναι. Συμφωνούμε, δεν έχουμε καμμία αντίρρηση-, οι παρεμβάσεις για τις εκατόν είκοσι δόσεις, η ρύθμιση των συσσωρευμένων οφειλών, όλα τα παραπάνω μέτρα υλοποιήθηκαν με γνώμονα τη συγκυρία κι έχοντας υπ’ όψιν τις δυνατότητες των πολιτών.

Γίνεται εύκολα κατανοητό, λοιπόν, ότι την περίοδο που διανύουμε, με τα αυξημένα χρέη προς το δημόσιο να αγγίζουν πλέον τα 111 δισεκατομμύρια και τα αναγκαστικά μέτρα να φτάνουν το 70%, θα έπρεπε να έχει τουλάχιστον προηγηθεί μια διαβούλευση με επαγγελματικούς φορείς, καταναλωτές, πολίτες, αλλά και την ίδια την επιτροπή μας. Αυτό δεν έγινε και πραγματικά δεν βλέπω τον λόγο γιατί. Θα μπορούσαμε να συμφωνήσουμε σε κάποιες νέες προσθήκες -απ’ ό,τι ακούσαμε εδώ συζητήθηκαν κάποια πράγματα, έγιναν κάποιες προτάσεις- ή τουλάχιστον να συμπυκνώσουμε κάποιες προτάσεις.

Σήμερα, λοιπόν, η Κυβέρνηση της Νέας Δημοκρατίας είναι χωρίς μνημόνια, με ταμειακά διαθέσιμα, κύριε Θεοχάρη, που μας ρωτάτε εμάς αν χαιρόμαστε που τα κάναμε. Εγώ θα σας έλεγα ότι χαίρεται πάρα πολύ αυτή τη στιγμή ο Υπουργός Οικονομικών κ. Σταϊκούρας…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ήρθε, είναι εδώ και θα σας τα πει.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Υπουργέ, τώρα σας βλέπω.

Χαίρεται ο κύριος Υπουργός, αναφέρει συνέχεια στις συνεντεύξεις του πόσο πολύ μας βοηθάνε, όπως επίσης ο «καθαρός διάδρομος». Και έρχεστε σήμερα παρ’ όλα αυτά και φέρνετε ένα νομοθέτημα χωρίς καμμία παρέμβαση υπέρ των πολιτών, στο ίδιο μοτίβο αναλγησίας που μας έχετε συνηθίσει καθ’ όλα τα χρόνια της διακυβέρνησής σας. Σε αυτό το κλίμα το παρόν σχέδιο νόμου δεν έχει τίποτα να προσφέρει στους πολίτες που αγωνιούν και γι’ αυτό, όπως είπαμε, θα το καταψηφίσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Αθανάσιος Καββαδάς από τη Νέα Δημοκρατία. Στη συνέχεια τον λόγο θα λάβει ο Κοινοβουλευτικός Εκπρόσωπος του ΣΥΡΙΖΑ κ. Κόκκαλης και μετά ο κύριος Υπουργός.

Ορίστε, κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Ευχαριστώ και τον συνάδελφο κ. Κόκκαλη που μου παραχώρησε τη θέση.

Κύριε Υπουργέ, κυρίες και κύριοι συνάδελφοι, η συζήτηση του νομοσχεδίου συμπίπτει με την κλιμάκωση της τουρκικής επιθετικότητας. Η Τουρκία κινείται εδώ και αρκετούς μήνες εκτός των ορίων και των κανόνων του Διεθνούς Δικαίου, εκφράζει έναν απροκάλυπτο αναθεωρητισμό, αμφισβητώντας την ελληνική κυριαρχία και θέτοντας ζήτημα κατάργησης διεθνών συνθηκών και αλλαγής συνόρων.

Απέναντι σε αυτή την απειλή η Ελλάδα προτάσσει διπλωματικές πρωτοβουλίες, οι οποίες ήδη αποδίδουν και εκφράζονται με καταδίκη των τουρκικών επιδιώξεων, αλλά και πράξεων όπως το τουρκολιβυκό μνημόνιο. Η Ελλάδα, όμως, προτάσσει και την αποφασιστικότητά της να υπερασπιστεί την εθνική της κυριαρχία και ακεραιότητα.

Είμαι βέβαιος ότι η συντριπτική πλειοψηφία του ελληνικού λαού είναι συσπειρωμένη γύρω από την ιδέα και την έννοια της εθνικής ενότητας. Πιστεύω ότι όλα τα κόμματα έχουν ανακλαστικά, έχουν αίσθηση εθνικής συνείδησης και καθήκοντος.

Οι επιθέσεις της Τουρκίας και του κ. Ερντογάν κατά του Έλληνα Πρωθυπουργού δεν αφορούν το πρόσωπο του κ. Μητσοτάκη, δεν περιορίζονται σε αυτό, είναι επιθέσεις κατά της Ελλάδας και έτσι πρέπει να αντιμετωπίζονται από όλους. Και η απάντηση σε αυτές τις επιθέσεις είναι η εθνική ενότητα.

Κυρίες και κύριοι συνάδελφοι, το νομοσχέδιο που έρχεται σήμερα προς ψήφιση αποτυπώνει τις βασικές αρχές της καλής νομοθέτησης. Στη χώρα μας υπάρχει ένα νομοθετικό πλαίσιο σε όλους σχεδόν τους τομείς που χρειάζεται επικαιροποίηση και κυρίως κωδικοποίηση. Δεν θέλουμε ένα πολυδαίδαλο νομοθετικό πλαίσιο με επικαλύψεις, με διατάξεις που αλληλοαναιρούνται ή θεωρούνται ξεπερασμένες.

Είναι πολύ σημαντικό που η πολιτική ηγεσία του Υπουργείου Οικονομικών έχει αντιληφθεί αυτή την αναγκαιότητα και μετά από σχεδόν μισό αιώνα κωδικοποιούνται όλες οι διατάξεις που αφορούν στη διοικητική διαδικασία για την είσπραξη των δημοσίων εσόδων και περιέχονται στον Κώδικα Είσπραξης Δημοσίων Εσόδων.

Επέρχεται μια επικαιροποίηση του θεσμικού πλαισίου και ενσωματώνονται όλες οι αναγκαίες τροποποιήσεις που ήταν διάσπαρτες τα τελευταία χρόνια. Η ίδια η πραγματικότητα επιβάλλει την κωδικοποίηση της σχετικής νομοθεσίας. Φτάνει να αναλογιστεί κανείς τις αλλαγές που έχουν επέλθει στις συναλλαγές, στην ίδια τη ζωή και στην οικονομία τα τελευταία πενήντα χρόνια. Φτάνει να αναλογιστεί κανείς τις συνεχείς τροποποιήσεις που είχαν γίνει τα προηγούμενα χρόνια στις διατάξεις του κώδικα είσπραξης φορολογικών εσόδων. Πολλές από αυτές είχαν ήδη επιτελέσει τον σκοπό τους, δεν είχαν λόγο ύπαρξης και ήταν ανενεργές.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Με ιδιαίτερη ικανοποίηση άκουσα στην Επιτροπή Οικονομικών τον Υφυπουργό κ. Βεσυρόπουλο να τονίζει ότι αυτή η μεταρρύθμιση δεν είναι η μοναδική, ότι θα ακολουθήσουν παρεμβάσεις στην κατεύθυνση της κωδικοποίησης της νομοθεσίας στον Κώδικα Φορολογικής Διαδικασίας, τον φόρο προστιθέμενης αξίας και τον Εθνικό Τελωνειακό Κώδικα.

Η θεσμική αυτή παρέμβαση -και αναφέρομαι στο σημερινό νομοσχέδιο που έρχεται προς συζήτηση και ψήφιση- δεν στοχεύει μόνο στην κωδικοποίηση της νομοθεσίας. Μέσα από αυτή την παρέμβαση διασφαλίζονται τα δημόσια έσοδα, διαμορφώνεται ένα σύγχρονο και λειτουργικό θεσμικό πλαίσιο και παράλληλα κατοχυρώνονται οι κανόνες ασφάλειας του δικαίου για τους φορολογούμενους.

Κυρίες και κύριοι συνάδελφοι, η Κυβέρνηση συνεχίζει να υλοποιεί μια ξεκάθαρα μεταρρυθμιστική ατζέντα στον δημοσιονομικό τομέα, ενισχύει τα δημόσια έσοδα, αντιμετωπίζει τη φοροδιαφυγή και τη φοροαποφυγή με τη συμμετοχή του πολίτη. Κι όλα αυτά ταυτόχρονα με τη μείωση των φόρων, μια μείωση φόρων που δεν συνιστά αποσπασματική πολιτική, αλλά μια πολιτική που υλοποιείται από την πρώτη μέρα της θητείας αυτής της Κυβέρνησης.

Η πολιτική αυτή αποτυπώνεται και στο προσχέδιο του προϋπολογισμού που θα έχουμε την ευκαιρία και τη δυνατότητα να συζητήσουμε αναλυτικά τις επόμενες ημέρες στην Επιτροπή Οικονομικών, ένας προϋπολογισμός που προβλέπει φορολογικές ελαφρύνσεις ύψους 2,4 δισεκατομμυρίων ευρώ για τους μισθωτούς, τους συνταξιούχους, τους επαγγελματίες, τους αγρότες και τους ιδιοκτήτες ακινήτων.

Είναι ακόμα ένας προϋπολογισμός της Κυβέρνησης του Κυριάκου Μητσοτάκη που περιλαμβάνει μειώσεις φόρων ή και κατάργηση φόρων που επιβλήθηκαν στο παρελθόν. Αναφέρομαι στην κατάργηση της ειδικής εισφοράς αλληλεγγύης για όλους πλέον, παράλληλα με διατήρηση των χαμηλών ασφαλιστικών εισφορών, αλλά και την παράταση ισχύος του μειωμένου ΦΠΑ στον καφέ, την εστίαση, τις μεταφορές και άλλες υπηρεσίες.

Η Κυβέρνηση προχωρά στην κατάργηση της καταβολής της ειδικής εισφοράς αλληλεγγύης στους υπαλλήλους του δημοσίου, τους συνταξιούχους και στον ιδιωτικό τομέα. Το όφελος για τους φορολογούμενους με ετήσιο εισόδημα άνω των 12.000 ευρώ σε ετήσια βάση ξεκινά από 22 ευρώ και μπορεί να υπερβεί και τα 676 ευρώ για υψηλότερα εισοδήματα. Παράλληλα διατηρείται η μείωση κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα.

Κυρίες και κύριοι συνάδελφοι, η διεθνής συγκυρία φέρνει για μια ακόμη φορά την Ελλάδα αντιμέτωπη με μεγάλες προκλήσεις. Η πρωτοφανής επιθετικότητα της Τουρκίας, οι επιπτώσεις του πολέμου στην Ουκρανία στις τιμές της ενέργειας και, βέβαια, οι συνέπειες που φέρνουν αυτές οι ανατιμήσεις σε όλες τις πτυχές της καθημερινότητας απαιτούν για μια ακόμη φορά αντανακλαστικά, προσαρμοστικότητα, αποτελεσματικότητα.

Αυτά τα χαρακτηριστικά η Κυβέρνηση του Κυριάκου Μητσοτάκη έχει αποδείξει ότι τα διαθέτει και οι πολίτες το αναγνωρίζουν, όμως παράλληλα έχει αποδείξει ότι καμμία έκτακτη συνθήκη δεν την αποσπά από το μεταρρυθμιστικό αναπτυξιακό της έργο. Μεταρρυθμίσεις για τη μείωση της φορολόγησης, την τόνωση της ρευστότητας, τη στήριξη της ανάπτυξης και των επενδύσεων, αλλά και μεταρρυθμίσεις θεσμικές, που προετοιμάζουν το κράτος για το μέλλον. Μία από αυτές είναι και η μεταρρύθμιση που φέρνει ο νέος Κώδικας Είσπραξης Δημοσίων Εσόδων, την οποία βεβαίως και υπερψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καββαδά. Θα δώσουμε τον λόγο τώρα στον Κοινοβουλευτικό Εκπρόσωπο του ΣΥΡΙΖΑ, τον κ. Κόκκαλη Βασίλειο, και μετά έχει ζητήσει τον λόγο ο κ. Σταϊκούρας και θα ακολουθήσουν ο κ. Βιλιάρδος και ο κ. Καραθανασόπουλος, οι Κοινοβουλευτικοί Εκπρόσωποι.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σκέψη όλων μας αυτές τις ώρες είναι σε αυτούς που χάθηκαν έξω από τη Λέσβο και έξω από τα Κύθηρα. Είναι ξεκάθαρο ότι η Τουρκία εργαλειοποιεί, αλλά είναι τουλάχιστον ανέντιμο να ακούγεται εδώ σε αυτή την Αίθουσα από την κυβερνητική πλειοψηφία ότι η Αξιωματική Αντιπολίτευση ταυτίζεται με την πολιτική Ερντογάν. Δεν εξυπηρετεί. Είναι τουλάχιστον ανέντιμο.

Ειπώθηκαν πολλά για τη γενικότερη οικονομική κατάσταση, στην οποία θα αναφερθώ στο τέλος της ομιλίας.

Λίγα λόγια, λίγες σκέψεις για το παρόν νομοσχέδιο. Κωδικοποίηση Είσπραξης Δημοσίων Εσόδων. Πράγματι είναι μια συρραφή διατάξεων που ίσχυαν στο παρελθόν και κωδικοποιούνται σε ένα ενιαίο κείμενο. Υπήρχε η αναγκαιότητα για την κωδικοποίηση, την επικαιροποίηση του Κώδικα Είσπραξης Δημοσίων Εσόδων ή μήπως υπήρχε η αναγκαιότητα για αναμόρφωση του τρόπου που εισπράττονται τα δημόσια έσοδα; Αφορά πολλούς πολίτες, αφορά πολύ κόσμο ή αφορά μόνο μια κοινωνική ομάδα; Σίγουρα αφορά εξίμισι εκατομμύρια οφειλέτες σε εφορία και ασφαλιστικά ταμεία, αλλά και τους υπόλοιπους, προκειμένου να μην καταστούν στη θέση του οφειλέτη.

Οι απαντήσεις σε αυτά τα ερωτήματα ουσιαστικά καθοδήγησαν και τη στάση μας σήμερα. Μας κατηγορεί η Κυβέρνηση ότι είναι μια τυπική διαδικασία. Η κωδικοποίηση είναι πράγματι μια τυπική διαδικασία και η ψήφιση, αλλά δεν μπορούμε να κλείσουμε τα μάτια σε αυτά που συμβαίνουν στην κοινωνία. Δεν μπορούμε να κλείσουμε τα μάτια στο υπέρογκο χρέος.

Λέμε όχι συνεπώς σε αυτόν τον κώδικα, γιατί λέμε ναι στον ακατάσχετο επαγγελματικό λογαριασμό. Λέμε όχι στον τρόπο που εσείς θέλετε να εισπράττονται τα οφειλόμενα, μόνο με είκοσι τέσσερις δόσεις, γιατί λέμε ναι στις εκατόν είκοσι δόσεις. Λέμε όχι στο νομοσχέδιο, σε αυτόν τον Κώδικα Είσπραξης Δημοσίων Εσόδων, γιατί θέλουμε να προστατεύεται η ανθρώπινη αξιοπρέπεια.

Κυρίες και κύριοι συνάδελφοι, το έχω πει πολλές φορές. Θα το επαναλάβω σήμερα ότι από τούτο το Βήμα είναι ανέξοδο το τι λέει κάποιος και μπορεί να λέει ό,τι θέλει. Όμως, όλα έχουν τα όριά τους. Θα αναφερθώ και θα κάνουμε μία σύγκριση τι ίσχυε και τι ισχύει.

Η είσπραξη δημοσίων εσόδων, κύριε Υπουργέ, περιλαμβάνει δύο βασικές έννοιες. Η πρώτη είναι η λέξη «δυνατότητα». Ποια είναι η δυνατότητα του πολίτη να πληρώνει τα χρέη του; Σε δύο δόσεις, σε δέκα, σε είκοσι, σε εκατόν είκοσι. Η δεύτερη είναι η «αναγκαστική είσπραξη», όταν δεν υπάρχει αυτή η δυνατότητα. Η δεύτερη έννοια έχει και άλλη όψη. Έχει την προστασία της αξιοπρεπούς διαβίωσης.

Θα κάνω έναν παραλληλισμό, όχι για να αναφερθώ στο παρελθόν, αλλά για να αποδείξουμε ότι αυτά που ίσχυαν, μπορούν να γίνουν, ότι είναι και προτάσεις μας, ότι είναι ρεαλιστικές, ότι είναι εφαρμόσιμες και ότι είναι και αναγκαίες.

Δυνατότητα: Ποια η δυνατότητα σήμερα να πληρώσει κάποιος τα χρέη του; Δώδεκα δόσεις, πιθανότατα να γίνουν και είκοσι τέσσερις -πιθανότατα- σε ασφαλιστικά ταμεία και σε εφορία. Τι ίσχυε; Εκατόν είκοσι δόσεις.

Πάμε παρακάτω, στην αναγκαστική είσπραξη. Το ακατάσχετο είναι 1.250 ευρώ. Τι έκανε η κυβέρνηση ΣΥΡΙΖΑ. Παρ’ όλες τις μνημονιακές δεσμεύσεις, διατήρησε αυτό το ακατάσχετο, αλλά επιπλέον ψήφισε το 2018 με τον ν.4587/2018 το ακατάσχετο για τους αγρότες και τους κτηνοτρόφους, ξεκαθαρίζοντας ένα θέμα το οποίο ταλάνιζε και τη δικαιοσύνη και το Νομικό Συμβούλιο του Κράτους, με το άρθρο 12. Επεκτείναμε, δηλαδή, την προστασία του ακατάσχετου.

Συνεχίζω. Τον Μάιο του 2019 προοδευτικά ακατάσχετος επαγγελματικός λογαριασμός για τους επαγγελματίες. Η σύγκριση είναι συντριπτική. Διατηρήθηκε το ακατάσχετο, επεκτάθηκε σε αγρότες και κτηνοτρόφους για 7.500 ευρώ και ψηφίστηκε ο προοδευτικά ακατάσχετος λογαριασμός.

Σήμερα δεν προχωρήσατε. Εάν κάνουμε τη σύγκριση, δυστυχώς θα αποδειχτεί ότι δεν το έχετε προχωρήσει.

Κυρίες και κύριοι συνάδελφοι, το ζητούμενο στον Κώδικα Είσπραξης Δημοσίων Εσόδων είναι η ισορροπία αφ’ ενός μεταξύ της εξυπηρέτησης του δημοσίου συμφέροντος και αφ’ ετέρου της προστασίας μιας αξιοπρεπούς διαβίωσης.

Έρχομαι στο νομοσχέδιο. Ένα θέμα το οποίο ταλάνισε πολύ και τα δικαστήρια και τον επιχειρηματικό κόσμο ήταν η προηγούμενη ενημέρωση του οφειλέτη σε περίπτωση κατάσχεσης. Ακούσαμε από τούτο εδώ το Βήμα ότι αυτά είναι φαιδρά πράγματα και δεν βοηθάει η προηγούμενη ενημέρωση του οφειλέτη, σε περίπτωση που κατασχεθεί ο λογαριασμός του.

Να ξεκαθαρίσω: Υπάρχει ο αντίλογος, ο κλασικός αντίλογος, μα το ακούσαμε και σήμερα και στην επιτροπή «και σε εσάς δεν ίσχυε, κύριε Αλεξιάδη, η μη γνωστοποίηση;», το κλασικό. Εγώ δεν θα πω μόνο -και αναφέρομαι στον κ. Βεσυρόπουλο- ότι λόγω μνημονιακών δεσμεύσεων και λόγω δύσκολων συνθηκών, αλλά ότι απασχόλησε το Συμβούλιο της Επικρατείας και με την υπ’ αριθμόν 656 του 2014 σε τμήμα έκρινε ότι είναι αντισυνταγματική η μη γνωστοποίηση, για την οποία ο Κοινοβουλευτικός Εκπρόσωπος είπε ότι είναι φαιδρά πράγματα. Το 2015, όμως, η ολομέλεια, τότε που ήταν ο κ. Αλεξιάδης Υφυπουργός, έκρινε διαφορετικά και μάλιστα, λόγω μνημονιακών υποχρεώσεων της χώρας μας. Αυτή την απάντηση την όφειλα.

Εν πάση περιπτώσει, δεν είναι απάντηση ότι «και επί δικών σας ημερών ίσχυε». Το θεωρείτε δίκαιο; Εμείς σας το προτείνουμε. Ναι ή όχι; Είναι βάσιμο; Ναι ή όχι; Θα εξυπηρετήσει τους επαγγελματίες ο ακατάσχετος επαγγελματικός λογαριασμός; Ναι ή όχι; Εάν το θεωρείτε, προχωρήστε. Μόνο, όμως, που δεν προχωράτε, γιατί δεν το θέλετε.

Κύριε Υπουργέ, κύριε Σταϊκούρα, για δύο θέματα θέλω να τοποθετηθείτε. Το πρώτο αφορά στο άρθρο 64 του Κώδικα Είσπραξης Δημοσίων Εσόδων. Αυτό δεν αποτελεί επικαιροποίηση. Είναι καινούργιο. Ακούστε τι λέει: «Ρυθμίσεις των πτωχών». Μα, όταν κάποιος κριθεί από το δικαστήριο πτωχός, σημαίνει ότι έχει ολική αδυναμία πληρωμής. Πώς να ρυθμίσει χρέη του; Αυτό έρχεται σε ευθεία αντίθεση με το δικό σας το αφήγημα περί δεύτερης ευκαιρίας. Βάζετε και επιτροπές μέσα να εισηγούνται. Δηλαδή, θα υποκαταστήσουν οι επιτροπές τη διοικητική αρχή, τη δικαιοσύνη; Ποια υποτίθεται ότι είναι η δεύτερη ευκαιρία;

Επαναλαμβάνω, το άρθρο 64 κάνει λόγο για τους πτωχούς που θα έχουν τη δυνατότητα να ρυθμίσουν τα χρέη τους. Και το λέω πάλι: Είναι δυνατόν όταν ο πτωχός κηρύσσεται με απόφαση του δικαστηρίου και κηρύσσεται η ολική αδυναμία πληρωμής, μετά να του ζητάτε να ρυθμίσει τα χρέη του;

Δεύτερο θέμα. Στο άρθρο 78 κάνετε μια ανεπίτρεπτη διάκριση για τους εγγυητές. Λέτε ότι τα ίδια μέτρα, την ίδια ευθύνη -το κλασικό που ισχύει για τους εγγυητές-, χωρίς να απαιτείται η βεβαίωση του χρέους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τρίτον, κύριε Σταϊκούρα, και θέλω εδώ να το ξεκαθαρίσετε -συγγνώμη για το χαμόγελό μου, αλλά είπαμε, εδώ έχουν ακουστεί τα απίστευτα-, ακούστηκε από τον εισηγητή της Πλειοψηφίας και επιβεβαιώθηκε -θα πάρω και τα επόμενα τρία λεπτά, κύριε Πρόεδρε- από τον Κοινοβουλευτικό Εκπρόσωπο για προστασία πρώτης κατοικίας εδώ στον ΚΕΔΕ. Να το ξεκαθαρίσετε. Μάλιστα, κάνουν λόγο για το άρθρο 43 παράγραφος 2. Δεν θα κάνουμε τώρα εδώ μάθημα, αλλά το άρθρο 43 αναφέρει στην παράγραφο 1, όταν γίνει κατάσχεση, σε πόσο χρονικό διάστημα εκδίδεται το πρόγραμμα πλειστηριασμού.

Λέει η παράγραφος 2: Εάν υπάρχει σπουδαίος λόγος, με αιτιολογημένη απόφαση του διοικητή, δεν θα υπάρχουν οι προθεσμίες. Αυτό μας το λανσάρετε ως προστασία πρώτης κατοικίας; Εάν δεν είναι από άγνοια, είναι απίστευτο το ψέμα. Κύριε Σταϊκούρα, θα πρέπει να το ξεκαθαρίσετε, ακούει κόσμος και έχει την εντύπωση ότι σήμερα με τον ΚΕΔΕ ψηφίζεται η προστασία της πρώτης κατοικίας. Δεν είναι δυνατόν να λέγονται και να υποστηρίζονται τέτοιου είδους θεωρίες.

Κυρίες και κύριοι συνάδελφοι, έχει κατατεθεί και μία τροπολογία από Βουλευτές του ΣΥΡΙΖΑ και περιμένουμε από την Κυβέρνηση να την κάνει δεκτή, γιατί αφορά τον κλάδο των γεωτεχνικών, για τον εκδημοκρατισμό, για την ενίσχυση της διαφάνειας στις εκλογές των γεωτεχνικών. Να φανταστείτε ότι δεν προβλέπεται η παρουσία δικαστικού αντιπροσώπου στις εκλογές. Είναι μία τροπολογία την οποία έχει ανάγκη ο κλάδος, αλλά την έχει και ανάγκη η δημοκρατική λειτουργία του κλάδου των γεωτεχνικών.

Θα κλείσω με το εξής. Ο Κοινοβουλευτικός Εκπρόσωπος εδώ μας παρουσίασε μία πολύ ωραία εικόνα. Ακούσαμε: Πέφτει η ανεργία, η ανάπτυξη καλά πάει, είμαστε μία ωραία ατμόσφαιρα. Είναι δυνατόν; Πού ζείτε;

Πανηγυρίζετε επειδή η Ευρωπαϊκή Επιτροπή αποφάσισε μετά από έναν χρόνο για ένα πλαφόν το οποίο δεν ξέρουμε πώς θα λειτουργήσει; Πανηγυρίζετε όταν το πετρέλαιο έφτασε στα 2 ευρώ; Πανηγυρίζετε με το υποτιθέμενο καλάθι της νοικοκυράς, που είναι μια ξεκάθαρη επικοινωνιακή απάτη; Εάν ανέβει το κόστος της βιομηχανίας, δεν θα ανεβάσουν και τα σουπερμάρκετ το κόστος των προϊόντων που θα είναι σε αυτό το καλάθι; Ή υποτίθεται τις προσφορές τις βαφτίζετε «το καλάθι της νοικοκυράς», με πενήντα προϊόντα; Είναι μία ξεκάθαρη επικοινωνιακή απάτη. Πανηγυρίζετε, διότι είστε εκτός της κοινωνίας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κόκκαλη.

Θα δώσουμε τον λόγο τώρα στον Υπουργό Οικονομικών κ. Σταϊκούρα και θα ακολουθήσουν -όπως προείπα- δύο Κοινοβουλευτικοί Εκπρόσωποι και συνεχίζουμε με τον κατάλογο ομιλητών.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Αγαπητοί συνάδελφοι, σήμερα επιβεβαιώνεται η βούληση της Κυβέρνησης και του Υπουργείου Οικονομικών -κυρίως του αρμόδιου Υφυπουργού Οικονομικών κ. Βεσυρόπουλου- να κάνουμε απτή πραγματικότητα την αρχή της ασφάλειας του δικαίου, βελτιώνοντας ουσιαστικά την καθημερινότητα των πολιτών.

Είναι γνωστό ότι η κωδικοποίηση και αναμόρφωση του δικαίου συνιστούν πρακτικές καλής νομοθέτησης ως ειδικότερης έκφρασης της αρχής του κράτους δικαίου και για τον λόγο αυτό αφορά όχι μόνο τη διοίκηση, αλλά και τους εκάστοτε εφαρμοστές της, αλλά και έμμεσα όλους τους πολίτες.

Αυτό που ψηφίζουμε σήμερα είναι αποτέλεσμα και απόρροια στενής και εξαιρετικής συνεργασίας υπό την έγκριση ενός ετήσιου προγράμματος κωδικοποίησης από το Υπουργικό Συμβούλιο, με τη Γενική Γραμματεία Νομικών και Κοινοβουλευτικών Θεμάτων και υποομάδες εργασίας. Όλους αυτούς θα ήθελα δημόσια να τους ευχαριστήσω.

Καρπός αυτής της συλλογικής προσπάθειας είναι το παρόν σχέδιο κώδικα για την είσπραξη των δημοσίων εσόδων, που αποτελεί κωδικοποίηση των διατάξεων που διέπουν τη διοικητική διαδικασία για την είσπραξη των δημοσίων εσόδων.

Τι επιδιώκουμε να κάνουμε; Επιδιώκουμε να κάνουμε μία σωστή νομοθέτηση, να αλλάξουμε τον υφιστάμενο κώδικα, να βελτιώσουμε, να επικαιροποιήσουμε τον κώδικα ο οποίος λειτουργεί εδώ και σαράντα οκτώ έτη, δηλαδή από το 1974, όπως εφαρμόζεται στο πέρασμα των ετών. Είναι προφανές ότι σε αυτό το πέρασμα των ετών έχει υποστεί ο κώδικας εκατοντάδες τροποποιήσεις στο περιεχόμενό του, τόσο άμεσα -μέσω μεμονωμένων ή πιο συστηματικών αλλαγών επί συγκεκριμένων διατάξεων- όσο και έμμεσα, μέσω της εκτός ΚΕΔΕ εισαγωγής ουσιαστικών, διαδικαστικών ή και δικονομικών ρυθμίσεων που έχουν επηρεάσει ή επιφέρει τροποποιήσεις σε αντίστοιχες ρυθμίσεις του ΚΕΔΕ ή και έχουν ακόμη καταργήσει διατάξεις του.

Ανάμεσα στα άλλα προβλήματα που επιδιώκουμε να αντιμετωπίσουμε -για να συνειδητοποιήσουμε τι συζητάμε- είναι η γλωσσική ανομοιομορφία των διατάξεων του ΚΕΔΕ, η αναντιστοιχία στο περιεχόμενο των ρυθμίσεων, η αναφορά σε αρμοδιότητες που έχουν καταργηθεί σε τύπο και διαδικασίες ή έννοιες που είτε είναι πλέον παρωχημένες είτε έχουν ενσωματωθεί με διαφορετικό περιεχόμενο σε ανώτερες διατάξεις, η παραμονή εντός του ΚΕΔΕ διατάξεων που το πραγματικό ρυθμιστικό τους πεδίο έχει τροποποιηθεί από την εισαγωγή νεότερων διατάξεων, αλλά και η νομοτεχνική και λογική ασυνέπεια των διατάξεών του και η ασυνέπεια συναφών ρυθμίσεων.

Όλα τα παραπάνω φαινόμενα, σε συνδυασμό με την αποσπασματικότητα των τροποποιήσεών του τα προηγούμενα χρόνια, παρά τις πολλαπλές μεταβολές, είχαν ως συνέπεια ότι ο μέχρι σήμερα κώδικας απηχούσε κοινωνικές συνθήκες, δομές και αντιλήψεις, αλλά και όρους οικονομικής και κοινωνικής οργάνωσης του προηγούμενου αιώνα.

Συνεπώς το νομοσχέδιο για την κύρωση του Κώδικα Είσπραξης Δημοσίων Εσόδων -για το οποίο θα μιλήσει πολύ αναλυτικά ο Υφυπουργός Οικονομικών κ. Βεσυρόπουλος- θεραπεύει τα προηγούμενα προβλήματα. Αποδίδει τις διατάξεις με εύληπτο και συστηματοποιημένο τρόπο. Όπου απαιτείται, αναμορφώνει τη δομή των άρθρων, των παραγράφων και των εδαφίων, ώστε να αποδίδεται με σαφή και πιο κατανοητό τρόπο για τους πολίτες και τις επιχειρήσεις και εν γένει τους διοικούμενους, το νόημα των κανόνων που περιέχονται.

Αίρει ασυνέπειες και αναντιστοιχίες στο περιεχόμενο του ίδιου του ΚΕΔΕ, κατά τρόπο ώστε οι σχετικές ρυθμίσεις να μπορούν να λειτουργήσουν αυτοτελώς και η κανονιστική και η ερμηνευτική συνέπεια, χωρίς να απαιτείται κατ’ ανάγκη προσφυγή σε άλλες διατάξεις, προκειμένου να αποτυπώνεται και να αποδίδεται η πλήρης ρύθμιση ή το πλήρες και αληθές νόημα.

Καταργεί πολλές διατάξεις ή και ολόκληρα άρθρα του υφιστάμενου κώδικα, καθώς έχουν καταργηθεί οι προϋποθέσεις εφαρμογής τους ή κρίνονται άνευ αντικειμένου ή απηχούν ανύπαρκτους πλέον όρους νομοθέτησης.

Εισάγει τις υφιστάμενες διατάξεις που ήταν εκτός του ΚΕΔΕ εντός του κώδικα, κατά τρόπο ώστε οι διατάξεις που τώρα ενσωματώνονται να αποκτούν κανονιστική και ερμηνευτική αυτοτέλεια.

Επικαιροποιεί την ονομασία των εμπλεκόμενων οργάνων της διοίκησης και τις αρμοδιότητές τους, λαμβάνοντας υπ’ όψιν τις οργανωτικές μεταβολές που έχουν επέλθει στην ονομασία και τις αρμοδιότητες διαφόρων διοικητικών οργάνων, με γνώμονα πάντα τη δημιουργία συνθηκών ασφάλειας δικαίου για τους εφαρμοστές και τους διοικούμενους.

Συμπερασματικά, η κωδικοποίηση της παραπάνω νομοθεσίας, πέρα από το γεγονός ότι είναι επιβεβλημένη, είναι κρίσιμης σπουδαιότητας, για να διασφαλιστεί η λειτουργία της διοίκησης που αφορά την είσπραξη των δημοσίων εσόδων και ταυτόχρονα να εξασφαλιστεί αντίστοιχη γνώση, ενημέρωση και προστασία των διοικούμενων σε νομοθετικό επίπεδο και περιβάλλον, κατά το δυνατόν ασφαλές και σαφές.

Αναφέρομαι σε ένα περιβάλλον, δηλαδή, που καλλιεργεί την εμπιστοσύνη μεταξύ των πολιτών και του κράτους, σε ένα περιβάλλον που καλλιεργεί τη φορολογική συμμόρφωση ως απόρροια της φορολογικής συνείδησης όλων μας.

Κυρίες και κύριοι συνάδελφοι, επί των άρθρων του νομοσχεδίου, όπως σας είπα, θα μιλήσει εκτενέστερα ο αρμόδιος Υφυπουργός, ο κ. Βεσυρόπουλος. Θα μου επιτρέψετε, όμως, αν και δεν μπορούσα να είμαι στην Αίθουσα, να δώσω ορισμένες απαντήσεις για την ευρύτερη κατάσταση και πορεία της ελληνικής οικονομίας, κυρίως γιατί προκλήθηκα από στελέχη της Αξιωματικής Αντιπολίτευσης. Άκουσα και σήμερα και από τον τελευταίο Κοινοβουλευτικό Εκπρόσωπο του ΣΥΡΙΖΑ την ίδια, γνωστή κινδυνολογία, τον ίδιο μηδενισμό, ό,τι είχαμε ακούσει και στην αρχή της υγειονομικής κρίσης: η οικονομία καταρρέει, η κοινωνία καταρρέει, τα λουκέτα θα πολλαπλασιαστούν, η ανεργία θα διογκωθεί.

Δεν είμαι από αυτούς που υποστηρίζουν ότι δεν υπάρχει αγωνία σε όλα τα μέλη του ελληνικού Κοινοβουλίου, αγωνία απέναντι σε πρωτόγνωρες εξωγενείς κρίσεις, αλλά αυτό απέχει τόσο από στοιχεία κινδυνολογίας, όσο όμως και από στοιχεία θριαμβολογίας.

Το να λέει συνεπώς η Αξιωματική Αντιπολίτευση και να κατηγορεί την Κυβέρνηση ότι είναι εκτός πραγματικότητας, προφανώς και βλέπει στον καθρέφτη τον ίδιο της τον εαυτό, γιατί τα λέει η Αξιωματική Αντιπολίτευση, δηλαδή το κόμμα της αυταπάτης και των ψευδαισθήσεων. Και λέει το κόμμα της αυταπάτης και των ψευδαισθήσεων για την Κυβέρνηση ότι είναι εκτός πραγματικότητας, όταν ο ορισμός της αυταπάτης είναι ότι κάτι είναι εκτός πραγματικότητας.

Να μιλήσουμε όμως επί της ουσίας, γιατί είναι προφανές, πρόδηλο, ότι η Αξιωματική Αντιπολίτευση έχει πάρει πολιτικό διαζύγιο από την πραγματικότητα. Ας μιλήσουμε και πάλι ρεαλιστικά, θα το επιδιώξω σε αυτά τα δέκα περίπου λεπτά, για να αποτυπώσω μια πράγματι πολύ δύσκολη συγκυρία, μια δύσκολη εξωγενή κρίση, που επηρεάζει το διαθέσιμο εισόδημα όλων των πολιτών και σημαντικά οικογενειακούς και κρατικούς προϋπολογισμούς.

Έχουμε θετικά στοιχεία που να υποδηλώνουν ότι η ελληνική οικονομία έχει χτίσει αναχώματα για οποιαδήποτε κρίση; Έχουμε. Προσπερνάμε με ευκολία το γεγονός ότι η ελληνική οικονομία εκτιμάται πλέον ότι θα αναπτυχθεί φέτος με ρυθμούς της τάξης του 5,3%, πολύ υψηλότερους από αυτούς που εκτιμούσαμε πριν από κάποιους μήνες. Αν δεν προσθέσουμε τον πληθωρισμό, αντιλαμβάνεστε ότι μιλάμε για κάτι της τάξεως του 14%. Αυτό είναι χωρίς τον πληθωρισμό.

Άρα έχουμε ένα θετικό στοιχείο, η χώρα αναπτύσσεται -ανάπτυξη- πολύ πιο ισχυρά σαφέστατα από τον μέσο ευρωπαϊκό όρο, αλλά πιθανότατα να είμαστε και ανάμεσα στις πρώτες χώρες σε ρυθμούς οικονομικής μεγέθυνσης φέτος. Θα δούμε τα τελικά αποτελέσματα. Μπορεί και να είμαστε ως Υπουργείο Οικονομικών και πάλι συντηρητικοί. Βλέπετε ότι η Τράπεζα της Ελλάδος μιλάει για ρυθμούς οικονομικής μεγέθυνσης 6% και κάποιοι οίκοι αξιολόγησης για 6,5% φέτος. Εμείς θα μείνουμε στο 5,3%.

Έχουμε, φαίνεται, ρεκόρ ξένων άμεσων επενδύσεων και εξαγωγών. Αυτό σημαίνει διαφοροποίηση αγορών, νέοι τζίροι, θέσεις απασχόλησης. Φαίνεται να κλείνει η χρονιά με ταξιδιωτικές εισπράξεις υψηλότερες του 2019, όταν στον προϋπολογισμό είχαμε βάλει μια εκτίμηση για 80%. Ο κύκλος εργασιών των επιχειρήσεων το πρώτο εξάμηνο του 2022 ήταν το 32% αυξημένο σε σχέση με το πρώτο εξάμηνο του 2019. Οι ηλεκτρονικές συναλλαγές σταθερές κάθε μήνα υψηλότερες κατά 30%. Η βιομηχανική παραγωγή με υψηλό ενεργειακό κόστος πράγματι είναι αυξημένη κατά 8,4%.

Το οικονομικό κλίμα στην Ελλάδα, σε σχέση με τον μέσο ευρωπαϊκό όρο, βελτιώθηκε και διευρύνθηκε η απόστασή του από αυτό για πρώτη φορά μετά από πολλά χρόνια. Οι πολίτες -γιατί πράγματι κοιτάμε σε ημερήσια βάση τη φορολογική ικανότητα των πολιτών από αγωνία και εμείς για την καθημερινότητά τους- δείχνουν εξαιρετική φορολογική συνείδηση, έχουν αποπληρώσει ήδη το 56% του συνολικού φόρου εισοδήματος φυσικών προσώπων, το 62% του ΕΝΦΙΑ. Πλήρωσαν οι επιχειρήσεις ένα δισεκατομμύριο ευρώ επιστρεπτέες προκαταβολές, ένας στους δύο ΑΦΜ, διακόσιες πενήντα δύο χιλιάδες ΑΦΜ, το σύνολο των επιστρεπτέων προκαταβολών, βεβαίως, μειωμένο και με έκπτωση. Να το θετικό αποτέλεσμα των μειώσεων φόρων που έχει υλοποιήσει η σημερινή Κυβέρνηση. Και ταυτόχρονα η ανεργία συρρικνώθηκε σημαντικά και οι καταθέσεις νοικοκυριών και επιχειρήσεων αυξάνουν.

Αυτά είναι τα θετικά στοιχεία τα οποία αποτυπώνουν ότι η ελληνική οικονομία έχει υψηλές αντοχές, έχουμε χτίσει ισχυρά αναχώματα και μπορούμε να αντεπεξέλθουμε σε διάφορες κρίσεις. Είναι όλα ρόδινα; Όχι. Και η χώρα έχει να αντιμετωπίσει μια πρωτόγνωρη εξωγενή κρίση, κυρίως στο ενεργειακό πεδίο, που οδηγεί σε εκτόξευση του πληθωρισμού. Πράγματι, ο πληθωρισμός είναι σε υψηλά επίπεδα, στο επίπεδο του 12,1%, αλλά να μην παρουσιάζετε ότι είναι ένας πληθωρισμός πρωτόγνωρος για τα ευρωπαϊκά επίπεδα. Το Βέλγιο έχει 12%. Η Γερμανία έχει 11%. Η Εσθονία έχει 24,2%. Η Λιθουανία έχει 22,5%. Η Ολλανδία έχει 17,1%. Η Αυστρία έχει 11%. Η Σλοβακία έχει 13,6%. Και πάντα πρέπει να κοιτάμε και τη χρονιά βάσης, που ήμασταν η χώρα πέρυσι με χαμηλό επίπεδο πληθωρισμού. Άρα έχουμε έναν υψηλό, επίμονο πληθωρισμό.

Και πάλι θα επαναλάβω στην Ολομέλεια ότι φαίνεται να ζούμε την ακρίβεια, και να ζήσουμε την ακρίβεια σε όλη την Ευρώπη, για μεγαλύτερο χρονικό διάστημα από τις αρχικές εκτιμήσεις. Έχουν αναθεωρηθεί, επικαιροποιηθεί προς το δυσμενέστερο όλες οι ευρωπαϊκές εκτιμήσεις για τον πληθωρισμό, δείχνοντας ότι θα έχουμε υψηλά επίπεδα πληθωρισμού και του χρόνου. Άρα χρειάζεται να είμαστε πολύ προσεκτικοί και συνετοί στην άσκηση δημοσιονομικής πολιτικής.

Διαβάζω στην ανακοίνωση της Αξιωματικής Αντιπολίτευσης, με αφορμή την κατάθεση του προσχεδίου του προϋπολογισμού: «Η Κυβέρνηση ομολογεί ότι οι προβλέψεις της για τον πληθωρισμό στον προϋπολογισμό του 2022, που ήταν 0,8% για φέτος, ήταν κυριολεκτικά εκτός τόπου και χρόνου, σημερινή εκτίμηση 8,8%.». Ουσιαστικά δηλαδή τι λέει η Αξιωματική Αντιπολίτευση; Λέει ότι δεν κάνουμε σωστές εκτιμήσεις. Βεβαίως, αγνοεί ότι στην ανάπτυξη πάμε πολύ καλύτερα. Η Ευρωπαϊκή Επιτροπή την ίδια περίοδο πέρυσι εκτιμούσε πληθωρισμό για την Ελλάδα 1% και τώρα εκτιμά 8,9%. Το Διεθνές Νομισματικό Ταμείο εκτιμούσε 0,4% για την Ελλάδα τότε και τώρα λέει 6,1%. Και μπορώ να σας πω και άλλους οίκους, την Ευρωπαϊκή Κεντρική Τράπεζα, τον ΟΟΣΑ.

Δεν αντιλαμβάνεται η Αξιωματική Αντιπολίτευση το διεθνές περιβάλλον αβεβαιότητας και ασάφειας που υπάρχει; Θεωρεί ότι είμαστε οι μόνοι που αναθεωρούμε τις εκτιμήσεις μας για τον πληθωρισμό; Κάθε μήνα η Ευρωπαϊκή Κεντρική Τράπεζα αναθεωρεί επί το δυσμενέστερο τα στοιχεία. Είναι δυνατόν συνεπώς σε ανακοινώσεις να παρουσιάζεται η εικόνα ότι η ελληνική Κυβέρνηση έπεσε έξω, όταν όλοι στην Ευρώπη έχουν πέσει έξω; Έχω συνεπώς τα στοιχεία.

Άρα η κατάσταση είναι χειρότερη από τις αρχικές εκτιμήσεις, το πρόβλημα έχει μεγαλύτερη ένταση και θα διαρκέσει περισσότερο. Με αυτά τα δεδομένα, φτάνουν οι θετικές ειδήσεις, τα αναχώματα που σας είπα, να αντιμετωπίσουν το μεγάλο εξωγενές πρόβλημα ευρύτερα της ακρίβειας; Η απάντηση είναι όχι, δεν φτάνουν. Επηρεάζεται η καθημερινότητα του πολίτη από αυτή την ακρίβεια. Και έρχεται η πολιτεία με συνετό τρόπο, με ρεαλιστικό, αλλά και γενναίο τρόπο, να ενισχύσει, όσο μπορεί περισσότερο, νοικοκυριά και επιχειρήσεις. Λαμβάνουμε συνεπώς μέτρα φέτος περίπου της τάξεως των 13 δισεκατομμυρίων ευρώ -λέω περίπου γιατί αυτά συνεχώς μεταβάλλονται, ανάλογα με την τιμή του φυσικού αερίου-, εκ των οποίων το δημοσιονομικό κόστος είναι 4,7 δισεκατομμύρια ευρώ για φέτος. Όταν σας λέω συνεπώς 13 δισεκατομμύρια ευρώ μέτρα και τα 4,7 δισεκατομμύρια ευρώ από αυτά να είναι δημοσιονομικά, σημαίνει ότι τα άλλα από κάπου προκύπτουν. Από πού προκύπτουν; Από τον μηχανισμό που φτιάξαμε μέσω του Ταμείου Ενεργειακής Μετάβασης να επιδοτούνται νοικοκυριά και επιχειρήσεις από τα υπερκέρδη των εταιρειών.

Και γι’ αυτούς που το αμφισβητούν, στο τελευταίο Eurogroup μοιράστηκε μια μελέτη που δείχνει συγκριτικά στοιχεία για όλες τις χώρες της Ευρώπης. Τον έναν πίνακα σας τον είχα ξαναδείξει και επιβεβαιώνεται ότι η Ελλάδα μεταξύ όλων των χωρών της Ευρωπαϊκής Ένωσης έχει δώσει το πιο γενναίο πακέτο μέτρων στήριξης, ύψους 2% του ΑΕΠ, σύμφωνα με τις ευρωπαϊκές εκτιμήσεις. Το υψηλότερο πακέτο στήριξης.

Υπάρχει, όμως, και άλλος ένας πολύ ενδιαφέρων πίνακας, ο οποίος δείχνει ότι η Ελλάδα είναι η χώρα που κάνει τη μεγαλύτερη ανάκτηση υπερκερδών εταιρειών στο πεδίο της ενέργειας από οποιαδήποτε άλλη χώρα της Ευρώπης, o σχετικός πίνακας είναι εδώ με την αναφορά «Win from Profits».

Άρα επιβεβαιώνεται και σε ευρωπαϊκό επίπεδο ότι ο μηχανισμός που χτίσαμε το καλοκαίρι, έτσι ώστε να συνεχίζουμε να ενισχύουμε νοικοκυριά και επιχειρήσεις, αλλά με τη σημαντική συμβολή των παροχών, λειτουργεί. Λειτουργεί με τον καλύτερο εφικτό τρόπο και καλύπτουμε τμήμα της μεγάλης επιβάρυνσης που υφίστανται νοικοκυριά και επιχειρήσεις.

Αν δεν υπάρξει άμεσα κοινή ευρωπαϊκή λύση, δεν θα μπορέσουμε να αντιμετωπίσουμε ακόμα πιο γενναία, ακόμα πιο ριζικά το πρόβλημα στη ρίζα του, που είναι η τιμή του φυσικού αερίου. Και για αυτό είμαι πιο αισιόδοξος σε σχέση με τις προηγούμενες εβδομάδες ότι θα φτάσει η Ευρώπη στο σημείο να αντιληφθεί ότι λειτούργησε για μεγάλο χρονικό διάστημα με αργά αντανακλαστικά σε μια κρίση που επηρεάζει τις ευρωπαϊκές κοινωνίες και οικονομίες, σε αντιδιαστολή με την ταχύτητα που λειτούργησαν οι Υπουργοί Οικονομικών τον Μάρτιο, Απρίλιο και Μάιο του 2020, όταν έγκαιρα, γενναία, αφήσαμε στην άκρη δημοσιονομικούς κανόνες και διοχετεύσαμε σημαντικούς πόρους στην πραγματική οικονομία, για να ανακάμψουν αυτές και το πετύχαμε.

Σε αντιδιαστολή, συνεπώς, με τον ρεαλισμό της Κυβέρνησης έρχεται η Αξιωματική Αντιπολίτευση και τι λέει; «Αυτά είναι λίγα, δώστε περισσότερα.». Πόσα; Εμείς τα έχουμε κοστολογήσει στα 23,5 δισεκατομμύρια ευρώ και έχουμε δώσει και αναλυτική προσέγγιση αυτών. Είναι μέτρα που οδηγούν τη χώρα σε δημοσιονομικό εκτροχιασμό και σε εμπειρίες που πρόσφατα βιώσαμε και δεν θέλουμε να ξαναβιώσουμε.

Πέρα και πάνω, όμως, από τη διαφορετική προσέγγιση που μπορεί να έχουμε στην αποτίμηση κάποιων μέτρων, εγώ εδώ και δύο εβδομάδες έχω θέσει ένα ερώτημα στην Αξιωματική Αντιπολίτευση, στο οποίο δεν έχω πάρει καμμία απάντηση.

Πριν από -αν θυμάμαι καλά- λιγότερο από δύο εβδομάδες ως πολιτική ηγεσία του Υπουργείου Οικονομικών φέραμε στη Βουλή και ψηφίσαμε την κατάργηση της εισφοράς αλληλεγγύης για όλους τους πολίτες, είτε δραστηριοποιούνται στον ιδιωτικό τομέα είτε είναι δημόσιοι υπάλληλοι είτε είναι συνταξιούχοι.

Η Αξιωματική Αντιπολίτευση το ψήφισε. Το κόστος του μέτρου είναι 1,24 δισεκατομμύριο ευρώ. Εμείς αυτό το μέτρο το είχαμε στη Διεθνή Έκθεση Θεσσαλονίκης. Ο ΣΥΡΙΖΑ αυτό το μέτρο δεν το είχε στη Διεθνή Έκθεση Θεσσαλονίκης. Συνεπώς ο λογαριασμός του πακέτου ΣΥΡΙΖΑ αυξάνει κατά 1,24 δισεκατομμύριο ευρώ. Και ψάχνω να βρω ποια μέτρα έχουν αποσυρθεί -αφού ψηφίσατε κάτι που δεν είχατε στη Θεσσαλονίκη-, ποια μέτρα έχετε αποσύρει στη Θεσσαλονίκη ως ισοδύναμα. Γιατί δεν γίνεται κάθε φορά να ψηφίζετε και μέτρα που δεν έχετε στη Θεσσαλονίκη, να έχουν δημοσιονομικό κόστος και να λέτε ότι αυτά δεν τα υπολογίζω. Για να καταλάβουμε τον ρεαλισμό και την υπευθυνότητα της Αξιωματικής Αντιπολίτευσης.

Και κλείνω ουσιαστικά με δύο παρατηρήσεις: Τα ταμειακά διαθέσιμα, πράγματι, κινούνται σε ασφαλή επίπεδα, διότι με διορατικότητα τα χτίσαμε σε ασφαλή επίπεδα. Και πώς τα χτίσαμε; Τα χτίσαμε όταν βγαίναμε -και βγαίνουμε και μέσα στο 2022- με αρκετά ευνοϊκούς όρους και λόγω της διεθνούς συγκυρίας, αλλά και λόγω της εμπιστοσύνης στην ελληνική Κυβέρνηση -σας θυμίζω τη σημαντική μείωση του κόστους δανεισμού πριν ξεκινήσει η υγειονομική κρίση- και έτσι σηκώσαμε αρκετά λεφτά από τις αγορές. Πόσα; 34,5 δισεκατομμύρια ευρώ μέχρι σήμερα.

Δηλαδή, από ταμειακά διαθέσιμα ύψους 38 δισεκατομμυρίων αυτή η Κυβέρνηση, η Κυβέρνηση της Νέας Δημοκρατίας, σήκωσε από τις αγορές 34,5 δισεκατομμύρια ευρώ μέχρι σήμερα. Έχει μεγάλη διαφορά, συνεπώς, πώς χτίζεις ταμειακά διαθέσιμα. Τα χτίζεις από την υπερφορολόγηση των πολιτών, όπως έκανε ο ΣΥΡΙΖΑ, ή από διορατικές εκδόσεις χρέους, όπως έχει κάνει η Κυβέρνηση της Νέας Δημοκρατίας; Εμείς συνεπώς μειώσαμε τους φόρους που έβαλε ο ΣΥΡΙΖΑ και χτίσαμε ταμειακά διαθέσιμα. Ο ΣΥΡΙΖΑ έχτισε ταμειακά διαθέσιμα από την υπερφορολόγηση της μεσαίας τάξης. Αυτό έχει μεγάλη διαφορά.

**ΤΡΥΦΩΝ ΑΛΕΞΙΑΔΗΣ:** Πόσα είναι τώρα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και κλείνω με μια παρατήρηση: Επανήλθε σήμερα η κ. Αχτσιόγλου μιλώντας για τον ΦΠΑ. Το αρχικό αφήγημα ήταν -αλλά μετά από μια, νομίζω, υψηλού επιπέδου συζήτηση διορθώθηκε- ότι υπήρχαν πολλοί φόροι. Τελικά συμφωνήσαμε ότι είναι περισσότερα τα φορολογικά έσοδα, γιατί αυτή η Κυβέρνηση μόνο μειώνει φόρους, δεν έχει αυξήσει κανέναν φόρο. Έχουμε μειώσει εξήντα φόρους. Άρα δεν είναι φόροι, είναι φορολογικά έσοδα.

Αφού συμφωνήσαμε σε αυτό, τώρα έχουμε καινούργιο αφήγημα: Ναι, είναι φορολογικά έσοδα, δεν είναι φόροι, αλλά τα φορολογικά έσοδα είναι υψηλότερα, γιατί προέρχονται από την ακρίβεια. Όχι από την ανάπτυξη, από την ακρίβεια. Και λέει ο ΣΥΡΙΖΑ -υπεύθυνο κόμμα της Αξιωματικής Αντιπολίτευσης- ότι το 2022 τα έσοδα από ΦΠΑ είναι αυξημένα κατά 4 δισεκατομμύρια ή 23,3% σε σχέση με πέρυσι. Αυτά επανέλαβε σήμερα η κ. Αχτσιόγλου. Την ανακοίνωσή της στις 3 Οκτωβρίου την επανέλαβε σήμερα.

Απαντήσεις: Το 2021 δεν ξέρετε ότι ήταν η χρονιά κορωνοϊού; Το 2021 με υγειονομικούς περιορισμούς στην οικονομία έως και τον Μάιο και χαμηλή τουριστική κίνηση -πόσο; 59% το 2019- τα έσοδα ήταν 48 δισεκατομμύρια, δηλαδή ήταν μειωμένα έναντι του 2019. Ήταν μειωμένα, αφού η οικονομία υπολειτουργούσε. Μου συγκρίνετε, συνεπώς, το 2022 με το 2021, που το 2021 υπολειτουργούσε η οικονομία. Αυτά είναι ασύλληπτα πράγματα στην οικονομική επιστήμη και πρακτική.

Δεν φτάνει, όμως, μόνο αυτό. Το 2022 τα φορολογικά έσοδα είναι πράγματι αυξημένα σε σχέση με το 2021. Σας έδωσα μια απάντηση ήδη, γιατί η βάση ήταν πολύ χαμηλή. Θα έρθω και στην ουσία, δεν την προσπερνάω. Όμως, λησμονείτε ότι ο προϋπολογισμός έχει και δαπάνες. Πόσο αυξημένες είναι οι δαπάνες; Είναι 6,9 δισεκατομμύρια. Δηλαδή, επιστρέψαμε στην κοινωνία και δίνουμε στην κοινωνία μέσα από αύξηση δαπανών ό,τι μπορούμε περισσότερο, για να τους βοηθήσουμε στη δύσκολη καθημερινότητα. Και αυτό το προσπερνάτε.

Και πάμε στην ουσία: Από πού προέρχεται η αύξηση των εσόδων; Η αύξηση εσόδων κατά 4 δισεκατομμύρια είναι από τον ΦΠΑ, συνδεόμενα με τι; Με την αύξηση των εσόδων από τον τουρισμό κατά 7,5 δισεκατομμύρια, που αντιστοιχούν σε έσοδα ΦΠΑ παραπάνω 1,4 δισεκατομμύριο, πάει το 1,4, είναι ταξιδιωτικές εισπράξεις. Αύξηση πραγματικής ιδιωτικής κατανάλωσης 9 δισεκατομμύρια, έσοδα από ΦΠΑ 1,6 δισεκατομμύριο. Άρα η ανάπτυξη, που είναι και υψηλότερη κατανάλωση, 1,6 δισεκατομμύριο.

Και υπάρχει και πράγματι -ποτέ δεν το κρύψαμε- κι ένα κομμάτι της αύξησης που προέρχεται από τι; Προέρχεται από τα υψηλότερα έσοδα εξαιτίας της ακρίβειας. Και τι κάνουμε, για παράδειγμα, στα καύσιμα; Παίρνουμε τα υψηλότερα φορολογικά έσοδα εξαιτίας της ακρίβειας -που πληρώνουμε όλοι μας, πέρα και πάνω από την οικονομική δυνατότητα του καθενός μας- και τα επιστρέψαμε στο σύνολό τους στους πολίτες που έχουν μεγαλύτερη ανάγκη με το Fuel Pass 1, το Fuel Pass 2 και την επιστροφή του ειδικού φόρου κατανάλωσης στους αγρότες που κάναμε πρόσφατα. Κάνουμε και κοινωνική πολιτική. Αυτά δεν τα έχετε δει και μου λέτε ότι είναι από την ακρίβεια;

Έχουμε άλλο 1 δισεκατομμύριο αυξημένα έσοδα φυσικών προσώπων. Γιατί; Γιατί αυξήθηκαν οι μισθοί και τα εισοδήματα για το 2022, υπολογίζεται στο 7%. Και έχουμε και στα νομικά πρόσωπα αύξηση άλλα 550 εκατομμύρια που οφείλεται σε τι; Ότι στα έσοδα νομικών προσώπων που εισπράττονται το 2022 και αφορούν το προηγούμενο έτος, γιατί το 2020 ήταν έτος πανδημίας, είναι υψηλότερα.

Άρα σας απέδειξα και μέσα στην ανάλυση ότι και σε αυτό το επιχείρημά σας πάλι είστε λάθος. Όχι μόνο δεν έχουμε υψηλότερους φόρους –το αρχικό αφήγημα, το διορθώσατε και είπατε «δεν είναι φόροι, είναι φορολογικά έσοδα»- αλλά και το δεύτερο αφήγημά σας ότι τα φορολογικά έσοδα προκύπτουν από την ακρίβεια.

Από την ανάπτυξη προκύπτουν κατά κύριο λόγο. Η ανάπτυξη μάς οδηγεί στη δυνατότητα να μειώσουμε ακόμα περισσότερο φόρους και ασφαλιστικές εισφορές και το 2023 -μόνιμες παρεμβάσεις- κι έρχονται τα υψηλότερα έσοδα λόγω της ακρίβειας, που είναι μικρό ποσοστό της συνολικής αύξησης του ΦΠΑ, και τα επιστρέφουμε στο σύνολό τους στην κοινωνία. Πού; Σε αυτούς που έχουν μεγαλύτερη κοινωνική ανάγκη.

Συμπέρασμα: Ας επανέλθετε στην πραγματικότητα και να μη μιλάτε προς την Κυβέρνηση εσείς η Αξιωματική Αντιπολίτευση της αυταπάτης για κυβέρνηση που είναι εκτός πραγματικότητας. Εμείς με ένα συνεκτικό ρεαλιστικό πλέγμα μέτρων που καλύπτει το σύνολο της ελληνικής κοινωνίας επιβεβαιώνουμε για ακόμα μία φορά ότι λειτουργούμε υπεύθυνα, ψύχραιμα και δυναμικά.

Αποδεικνύουμε -και το επαναλαμβάνω και σήμερα- ότι μπορούμε να συνεχίσουμε να στηρίζουμε γενναία και αποτελεσματικά όσο μπορούμε περισσότερο τους πολίτες απέναντι στο μεγαλύτερο κύμα ακρίβειας πανευρωπαϊκά των τελευταίων πολλών δεκαετιών. Αποδεικνύουμε ότι μπορούμε να συνεχίζουμε να μειώνουμε φόρους και ασφαλιστικές εισφορές κυρίως για τη μεσαία τάξη. Αποδεικνύουμε ότι μπορούμε να συνεχίσουμε να ασκούμε κοινωνική πολιτική, κοινωνική πολιτική με πρόνοια για τους πιο αδύναμους, ενισχύοντας την κοινωνική συνοχή. Και όλα αυτά διότι η οικονομική πολιτική της σημερινής Κυβέρνησης εκπέμπει συνέπεια, έχει συνέχεια και αποπνέει σταθερότητα, εκπέμπει ασφάλεια αυτοπεποίθηση και προοπτική.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, θα ήθελα παρακαλώ τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Κόκκαλη;

**ΒΑΣΙΛΕΙΟΣ ΚΟΚΚΑΛΗΣ:** Θα ήθελα τον λόγο ακριβώς για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο για ένα λεπτό.

**ΒΑΣΙΛΕΙΟΣ ΚΟΚΚΑΛΗΣ:** Επιγραμματικά, κύριε Υπουργέ, όσον αφορά την κινδυνολογία, εάν η αύξηση των οφειλετών που έφτασαν στα εξίμισι εκατομμύρια τα ΑΦΜ είναι κινδυνολογία, ας το κρίνει ο ελληνικός λαός. Αυτό ήταν το πρώτο. Δεύτερον, οι επιταγές οι ακάλυπτες αυξήθηκαν 120% το πρώτο εξάμηνο του 2022. Και λέτε εμάς ότι κινδυνολογούμε; Δεύτερον, δεν απαντήσατε πόσο είναι το αποθεματικό. Σας ρώτησε και ο κ. Αλεξιάδης. Και, τρίτον, δεν απαντήσατε -και τελειώνω- σε αυτό που ανέφερε και ο Κοινοβουλευτικός Εκπρόσωπος του κόμματός σας και ο εισηγητής ότι με το ΚΕΔΕ προστατεύεται η κύρια κατοικία.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Κόκκαλη.

Θα δώσουμε τον λόγο τώρα στον Κοινοβουλευτικό Εκπρόσωπο της Ελληνικής Λύσης, τον κ. Βιλιάρδο, και μετά ακολουθεί ο Κοινοβουλευτικός Εκπρόσωπος του Κομμουνιστικού Κόμματος, ο κ. Νίκος Καραθανασόπουλος, και ο κ. Γρηγοριάδης μετά από το ΜέΡΑ25 ως Κοινοβουλευτικός Εκπρόσωπος.

Κύριε Βιλιάρδο, γνωρίζετε ότι έχετε τον μισό χρόνο. Έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ πολύ, κύριε Πρόεδρε. Θα έχω λίγο την ανοχή σας. Το είπα προηγουμένως.

Πάντως, ακούγοντας τον Υπουργό πάντοτε ανησυχώ ειλικρινά και ανησυχώ πάρα πολύ -πρώτα απ’ όλα- γιατί λέτε δείκτες μόνον αυτούς που σας συμφέρει και, δεύτερον, γιατί τα μεγέθη δεν είναι καθόλου ικανοποιητικά για τη χώρα. Πιστεύω ότι θα μας δοθεί η ευκαιρία κατά τη συζήτηση του προϋπολογισμού να τα αναλύσουμε όλα αυτά.

Όμως, θα πρέπει γρήγορα να το δείτε. Δόθηκαν πάνω από 43 δισεκατομμύρια στην ελληνική οικονομία από δανεικά και το μόνο που καταφέραμε είναι να μην επιστρέψει το ΑΕΠ μας το 2021 σε αυτό του 2019. Και ξέρετε ότι είμαστε η μοναδική χώρα το 2021 στα ύψη του 2019. Δεν μιλάμε για το 2022. Μιλάμε για το 2021. Είχαμε 8,3% ύφεση το 2020 και περίπου τα ίδια. Είμαστε από τις λίγες χώρες, που δεν καταφέραμε να επιστρέψουμε στο ΑΕΠ.

Το βασικό μας, όμως, δεν είναι αυτό. Είναι οι υπόλοιποι δείκτες. Δεν καταλαβαίνετε, αλήθεια, ότι το δημόσιο χρέος στα 400 δισεκατομμύρια δεν είναι βιώσιμο, είναι εξαιρετικά υπερβολικό, ότι δανειζόμαστε συνεχώς; Δεν βλέπετε το εξωτερικό μας χρέος, που λόγω των ελλειμμάτων έχει περάσει τα 565 δισεκατομμύρια; Δεν βλέπετε το εμπορικό μας έλλειμμα, που έχει διπλασιαστεί σε σχέση με πέρυσι; Όλα αυτά είναι ευχάριστα; Όλα αυτά είναι ωραίοι δείκτες;

Νομίζω ότι θα έπρεπε να το δείτε πιο προσεκτικά, αν και θα το συζητήσουμε, όπως είπαμε, κατά τον προϋπολογισμό και για να μη χαθεί περαιτέρω χρόνος εδώ πέρα. Πάντως, ανάπτυξη με κατανάλωση και δανεικά είχαμε και πριν το 2009 και ξέρετε πού καταλήξαμε.

Όσον αφορά αυτή την ιστορία με το μαξιλάρι, δεν μπορώ να καταλάβω πώς το βλέπετε και εσείς, αλλά και ο ΣΥΡΙΖΑ. Ξέρετε πάρα πολύ καλά ότι ο ΣΥΡΙΖΑ είχε έλλειμμα από το 2015 μέχρι το 2019 περίπου 5 δισεκατομμύρια. Η Νέα Δημοκρατία είχε έλλειμμα το 2020 και το 2021 πάνω από 3 δισεκατομμύρια. Για ποιο μαξιλάρι μιλάμε; Γίνεται να κάνει κανείς ρεζέρβα έχοντας ταυτόχρονα ζημίες; Ποια επιχείρηση το κάνει;

Στο θέμα μας τώρα. Το σημερινό σχέδιο νόμου αποτελεί μια φαινομενικά τυπική κύρωση γραφειοκρατικών διαδικασιών του Κώδικα Είσπραξης Δημοσίων Εσόδων, ενώ στην πραγματικότητα είναι βαθύτατα συμβολικό και αρνητικό επί της αρχής. Η βασική αιτία είναι το ότι η αρμοδιότητα για την είσπραξη των φορολογικών εσόδων, η βασικότερη, ίσως, δραστηριότητα ενός κράτους, έχει αναληφθεί από την ανεξάρτητη ΑΑΔΕ, από έναν οργανισμό που είναι στην ουσία εκτός ελέγχου του δημοσίου, από έναν οργανισμό υπό τον έλεγχο των δανειστών, ο οποίος έχει άμεση πρόσβαση στη συνολική φορολογική ύλη της χώρας μας, κάτι που ασφαλώς καθιστά αδύνατη την ψήφιση του νομοσχεδίου εκ μέρους μας.

Υπενθυμίζουμε, εδώ, ότι η ΑΑΔΕ συστήθηκε το 2016 μαζί με το Υπερταμείο από τον ΣΥΡΙΖΑ, ενώ ήταν προϋπόθεση του τρίτου μνημονίου, που ψηφίστηκε και από τα τρία κόμματα της τρόικας εσωτερικού, από τη Νέα Δημοκρατία, από το ΠΑΣΟΚ και από τον ΣΥΡΙΖΑ, που από κοινού παρέδωσαν την οικονομική κυριαρχία της χώρας μας στους ξένους, χωρίς την οποία όλοι γνωρίζουμε πως δεν υπάρχει εθνική ανεξαρτησία.

Ειδικά, όσον αφορά στο καθεστώς της ΑΑΔΕ, θυμίζει αυτό του Διεθνούς Οικονομικού Ελέγχου, του ΔΟΕ, ο οποίος επιβλήθηκε στην Ελλάδα μετά τη χρεοκοπία του 1893 και τον δανεισμό του 1897 από τους τότε πιστωτές μας, Αγγλία, Γαλλία, Αυστρία, Γερμανία, Ρωσία και Ιταλία. Ήταν λίγο περισσότεροι τότε. Ο ΔΟΕ, όπως η ΑΑΔΕ σήμερα, είχε την επίβλεψη του φοροεισπρακτικού μηχανισμού και εισέπραττε έσοδα από τα κρατικά μονοπώλια, ενώ το καθεστώς αυτό στην ουσία έληξε το 1946, πενήντα χρόνια δηλαδή αργότερα, μετά την υπαγωγή μας στην αμερικανική σφαίρα επιρροής και την αποχώρηση των Άγγλων, αν και τυπικά, βέβαια, τερματίστηκε το 1976.

Είναι πραγματικά θλιβερό το ότι η γενιά μας παρέλαβε μία χώρα ανεξάρτητη και χωρίς τέτοιους μηχανισμούς λεηλασίας των πολιτών της, παραδίδοντάς την, όμως, υπό κηδεμονία στις επόμενες γενιές. Η ΑΑΔΕ πάντως, παρά τη στοχοποίηση της πατρίδας μας από τα διεθνή μέσα μαζικής ενημέρωσης και τις εξαγγελίες της τρόικα για την πάταξη της φοροδιαφυγής, δεν έκανε απολύτως τίποτα για το λαθρεμπόριο και ελάχιστα για τις διάφορες λίστες Λαγκάρντ, Μπόργιανς ή Panama Papers, όπως θα καταθέσουμε στα Πρακτικά, ενώ, πλέον, το δημόσιο δεν έχει πια την πρόσβαση να τις ελέγξει. Την ίδια στιγμή διώκει τους μικρούς επιχειρηματίες και τους δύστυχους συνταξιούχους, παρά το ότι οι δεύτεροι έχουν πληγεί πολύ σοβαρά από τα αντισυνταγματικά μέτρα μειώσεων των συντάξεών τους της τάξεως του 50%.

Πρόσφατα, δε, ο κ. Χατζηδάκης, ο οποίος δεν έχει αφήσει τίποτα όρθιο στα Υπουργεία όπου υπηρέτησε, διώκει τους ανέργους με την «αστυνομία της ανεργίας», όπως την ονόμασαν οι ίδιοι, και με μια σειρά προστίμων, που θα τους αναγκάσουν να εξαφανιστούν από τις λίστες του πρώην ΟΑΕΔ, –γιατί;- για να μην υπάρχει πια η διαφορά των τετρακοσίων χιλιάδων ανέργων μεταξύ του ΟΑΕΔ και της ΕΛΣΤΑΤ.

Όσον αφορά στους μικροεπιχειρηματίες, έχουν υποφέρει τα πάνδεινα από την κατάρρευση της οικονομίας μας με τα μνημόνια, για τα οποία ασφαλώς δεν είχαν την ευθύνη ιδίως από τον οικονομικό τους στραγγαλισμό λόγω χρεών.

Ακόμη χειρότερα με τον σημερινό κώδικα εντατικοποιούνται οι προσπάθειες είσπραξης των χρεών τους από την ΑΑΔΕ με κατασχέσεις σε κινητά, ακίνητα και καταθέσεις, χρησιμοποιώντας εξοργιστικά ηλεκτρονικές μεθόδους. Εμείς έχουμε αναφερθεί πολλές φορές στο πρόβλημα του ιδιωτικού χρέους, το οποίο δεν αναφέρει ποτέ ο Υπουργός Οικονομικών, ότι είναι το μεγαλύτερο πρόβλημα της χώρας, που δημιουργήθηκε από τα μνημόνια, έχοντας πλέον φτάσει στα 261 δισεκατομμύρια, εκ των οποίων τα 112,6 εκατομμύρια είναι χρέη προς την ΑΑΔΕ, όπως θα καταθέσουμε στα Πρακτικά, 261 δισεκατομμύρια σε μια εποχή που τα επιτόκια εκτινάσσονται στα ύψη, λόγω του πληθωρισμού, των λανθασμένων αποφάσεων των κεντρικών τραπεζών, της δικής μας κυβέρνησης κ.λπ..

Η ΑΑΔΕ, πάντως, δρομολόγησε τη διαγραφή οφειλών στον απολογισμό του κράτους χωρίς να μας έχει διευκρινιστεί εάν συνεχίζει να τις διεκδικεί εξορθολογιστικά.

Συγκεκριμένα, αφού αναγραφόταν για αρκετά χρόνια στον απολογισμό ένα μεγάλο ποσόν απαιτήσεων, σε αυτόν του 2019 διαγράφηκαν ως μη εισπράξιμες απαιτήσεις ύψους 2,4 δισεκατομμυρίων, οπότε οι οφειλές μειώθηκαν από 104,1 δισεκατομμύρια στα μόλις 3,7 δισεκατομμύρια.

Το αναφέρουμε, επειδή το θέμα της διαγραφής επαναλαμβάνεται και στον σημερινό κώδικα, στα άρθρα 73 και 74. Όπως αναγράφεται εκεί, για να γίνει η διαγραφή πρέπει -μεταξύ άλλων- να έχουν ολοκληρωθεί έλεγχοι στην αλλοδαπή, να έχουν ασκηθεί οι ποινικές διώξεις κ.λπ.. Έχουν διενεργηθεί όλα αυτά στις περιπτώσεις των διαφόρων μεγάλων οφειλετών, που διέγραψε η ΑΑΔΕ, κύριε Υπουργέ; Πόσα είναι, τελικά, τα χρέη των Ελλήνων απέναντι στο δημόσιο μετά από τη συγκεκριμένη διαγραφή;

Όσον αφορά, τώρα, στα κόκκινα δάνεια, φυσικά δεν έχουν μειωθεί, αφού τα 90 δισεκατομμύρια έχουν μεταφερθεί στα fund που τα επιβαρύνουν, ήδη, με τόκους και δαπάνες, ενώ περί τα 15 δισεκατομμύρια παραμένουν στις τράπεζες. Το δε δημόσιο εγγυήθηκε για την πώληση σε fund μέσω του προγράμματος «ΗΡΑΚΛΗΣ 2» με περίπου 18 δισεκατομμύρια, που πιθανότατα θα επιβαρύνουν το δημόσιο χρέος μας. Ούτε σε αυτό αναφέρεται ο Υπουργός. Ξανά δηλαδή, για πέμπτη φορά, όλοι εμείς οι φορολογούμενοι θα πληρώσουμε τις τράπεζες, οι οποίες, ενδεχομένως, θα χρειαστούν μία ακόμη ανακεφαλαιοποίηση, ειδικά εάν στο μέλλον διαγραφεί -που φαίνεται ότι θα διαγραφεί- ο αναβαλλόμενος φόρος.

Συνεχίζοντας, ο σημερινός κώδικας προβλέπει -μεταξύ άλλων- την κοινοποίηση της κατάσχεσης καταθέσεων με ηλεκτρονικά μέσα, τη διενέργεια ηλεκτρονικών πλειστηριασμών ακινήτων -με το άρθρο 44- και κινητών αξιών -με το άρθρο 21-, ενώ διαγράφεται -με το άρθρο 65- η διάταξη περί προσωπικής κράτησης για την είσπραξη χρεών προς το δημόσιο. Τελικά, δηλαδή, αφού καταστράφηκε η εγχώρια επιχειρηματικότητα, επιταχύνθηκε η αποβιομηχάνιση και δρομολογήθηκε ο αφελληνισμός του τουρισμού, όπως με τα ξενοδοχεία της «TUI», με τις μεθοδεύσεις της με τη «FRAPORT» κ.λπ., τώρα καταργείται η κράτηση, ο φόβος και ο τρόμος των Ελλήνων στα χρόνια των μνημονίων, με πολλούς Έλληνες επιχειρηματίες –αν θυμάμαι καλά, δεκαοκτώ μόνο το 2013- να καταλήγουν στα κρατητήρια για χρέη προς το δημόσιο.

Κλείνοντας, το υπόλοιπο περιεχόμενο του νομοσχεδίου αποτελεί, κυρίως, συγκέντρωση και κωδικοποίηση προϋπαρχόντων άρθρων, ακόμη και από την εποχή της χούντας του Ιωαννίδη –της δεύτερης-, προφανώς με στόχο να έχουν οι δανειστές μέσω της ΑΑΔΕ μία συνολική εικόνα του πλαισίου δράσης της. Σε μεγάλο βαθμό, δε, αναπροσαρμόζει υφιστάμενες διατάξεις, αντικαθιστώντας, όπου αναφέρεται –αυτό είναι πάρα πολύ σημαντικό- «δημόσιο ταμείο» την ΑΑΔΕ και όπου «υπουργική απόφαση» αυτή του διοικητή της ΑΑΔΕ, όπως τα άρθρα 14, 24, 56, 75 και ούτω καθεξής. Φαίνεται καθαρά, λοιπόν, πως το δημόσιο αντικαθίσταται από την ΑΑΔΕ των ξένων και ο Υπουργός της Κυβέρνησης από τον διοικητή της ΑΑΔΕ. Δεν είναι ντροπή για την Κυβέρνηση; Δεν είναι ξεκάθαρο το τι συμβαίνει;

Τέλος, από τα υπόλοιπα άρθρα, είναι εξοργιστικό το άρθρο 44, με το οποίο οι πλειστηριασμοί διενεργούνται ηλεκτρονικά, ενώ ο Υφυπουργός είπε τα εξής στο ΣΥΡΙΖΑ –κύριε Βεσυρόπουλε, εσείς τα είπατε αυτά- για τα άρθρα 43 και 44:

«Πότε έγιναν οι ηλεκτρονικοί πλειστηριασμοί υποχρεωτικοί για το δημόσιο; Με το ν.4512/2018. Ποιοι ήταν κυβέρνηση τότε; Εσείς το κάνατε.». Και συνέχισε απευθυνόμενος στον ΣΥΡΙΖΑ: «Λέει εδώ η εγκύκλιος της ΑΑΔΕ που ερμηνεύει τον νόμο που ψηφίσατε εσείς, με τα χεράκια σας, τα εξής: Θέσπιση διενέργειας και των κατά διενεργούμενων πλειστηριασμών, κινητών και ακινήτων, με ηλεκτρονικά μέσα. Αποκλειστική διενέργεια αυτών με ηλεκτρονικά μέσα από την 1-5-2018. Ποιος ήταν κυβέρνηση την 1-5-2018, κύριε Αλεξιάδη;» -είπε απευθυνόμενος στον εισηγητή της Αξιωματικής Αντιπολίτευσης- «Ξέρει ο ελληνικός λαός.».

Εν προκειμένω, ο εισηγητής του ΣΥΡΙΖΑ απάντησε, λέγοντας το εξής κωμικοτραγικό: «Τότε που εμείς φέραμε τους ηλεκτρονικούς πλειστηριασμούς, είχατε βγει στα κάγκελα. Διαμαρτυρόσασταν, μας καταγγέλλατε. Και τώρα δεν το αλλάζετε. Αλλάξτε το. Εάν διαφωνούσαμε με τους πλειστηριασμούς τους οποίους καταγγέλλατε τότε, αλλάξτε το.».

Επιβεβαίωσαν, λοιπόν, και οι δύο αυτό που εμείς αναφέρουμε από την αρχή, πως το ένα κόμμα ψηφίζει και το άλλο εφαρμόζει, υπηρετώντας τους ξένους κυρίαρχους της χώρας μας, με κυριολεκτικά σκυμμένο το κεφάλι.

Ως εκ τούτου, παρά το ότι είμαστε υπέρ της απλής αναλογικής και των συνεργασιών, δεν υπάρχει, δυστυχώς, κανένα κόμμα στη Βουλή, με το οποίο θα μπορούσαμε να συνεργαστούμε. Έχουμε τη βεβαιότητα, όμως, πως οι Έλληνες θα το καταλάβουν και θα μας ψηφίσουν, γνωρίζοντας πως η Ελληνική Λύση είναι το μοναδικό κόμμα που μπορεί να επιλύσει τα δικά τους προβλήματα. Καλά είναι, λοιπόν, τα λόγια από την Αντιπολίτευση, αλλά αυτό που μετράει είναι οι πράξεις.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Καραθανασόπουλο, Κοινοβουλευτικό Εκπρόσωπο του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η σημερινή συζήτηση αφορά τον Κώδικα Είσπραξης Δημοσίων Εσόδων. Δηλαδή τι κάνει αυτός ο κώδικας; Επικαιροποιεί και κωδικοποιεί τις διατάξεις, τις διατάξεις διαχρονικά, οι οποίες διέπουν τη διοικητική διαδικασία για την είσπραξη από κάθε αιτία των δημοσίων εσόδων και χρεών.

Αυτές οι διατάξεις –είναι ένα ερώτημα-, τις οποίες κωδικοποιεί σήμερα η Κυβέρνηση, από ποιον νομοθετήθηκαν; Από την κυβέρνηση του ΠΑΣΟΚ, από την κυβέρνηση του ΣΥΡΙΖΑ και από την κυβέρνηση της Νέας Δημοκρατίας και μετατρέπονται σε ένα ενιαίο κείμενο. Άρα δηλαδή φαίνεται η κοινή λογική που υπηρετούν αυτές οι διατάξεις που ψηφίστηκαν από τρεις, από κυβερνήσεις διαφορετικών κομμάτων.

Από αυτή την άποψη, φαίνεται, λοιπόν, ότι η πολιτική τους κινείται στην ίδια κατεύθυνση και αυτό επιβεβαιώνεται και από τον κώδικα. Τώρα, γιατί ο ΣΥΡΙΖΑ δεν στηρίζει το «παιδί» του, αυτό δεν είναι ζήτημα που πρέπει να το αναζητήσουμε στη σφαίρα του ψυχισμού, αλλά περισσότερο στην πολιτική εξαπάτηση, την οποία επιδίωκε ο ΣΥΡΙΖΑ για να εγκλωβίσει λαϊκή δυσαρέσκεια.

Και γιατί χρειάζεται αυτός ο κώδικας; Για να μπορέσουν με κάθε τρόπο, ακόμη και με πλειστηριασμό, να εκβιάσουν αυτούς οι οποίοι χρωστάνε προς το δημόσιο να πληρώσουν τα χρέη τους.

Και ας δούμε τώρα το βασικό ερώτημα: Αλήθεια, ποιοι χρωστάνε στο δημόσιο, κύριε Υπουργέ; Εμείς μπορούμε να τους κατατάξουν σε δύο πολύ μεγάλες κατηγορίες. Η μία κατηγορία είναι αυτοί που δεν μπορούν και δεν έχουν να πληρώσουν και η δεύτερη κατηγορία, κύριε Υπουργέ, είναι αυτοί που δεν θέλουν να πληρώσουν, αλλά έχουν και τεράστια περιουσία.

Ας δούμε λίγο την «ακτινογραφία» αυτών των δύο μεγάλων κατηγοριών με βάση τα επίσημα στοιχεία τα δικά σας. Έτσι λοιπόν στην πρώτη ομάδα, σε αυτούς που δεν μπορούν και δεν έχουν, είναι η συντριπτική πλειοψηφία των λαϊκών στρωμάτων, οι οποίοι σε ατομικό επίπεδο χρωστάνε πάρα πολύ λίγα, όπως χρωστάνε και πάρα πολύ λίγα και άμα το βάλουμε στο σύνολο των ληξιπρόθεσμων χρεών που υπάρχουν προς το δημόσιο.

Να δούμε, για παράδειγμα, ποιοι χρωστάνε φόρους στο κράτος, τα ληξιπρόθεσμα χρέη προς το κράτος. Τι λέει η ΑΑΔΕ για την έκθεση απολογισμού του 2021; Ότι το 54,4% αυτών που χρωστάει, χρωστάνε κατά μέσο όρο έως 500 ευρώ και το σύνολό τους ανέρχεται στα 417 εκατομμύρια, δηλαδή το 54,4% χρωστάει μόλις το 0,4% του συνόλου των ληξιπρόθεσμων οφειλών. Και όσοι χρωστάνε μέχρι 5.000, που είναι το 86,5%, χρωστάει μόλις στο 2,4%. Δηλαδή το 86% αυτών που χρωστάνε στην εφορία, χρωστάνε μόλις το 2,4% των ληξιπρόθεσμων χρεών.

Και ποιοι χρωστάνε τα πολλά; Αυτοί που χρωστάνε έως 10 εκατομμύρια. Αυτοί που χρωστάνε έως 10 εκατομμύρια ευρώ είναι μόλις χίλιοι τριακόσιοι ένας ΑΦΜ, δηλαδή περίπου το 0% -δεν καταγράφεται. Και αυτό το περίπου 0% -οι χίλιοι τριακόσιοι ένας ΑΦΜ- χρωστάει 46,9 δισεκατομμύρια, δηλαδή 47 δισεκατομμύρια, κύριοι Υπουργοί.

Να η πρώτη μεγάλη διαφοροποίηση: Οι μεν χρωστούν, γιατί δεν μπορούν να πληρώσουν και βεβαίως, δεν έκαναν αποταμίευση. Τι να αποταμιεύσουν; Τα 500 ευρώ που δεν πλήρωσαν την εφορία; Θα σωθείς από αυτά; Ενώ οι άλλοι που χρωστάνε τα δεκάδες εκατομμύρια, βεβαίως και αποταμίευση έκαναν και μαύρα και ζεστά τα πήραν αυτά τα χρήματα, αυγαταίνοντας τα περιουσιακά τους στοιχεία και χρεοκοπώντας ταυτόχρονα τις επιχειρήσεις τους.

Η ίδια ακριβώς εικόνα είναι και με τα ασφαλιστικά ταμεία. Τι λέει η τελευταία έκθεση του ΚΕΑΟ; Ότι το 90,5% που χρωστάει μέχρι 30.000 ευρώ χρωστάει το 28,4% του συνόλου των ληξιπρόθεσμων χρεών προς τα ασφαλιστικά ταμεία. Αυτοί οι οποίοι δεν έχουν τη δυνατότητα, οι αυτοαπασχολούμενοι, οι έμποροι, οι επαγγελματίες οι οποίοι πνίγονται στα χρέη, βλέπουν τον τζίρο τους να πέφτει μέρα με τη μέρα, αυτοί χρωστάνε, ενώ αντίθετα οι μεγάλες επιχειρήσεις, αυτές που χρωστάνε πάνω από 1 εκατομμύριο ευρώ -και είναι μόλις το 1%- χρωστάνε το 25% στα ασφαλιστικά ταμεία.

Να, λοιπόν, ποια είναι η εικόνα η οποία διαμορφώνεται. Αλήθεια, αυτή η εικόνα γιατί διαμορφώθηκε; Γιατί χρωστάνε οι πολλοί τόσα λίγα; Υπάρχει μία απάντηση σε αυτό το βασικό ερώτημα; Γιατί με τις πολιτικές που ακολουθήσατε το ΠΑΣΟΚ, ο ΣΥΡΙΖΑ και η Νέα Δημοκρατία τσακίσατε τον λαό, του τσακίσατε το βιοτικό του επίπεδο και όχι μόνο το τσακίσατε, αλλά και τον ληστέψατε από πάνω στην κυριολεξία. Και αυτό δεν είναι μεγάλες κουβέντες. Πόσο μειώθηκαν τα τελευταία δεκαπέντε χρόνια οι μισθοί; Πάνω από το 35% έχασαν οι μισθωτοί. Πόσο μειώθηκαν οι συντάξεις; Οι συνταξιούχοι έχασαν 40%. Πόσο ήταν η πτώση του τζίρου των επαγγελματιών, των αυτοαπασχολουμένων και η μεταφορά του τζίρου από αυτούς στις μεγάλες πολυεθνικές; Να, λοιπόν, η πρώτη εικόνα, η οποία διαμορφώνει αυτή την κατάσταση.

Και δεύτερον, δεν φτάνει μόνο ότι τους τσακίσατε τα εισοδήματα, ήρθατε από επάνω και τους ταράξατε στους φόρους. Να γιατί διαμορφώθηκαν αυτά τα τριάμισι εκατομμύρια φορολογούμενοι που χρωστούν στην εφορία. Γιατί τους πέθανε η συγκυβέρνηση ΠΑΣΟΚ - Νέας Δημοκρατίας και ο ΣΥΡΙΖΑ στη φορολογία. Τους γονάτισαν.

Και επίσης, ο ΣΥΡΙΖΑ με τον κατάπτυστο νόμο Κατρούγκαλου έκανε τις ασφαλιστικές εισφορές συνεταίρους των επαγγελματιών, των εμπόρων και των αυτοαπασχολούμενων, των επιστημόνων. Και τότε συγκεντρώθηκε αυτό το πλήθος.

Μάλιστα, τα ίδια τα δικά σας τα στοιχεία λένε –που θα τα καταθέσω- ότι το 2013 που ξεκίνησε η λειτουργία του Κέντρου Είσπραξης Ανείσπρακτων Οφειλών προς τα ασφαλιστικά ταμεία αυτοί που χρωστούσαν ήταν μόλις ογδόντα μία χιλιάδες τα προηγούμενα χρόνια και χρωστούσαν 7,5 δισεκατομμύρια ευρώ στα ασφαλιστικά ταμεία. Και ξαφνικά από το 2013 έως τώρα έγινε μια πανωλεθρία. Το 2017 –νόμος Κατρούγκαλου, ας το ακούσει αυτό ο ΣΥΡΙΖΑ- το ύψος των οφειλετών αυξήθηκε κατά ένα εκατομμύριο και τα χρέη τους κατά 12,7 δισεκατομμύρια ευρώ προς τα ασφαλιστικά ταμεία. Να, λοιπόν, ποιο ήταν το αποτέλεσμα του ασφαλιστικού εκτρώματος του νόμου Κατρούγκαλου.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και για τον ίδιο λόγο είχαν και τα χρέη προς τις τράπεζες, τα κόκκινα δάνεια, γιατί δεν μπορούσαν να αποπληρώσουν. Είχαν αλλιώς οργανώσει τη ζωή τους και αλλιώς τους οδηγήσατε εσείς με τα μέτρα τα οποία πήρατε την τελευταία δεκαπενταετία.

Έτσι, λοιπόν, τους λίγους οι οποίοι χρωστάνε τα πολλά τους αφήνετε στο απυρόβλητο. Αυτοί επωφελήθηκαν από αυτά τα χρέη που δημιούργησαν στις τράπεζες, στα ασφαλιστικά ταμεία, στις εφορίες, γιατί έκαναν περιουσίες μέσα από αυτή τη διαδικασία. Αμύθητα πλούτη συσσώρευσαν. Και αυτοί είναι συγκεκριμένοι, είναι εφοπλιστές, είναι βιομήχανοι, είναι μεγαλοεπιχειρηματίες, οι μεγαλέμποροι, οι τραπεζίτες.

Και μάλιστα, δεν φτάνει ότι αυτοί χρωστάνε τα δισεκατομμύρια, έρχεστε και τους τα διαγράφετε. Ποια λέτε ότι είναι ανείσπρακτα εισπράξεων, ότι δεν μπορούν να εισπραχθούν; Τα χρέη των μεγαλοοφειλετών, γιατί είναι ανώνυμες εταιρείες που έχουν μείνει κουφάρια και από τις οποίες ό,τι και να εκπλειστηριάσετε δεν παίρνετε τίποτα, ενώ αντίθετα αυτούς που θα κυνηγήσετε και κυνηγάτε είναι αυτούς που χρωστάνε τα λίγα. Γιατί; Γιατί έχουν κάποια ελάχιστα περιουσιακά στοιχεία στο όνομά τους, γιατί δεν έχουν αυτοί οι μικροί, ο λαός, τα λαϊκά στρώματα τη δυνατότητα να έχουν offshore εταιρείες, να αξιοποιούν τους φορολογικούς παραδείσους, να αξιοποιούν τα διάφορα τραπεζικά απόρρητα και την ελευθερία κίνησης κεφαλαίων. Ποιοι έχουν όλα αυτά τα εργαλεία στα χέρια τους; Οι εφοπλιστές, οι τραπεζίτες, οι βιομήχανοι, οι μεγαλέμποροι, αυτοί. Και μάλιστα, δεν φτάνει ότι χρωστάνε, υποχρεώνετε τον λαό να πληρώσει και τα χρέη τους, γιατί αυτά τα χρέη δεν διαγράφονται, πάνε στο τσουβάλι του δημόσιου χρέους και μέσα από την ανακεφαλαιοποίηση των τραπεζών.

Αλήθεια, ο ΣΥΡΙΖΑ δεν χάρισε το 80% των χρεών, των τραπεζικών δανείων του «ΜΑΡΙΝΟΠΟΥΛΟΥ», της αλυσίδας; Το 80% διέγραψε. Γιατί; Για να βρουν –λέει- δουλειά οι εργαζόμενοι. Αλήθεια και ο Μαρινόπουλος, η οικογένεια δεν έχει καμμία επίπτωση στα περιουσιακά του στοιχεία, γιατί είναι οπουδήποτε, σε οποιοδήποτε σημείο της γης και μάλιστα, καλύπτεται από την ανωνυμία και τα διάφορα απόρρητα.

Από αυτή, λοιπόν, την άποψη, είναι φανερό το ποιοι θέλετε να πληρώσουν μέσα από αυτόν τον νέο κώδικα. Θα πληρώσουν οι πολλοί που χρωστάνε λίγα, αυτοί που χρωστάνε λίγα στην εφορία, στα ασφαλιστικά ταμεία και στις τράπεζες και θα επιδιώξετε να τους πάρετε οποιοδήποτε περιουσιακό στοιχείο τούς έχει εναπομείνει στα χέρια τους, ενώ αντίθετα, όπως είπα και πριν, οι λίγοι που χρωστάνε τα πολλά θα μείνουν στο απυρόβλητο.

Και από αυτή την άποψη, δεν είναι μόνο ότι διαμορφώσατε αυτό το πλαίσιο, έγιναν και μηχανισμοί, μηχανισμοί καταστολής. Ποιοι είναι αυτοί; Ο ηλεκτρονικός πλειστηριασμός, η μετατροπή της παρεμπόδισης του πλειστηριασμού σε ιδιώνυμο. Και με αυτόν τον νόμο του ΣΥΡΙΖΑ, το ιδιώνυμο, κυνηγάνε σήμερα τον Γενικό Γραμματέα της Ομοσπονδίας Οικοδόμων και μέλος της Κεντρικής Επιτροπής του ΚΚΕ, τον Βάλσαμο Συρίγο, ότι είναι –λέει- επικεφαλής εγκληματικής οργάνωσης, γιατί εμπόδισε πλειστηριασμούς. Να σε τι σημείο έχει φτάσει η πολιτική σας με αυτούς τους νόμους που έχουν ψηφιστεί όλα τα προηγούμενα χρόνια!

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και τη δευτερολογία μου.

Και εδώ θέλω να βάλω στο τραπέζι την πολιτική ανηθικότητα του κ. Αλεξιάδη, του εισηγητή του ΣΥΡΙΖΑ, γιατί η τοποθέτησή του ήταν πολιτικά ανήθικη, όταν επιχείρησε να ταυτίσει τη Νέα Δημοκρατία με το ΚΚΕ. Ζήλεψε –φαίνεται- τη δόξα της πάλαι ποτέ «ΑΥΡΙΑΝΗΣ» στο ζήτημα των πλειστηριασμών. Από πού και έως πού το ΚΚΕ ταυτίζεται με την πολιτική της Νέας Δημοκρατίας, όταν ο ΣΥΡΙΖΑ έχει ψηφίσει πάνω από το 50% των νομοσχεδίων της Νέας Δημοκρατίας, της Κυβέρνησης; Έχει ψηφίσει ο ΣΥΡΙΖΑ όλες τις ευρωπαϊκές οδηγίες που διαμορφώνουν το αντιλαϊκό πλαίσιο στην οικονομία και στην κοινωνία. Ψήφισε τη διεύρυνση του ΝΑΤΟ, ψήφισε τις στρατιωτικές νατοϊκές δαπάνες για τους εξοπλισμούς. Και βεβαίως, ο ΣΥΡΙΖΑ μαζί με τη Νέα Δημοκρατία έχουν μετατρέψει τη χώρα μας σε ορμητήριο με τη δημιουργία νέων βάσεων των ιμπεριαλιστικών σχεδιασμών. Και έκανε ότι δεν γνωρίζει τι λέει το ΚΚΕ για τους πλειστηριασμούς.

Πρέπει να έχει πολύ μεγάλο πολιτικό θράσος ο κ. Αλεξιάδης, γιατί απλά και μόνο θα του θυμίσουμε αυτή την πρόταση νόμου που κατατέθηκε το 2015 στην κυβέρνηση του ΣΥΡΙΖΑ. Τι την έκανε η κυβέρνηση του ΣΥΡΙΖΑ; Την απέρριψε, όπως έκανε με την κατάθεση που κάναμε πριν από δύο χρόνια και στη σημερινή Κυβέρνηση της Νέας Δημοκρατίας για το πώς θα αντιμετωπιστούν τα ιδιωτικά χρέη στις τράπεζες, στις εφορίες, στα ασφαλιστικά ταμεία, στο δημόσιο γενικά και στους δήμους που έχουν τα λαϊκά στρώματα. Απορρίφθηκε η πρόταση του ΚΚΕ μετά πολλών επαίνων και από την κυβέρνηση του ΣΥΡΙΖΑ, αλλά και από την Κυβέρνηση της Νέας Δημοκρατίας. Να, λοιπόν, τι κάνετε!

Και από αυτή την άποψη, η πρόταση του ΚΚΕ τι τονίζει; Τονίζει, βεβαίως, τη διαγραφή των τόκων, αλλά και μέρος των κεφαλαίων που χρωστάνε τα λαϊκά στρώματα και αποδεδειγμένα δεν μπορούν να πληρώσουν και την προστασία όχι μόνο της λαϊκής στέγης, αλλά και του εξοπλισμού των επαγγελματιών, αλλά και τα χωράφια και τα μέσα παραγωγής των βιοπαλαιστών αγροτών, των κτηνοτρόφων και των ψαράδων.

Αντίθετα, εμείς λέμε να επιταχυνθούν οι πλειστηριασμοί για αυτά που χρωστάει το μεγάλο κεφάλαιο, για αυτά που χρωστάνε οι πλούσιοι.

Και κατά τα άλλα, ο κ. Αλεξιάδης κάνει ότι δεν γνωρίζει τη θέση του ΚΚΕ και τολμάει να μιλάει ο κ. Αλεξιάδης, όταν η κυβέρνησή του άρχισε να ξηλώνει το πουλόβερ αυτής της αδύναμης προστασίας της πρώτης κατοικίας, όταν παραχώρησε τα κόκκινα δάνεια στα διάφορα αρπακτικά fund -η κυβέρνηση του ΣΥΡΙΖΑ ξεκίνησε αυτή τη διαδικασία- όταν έκανε τους ηλεκτρονικούς πλειστηριασμούς και το ιδιώνυμο.

Και τον πήρε ο πόνος τον κ. Αλεξιάδη για τα δεδουλευμένα των εργαζομένων; Αλήθεια; Ποια κυβέρνηση αντέστρεψε τη σειρά με την οποία εξοφλούνται μετά από πλειστηριασμούς; Πρώτα ήταν οι εργαζόμενοι, μετά ήταν το δημόσιο και τρίτες οι τράπεζες. Και ήρθε η κυβέρνηση του ΣΥΡΙΖΑ και έβαλε να αποζημιώνονται πρώτα οι τράπεζες, μετά το δημόσιο και μετά τα δεδουλευμένα προς τους εργάτες.

Να ρωτήσουμε τώρα: Αυτό το μέτρο, το οποίο πήρε ο ΣΥΡΙΖΑ, γιατί το πήρε; Για τις τράπεζες; Δηλαδή ήταν κυβέρνηση των τραπεζιτών σε βάρος των εργατών; Ή τι έκανε, για παράδειγμα, η κυβέρνηση του ΣΥΡΙΖΑ, όταν οι εργάτες στο καζίνο του Ρίου είχαν δικαστικές αποφάσεις για κατασχέσεις και δεν έγινε καμμία απολύτως κατάσχεση; Έκανε πλάτες η κυβέρνηση του ΣΥΡΙΖΑ στον ιδιοκτήτη του καζίνο του Ρίου; Ήταν πολιτικός της φίλος; Διότι υπάρχουν και τέτοιου είδους ερωτήματα.

Επί της ουσίας συμπερασματικά με αυτό το νομοσχέδιο η Κυβέρνηση επιταχύνει, επικαιροποιεί και κωδικοποιεί όλα αυτά τα εργαλεία, τα οποία διευκολύνουν, αλλά και επιταχύνουν τους πλειστηριασμούς σε βάρος των λαϊκών στρωμάτων, σε βάρος των αυτοαπασχολούμενων, των επαγγελματιών, των βιοπαλαιστών και των αγροτών.

Έτσι, λοιπόν, κατά τη γνώμη του ΚΚΕ, η υπόθεση της προστασίας της λαϊκής στέγης, το μέσο επιβίωσης του επαγγελματία, του εμπόρου, του βιοπαλαιστή αγρότη και κτηνοτρόφου βρίσκεται στα χέρια του. Η οργάνωση των αγώνων για την προστασία από τους πλειστηριασμούς, για τη μη επιδείνωση της θέσης, αλλά και γενικότερα για την ικανοποίηση των αναγκών, είναι υπόθεση του ίδιου του λαϊκού παράγοντα, γιατί οι σωτήρες μάς τελείωσαν, κυρίες και κύριοι. Όλοι οι σωτήρες που εμφανίστηκαν τα προηγούμενα χρόνια, και εμφανίζονται και σήμερα, έχουν το δικό τους κομμάτι ευθύνης για τα προβλήματα και τα αδιέξοδα που αντιμετωπίζει ο λαός, είτε αυτά σχετίζονται με την ακρίβεια είτε αυτά σχετίζονται με την καπιταλιστική ανάπτυξη που τσακίζει τα εργατικά δικαιώματα και διευρύνει όλο και περισσότερο την ψαλίδα των κοινωνικών ανισοτήτων, γιατί αυτός είναι ο χαρακτήρας της καπιταλιστικής ανάπτυξης είτε με τον ιμπεριαλιστικό πόλεμο και τους πρόσφυγες, οι οποίοι θαλασσοπνίγονται ως ξεριζωμένοι στο Αιγαίο και σε άλλα θαλάσσια σημεία, για να μπορέσουν να γλιτώσουν αφ’ ενός μεν από τις επιπτώσεις των ιμπεριαλιστικών επεμβάσεων, αλλά και από την εργαλειοποίηση που τους κάνουν στο πλαίσιο των ενδο-ιμπεριαλιστικών ανταγωνισμών.

Εμείς το λέμε καθαρά, η λογική του μικρότερου κακού μάς οδηγεί από το κακό στο χειρότερο.

Όπως μας έχουν τελειώσει και οι διάφορες εύκολες λύσεις που τάζει αποσπασματικά ο κ. Βελόπουλος. Ή αυτό το οποίο είπε ο κ. Βαρουφάκης, ότι η έξοδος από το ευρώ –λέει- θα είναι η λύση στα ζητήματα. Αλήθεια, στις συνθήκες κυριαρχίας του καπιταλισμού δεν γνωρίζει ο κύριος καθηγητής των οικονομικών, κατά τα άλλα, ο κ. Βαρουφάκης, ότι σε τέτοιες συνθήκες θα οδηγηθούμε με μαθηματικό τρόπο σε ραγδαία υποτίμηση της αγοραστικής δύναμης του λαού, ενώ η υποτίμηση του νομίσματος θα κάνει τον πλούσιο πλουσιότερο και τον φτωχό φτωχότερο; Δεν τα ξέρει αυτά τα απλά οικονομικά μαθηματικά ο κ. Βαρουφάκης; Τα αγνοεί; Όχι, απλώς χαϊδεύει αυτιά, για να συγκαλύψει ότι επί της ουσίας δεν διαφέρει από τα υπόλοιπα κόμματα που εξυπηρετούν το καπιταλιστικό σύστημα.

Γι’ αυτόν ακριβώς τον λόγο -και ολοκληρώνω με αυτό, κύριε Πρόεδρε- η λύση βρίσκεται στη σύγκρουση με τις πολιτικές και τις κυβερνήσεις που εφαρμόζουν τις κατευθύνσεις της Ευρωπαϊκής Ένωσης, του ΝΑΤΟ και των Αμερικάνων και ταυτόχρονα σε σύγκρουση με την ίδια την αιτία που αναπαράγει τα προβλήματα, δηλαδή το βάρβαρο καπιταλιστικό σύστημα και το κράτος του. Με αυτά πρέπει να συγκρουστούμε, για να μπορέσουμε να ανοίξουμε τον δρόμο στην ελπίδα και στην προοπτική.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Καραθανασόπουλε.

Τον λόγο έχει τώρα ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μου δίνετε τον λόγο.

Ευχαριστώ ιδιαιτέρως τον κύριο που καθάρισε υγειονομικά το Βήμα για να μιλήσω.

Αγαπητέ κύριε Καραθανασόπουλε, θα ξεκινήσω έτσι, αλλά θα πρέπει μια μικρή απάντηση να σας τη δώσω.

Δεν είναι αλήθεια, κύριε Καραθανασόπουλε και με συγχωρείτε που σας το λέω με αυτή τη διατύπωση, ότι ο κ. Βαρουφάκης έχει ισχυριστεί ποτέ δημόσια σε οποιοδήποτε μέρος του κόσμου ότι θα ήταν καλό για την πατρίδα μας να βγει από το ευρώ. Αντιθέτως, το ΜέΡΑ25 και ο ίδιος ο Γραμματέας του κόμματός μας σε κάθε ευκαιρία, με όλους τους τόνους, επαναλαμβάνει φανατικά τον ευρωπαϊκό προσανατολισμό του κόμματός μας.

Τι απάντησε ο κ. Βαρουφάκης, ερωτηθείς χθες βράδυ ή προχθές από δημοσιογράφο της κρατικής τηλεόρασης; Προσέξτε την ερώτηση, κύριε Καραθανασόπουλε, γιατί έχει σημασία. Στην ερώτηση: «Δηλαδή, δεν θα ήταν ακόμα χειρότερα από αυτό το αίσχος που ζούμε δεκατρία χρόνια στα μνημόνια το να έχουμε βγει από το ευρώ;» απάντησε: «Όχι, θα είναι πολύ καλύτερα».

Και ασφαλέστατα -και αναρωτιέμαι αν έχετε αντίλογο πάνω σε αυτό- θα είναι πολύ καλύτερα από το να συνεχίζεται αυτός ο αργός διασωληνωμένος θάνατος της πατρίδας μας για άλλον έναν αιώνα, το να δεχτούμε αυτό που είπατε, ένα τρομακτικό πληθωριστικό χτύπημα για ένα χρόνο, ενάμιση ή δύο.

Η παγκόσμια ιστορία, κύριε Καραθανασόπουλε, αγαπητέ σύντροφε, δείχνει ότι σε τρία χρόνια –ο πληθωρισμός κρατάει έναν χρόνο μόνο- οι οικονομίες έχουν ξαναπάρει την ανιούσα. Έτσι έγινε σε όλες τις πτωχεύσεις και σε όλες τις αποχωρήσεις από τέτοιο πράγμα.

Πάντως, ο κ. Βαρουφάκης, αγαπητέ σύντροφε, δεν είπε ποτέ ότι είναι καλύτερα εκτός ευρώ. Είπε ότι αν μας πέταγαν έξω, δεν θα ήμασταν στην κατάσταση που θα είμαστε μέχρι το 2060 με το μνημόνιο που έφερε η τελευταία μνημονιακή κυβέρνηση του ΣΥΡΙΖΑ.

Κοιτάξτε, κύριε Υπουργέ, κυρίες και κύριοι Βουλευτές, με το σχέδιο νόμου που φέρνετε σήμερα στη Βουλή, συγκεντρώνετε στην πραγματικότητα τη φορολογική νομοθεσία σε έναν Κώδικα Είσπραξης των Δημοσίων Εσόδων μας.

Γι’ αυτό, εκ πρώτης όψεως, κανείς δεν θα μπορούσε να έχει αντίρρηση. Ένα νοικοκύρεμα είναι εκ πρώτης όψεως. Όμως, εδώ και δεκατρία χρόνια, αγαπητέ Υπουργέ, ζούμε μαζί με τους πολίτες, όχι μόνο εμείς οι πολιτικοί, σε μια δημοκρατία η οποία είναι πλήρως εξαρτημένη από τους δανειστές μας. Και στην πραγματικότητα, όλα ανεξαιρέτως –να το ακούσεις, ελληνικέ λαέ, να το μαθαίνεις- μηδενός εξαιρουμένου, όλα τα φορολογικά συστήματα, όλων των μνημονιακών κυβερνήσεων Νέας Δημοκρατίας, Κινήματος Αλλαγής - ΠΑΣΟΚ, ΣΥΡΙΖΑ είναι ένας μηχανισμός ουσιαστικά υφαρπαγής του πλούτου των Ελλήνων πολιτών, για να μοιραστεί αυτό στη συνέχεια σε δέκα παρασιτικούς Έλληνες και πέντε ξένους ολιγάρχες, οι περισσότεροι από τους οποίους έχουν εταιρείες στις Ηνωμένες Πολιτείες της Αμερικής και διάφορες πολυεθνικές.

Και εδώ λυπάμαι, αλλά θα πρέπει να θυμίσω και στους ανθρώπους μας που ακούν από εκεί έξω και σε εσάς, τους πρώην συντρόφους μας στον ΣΥΡΙΖΑ, ότι εσείς συστήσατε τη –δήθεν- Ανεξάρτητη Αρχή Δημοσίων Εσόδων, κατόπιν διαταγής της τρόικας το 2017, ναι, που εσείς κυβερνούσατε, που είναι, αγαπητοί φίλοι και σύντροφοι, τόσο ανεξάρτητη, ώστε δύο μέλη του διοικητικού συμβουλίου της διορίζονται απευθείας από την Κομισιόν, της ελληνικής Ανεξάρτητης Αρχής Δημοσίων Εσόδων.

Άκουσέ το, για να φρίξεις, ελληνικέ λαέ, και να βγεις τελικά να εξεγερθείς, να φύγεις από το σπίτι σου, να φύγεις από τον καναπέ σου και να βγεις στον δρόμο να τους παλέψεις στα ίσια. Είναι τόσο ανεξάρτητη, λοιπόν, ώστε εκτός από αυτά τα δύο μέλη που διορίζονται απευθείας στο Δ.Σ. της εθνικής ανεξάρτητης αρχής μας από την Κομισιόν, η θέση του τοποτηρητή - εμπειρογνώμονα, κύριε Υπουργέ, -και ξέρετε πολύ καλά, γιατί είστε αρμόδιος Υπουργός ότι αυτός είναι όλη η ουσία, αυτός εισηγείται, οι άλλοι δεν ξέρουν, οι άλλοι του Δ.Σ. είναι άνθρωποι που έχουν καλή μαρτυρία, ενώ ο τοποτηρητής - εμπειρογνώμων είναι ο κρίσιμος κρίκος- και αυτός διορίζεται από την τρόικα. Πώς; Μας στέλνει φιρμάνι με τρεις εκλεκτούς της και η ελληνική Κυβέρνηση -είναι εξευτελιστικό- η εκάστοτε προσκυνημένη και υποδουλωμένη ελληνική κυβέρνηση, καταδέχεται να διαλέξει τον έναν από τους τρεις εκλεκτούς της Κομισιόν.

Όλο το φορολογικό πλαίσιο, λοιπόν, είναι δομημένο για να υπηρετεί τους δανειστές. Ξέρετε τι πρέπει να κάνετε; Πρέπει να καταργηθεί αμέσως η ΑΑΔΕ, πρέπει να επανασυσταθεί αμέσως, την ίδια στιγμή, η Γενική Γραμματεία Φορολογικών Εσόδων, πρέπει να ξαναανακτήσετε την κυριαρχία στο φορολογικό λογισμικό, κύριε Υπουργέ.

Ακούστε, γιατί τώρα θέλω απαντήσεις, κύριε Υπουργέ, μιας και εκπροσωπείτε την Κυβέρνηση. Ξέρετε καλύτερα από εμένα ότι στην εκκαθάριση των δηλώσεων των Ελλήνων πολιτών –εσάς, που μας ακούτε από εκεί έξω, Έλληνες πολίτες- δεν εμπλέκονται φυσικά πρόσωπα. Κανένας υπάλληλος εφορίας δεν κοιτάει τη δήλωσή μου, δεν κοιτάει τη δήλωσή σας. Αυτή γίνεται πια -εδώ και χρόνια- ηλεκτρονικά από ένα λογισμικό, στο οποίο δεν έχει, κύριε Υπουργέ, σας το λέω ευθέως κοιτώντας σας στα μάτια, την παραμικρή πρόσβαση η Κυβέρνησή σας και η προηγούμενη κυβέρνηση και η προ-προηγούμενη κυβέρνηση. Καμμία μνημονιακή κυβέρνηση δεν έχει πρόσβαση στο λογισμικό το οποίο εκκαθαρίζει τις φορολογικές δηλώσεις των πολιτών, τις δικές σας, που μας ακούτε από εκεί έξω.

Θα σας κάνω μία ερώτηση, κύριε Υπουργέ, γιατί βλέπω ότι μειδιάτε και το αμφισβητείτε. Πού είναι οι servers, κύριε Υπουργέ; Είστε ο αρμόδιος Υφυπουργός. Ήταν εδώ πριν λίγο ο Υπουργός σας. Ας έρθει και ο Πρωθυπουργός. Πού βρίσκονται; Απαντήστε μου με διεύθυνση. Σε ποιο κτήριο αυτής της χώρας βρίσκονται; Αν δεν είναι στη Silicon Valley, όπως λέει το ΜέΡΑ25, πείτε μου με διεύθυνση και γεωγραφικό προσδιορισμό πού είναι οι servers. Ένα λογισμικό της Ελλάδος, της Ελληνικής Δημοκρατίας, εκκαθαρίζει τις δηλώσεις μας. Πού είναι οι servers; Πού βρίσκεται το τερματικό; Δεν ξέρετε. Εγώ ξέρω, εικάζω. Πού είναι; Μόλις τελειώσω, πείτε μου τη διεύθυνση.

Επίσης, κύριε Υφυπουργέ, εάν θέλετε, αύριο Παρασκευή έχει μόνο επίκαιρες ερωτήσεις η Βουλή. Πάμε μαζί σε αυτή τη διεύθυνση να τους δούμε, να δούμε ποιος είναι εκεί, ποιος υπάλληλος του Υπουργείου σας κάνει κουμάντο στους servers; Γιατί εγώ λέω κάτι συγκεκριμένο.

Εγώ δεσμεύομαι ότι αν πάμε αγκαζέ να μιλήσουμε με τους υπαλλήλους και μου πουν ότι έχουμε εθνική κυριαρχία και ανεξαρτησία, θα σας ζητήσω από εδώ δημόσια συγγνώμη μπροστά σε όλον τον ελληνικό λαό. Αν, όμως, δεν απαντήσετε, ομολογείτε, κύριε Υπουργέ, ένα φοβερό πράγμα. Ομολογεί, ελληνικέ λαέ, ότι δεν το γνωρίζει, ότι δεν γνωρίζει πού βρίσκεται το λογισμικό που μας φορολογεί.

Και αν εσείς δεν το γνωρίζετε, πείτε μας αν γνωρίζετε κάποιο είδος μεγαλύτερης απώλειας της εθνικής κυριαρχίας και της εθνικής μας αξιοπρέπειας, πολίτες της Ελλάδας. Πείτε και σε εμάς και στον ελληνικό λαό να μάθουμε. Μόνο σε στρατιωτική κατοχή από τρίτο κράτος μπορούσαμε, αγαπητέ κύριε Βεσυρόπουλε, να έχουμε λιγότερη εθνική κυριαρχία. Μόνο αν μας είχε κατακτήσει μια άλλη χώρα, δεν θα ξέραμε πού είναι το λογισμικό που εκκαθαρίζει τις δηλώσεις των πολιτών.

Κύριε Υπουργέ, ακούσατε χθες στη δημόσια τηλεόραση τον συνάδελφό σας κ. Γεραπετρίτη, τον Υπουργό Επικρατείας δηλαδή, από τους πολύ σημαντικούς Υπουργούς; Εγώ τον άκουσα να μιλάει δημοσίως και σας εξέθεσε ανεπανόρθωτα και εσάς που είστε Υφυπουργός Οικονομίας και τον Υπουργό σας και κυρίως τον Πρωθυπουργό. Ξέρετε πώς σας εξέθεσε;

Είπε, ελληνικέ λαέ, ο κ. Γεραπετρίτης γεμάτος καμάρι μάλιστα, θριαμβολογώντας με όλο του το δίκιο, ότι «αυτά τα τρία χρόνια και τρεις μήνες που κυβερνάμε έχουμε μοιράσει στον ελληνικό λαό 10 δισεκατομμύρια ευρώ». Συγχαρητήρια! Μπράβο σας! Ξέρετε τι ξεχάσατε σε αυτή την εξίσωση; Αυτά τα τρία χρόνια και τρεις μήνες που κυβερνάτε, έχετε δανειστεί με επαχθείς -τις περισσότερες φορές- όρους στο όνομα του ελληνικού λαού 55 δισεκατομμύρια. Ελληνικέ λαέ, στο όνομα σου!

Απαντήστε μας, αν έχετε την καλοσύνη: Τα άλλα 45 δισεκατομμύρια σε ποιον τα δώσατε; Είπε ο κ. Γεραπετρίτης καμαρώνοντας ότι «μοιράσαμε 10 δισεκατομμύρια, τι άλλο θέλετε;». Κι εγώ του απαντάω εκ μέρους του δύσμοιρου ελληνικού λαού: «Κύριε Γεραπετρίτη, κύριε Υφυπουργέ Οικονομίας της Κυβέρνησής μας και κύριε Πρωθυπουργέ, κύριε Μητσοτάκη, θέλουμε να μας πείτε πού ακριβώς μοιράσατε τα άλλα 45 δισεκατομμύρια ευρώ».

Εμείς ξέρουμε πού τα μοιράσατε. Στον ελληνικό λαό έχετε μοιράσει χρήματα υπό μορφή επιστρεπτέων προκαταβολών, που τις περισσότερες τις παίρνετε πίσω, και επιδομάτων για την ενέργεια για να πληρώσει το ρεύμα, που καταλήγουν στον Βαρδινογιάννη, τον Λάτση, τον Μυτιληναίο, τον Περιστέρη και μια αμερικανική πολυεθνική. Αν αθροίσετε μάλιστα τα φετινά υπερκέρδη των τεσσάρων αυτών παρασιτικών που μόλις είπα και τα προϋπολογίσετε με αυτόν τον άξονα και τα του χρόνου υπερκέρδη τους, βγαίνει, ελληνικέ λαέ, ακριβώς το ποσό των 10 δισεκατομμυρίων ευρώ που σας έχει μοιράσει ο κ. Γεραπετρίτης. Με το ένα χέρι σας τα έδωσε και από την αρχή του χρόνου με τα τιμολόγια του ρεύματος τα ξαναδίνετε σε ποιους; Σε αυτούς που μοίρασαν οι αθεόφοβοι -συγγνώμη για την έκφραση- τα υπόλοιπα 45 δισεκατομμύρια που δανείστηκαν στο όνομά σας και αθροίζονται πια στο χρέος μας.

Ο ελληνικός λαός ξέρει και έχει γνώση ότι τα μοιράσατε σε δέκα πλούσιους Έλληνες, οι οποίοι έχουν το θράσος, κύριε Υπουργέ, να παριστάνουν τους εθνικούς ευεργέτες. Με τα χαρισμένα από εσάς χρήματα, τα δικά μας, σε αυτούς παριστάνουν ότι μας ευεργετούν.

Θα πρέπει να απαντήσετε, κύριε Υπουργέ, που εκπροσωπείτε μια Κυβέρνηση -αν αυτή η Κυβέρνηση ισχυρίζεται ότι είναι πραγματική κυβέρνηση και δεν είναι καρτούν, κινούμενα σχέδια- πού ακριβώς δώσατε τα υπόλοιπα 45 δισεκατομμύρια. Αυτό που επιφυλάσσετε βέβαια για την πλειοψηφία των Ελλήνων είναι ακρίβεια - φτώχεια, ακρίβεια - φτώχεια, ακρίβεια-φτώχεια.

Στοιχεία, ελληνικέ λαέ, του προσχεδίου προϋπολογισμού. Προϋπολογίζετε πληθωρισμό για το 2023 5%. Αυτός μπορεί να είναι, ελληνικέ λαέ, βεβαίως ο πληθωρισμός που θα απολαμβάνουν το επόμενο έτος οι φίλοι τους και οι εντολείς τους, δηλαδή τα αφεντικά ή οι φίλοι τους. Δεν ξέρω ποια εκδοχή είναι καλύτερη για τη δημοκρατία μας.

Η πραγματικότητα όμως για την πλειοψηφία, κύριε Βεσυρόπουλε, αγαπητέ κύριε Υπουργέ που εκπροσωπείτε την Κυβέρνηση, είναι τελείως διαφορετική. Παίρνοντας τα βασικά είδη διατροφής, ένδυση, υπόδηση, ενοίκια, συντήρηση κατοικίας, ύδρευση, ενέργεια, μεταφορές, ο πραγματικός πληθωρισμός για τα ευάλωτα νοικοκυριά, ελληνικέ λαέ, ήταν σχεδόν διπλάσιος φέτος, αφού άγγιξε το 20% αύξηση τον Αύγουστο του 2022 συγκριτικά με τον Αύγουστο του 2021.

Τώρα βέβαια, ελληνικέ λαέ και αγαπητέ Υπουργέ, αν στο ίδιο διάστημα ακριβώς φθήνυναν -πιστέψτε με, μιλώ μετά λόγου γνώσεως, έτσι ακριβώς έχει συμβεί- στην Ελλάδα το ίδιο διάστημα οι Lamborghini, οι Ferrari, οι θαλαμηγοί και τα Learjet των εντολέων σας, παρασιτικών ολιγαρχών, αυτό, όχι απλώς δεν αφορά εμάς, την υπόλοιπη ελληνική κοινωνία, αλλά αποτελεί και σπάνιο, κατά τη γνώμη μας στο ΜέΡΑ25, πολιτικό θράσος από την πλευρά της Κυβέρνησής σας να συμψηφίζετε ξανά, βρε αθεόφοβοι, τη διατίμηση αυτών των προϊόντων -άκου το ξανά, ελληνικέ λαέ: των Lamborghini, των Ferrari, των Learjet και των θαλαμηγών- με τα προϊόντα όπως το γάλα, κύριε Πρόεδρε, το ψωμί, το αλεύρι και τα ζυμαρικά, ώστε να προκύπτει βέβαια τελικά η μαγική εικόνα, το μαγικό νούμερο του πληθωρισμού που τελικά εσείς ανακοινώνετε.

Βεβαίως, ποιοι πλήττονται πιο πολύ, κύριε Υπουργέ, από όλα αυτά, από τη φτώχεια, από τα μνημόνια σας, από τον πληθωρισμό του κ. Πούτιν και τον δικό σας, των ενεργειακών παρασιτικών ολιγαρχών μας; Φυσικά τα ΑΜΕΑ, τα άτομα με αναπηρία και τα άτομα που έχουν χρόνιες παθήσεις και τα μέλη των οικογενειών τους. Γιατί, κυρίες και κύριοι Βουλευτές, ελληνικέ λαέ που μας ακούς από εκεί έξω και ξέρουμε ότι τους πονάς τους ανάπηρούς μας, έχουν να αντιμετωπίσουν τις εξωφρενικές αυξήσεις των τιμών των προϊόντων, όπως όλοι εμείς, την ίδια ώρα όμως τα αναπηρικά επιδόματα και οι αναπηρικές συντάξεις βρίσκονται εδώ και χρόνια -και το ξέρετε κύριε Υπουργέ- καθηλωμένα σε ύψος που δεν φτάνει για να καλύψει ούτε τις βασικές ανάγκες τους, οδηγώντας στη φτωχοποίηση τα νοικοκυριά των πιο ευάλωτων συμπολιτών μας.

Η στήριξη της πολιτείας σας δεν είναι μόνο συνταγματική υποχρέωση, κύριε Υπουργέ. Είναι και δείγμα πολιτισμού. Είμαστε πολιτισμένο κράτος; Δεν μπορούμε να αφήνουμε τους ανάπηρους να σαπίζουν. Δεν μπορούμε. Απαιτούνται συγκεκριμένα μέτρα. Απαιτείται διπλασιασμός, κύριε Υπουργέ, των αναπηρικών επιδομάτων, αυτόματη τιμαριθμική προσαρμογή τους με βάση τον πραγματικό ταξικό πληθωρισμό και διεύρυνση του κοινωνικού τιμολογίου ρεύματος. Απαιτείται να το κάνετε τώρα. Οι ανάπηροι, κύριε Υπουργέ, έχουν στο σπίτι τους ιατρικά μηχανήματα που απαιτούν ρεύμα. Πρέπει να μπουν στο κοινωνικό τιμολόγιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα αργήσω, κύριε Πρόεδρε. Θα χρησιμοποιήσω περίπου τον χρόνο του προλαλήσαντός μου, του Κοινοβουλευτικού Εκπροσώπου του Κομμουνιστικού Κόμματος Ελλάδας.

Ελευσίνα, Ξενοκώστας. Αυτό το πρόσωπο θα το θυμόμαστε, θα επανέρχεται ο θαυμάσιος κ. Ξενοκώστας. Χθες ο φερόμενος ως επενδυτής σας -που δεν ξέρουμε ακόμα αν είναι επενδυτής ή αν είναι απλός αχυράνθρωπος της κυβέρνησης των Ηνωμένων Πολιτειών της Αμερικής, η οποία είναι ο επενδυτής- ξεπέρασε, κύριε Πρόεδρε, κυρίες και κύριοι Βουλευτές, ελληνικέ λαέ, σε χυδαιότητα κάθε αφεντικό στην πατρίδα μας. Συγκεκριμένα, ταύτισε τα προσωπικά του συμφέροντα -όπως ακριβώς προβλέπεται από την παγκόσμια χάρτα του φασισμού, όταν ιδρύθηκε ο φασισμός ως κίνημα το 1907, νομίζω, που λέει ότι ταυτίζεται η εργατική τάξη και τα θέλω της με την εργοδοσία και ότι είναι κοινά τα συμφέροντά τους- με των εργατών και άκουσον – άκουσον, τους είπε ότι αν υπογράψουν τους κατάπτυστους όρους που αυτός τους επιβάλει, θα τους δώσει ρεγάλο, ελληνικέ λαέ –τέτοιος εξευτελισμός στους εργάτες- δώρο 1.000 ευρώ τα Χριστούγεννα και 1.000 την Πρωτοχρονιά.

Μόνο που δεν τους είπε τι; Τι ξέχασε, κύριε Υπουργέ, να πει ο κ. Ξενοκώστας, ο φίλος του κ. Γεωργιάδη; Ότι αυτά τα λεφτά τους τα χρωστάνε. Τους κάνει δώρο τι; Ένα μέρος πολύ μικρό, 1.000 και 1.000 ευρώ, 2.000 ευρώ το άθροισμα σε όσους υποκύψουν από τα δεδουλευμένα τους εδώ και ένα, δύο, τρία, τέσσερα, έξι χρόνια; Αυτό ξέχασε να το πει ο κ. Ξενοκώστας.

Και ξέρετε ποιο είναι το χειρότερο; Σαν να μην έφτανε αυτό, ο Υπουργός Ανάπτυξής σας -να τον χαίρεσαι, ελληνικέ λαέ, να τον ξαναψηφίσεις να ξαναβγεί Βουλευτής- βγήκε σήμερα στην τηλεόραση ο αθεόφοβος ως πολιτικός λαγός ή παπαγάλος ή ό,τι άλλο μπορεί να φανταστεί κανείς και άρα ως υπάλληλος του κ. Ξενοκώστα, θριαμβολογώντας που το αφεντικό του μετονόμασε τα χρωστούμενα δεδουλευμένα των εργατών σε δώρα Χριστουγέννων και Πάσχα. Αν αυτό δεν αποτελεί για εσάς που εκπροσωπείτε την Κυβέρνηση την επιτομή της πολιτικής χυδαιότητας, ειλικρινά, ελληνικέ λαέ, πες μου εσύ τι την αποτελεί.

Βγήκε ο κ. Γεωργιάδης και είπε: «Έχετε δει άλλο αφεντικό να μοιράζει δώρα 2 χιλιάρικα τα Χριστούγεννα;». Σε αυτό το ύφος. Τον άκουσα με τα αυτιά μου. Αυτό δεν είναι Υπουργός, δεν είναι Βουλευτής, είναι «λαγός» προπομπός αχυρανθρώπου των Αμερικανών ή ό,τι λέμε για τον κ. Ξενοκώστα συνήθως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για λίγο ακόμα θα μιλήσω, κύριε Πρόεδρε.

Ας περάσουμε, κύριε Πρόεδρε, στους ανέργους. Μέσα σε αυτόν τον εργασιακό μεσαίωνα, όπου τα χρωστούμενα δεδουλευμένα των εργατών ονομάζονται «δώρα Χριστουγέννων» από Υπουργούς της Κυβέρνησής σας, ήρθε και το ποινολόγιο. Αποφασίσατε τελικά ποιο ψέμα θα πείτε για την ανεργία, γιατί υπήρχε απόκλιση μισού εκατομμυρίου μεταξύ ΕΛΣΤΑΤ και ΟΑΕΔ. Δίνατε, δηλαδή, σε πεντακόσιους χιλιάδες επίδομα ανεργίας που δεν αναγνωρίζετε ότι είναι άνεργοι. Αναρωτιέται κανείς τι κάνατε τελικά.

Αφού, δεν μπορέσατε, κύριε Υπουργέ, με κανέναν τρόπο να μειώσετε τους ανέργους και την ανεργία, ο αριθμός των οποίων από το 2021 συστηματικά, σταθερά αυξάνει, αποφασίσατε να τους εξατμίσετε! Για να είναι πλέον άνεργος κανείς σε αυτήν τη χώρα πρέπει περίπου, ελληνικέ λαέ, να έχει να δουλέψει καμμιά δωδεκαριά χρόνια και αρκεί για να μην είναι άνεργος να δουλεύει μια ώρα την εβδομάδα. Τα λέω λίγο στην υπερβολή τους για να τα καταλάβουμε όλοι, για να μάθουν οι άνεργοι για την εξαφάνιση και «εξάτμιση» που τους ετοιμάζετε και να αποφασίσουν επιτέλους ενωμένοι με τον υπόλοιπο ελληνικό λαό να εξαφανίσουν πολιτικά εσάς και την Κυβέρνησή σας.

Συλλογή Στερν - Τσιρογιάννης. Είναι κρίσιμο, κύριε Πρόεδρε. Δεν θα διαβάσω το απόσπασμα του αρχαιολόγου Δόκτορος Χρήστου Τσιρογιάννη. Όλοι ξέρουμε ότι δεν ανήκει ιδεολογικά όχι σε μας, ούτε στον ΣΥΡΙΖΑ, ούτε στο ΚΚΕ. Ανήκει στη Νέα Δημοκρατία. Ο άνθρωπος αυτός είναι αυτό που λέμε «δεξιός». Σας ξεμπρόστιασε, διότι το εδώλιο με αριθμό είκοσι εννέα, ελληνικέ λαέ, της Συλλογής Στερν περιλαμβάνεται στο αρχείο φωτογραφιών του καταδικασμένου για συστηματική αρχαιοκαπηλία αρχαιοπώλη και παράνομου εντελώς διακινητή έργων τέχνης Τζιανφράνκο Μπεκίνα. Το αποδεικνύουν οι φωτογραφίες από το αρχείο του Τζιανφράνκο Μπεκίνα, οι οποίες δόθηκαν στη δημοσιότητα. Είναι πλέον πασιφανές ότι θα έπρεπε απλώς να έχουν διεκδικηθεί από την Ελλάδα και να τα έχουμε πάρει αμέσως στα χέρια μας. Επιπλέον, από την εξέταση των φωτογραφιών που δόθηκαν στη δημοσιότητα από το Υπουργείο Πολιτισμού και Αθλητισμού μετά την ψήφιση της συμφωνίας που ψήφισαν οι Βουλευτές της Νέας Δημοκρατίας -και λυπάμαι για λογαριασμό τους-, υπάρχουν βάσιμες αμφιβολίες για τη γνησιότητα. Είναι απαράδεκτο αρχαιότητες από ελληνικά μουσεία να πηγαινοέρχονται για πενήντα χρόνια στο Μητροπολιτικό Μουσείο της Νέας Υόρκης στο πλαίσιο της συμφωνίας σας και να παίρνουμε για αντάλλαγμα, κύριε Υπουργέ, που εκπροσωπείτε την Κυβέρνηση, κίβδηλα, πλαστά αντίγραφα της πλάκας! Είναι εξευτελιστικό!

Σας είχαμε πει εδώ κοιτώντας σας στα μάτια να μην το ψηφίσετε. Η συμφωνία που υπογράφηκε παράνομα, κάνει την κυρία Υπουργό, την κ. Μενδώνη, την πρώτη παγκοσμίως με τη βούλα Υπουργό κλεπταποδοχής. Δεν υπάρχει άλλος λόγος. Προειδοποιηθήκατε και το ψηφίσατε.

Και τελειώνω, κύριε Πρόεδρε, με ένα θέμα που έχει μεγάλη σημασία. Μέσα στον εργασιακό μεσαίωνα να πω ότι χτες χάσαμε σε εργατικά ατυχήματα δύο συνανθρώπους μας.

Ζήτησε κανείς συγγνώμη γι’ αυτό, κύριε Υπουργέ, από την Κυβέρνησή σας και από όλα τα μνημονιακά κόμματα;

Δεκατρία χρόνια περιστολής των εργασιακών δικαιωμάτων έχουν οδηγήσει στο σημείο να σκοτώνεται ένας συνάνθρωπός μας εργάτης τη βδομάδα, κύριε Υπουργέ. Ζήτησε κανείς συγγνώμη;

Δεν έφταναν οι δύο νεκροί υπό αυτές τις συνθήκες -ο ένας καταπλακώθηκε από χαρτοκιβώτια εδώ στην Αττική και ο άλλος έχασε τη ζωή του όταν έπεσε πάνω του μια ολόκληρη σήραγγα ορυχείου-, αλλά και μια βάρκα βυθίστηκε χθες, κύριε Υπουργέ, ανοιχτά της Λέσβου. Έχουν βρεθεί δεκαπέντε σοροί νεαρών κοριτσιών πνιγμένων.

Ένα ιστιοφόρο, κύριε Υπουργέ, βυθίστηκε στη θάλασσα των Κυθήρων. Αγνοούνται ακόμα και έχουν πνιγεί σίγουρα -μακάρι να διαψευστώ!- δεκαπέντε άνθρωποι.

Το ΜέΡΑ25 σάς ζητάει εδώ και τρεισήμισι χρόνια να κάνετε χρήση επιτέλους του καταραμένου βέτο που διαθέτετε στην Ευρωπαϊκή Ένωση, ώστε να μην μπορεί να προχωρήσει καμμία διαδικασία μέσα σε αυτήν μέχρι τη στιγμή που η ηγεσία της θα δεχθεί να επιμερίσει όλους τους πρόσφυγες ανάλογα με τον πληθυσμό της κάθε χώρας. Αντ’ αυτού συνεχίζετε να εφαρμόζετε τη συμφωνία του ΣΥΡΙΖΑ περί της Τουρκίας ως δήθεν χώρας ασφαλούς προορισμού για πρόσφυγες και μετανάστες. Ποιας; Της Τουρκίας, κύριε Υπουργέ, που ως γνωστόν, κύριε Πρόεδρε, δεν είναι ασφαλής χώρα ούτε για τους πολίτες της τους οποίους ο κ. Ερντογάν φυλακίζει, βασανίζει και εξαφανίζει συστηματικά όταν δεν συμφωνούν με τις απόψεις του. Αυτή η κατάπτυστη συμφωνία δίνει τη δυνατότητα σε αυτόν τον φασίστα να εργαλειοποιεί «της γης τους κολασμένους». Με αυτήν την κατάπτυστη συμφωνία επιτίθεστε ταυτοχρόνως σε κατατρεγμένους και δαιμονοποιημένους ανθρώπους, αλλά και στην ίδια μας την πατρίδα.

Τα κλειστά σύνορα, κυρίες και κύριοι Βουλευτές, ελληνικέ λαέ, δολοφονούν αθώους ανθρώπους. Τίποτα άλλο.

Ευχαριστώ, κύριε Πρόεδρε, και για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γρηγοριάδη.

Υπολείπονται τέσσερις ομιλητές και ολοκληρώνεται ο κατάλογος. Λόγω έκτακτων αναγκών ζήτησε να προταχθεί ο κ. Καλαματιανός, ο κ. Αμανατίδης, η κ. Ελευθεριάδου και τελευταίος ο κ. Φωτήλας. Δεν νομίζω να υπάρχει κάποιο ζήτημα. Τέσσερις είστε. Μια ανακατανομή στη σειρά θα γίνει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Βεσυρόπουλε, έχετε τον λόγο για μια σύντομη παρέμβαση, παρακαλώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Ρωτήθηκα από τον συνάδελφο του ΜέΡΑ25 πού βρίσκεται ο server. Εδώ και πάρα πολλά χρόνια είναι στη Γενική Γραμματεία Πληροφοριακών Συστημάτων, Χανδρή και Θεσσαλονίκης 1. Εκεί ήταν και την περίοδο που ήταν Υπουργός Οικονομικών ο κ. Βαρουφάκης. Εκεί ήταν και όταν ήταν Αναπληρωτής Υπουργός Οικονομικών ο κ. Αλεξιάδης. Στο ίδιο μέρος ήταν όταν ήταν και Υφυπουργός Οικονομικών η κ. Παπανάτσιου. Όχι μόνο το γνωρίζω, αλλά επισκέφθηκα και ως εφοριακός υπάλληλος τον συγκεκριμένο χώρο και ως Βουλευτής και ως Υφυπουργός Οικονομικών αρμόδιος γι’ αυτό. Εδώ και πάρα πολλά χρόνια είναι στον συγκεκριμένο χώρο. Όλα τα άλλα που είπατε είναι άκαιρα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η έννοια της κωδικοποίησης σίγουρα είναι προς τη σωστή κατεύθυνση. Όμως πρέπει να εξετάζεται και το περιεχόμενο, το οποίο πρέπει να είναι προς την κατεύθυνση της εξυπηρέτησης των πολιτών, των επιχειρήσεων, της κοινωνικής πλειοψηφίας. Προβλέπεται κάτι τέτοιο με τη σημερινή κωδικοποίηση; Δυστυχώς όχι.

Κατ’ αρχάς το σχέδιο που φέρατε προς ψήφιση δεν υποβλήθηκε σε δημόσια διαβούλευση. Αλήθεια, δεν πιστεύετε ότι οι κλάδοι που τους απασχολεί, που εμπλέκονται, δεν πρέπει να καταθέσουν την άποψή τους, να υπάρξει αξιοποίηση των απόψεών τους και υιοθέτησή τους, καθώς πολλές φορές κάνουν πολύ σωστές υποδείξεις και παρεμβάσεις οι φορείς. Γιατί να μην τους ακούσετε;

Ο νόμος αυτός αφορά έξι εκατομμύρια εξακόσιους είκοσι χιλιάδες ΑΦΜ, εκ των οποίων δύο εκατομμύρια βρίσκονται σε διαδικασία αναγκαστικής εκτέλεσης. Ποια είναι η σημερινή κατάσταση; Ο πληθωρισμός στο 12,1%, εκτεταμένη ακρίβεια, η Ελλάδα πρώτη στον ενεργειακό πληθωρισμό, νοικοκυριά δεν μπορούν να αγοράσουν τα απαραίτητα, δεν μπορούν να πληρώσουν λογαριασμούς, επιχειρήσεις πνίγονται στα χρέη, δεν έχουν έσοδα, δεν έχουν καμμία χρηματοδότηση, αγρότες αφήνουν ακαλλιέργητα τα χωράφια τους, γιατί δεν μπορούν να αντεπεξέλθουν στο κόστος παραγωγής. Τι βιώνουμε καθημερινά; Ράλι αυξήσεων, ανέχεια, φτωχοποίηση. Ταυτόχρονα το χρέος των πολιτών και των επιχειρήσεων προς το δημόσιο και τα ασφαλιστικά ταμεία ανέρχεται σε 156 δισεκατομμύρια.

Με την κωδικοποίηση που κάνετε, λαμβάνετε υπ’ όψιν αυτά τα δεδομένα, αυτήν τη ζοφερή, αυτήν την ασφυκτική πραγματικότητα; Προφανώς όχι.

Στον νόμο που φέρνετε προς ψήφιση προβλέπεται τίποτα για την προστασία της πρώτης κατοικίας; Όχι. Ακούσαμε προηγουμένως ότι δήθεν το άρθρο 43 παράγραφος 2 προστατεύει. Αναφέρθηκε σε αυτό και ο Κοινοβουλευτικός μας Εκπρόσωπος και ανέγνωσε και τη διάταξη. Καμμία τέτοια προστασία δεν προβλέπεται. Και όχι μόνο δεν προβλέπεται καμμία προστασία, όχι μόνο καταργήσατε οποιαδήποτε προστασία της πρώτης κατοικίας, αλλά σε συνδυασμό με τον πτωχευτικό νόμο, που εσείς ψηφίσατε πριν ένα χρόνο περίπου, προβλέπετε τη ρευστοποίηση όλης της περιουσίας φυσικών προσώπων και επιχειρήσεων, ακόμα και της πρώτης κατοικίας. Δεν προστατεύεται κανείς. Είναι ξεκάθαρο αυτό.

Χιλιάδες επαγγελματίες, λοιπόν, εργαζόμενοι, άνεργοι, συνταξιούχοι, αγρότες οδηγούνται στον γκρεμό με τον πιο σκληρό τρόπο. Οικογένειες ξεσπιτώνονται, αγρότες χάνουν το βιός τους, επιχειρήσεις χάνουν τις εγκαταστάσεις και τον εξοπλισμό τους. Έχουμε έκρηξη πτωχεύσεων που οδηγεί σε μια βίαιη αναδιάταξη του επιχειρηματικού χάρτη.

Ποιοι πληρώνουν το μάρμαρο; Οι μεσαίοι και μικροί επιχειρηματίες. Ποιοι ωφελούνται; Οι λίγοι, οι ισχυροί, η ελίτ.

Θέλετε πραγματικά να προστατέψετε την πρώτη κατοικία; Καταργήστε τον πτωχευτικό νόμο που εσείς ψηφίσατε και φέρτε διατάξεις που να την προστατεύουν. Σταματήστε να εμπαίζετε τον ελληνικό λαό, προβλέψτε προστασία από τα fund τα οποία αγοράζουν τα δάνεια του ελληνικού λαού στο 10%, 15% της αξίας και δεν τα ρυθμίζουν μετά και απαιτούν το 100% του δανείου. Προστατέψτε και τους δανειολήπτες σε ελβετικό φράγκο. Υπάρχουν διατάξεις, νομοθετήσανε πολλές ευρωπαϊκές χώρες προς αυτή την κατεύθυνση. Αν θέλετε, λοιπόν, να τους προστατέψετε ακολουθήστε το παράδειγμά τους.

Θέλετε να στηρίξετε τη μεσαία και μικρή επιχειρηματικότητα; Εφαρμόστε τις εκατόν είκοσι δόσεις. Έγινε το 2015, έγινε το 2019. Εκατόν είκοσι δόσεις με διαγραφή και κύριας οφειλής, ξαναφέρτε αυτή τη διάταξη. Περάσαμε πανδημία, τεράστια οικονομικά προβλήματα. Εδώ είμαστε, λοιπόν, το προτείνουμε. Αλλάξτε και το σχέδιο ανάκαμψης. Δώστε χρηματοδότηση στους μικρομεσαίους. Δεν τα θέλετε όμως όλα αυτά, γι’ αυτό δεν φέρνετε προστασία της πρώτης κατοικίας, δεν φέρνετε εκατόν είκοσι δόσεις για τα χρέη, γι’ αυτό κατευθύνετε τους πόρους του Ταμείου Ανάκαμψης στους ισχυρούς.

Πανηγυρίζετε, κύριε Υφυπουργέ, για το γεγονός ότι 455 εκατομμύρια μοιράστηκαν σε δεκατρείς μόνο επιχειρήσεις. Αυτό προβλέπετε για το Ταμείο Ανάκαμψης, για τα δισεκατομμύρια του Ταμείου Ανάκαμψης. Θα τα πάρουν μόνο όσοι έχουν πρόσβαση στον τραπεζικό δανεισμό. Πόσοι όμως εξαιρούνται; Εκατοντάδες χιλιάδες επιχειρήσεις. Και με τον σημερινό Κώδικα Είσπραξης Δημοσίων Εσόδων προβλέπονται διατάξεις για την προστασία των πολιτών; Όχι.

Εμείς λαμβάνοντας υπ’ όψιν την ασφυκτική πραγματικότητα θέλουμε και προτείνουμε την προστασία της πρώτης κατοικίας, τις εκατόν είκοσι δόσεις όπως έγινε το 2015 και το 2019, τη θέσπιση ακατάσχετου λογαριασμού, τη δυνατότητα πληρωμής φόρων με την εκχώρηση ακινήτων, τον άμεσο συμψηφισμό οφειλών και απαιτήσεων και βεβαίως διάλογο με την κοινωνία. Σας λέμε να δεχτείτε και την τροπολογία που καταθέσαμε για τους γεωτεχνικούς. Ούτε αυτή την αποδέχεστε. Τι κάνετε; Διατηρείτε ακόμα και μνημονιακές διατάξεις, το άρθρο 30, να μην ειδοποιείται αυτός που υφίσταται την κατάσχεση για τη διαδικασία αυτή.

Σήμερα, λοιπόν, ήταν μια πρώτης τάξεως ευκαιρία να νομοθετήσουμε με κοινωνική και οικονομική διορατικότητα και ενσυναίσθηση. Με το νομοθέτημα όμως που φέρνετε πετάτε αυτή την ευκαιρία. Πετάτε και άλλες ευκαιρίες, όπως για παράδειγμα τη ρύθμιση των δανείων που δόθηκαν με εγγύηση του ελληνικού δημοσίου. Τα δάνεια αυτά ταλαιπωρούν χιλιάδες επιχειρήσεις και επαγγελματίες. Ειδικά στον τόπο μου, στην Ηλεία, δόθηκαν για να επιβιώσουν οι επιχειρήσεις μετά από τις καταστροφικές και φονικές πυρκαγιές του 2007 και πλημμύρες στη συνέχεια και αντί να βοηθήσουν τις επιχειρήσεις, ουσιαστικά αυτά τα δάνεια έγιναν θηλιά στον λαιμό των επιχειρήσεων. Οι τράπεζες δεν ρυθμίζουν τα δάνεια αυτά, απαιτούν την καταβολή ολόκληρου του ποσού, δεν εφαρμόζουν την υπουργική απόφαση του 2018 που προέβλεπε τη δυνατότητα ρύθμισης -η εγκύκλιος Χουλιαράκη τότε. Και το ζητούμενο βεβαίως, κύριε Υπουργέ, δεν είναι να ρυθμιστούν αυτά τα δάνεια όταν βεβαιωθούν στην εφορία, γίνουν απαιτήσεις στις ΔΟΥ. Το ζήτημα είναι να αναγκαστούν οι τράπεζες να ρυθμίσουν πριν οδηγήσουν σε θάνατο τις επιχειρήσεις, γιατί όταν πάνε στις ΔΟΥ τα ποσά αυτά, ήδη οι επιχειρήσεις θα έχουν πεθάνει.

Προτείνουμε, λοιπόν, να ακούσετε επιτέλους τις ανάγκες της κοινωνίας και της οικονομίας. Μην νομίζετε ότι οι Έλληνες δεν καταλαβαίνουν ότι τα επιδόματα που δίνετε είναι από την τσέπη τους, είναι χρήματα δικά τους από τον κρατικό προϋπολογισμό, που πηγαίνουν στις τσέπες των παρόχων ενέργειας. Μην νομίζετε ότι δεν καταλαβαίνουν οι Έλληνες ότι ενδιαφέρεστε μόνο για τα κέρδη ελάχιστων επιχειρήσεων που βγάζουν δισεκατομμύρια, όταν οι πολίτες, η κοινωνική πλειοψηφία δεν μπορεί να βγάλει τον μήνα. Μην νομίζετε ότι δεν καταλαβαίνουν ότι αδιαφορείτε για τις ανάγκες των πολλών.

Τα καταλαβαίνουν όλα αυτά και έρχεται η ώρα της κάλπης, για να το καταλάβετε και εσείς ότι ο ελληνικός λαός καταδικάζει τις πολιτικές σας, καταδικάζει τις μεθοδεύσεις σας και θα πάρετε την απάντησή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τώρα την κ. Σουλτάνα Ελευθεριάδου από τον ΣΥΡΙΖΑ. Μετά ακολουθεί ο κ. Αμανατίδης και θα κλείσουμε με τον κ. Φωτήλα τον κατάλογο των ομιλητών.

Ορίστε, έχετε τον λόγο, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, θα ξεκινήσω την τοποθέτησή μου με μια αναφορά σε νέα δεδομένα που έχουμε μετά από έρευνα της ΕΛΣΤΑΤ για το έτος 2021.

Το 2021 λοιπόν, εξακόσιοι είκοσι τέσσερις χιλιάδες άνθρωποι συμπολίτες μας, το 6% Ελλήνων πολιτών, αντιμετώπισαν πρόβλημα ανεπάρκειας τροφής. Πρόβλημα ανεπάρκειας τροφής ξέρετε, κύριοι συνάδελφοι, τι σημαίνει; Πού να ξέρετε; Η μόνη περίπτωση που και εσείς κι εγώ -θα έλεγα- υπάρχει λόγος να υποσιτιζόμαστε είναι αν κάνουμε δίαιτα για λόγους υγείας. Δεν νομίζω κανείς από εμάς να έχει εδώ οικονομικό πρόβλημα για να μην τρέφεται, όπως έχει το 6% των συμπολιτών μας.

Επίσης, ένα εκατομμύριο διακόσιες χιλιάδες των συμπολιτών μας το 2021 έφτασαν σε σημείο να φοβούνται ότι δεν θα έχουν χρήματα για να αγοράσουν τροφή για την επόμενη μέρα και ένα εκατομμύριο τριακόσιες χιλιάδες έφτασαν σε σημείο να επιλέγουν να διαλέγουν μόνο τα τρόφιμα τα απολύτως αναγκαία. Και τι βγήκε και είπε σήμερα ο κ. Γεωργιάδης; Ότι δεν υπάρχει καμμία περίπτωση να σταματήσουν οι αυξήσεις στα σουπερμάρκετ. Δεν πρόκειται η Κυβέρνηση της Νέας Δημοκρατίας να κάνει τίποτα για να βοηθήσει αυτούς τους ανθρώπους που αντιμετωπίζουν πραγματικό πρόβλημα επιβίωσης, κυριολεκτικά επιβίωσης.

Και σε όλα αυτά έρχεται η ενεργειακή φτώχεια. Εφτά στα δέκα νοικοκυριά δυσκολεύονται να πληρώσουν τους λογαριασμούς ρεύματος. Το 50% του πληθυσμού θα έχει πρόβλημα με τη θέρμανση φέτος τον χειμώνα και εξίμισι εκατομμύρια πολίτες οφείλουν είτε στο δημόσιο είτε στα ασφαλιστικά ταμεία. Αυτή είναι η πραγματικότητα και έρχεται ο Υπουργός εδώ, ο κ. Σταϊκούρας και κατηγορεί τον ΣΥΡΙΖΑ για μη ρεαλισμό. Ποιος; Ο κ. Σταϊκούρας που έτσι όπως παρουσιάζει την Ελλάδα φαίνεται ότι δεν έχει ενσυναίσθηση του τι περνάνε οι πολίτες σήμερα, η μεγάλη πλειοψηφία των πολιτών στην Ελλάδα το 2022.

Και μέσα σε αυτές τις κοινωνικές οικονομικές συνθήκες που διαμορφώθηκαν αποκλειστικά από δικές σας πολιτικές επιλογές και από δική σας υπαιτιότητα, αντί να αναμορφώσετε τα μνημονιακά πλαίσια που πνίγουν τα νοικοκυριά και τις μικρές και μεσαίες κυρίως επιχειρήσεις, καταθέτετε ένα νομοσχέδιο κωδικοποίησης υφιστάμενων διατάξεων είσπραξης δημοσίων οφειλών.

Παγιώνετε, αντί να αναμορφώσετε τον Πτωχευτικό Νόμο, τις διατάξεις που αφορούν τον πλειστηριασμό της πρώτης κατοικίας και τις κατασχέσεις λογαριασμών. Παγιώνετε, αντί να αλλάζετε όλες αυτές τις διατάξεις που έχουν οδηγήσει στη φτωχοποίηση, στη διεύρυνση των ανισοτήτων, στον εκρηκτικό πληθωρισμό 12,1%, πολύ πάνω από τον μέσο όρο της Ευρωπαϊκής Ένωσης και την ακραία έκφανση της οικονομικής κρίσης στη χώρα μας. Παγιώνετε και ξεκινάτε τους πλειστηριασμούς πρώτης κατοικίας και για χρέη προς το δημόσιο και τους ασφαλιστικούς οργανισμούς, την ίδια ώρα που επτακόσιες χιλιάδες ακίνητα βρίσκονται στα χέρια των fund και είναι έτοιμα να εκπλειστηριάσουν και πολλοί συμπολίτες μας να χάσουν την πρώτη κατοικία τους.

Είπε ο εισηγητής σας ότι με το νομοσχέδιο που φέρνετε, με αυτήν την κωδικοποίηση του Κώδικα Δημοσίων Εσόδων, προστατεύεται η πρώτη κατοικία. Δεν ακούσαμε τον κ. Σταϊκούρα να απαντάει στον εισηγητή μας κ. Αλεξιάδη, με ποιο τρόπο προστατεύεται ούτε στον Κοινοβουλευτικό μας Εκπρόσωπο κ. Κόκκαλη.

Λέτε ότι στο άρθρο 43.2 βρίσκεται το σημείο με το οποίο προστατεύετε την πρώτη κατοικία.Το άρθρο 43 αφορά το πρόγραμμα πλειστηριασμού και αναφέρετε στις προθεσμίες ότι από τη στιγμή της κατάσχεσης θα εκδοθεί το πρόγραμμα πλειστηριασμού. Κύριε Υπουργέ, θα ήθελα μια απάντηση σε αυτό.

Και στην παράγραφο δύο λέτε: «Οι προθεσμίες της παραγράφου 1 δεν τηρούνται αν συντρέχει σπουδαίος λόγος που αναφέρεται σε αιτιολογημένη έκθεση του διοικητή της ΑΑΔΕ.». Δεν τηρούνται οι προθεσμίες, άρα μπορούν να συντμηθούν κιόλας, όχι μόνο να μεγαλώσουν οι προθεσμίες, μπορούν να συντμηθούν, να γίνει δηλαδή πιο γρήγορα, να βγει το πρόγραμμα πλειστηριασμού και να γίνει ο πλειστηριασμός.

Αν συντρέχει –λέει- σπουδαίος λόγος, τον οποίο θα αιτιολογεί ο διοικητής της ΑΑΔΕ. Σπουδαίος λόγος προς το συμφέρον ποιου; Του ιδιοκτήτη του ακινήτου που θα εκπλειστηριαστεί ή του ελληνικού δημοσίου και των ασφαλιστικών ταμείων; Δηλαδή, εδώ και ο εισηγητής σας και ο Κοινοβουλευτικός σας Εκπρόσωπος κοροϊδεύει τον κόσμο. Δεν υπάρχει καμμία προστασία της πρώτης κατοικίας σε αυτή την κωδικοποίηση του ΚΕΔΕ, δεν υπάρχει καμμία προστασία της πρώτης κατοικίας στο άρθρο 43.2. Αν είναι δυνατόν! Εκτός αν έρθει ο κ. Σπανάκης ενώπιον των ελληνικών δικαστηρίων όταν θα βγάλουν σε πλειστηριασμό το ακίνητο να πει ότι εδώ λέει ότι η πρώτη κατοικία δεν εκπλειστηριάζεται για χρέη στο δημόσιο και ότι ο σπουδαίος λόγος είναι η πρώτη κατοικία.

Όμως, κύριε Σπανάκη, θα προτιμούσα να τα ακούσουμε από το στόμα του κυρίου Υπουργού και να γραφτεί στα Πρακτικά οπότε να το χρησιμοποιούμε για να πούμε ότι είναι ένα μεγάλο ψέμα.

Για να κλείσω. Η λύση είναι αυτή που προτείνει ο ΣΥΡΙΖΑ για την ανακούφιση τόσο των ευάλωτων νοικοκυριών, που πλέον ευάλωτη είναι η μεγάλη πλειοψηφία των νοικοκυριών στην Ελλάδα, όσο και των μικρών και μεσαίων επιχειρήσεων. Ρύθμιση χρεών με διαγραφή μέρους της βασικής οφειλής και εκατόν είκοσι δόσεις για την αποπληρωμή του υπολοίπου με δικαίωμα ένταξης και γι’ αυτούς που έχασαν την ρύθμιση του 2019. Θέσπιση ακατάσχετου επαγγελματικού λογαριασμού για πληρωμές λειτουργικών δαπανών των επιχειρήσεων. Αυτό είναι ένα πάγιο αίτημα των επιχειρήσεων. Αντικατάσταση του εκτρωματικού Πτωχευτικού Κώδικα με νέο που θα προβλέπει οριστική διαχείριση του ιδιωτικού χρέους και θα παρέχει προστασία στην πρώτη κατοικία, στην αγροτική γη και στην επαγγελματική στέγη.

Ο ΣΥΡΙΖΑ το 2015 ανέλαβε τη διακυβέρνηση της Ελλάδας εν μέσω μνημονίων με άδεια ταμεία, με την κοινωνία σε συνθήκες ανθρωπιστικής κρίσης, κύριο αποτέλεσμα της χρεοκοπίας και της λιτότητας που μας οδήγησαν οι πολιτικές των κυβερνήσεων Νέας Δημοκρατίας και ΠΑΣΟΚ. Σε συνθήκες ακραίας φτώχειας ζούσαν ένα εκατομμύριο άνθρωποι, ενάμισι εκατομμύριο ήταν άνεργοι και 52% ήταν η ανεργία στους νέους. Καταφέραμε λοιπόν να κρατήσουμε την κοινωνία όρθια και να βγάλουμε τη χώρα μας από τα μνημόνια, αφήνοντας γεμάτα ταμεία και θα το ξανακάνουμε πολύ σύντομα. Θα το καταφέρουμε και πάλι, έχοντας δίπλα μας τη μεγάλη πλειοψηφία των προοδευτικών και δημοκρατικών πολιτών της χώρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Αμανατίδη Γεώργιο από τη Νέα Δημοκρατία.

Μισό λεπτό, κύριε Αμανατίδη, να ετοιμαστεί το Βήμα.

Επειδή κλείνουμε τον κατάλογο των ομιλητών με τον κ. Φωτήλα, θα ήθελα να έχει το Προεδρείο μια εικόνα για το ποιοι επιθυμούν να δευτερολογήσουν από τους εισηγητές και τους ειδικούς αγορητές. Υπολείπονται δύο συνάδελφοι. Το λέω γιατί ο Υπουργός κ. Βεσυρόπουλος, θα ολοκληρώσει τη συζήτηση του σχεδίου νόμου. Θα συνεννοηθούμε γι’ αυτό, δεν υπάρχει θέμα.

Ελάτε, κύριε Αμανατίδη, έχετε τον λόγο.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Τελικά τα βρήκαμε μεταξύ μας, όπως είδατε, στη σειρά.

Αγαπητέ, κύριε Υπουργέ, αγαπητοί συνάδελφοι, αγαπητοί συνεργάτες του κυρίου Υπουργού που μείνατε και εσείς τόση ώρα μαζί μας στη σημερινή διαδικασία, αλλά και για μία ακόμη φορά θα πω συγχαρητήρια για τον τρόπο που είναι στημένες οι διαδικασίες και οι προβλέψεις του παρόντος σχεδίου νόμου.

Τώρα το παρόν σχέδιο νόμου έχει πολλαπλή επίπτωση, πρώτον στη δίκαιη αντιμετώπιση των πολιτών, καθόσον με τον επικαιροποιημένο Κώδικα Είσπραξης Δημοσίων Εσόδων εφαρμόζονται ξεκάθαρες διαδικασίες και βήματα σε ένα επικαιροποιημένο υπόβαθρο.

Δεύτερον, στη στήριξη της αναπτυξιακής διαδικασίας ως αποτέλεσμα βελτίωσης των εσόδων του ελληνικού δημοσίου. Έχει δε και μια τρίτη σημαντική επίπτωση στην κοινωνία, καθόσον θα μπορεί να ενισχυθεί μέσα από τη συλλογή εσόδων του ελληνικού δημοσίου και να ενισχυθεί η κοινωνική συνοχή προς όφελος των πολιτών.

Και βέβαια, στην ερώτηση γιατί γίνεται η επικαιροποίηση η απάντηση είναι ότι επί σαράντα οχτώ συναπτά έτη, πολλές διατάξεις εισχώρησαν και έγιναν πολύ σημαντικές μεμονωμένες ή συστηματικές τροποποιήσεις, άλλες δε διατάξεις καταργήθηκαν. Επομένως ήταν ένα πλαίσιο παρωχημένο, το οποίο θα έπρεπε να φρεσκαριστεί. Έχασε με την έννοια αυτή τη συνοχή και την αποτελεσματικότητά του.

Αναφέρω ενδεικτικά μερικές αιτίες που τονίζουν και ενισχύουν την ανάγκη να επικαιροποιηθεί ο κώδικας, όπως ακριβώς αναφέρονται στην αιτιολογική έκθεση.

Κατ’ αρχάς, παρατηρείται μια γλωσσική ανομοιομορφία. Πώς είναι δυνατόν να μη συμβεί αυτό, όταν επί σαράντα οκτώ έτη τροποποιούταν ο κώδικας; Υπάρχει αναντιστοιχία σε κάποιες ρυθμίσεις και αυτό υπάρχει σαν συνέπεια των πολλών ετών.

Περιγράφονται ρυθμίσεις οι οποίες έχουν παρωχημένο περιεχόμενο και επομένως είναι ανεπίκαιρες άλλες δε μπορεί να είναι αντισυνταγματικές και συγκρουόμενες με νεότερες διατάξεις και επίσης –κάτι που είναι πολύ σημαντικό- υπάρχουν και ρυθμίσεις η εφαρμογή των οποίων δεν στηρίζεται από το δευτερογενές πλαίσιο.

Δημιουργούμε επομένως, όπως είπα νωρίτερα, έναν φρέσκο κώδικα που περιλαμβάνει ρυθμίσεις με τρόπο αφομοιώσιμο και απλό, με συνέπεια στο περιεχόμενο και στα στάδια εφαρμογής, με πληρότητα και αυτοτέλεια και τέλος προσαρμοσμένο στο νέο πλαίσιο λειτουργίας της διοίκησης. Τελικά, το παρόν σχέδιο νόμου λύνει προβλήματα και παράλληλα προσφέρει δυναμική στο περιεχόμενο και στον τρόπο εφαρμογής του.

Επιτρέψτε μου ειδικότερα μερικές αναφορές. Προβλέπεται κατ’ αρχάς ότι η ΑΑΔΕ είναι το αρμόδιο όργανο για την είσπραξη των δημοσίων εσόδων, εκτός από τους φόρους και τα λοιπά δημόσια έσοδα που εμπίπτουν στο πεδίο εφαρμογής του Κώδικα Φορολογικής Διαδικασίας.

Δεύτερον, τα χρέη προς το δημόσιο από οποιαδήποτε αιτία καταβάλλονται εφάπαξ ή και σε δόσεις, εφόσον αυτό προβλέπεται ειδικά στις οικείες διατάξεις, ενώ ο οφειλέτης, εφόσον έχει περισσότερα χρέη, έχει τη δυνατότητα να υποδείξει κατά τον χρόνο της καταβολής το χρέος που επιθυμεί να πιστωθεί.

Προβλέπονται ρυθμίσεις για την καταβολή των τόκων εκπρόθεσμης καταβολής και επιπρόσθετα για τη σειρά απόσβεσης της οφειλής ανάλογα με τη σύνθεσή της. Και οι ρυθμίσεις και η σειρά είναι η εξής: έξοδα είσπραξης, τόκοι εκπρόθεσμης καταβολής, πιθανό πρόστιμο εκπρόθεσμης καταβολής και στο τέλος αρχικό ποσό της οφειλής.

Προβλέπεται απαλλαγή των ληξιπρόθεσμων οφειλών από τόκους και πρόστιμα εκπρόθεσμης καταβολής και αυτό μπορεί να δικαιολογηθεί για λόγους ανωτέρας βίας, όπως αυτοί περιγράφονται στον κώδικα.

Προβλέπεται επίσης η μη λήψη αναγκαστικών μέτρων πριν παρέλθουν τριάντα ημέρες από την κοινοποίηση στον υπόχρεο, είτε είναι οφειλέτης είτε συνυπόχρεος της ατομικής ειδοποίησης υπερημερίας. Υπάρχει δε ειδική πρόβλεψη για οφειλέτες ύποπτους φυγής ή εφόσον από τη μη άσκηση και τη μη λήψη αναγκαστικών μέτρων πιθανολογείται κίνδυνος ζημίας για το ελληνικό δημόσιο.

Απαριθμούνται επίσης τα αναγκαστικά μέτρα για την είσπραξη οφειλών προς το δημόσιο, ήτοι κατάσχεση κινητών στα χέρια του οφειλέτη ή τρίτων, κατάσχεση ακινήτων ή και συνδυασμός των δύο με κρίση του διοικητή της ΑΑΔΕ. Δεν επιβάλλεται πρόστιμο για χρέη κάτω των 500 ευρώ και η επιλογή των υποθέσεων γίνεται από την ΑΑΔΕ με σύστημα διαχείρισης και ανάλυσης κινδύνων.

Προβλέπονται ειδικές, σαφείς και λεπτομερείς διαδικασίες μέχρι την ολοκλήρωση, ανάλογα με το προφίλ των αναγκαστικών μέτρων είσπραξης. Παραδείγματος χάριν, για κατάσχεση κινητών στα χέρια του οφειλέτη -νομίσματα, χρεόγραφα, ασυγκόμιστοι καρποί κ.λπ.- όπου περιλαμβάνεται αφαιρούνται μετά την ωρίμανσή τους.

Σημαντική τώρα και με κοινωνική διάσταση είναι η πρόβλεψη για εξαίρεση από την κατάσχεση πραγμάτων που είναι απαραίτητα για τις στοιχειώδεις ανάγκες διαβίωσης του οφειλέτη και της οικογένειάς του και πραγμάτων που είναι απαραίτητα για την προσωπική εργασία. Προβλέπεται επίσης ειδική ρύθμιση για την εξουσία αυτού που έχει την αρμοδιότητα να ενεργήσει την κατάσχεση.

Αντίστοιχα, υπάρχουν ρυθμίσεις για την κατάσχεση κινητών στα χέρια τρίτου ή πιστωτικών ιδρυμάτων που μπορεί να γίνουν με ηλεκτρονικά μέσα. Και εδώ περιγράφονται περιπτώσεις που τα ποσά είναι ακατάσχετα. Αναφέρονται, εκτός από τις προηγούμενες δύο περιπτώσεις, η εταιρική μερίδα σε προσωπικές εταιρείες, οι απαιτήσεις διατροφής από τον νόμο, οι απαιτήσεις από μισθούς, συντάξεις και κάθε είδους ασφαλιστικά βοηθήματα που καταβάλλονται περιοδικά, εφόσον το ποσό αυτό είναι μικρότερο των 1.000 ευρώ ανά μήνα και με ειδική ρύθμιση πάνω από το ποσό αυτό. Επίσης, κατάσχεση ακινήτων, πλοίων ή αεροσκαφών του οφειλέτη.

Και να πούμε ότι σημαντική είναι και η ρύθμιση χρεών πτωχών και η υπό εξυγίανση ή συνδιαλλαγή οφειλετών του δημοσίου, καθόσον μπορεί να αφορά πρώτον, σε απαλλαγή του πτωχού οφειλέτη από την καταβολή μέρους ή όλων των τόκων ή προσαυξήσεων και προστίμων εκπρόθεσμης καταβολής, καθώς μπορεί να αφορά σε ρύθμιση ενενήντα μηνιαίων δόσεων, η οποία τελεί υπό τη διαλυτική αίρεση της μη εμπρόθεσμης πληρωμής τριών συνεχών μηνιαίων δόσεων.

Και εδώ επιτρέψτε μου, αγαπητέ κύριε Υπουργέ, να σας πω κάτι το οποίο όταν σας το είπα το είδατε πολύ θετικά. Ποιο; Να δούμε και την περίπτωση κατά την οποία, όταν ο οφειλέτης καταβάλλει εφάπαξ τις προσαυξήσεις, τότε να μειώνονται αυτές οι προσαυξήσεις μέχρι και το 85% των ποσών αυτών. Κι αυτό είναι πολύ σημαντικό, γιατί θα έχουν ένα ακόμα κίνητρο για την εφάπαξ καταβολή των χρεωστούμενων. Το είπε και ο κ. Σπανάκης σε προηγούμενες συναντήσεις.

Η διαδικασία χρεών προς το δημόσιο που είναι ανεπίδεκτα είσπραξης μετά από δέκα χρόνια επίσης προβλέπεται και είναι πολύ σημαντική. Και λειτουργική είναι και η πρόβλεψη συμψηφισμού βέβαιης και εκκαθαρισμένης χρηματικής απαίτησης του οφειλέτη κατά του δημοσίου βάσει τελεσίδικης δικαστικής απόφασης, η οποία απόφαση αποδεικνύεται, είτε με δημόσιο έγγραφο είτε με απόφαση δικαστηρίου, έτσι ώστε να μπορούν να συμψηφίζονται τα χρεωστούμενά του με βεβαιωμένες οφειλές του δημοσίου προς τον οφειλέτη. Ο συμψηφισμός αυτός προτείνεται σύμφωνα με τα προβλεπόμενα στο σχέδιο νόμου με δήλωση του οφειλέτη ή μπορεί να γίνεται και αυτεπάγγελτα με απόφαση του διοικητή της ΑΑΔΕ.

Αγαπητοί συνάδελφοι, ύστερα από τα παραπάνω φαίνεται ότι το παρόν σχέδιο νόμου λύνει προβλήματα. Γίνεται το πλαίσιο πιο επίκαιρο και λειτουργικό, με σαφείς κανόνες και διαδικασίες, και επομένως το υπερψηφίζω.

Σε ό,τι δε έχει σχέση με την αναφορά που έγινε για την πρώτη κατοικία, έχω την άποψη ότι ο κύριος Υπουργός θα απαντήσει και δεν θα αναφέρω τίποτα γι’ αυτό.

Σε ό,τι δε έχει σχέση με αυτό το γνωστό μαξιλαράκι, που λέγεται και ξαναλέγεται, πρέπει να πούμε την αλήθεια και η αλήθεια είναι ότι 17 δισ. από αυτά αφορούσαν δεσμευμένα ποσά τα οποία μπορούσε η χώρα να χρησιμοποιήσει μετά από έγκριση των πιστωτών για να στηρίξει την οικονομία, καθόσον έτσι επιλέχθηκε να γίνει, και τα 11 περίπου δισεκατομμύρια ήταν τα ποσά τα οποία συγκεντρώθηκαν από όλους τους φορείς της κεντρικής, κυρίως, κυβέρνησης προκειμένου να είναι διαθέσιμα και διαχειριζόμενα με ενιαίο λογαριασμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε τον κ. Αμανατίδη.

Θα δώσουμε τον λόγο στον κ. Ιάσονα Φωτήλα από τη Νέα Δημοκρατία, που είναι κι ο τελευταίος ομιλητής από τον κατάλογο των ομιλητών και θα συνεχίσουμε μετά με τις δευτερολογίες των εισηγητών και ειδικών αγορητών -όσων επιθυμούν φυσικά- και θα κλείσει ο κύριος Υπουργός.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κατ’ αρχάς θέλω κι εγώ με τη σειρά μου να εκφράσω τη βαθιά μου θλίψη για αυτή την τραγωδία -το έγκλημα θα έλεγα εγώ- που έλαβε χώρα τις τελευταίες ώρες ανοιχτά της Λέσβου και των Κυθήρων.

Αλλά θα περίμενα από την κ. Αχτσιόγλου, που αναφέρθηκε σε αυτό το ζήτημα από αυτό εδώ το Βήμα νωρίτερα, αντί να συνταχθεί και να εναρμονιστεί στο ακέραιο με την επαίσχυντη ρητορική Ερντογάν, κάτι που είναι πραγματικά θλιβερό, να συγχαρεί και να δείξει την ευγνωμοσύνη του ΣΥΡΙΖΑ απέναντι σε αυτούς τους λιμενικούς, αυτούς τους αστυνομικούς και σε αυτούς τους πυροσβέστες, που τις τελευταίες ώρες, με πραγματική αυταπάρνηση μέσα σε πραγματικά αντίξοες συνθήκες, έσωσαν δεκάδες ζωών, ογδόντα στη συγκεκριμένη επιχείρηση, δεκαοκτώ εκ των οποίων ήταν γυναίκες και παιδιά.

Αφού, λοιπόν, η κ. Αχτσιόγλου από το Βήμα αυτό προτίμησε να τους κατηγορήσει, εγώ θα τους συγχαρώ και εμείς στη Νέα Δημοκρατία θα τους ευγνωμονούμε γι’ αυτό που κάνουν καθημερινά στις θάλασσές μας.

Τώρα καλούμαστε σήμερα στην Ολομέλεια να κυρώσουμε τον νέο Κώδικα Είσπραξης Δημοσίων Εσόδων. Φτάσαμε στα τέλη του 2022 για να αναθεωρήσουμε ένα τέτοιο νομοθέτημα, όταν από το 1974 καμμία κυβέρνηση της Μεταπολίτευσης δεν σκέφθηκε να νομοθετήσει και να επικαιροποιήσει έναν κώδικα, που αποτελεί τη βάση για την είσπραξη των δημοσίων εσόδων.

Σήμερα, ωστόσο, η Κυβέρνηση της Νέας Δημοκρατίας απόλυτα συνεπής στην κυβερνητική της πολιτική στον δημοσιονομικό τομέα, έρχεται για άλλη μια φορά να νομοθετήσει στο πλαίσιο του επιτελικού κράτους μεταρρυθμίζοντας τον τομέα της φορολογικής πολιτικής. Για πρώτη φορά μετά από πενήντα σχεδόν χρόνια κωδικοποιούνται όλες οι διατάξεις που αφορούν τη διοικητική διαδικασία για την είσπραξη των δημοσίων εσόδων.

Ουσιαστικά με τον νέο κώδικα ενσωματώνουμε το σύνολο των διάσπαρτων αλλαγών που έχουν επέλθει τα τελευταία πενήντα περίπου χρόνια.

Επικαιροποιούνται διατάξεις, καταργούνται ορισμένες παρωχημένες που στην πράξη ήταν ανενεργές και έμμεσα είχαν καταργηθεί. Για παράδειγμα, καταργείται η προσωποκράτηση για χρέη προς το δημόσιο, όπως αντίστοιχα έχει ήδη καταργηθεί με τον Ποινικό Κώδικα. Θεσπίζονται σημαντικές εξαιρέσεις από τις κατασχέσεις, ενώ παράλληλα επαναπροσδιορίζεται το τι δεν κατάσχεται, όπως οι μισθοί, οι συντάξεις, τα ασφαλιστικά βοηθήματα, το ήμισυ του εφάπαξ. Καταργείται, επίσης, το πρόστιμο εκπρόθεσμης καταβολής οφειλών, ενώ κωδικοποιούνται και οι σημαντικές εξαιρέσεις από τις κατασχέσεις, όπως και αυτή για την πρώτη κατοικία, για πράγματα που αφορούν τη διαβίωση του οφειλέτη αλλά και για πράγματα που αφορούν την εργασία αυτού.

Με την κωδικοποίηση αυτή στοχεύουμε στον εκσυγχρονισμό και την απλοποίηση της φορολογικής νομοθεσίας, ιδίως στο κομμάτι της είσπραξης των εσόδων του δημοσίου αλλά και στην προστασία και στην αξιόπιστη ενημέρωση των φορολογουμένων για το ισχύον νομοθετικό πλαίσιο με σκοπό τη φορολογική τους συμμόρφωση. Ο νέος κώδικας δίνει λύση στα προβλήματα που έχουν δημιουργηθεί από την πολυνομία και τις αποσπασματικές, σκόρπιες διατάξεις. Ενισχύει την ασφάλεια δικαίου και την εμπιστοσύνη του διοικουμένου προς τη διοίκηση.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη αναμορφώνει τη φορολογική πολιτική μέσω της μείωσης των φορολογικών επιβαρύνσεων, όπως είναι ο φόρος εισοδήματος των φυσικών και νομικών προσώπων, η μείωση του ΕΝΦΙΑ, η κατάργηση της ειδικής εισφοράς αλληλεγγύης, σε αντίθεση με τον ΣΥΡΙΖΑ που στα χρόνια της διακυβέρνησής του επέβαλε δυσβάσταχτους και πολλαπλούς φόρους. Εμείς ενθαρρύνουμε τις επενδύσεις και ενισχύουμε το διαθέσιμο εισόδημα όλων των πολιτών.

Ο υπό ψήφιση κώδικας είναι μια επιπλέον απόδειξη για τη συνέπεια που επιδεικνύουμε ως Κυβέρνηση στις προεκλογικές μας δεσμεύσεις, διότι προεκλογικά αναλάβαμε συγκεκριμένες δεσμεύσεις απέναντι στους Έλληνες πολίτες. Μία από αυτές είναι και η επικαιροποίηση και ο εκσυγχρονισμός του νομοθετικού πλαισίου με στόχο την αποτελεσματικότητα και την καλή νομοθέτηση. Η Κυβέρνησή μας προωθεί σημαντικές μεταρρυθμίσεις προς όφελος του πολίτη. Ο νέος ΚΕΔΕ, έρχεται να εκσυγχρονίσει τη φορολογική διοίκηση και τον τρόπο είσπραξης των εσόδων τόσο του δημοσίου όσο και των νομικών προσώπων δημοσίου δικαίου. Με χαρά θα τον υπερψηφίσω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Φωτήλα.

Ολοκληρώθηκε ο κατάλογος των ομιλητών. Περνάμε στις δευτερολογίες των ειδικών εισηγητών και αγορητών. Από ό,τι έχουμε εικόνα, έχει ζητήσει το λόγο ο κ. Σπανάκης, δηλαδή ο εισηγητής της Νέας Δημοκρατίας, και ο εισηγητής του ΣΥΡΙΖΑ. Κάποιος άλλος δεν έχει ζητήσει. Αν στην πορεία, παρ’ ελπίδα χρειαστεί ή θελήσει κάποιος να μιλήσει, το Προεδρείο είναι στη διάθεσή του.

Κύριε Αλεξιάδη, έχετε τον λόγο. Τρία-τέσσερα λεπτά αρκούν;

**ΤΡΥΦΩΝ ΑΛΕΞΙΑΔΗΣ:** Λιγότερα, κύριε Πρόεδρε, για να είναι σύντομος και ο εισηγητής της Πλειοψηφίας, που έχει να απαντήσει περισσότερα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΤΡΥΦΩΝ ΑΛΕΞΙΑΔΗΣ:** Δύο πράγματα θέλω να πω.

Στην τοποθέτησή μας, με σαφήνεια ζητήσαμε από την Κυβέρνηση να τοποθετηθεί στα όσα είπε χθες ο κ. Γεραπετρίτης. Τα είπε όλα τέλεια ή κάτι πρέπει να διορθωθεί;

Επίσης, κάποια στιγμή ας μην είναι κάτι το ιερό και το άβατο και κάτι που δεν μπορούμε να συζητήσουμε. Φέρτε μας μια κίνηση του λογαριασμού. Ξεκίνησε, όταν παραλάβατε την Κυβέρνηση, με 37 δισ. απογραφή έναρξης. Μπήκαν τόσα, βγήκαν τόσα. Φέρτε μας. Δεν μπορεί κάθε φορά εδώ να είμαστε και να έρχεστε να λέτε ότι είναι 40-41 δισεκατομμύρια. Σήμερα απ’ ό,τι κατάλαβα, ο Υπουργός είπε ότι είναι 38 δισεκατομμύρια. Πώς ανεβοκατεβαίνουν έτσι τα δισεκατομμύρια; Φέρτε μας μια κίνηση. Δεν υπάρχει κάτι που να φοβάστε ή που να πρέπει να κρύψετε. Μπορούμε να το κάνουμε με τη μορφή ερώτησης αλλά δεν χρειάζεται. Παράκληση να έχουμε μία απάντηση. Αν δεν είναι έτοιμο το Υπουργείο Οικονομικών σήμερα, ας το δημοσιοποιήσει σήμερα, αλλά θέλω τη δέσμευσή σας.

Δεύτερο και βασικό, επειδή θα ψηφίσουμε σε λίγο και κρίνεται αυτή η ψηφοφορία, θέλω να διευκρινίσετε: Προστατεύεται η πρώτη κατοικία για χρέη προς το δημόσιο; Ναι ή όχι; Και αν προστατεύεται, πείτε μας το άρθρο, για να τοποθετηθούμε και εμείς θετικά.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αλεξιάδη.

Κύριε Σπανάκη, έχετε τον λόγο. Πιστεύω ότι κι εσείς σύντομα θα τοποθετηθείτε, για να δώσουμε τον λόγο στον Υπουργό. Είστε ο τελευταίος εκ των εισηγητών - αγορητών.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κύριε Πρόεδρε, στην πρωτολογία μου είπα ότι ένας κώδικας και η κύρωση ενός κώδικα δεν είναι ένα πεδίο, δεν είναι ένα μέσο για να κάνουμε κομματική -πολιτική αντιπαράθεση. Ήταν ανάγκη μετά από σαράντα οκτώ ολόκληρα χρόνια να έρθει το Κοινοβούλιό μας σήμερα και να ψηφίσει έναν νέο Κώδικα Είσπραξης Δημοσίων Εσόδων. Έγινε ξεκάθαρο και στην αρμόδια επιτροπή από τις απαντήσεις και από την εισήγηση του Υπουργού, του Αποστόλη Βεσυρόπουλου, αλλά έγινε ξεκάθαρο στη συζήτηση και επί των άρθρων μέσα στην επιτροπή ότι αυτός ο κώδικας έρχεται στο σήμερα και πάμε να είναι ένα χτίσιμο για το μέλλον, γιατί αυτόν τον κώδικα το χρησιμοποιεί όλο το δημόσιο, τον χρησιμοποιούν όλοι οι δήμοι, τον χρησιμοποιεί ο Α΄ και Β΄ βαθμός της τοπικής αυτοδιοίκησης και ο ΕΦΚΑ και φυσικά πολλά νομικά πρόσωπα.

Πάμε, λοιπόν, στα ψιλά γράμματα. Έχετε μεγάλη ανησυχία αν προστατεύεται ή όχι η πρώτη κατοικία. Σας καταλαβαίνω. Σας καταλαβαίνω, γιατί εσείς που είστε μια αριστερή παράταξη, που δήθεν είστε μια φιλολαϊκή παράταξη, είσαστε αυτή η παράταξη που την Πρωτομαγιά του 2018 ψηφίσατε τους ηλεκτρονικούς πλειστηριασμούς και πείτε το στον ελληνικό λαό και μην προσπαθείτε να ρίξετε λάσπη σε αυτή την Κυβέρνηση, που με τα μέτρα που έχει πάρει με πανδημία και με ενεργειακή κρίση στέκεται κοντά στα νοικοκυριά, κοντά στις επιχειρήσεις!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σπανάκη, λίγο πιο ήρεμα. Δεν χρειάζεται να φωνάζετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Γιατί, κύριε Αλεξιάδη, δεν απευθύνομαι σε εσάς προσωπικά, προσπαθήσατε να μας βγάλετε αδιάβαστους σε αυτή την Αίθουσα. Ξέρετε πολύ καλά ότι δεν είμαστε αδιάβαστοι, αλλά να μιλάμε ρεαλιστικά και να λέμε την αλήθεια.

Ξέρετε πολύ καλά φορολογικά. Οφείλω να το αναγνωρίσω σε αυτή την Αίθουσα. Αν διαβάσετε την ΠΟΛ 1095 του 2010 στο 4γ λέει ότι δεν εκδίδεται πρόγραμμα πλειστηριασμού εφόσον πρόκειται για ακίνητο που αποδεδειγμένα αποτελεί πρώτη κατοικία και αναφέρεται σε αιτιολογημένη έκθεση του προϊσταμένου. Αυτό λέει η συγκεκριμένη ΠΟΛ.

Άρα, λοιπόν, να αφήσουμε τις λεπτομέρειες και να δούμε τη μεγάλη εικόνα. Και η μεγάλη εικόνα είναι ότι αυτή τη στιγμή προστατεύεται και το εισόδημα, προστατεύονται και τα πράγματα που είναι για διαβίωση, τα πράγματα που είναι για εργασία, αλλά κυρίως έχουμε έναν κώδικα που έγινε μετά από πολλή δουλειά υπηρεσιακών παραγόντων. Και ξέρετε πολύ καλά τι σημαίνει ομάδα εργασίας στο Υπουργείο Οικονομικών, για να μπορέσουμε σήμερα να φέρουμε στο Κοινοβούλιο μας προς κύρωση έναν κώδικα, που θα είναι για τα επόμενα πενήντα χρόνια και θα μπορέσουμε να μην έχουμε θέματα ούτε να μπλεκόμαστε μέσα σε γρανάζια πολυνομίας άρθρων δεξιά και αριστερά αλλά θα είναι ένας σύγχρονος κώδικας.

Αυτό καλούμαστε να ψηφίσουμε. Έστω και τώρα, ελάτε και εσείς να υπερψηφίσετε, όπως το ΠΑΣΟΚ, αυτή την κύρωση του κώδικα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκαν και οι δευτερολογίες των εισηγητών και ειδικών αγορητών.

Κύριε Υπουργέ, έχετε τον λόγο, για να ολοκληρωθεί η συζήτηση του νομοσχεδίου. Το λόγο, λοιπόν, έχει ο Υφυπουργός Οικονομικών κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, στον τομέα της φορολογικής πολιτικής αυτή η Κυβέρνηση εκτός από τη μείωση των φορολογικών επιβαρύνσεων έχει να παρουσιάσει μια σοβαρή μεταρρυθμιστική ατζέντα που υλοποιείται με ταχύτατους ρυθμούς. Η ατζέντα αυτή περιλαμβάνει μεταξύ άλλων θεσμικές παρεμβάσεις στην κατεύθυνση της κωδικοποίησης και απλούστευσης της φορολογικής νομοθεσίας καθώς και πλήθος ουσιαστικών και μετρήσιμων παρεμβάσεων που αναβαθμίζουν τις παρεχόμενες υπηρεσίες προς τους πολίτες και εκσυγχρονίζουν τη λειτουργία της φορολογικής διοίκησης.

Η κωδικοποίηση και απλούστευση της φορολογικής νομοθεσίας εντάχθηκε στο ενοποιημένο σχέδιο της κυβερνητικής πολιτικής από την αρχή της θητείας της Κυβέρνησης του Κυριάκου Μητσοτάκη.

Πρόκειται για μία προσπάθεια ιδιαίτερα σημαντική που εντάχθηκε, μάλιστα, ως μεταρρύθμιση στο πλαίσιο του Ταμείου Ανάκαμψης και Ανθεκτικότητας.

Στην προσπάθεια αυτή περιλαμβάνεται, μεταξύ άλλων, η νομοθετική κωδικοποίηση έξι συνολικά φορολογιών: Του Κώδικα Είσπραξης Δημοσίων Εσόδων, του φόρου προστιθέμενης αξίας, των λοιπών έμμεσων φορολογιών του Κώδικα Φορολογικής Διαδικασίας της φορολογίας περιουσίας και του Εθνικού Τελωνειακού Κώδικα. Παράλληλα, δρομολογήθηκε η διοικητική κωδικοποίηση της άμεσης φορολογίας.

Το νομοσχέδιο που συζητάμε σήμερα στην Ολομέλεια της Βουλής σχετικά με τη νομοθετική κωδικοποίηση του Κώδικα Είσπραξης Δημοσίων Εσόδων, αποτελεί μία ακόμη ουσιαστική μεταρρύθμιση και μάλιστα, την πρώτη δράση κωδικοποιήσεων Κωδίκων Φορολογικής Νομοθεσίας.

Η Κυβέρνησή μας, με το νομοθέτημα αυτό, προχωρά στην κωδικοποίηση όλων των διατάξεων που διέπουν τη διοικητική διαδικασία για την είσπραξη των δημοσίων εσόδων, όπως αυτές αποτυπώνονται στον Κώδικα Είσπραξης Δημοσίων Εσόδων. Είναι η πρώτη φορά που, εδώ και πολλά χρόνια, γίνεται μια τέτοια προσπάθεια.

Στο σημείο αυτό, θα ήθελα να ευχαριστήσω θερμά όλα τα μέλη της ομάδας για τις προπαρασκευαστικές ενέργειες της νομοθετικής κωδικοποίησης του ΚΕΔΕ, τα μέλη της κεντρικής επιτροπής κωδικοποίησης, τα υπηρεσιακά στελέχη και όλους όσους εργάστηκαν για το νομοσχέδιο που συζητάμε σήμερα.

Στην ομιλία μου στη Διαρκή Επιτροπή Οικονομικών Υποθέσεων της Βουλής αναφέρθηκα στην ιδιαίτερη βαρύτητα και σημασία που έχει ο Κώδικας Είσπραξης Δημοσίων Εσόδων. Ο κώδικας αυτός διαδραματίζει αναμφίβολα κομβικό και καθοριστικό ρόλο στην είσπραξη των δημοσίων εσόδων αλλά και των εσόδων λοιπών δημοσίων νομικών προσώπων.

Εύλογα, λοιπόν, ο κώδικας αυτός πρέπει να είναι σύγχρονος, απλοποιημένος, λειτουργικός και, κυρίως, αποτελεσματικός. Αυτή είναι η στόχευση της προσπάθειάς μας και του νομοσχεδίου που φέρνουμε σήμερα προς ψήφιση στη Βουλή.

Υπενθυμίζω ότι τα προηγούμενα χρόνια, εκτός από τις αλλαγές που έχουν επέλθει στο συναφές θεσμικό πλαίσιο και σε οργανωτικά δεδομένα, οι διατάξεις του Κώδικα Είσπραξης Δημοσίων Εσόδων είχαν υποστεί αλλεπάλληλες τροποποιήσεις, πολλές από τις οποίες έγιναν έμμεσα, κατά τρόπο μη συστηματικό και συχνά αποσπασματικό.

Το αποτέλεσμα ήταν πολλές από τις κωδικοποιούμενες διατάξεις να έχουν καταστεί ανενεργές ή να έχουν σιωπηρά καταργηθεί. Προχωρήσαμε, λοιπόν, σε αυτή την ιδιαίτερα αναγκαία νομοθετική παρέμβαση που στοχεύει στα εξής:

Πρώτον, στον εκσυγχρονισμό και την απλοποίηση της φορολογικής νομοθεσίας, ειδικότερα και στο δίκαιο της είσπραξης δημοσίων εσόδων.

Δεύτερον, στην προστασία και την αξιόπιστη ενημέρωση των φορολογουμένων για το ισχύον ρυθμιστικό πλαίσιο και λοιπά δεδομένα ως αναγκαίο κριτήριο για τη βέλτιστη φορολογική τους συμμόρφωση.

Τρίτον, στην επιβολή και εφαρμογή των αρχών του κράτους δικαίου, της ασφάλειας δικαίου και της χρηστής διοίκησης εν γένει.

Και τέταρτον, στην κυριαρχία και έμπρακτη αποτύπωση των πρακτικών καλής νομοθέτησης και σε θέματα είσπραξης δημοσίων εσόδων.

Μέσα από το νομοσχέδιο που συζητάμε σήμερα, δίνεται λύση στα προβλήματα που έχουν δημιουργηθεί από τις συνεχείς και πολλαπλές νομοθετικές τροποποιήσεις που έγιναν αποσπασματικά στον Κώδικα Είσπραξης Δημοσίων Εσόδων τα τελευταία χρόνια. Προβλήματα που βίωναν καθημερινά σχεδόν, λογιστές, φοροτεχνικοί, πολίτες, επιχειρήσεις αλλά και τα στελέχη της φορολογικής διοίκησης.

Αναλυτικά, τα βασικά προβλήματα που επιλύονται είναι τα εξής:

Πρώτον, η άρση της ανακολουθίας και της αναντιστοιχίας στο περιεχόμενο επιμέρους ρυθμίσεων του ίδιου του Κώδικα Είσπραξης Δημοσίων Εσόδων, ώστε να μπορούν πλέον οι σχετικές ρυθμίσεις να λειτουργούν αυτοτελώς.

Δεύτερον, η απαλοιφή αναφορών σε αρμοδιότητες, είτε της φορολογικής διοίκησης είτε άλλων οργάνων, που είχαν ρητά ή σιωπηρά καταργηθεί αλλά και των αναφορών σε διατάξεις που αφορούν σε τύπο και διαδικασίες ή έννοιες που, είτε πλέον είναι παρωχημένες είτε έχουν ενσωματωθεί με διαφορετικό περιεχόμενο σε νεότερες διατάξεις.

Τρίτον, η επικαιροποίηση της ονομασίας των εμπλεκόμενων οργάνων της διοίκησης και των αρμοδιοτήτων τους, μετά και τη θέσπιση της ΑΑΔΕ.

Τέταρτον, η κατάργηση διατάξεων που έχουν κριθεί αντισυνταγματικές από τη νομολογία του ανώτατου ειδικού δικαστηρίου ή έχουν εξαντλήσει το ρυθμιστικό τους περιεχόμενο.

Πέμπτον, η κατάργηση διατάξεων ή και ολόκληρων άρθρων που το πραγματικό ρυθμιστικό τους πεδίο έχει τροποποιηθεί από την εισαγωγή νεότερων διατάξεων ή πλέον δεν ανταποκρίνονται στις σύγχρονες κοινωνικές συνθήκες, δομές και αντιλήψεις.

Έκτον, η αποκατάσταση του προβλήματος που προκαλούσε η γλωσσική ανομοιομορφία τόσο μεταξύ διαφορετικών άρθρων όσο και εντός των ίδιων των άρθρων του Κώδικα Είσπραξης Δημοσίων Εσόδων.

Έβδομον, η ένταξη στον Κώδικα διατάξεων που μέχρι σήμερα ήταν εκτός του ισχύοντος Κώδικα Είσπραξης Δημοσίων Εσόδων.

Και όγδοον, η προσαρμογή του ακολουθούμενου τύπου και των διαδικασιών στις νέες νομοθετικές ρυθμίσεις, λαμβάνοντας υπ’ όψιν και νομοθετικές μεταβολές που τα τελευταία χρόνια έχουν επέλθει και σε άλλα συναφή με αυτόν νομοθετήματα, παραδείγματος χάριν του Κώδικα Πολιτικής Δικονομίας ή του Πτωχευτικού Κώδικα, οι διατάξεις των οποίων εφαρμόζονται συμπληρωματικά κατά περίπτωση.

Το νέο επικαιροποιημένο πλαίσιο που διαμορφώνεται μέσω του σημερινού νομοσχεδίου, κωδικοποιεί τις διατάξεις που αφορούν τόσο γενικά θέματα σχετικά με την είσπραξη των δημοσίων εσόδων όσο και σε θέματα αμιγώς διοικητικής εκτέλεσης.

Ειδικότερα κωδικοποιούνται:

Πρώτον, οι εισαγωγικές διατάξεις σχετικά με την είσπραξη δημοσίων εσόδων. Συγκεκριμένα πέραν της γλωσσικής, πλέον, ομοιομορφίας, αποκλειστικά στη δημοτική που διέπει και τις διατάξεις αυτές, οποιαδήποτε αναφορά σε αναχρονιστικούς ή καταργηθέντες όρους, όπως ο διευθυντής δημοσίου ταμείου, ο Γενικός Γραμματέας Δημοσίων Εσόδων αντικαθίσταται λαμβάνοντας υπ’ όψιν τη σύσταση της Ανεξάρτητης Αρχής Δημοσίων Εσόδων με τον ν.4389/2016. Ομοίως, απαλείφονται αναφορές σε αναχρονιστικές διαδικασίες, όπως η ταχυδρομική αποστολή εκκαθαριστικών σημειωμάτων ή τελών κυκλοφορίας μετά την ψηφιοποίηση των διαδικασιών αυτών, όπως εξάλλου εδώ και χρόνια ισχύει και εφαρμόζεται.

Δεύτερον, διατάξεις σχετικές με τη διοικητική εκτέλεση. Σημειώνεται ότι διατηρείται το ισχύον, μέχρι τώρα, ρυθμιστικό πλαίσιο. Μέσω ωστόσο της κωδικοποίησης γίνονται οι αναγκαίες προσαρμογές στις νέες οργανωτικές μεταβολές εντός και εκτός της φορολογικής διοίκησης, καθώς και στο ισχύον οργανωτικό σχήμα και στις προβλεπόμενες αρμοδιότητες του Κώδικα Οργανισμού Δικαστηρίων και Κατάστασης Δικαστικών Λειτουργών, καθώς και στην υφιστάμενη, μέχρι σήμερα, αναφορά περί υποχρέωσης κοινοποίησης του προγράμματος πλειστηριασμού στη διοίκηση της Αγροτικής Τράπεζας της Ελλάδος, πιστωτικού ιδρύματος του οποίου η άδεια λειτουργίας έχει ήδη ανακληθεί από το 2012.

Περαιτέρω, επισημαίνεται ότι η κωδικοποίηση αυτή αποτέλεσε ευκαιρία να απαλειφθούν επίσης αναφορές σε αναχρονιστικές διαδικασίες και στο δίκαιο της διοικητικής εκτέλεσης.

Και τρίτον, λοιπές διατάξεις σχετικά με διαδικαστικά ζητήματα περί κοινοποίησεων στο δημόσιο ή από το δημόσιο, θέματα σχετικά με την εκπροσώπηση του δημοσίου αλλά και άλλα ουσιώδη ζητήματα σχετικά με την άσκηση ανακοπών, προσαρμόστηκαν τόσο στα νέα οργανωτικά δεδομένα όσο και στη νομολογία των δικαστηρίων, όπου αυτό απαιτήθηκε. Σε θεσμικό, πλέον, πεδίο η φορολογική διοίκηση αποκτά ένα νέο, σύγχρονο, επικαιροποιημένο και αποτελεσματικό Κώδικα Είσπραξης Δημοσίων Εσόδων.

Κυρίες και κύριοι συνάδελφοι, όπως ανέφερα και στην αρχή της ομιλίας μου η μεταρρυθμιστική αυτή προσπάθεια δεν είναι αποσπασματική, δεν είναι η μοναδική. Σας ενημερώνω ότι έχει ήδη δρομολογηθεί η κατάθεση προς κύρωση από τη Βουλή του Κώδικα Φορολογικής Διαδικασίας ενώ παράλληλα έχει ολοκληρωθεί η απαιτούμενη επεξεργασία του Φόρου Προστιθέμενης Αξίας και του Κώδικα των Λοιπών Έμμεσων Φορολογιών και δρομολογείται αντίστοιχα η κατάθεσή του προς κύρωση από τη Βουλή.

Βάσει προγραμματισμού είναι σε φάση επεξεργασίας η κωδικοποίηση της φορολογίας περιουσίας και του Εθνικού Τελωνειακού Κώδικα. Παράλληλα, στο σχεδιασμό μας υπάρχουν και άλλες μεταρρυθμιστικές παρεμβάσεις που εκσυγχρονίζουν τις δομές, το κανονιστικό πλαίσιο και τον τρόπο λειτουργίας της φορολογικής διοίκησης, όπως η διοικητική κωδικοποίηση της άμεσης φορολογίας, όπως προανέφερα, η οποία βρίσκεται σε φάση οριστικοποίησης, η ίδρυση με βάση το άρθρο 54 του ν.4955/2022, μιας νέας μονάδας εντός του Υπουργείου Οικονομικών υπεύθυνης για την ενοποίηση και τη συνέπεια της πρωτογενούς φορολογικής νομοθεσίας και των υπουργικών αποφάσεων.

Έχουν ήδη δρομολογηθεί και όλες οι απαιτούμενες ενέργειες για τη στελέχωση και λειτουργία της νέας αυτής μονάδος. Πρόκειται για την ίδρυση μιας νέας μονάδας εντός της ΑΑΔΕ, που θα είναι υπεύθυνη για την ενοποίηση της δευτερογενούς νομοθεσίας, την ενοποίηση της δευτερογενούς νομοθεσίας αποφάσεων και εγκυκλίων της Ανεξάρτητης Αρχής Δημοσίων Εσόδων.

Κυρίες και κύριοι συνάδελφοι, η Κυβέρνησή μας έχει συνδέσει άρρηκτα τη θητεία της και το έργο της με σημαντικές μεταρρυθμίσεις και αλλαγές στις δομές, καθώς και στη λειτουργία της φορολογικής διοίκησης. Με τη βοήθεια της τεχνολογίας η φορολογική διοίκηση έχει ήδη εισέλθει στην ψηφιακή εποχή μέσω της εφαρμογής σημαντικών καινοτομιών που διευκολύνουν και απλοποιούν τις συναλλαγές πολιτών και επιχειρήσεων με τη φορολογική διοίκηση και έχουν πολλαπλά οφέλη.

Στο πλαίσιο του ευρύτερου ψηφιακού μετασχηματισμού της φορολογικής διοίκησης, υπενθυμίζω ενδεικτικά κάποιες από τις ουσιαστικές μας παρεμβάσεις που στοχεύουν στη διευκόλυνση και την καλύτερη εξυπηρέτηση πολιτών και επιχειρήσεων, όπως η εφαρμογή σάρωσης αποδείξεων appodixi, που παρουσιάστηκε λίγες μέρες πριν. Μέσω αυτής δίνεται η δυνατότητα στους καταναλωτές να ελέγξουν τα στοιχεία και την εγκυρότητα μιας απόδειξης μέσα από το κινητό τους τηλέφωνο.

Δεύτερον, η δημιουργία στην ΑΑΔΕ νέας ψηφιακής φορολογικής πλατφόρμας, η οποία προσφέρει αναβαθμισμένες υπηρεσίες. Μέσα από τη νέα ψηφιακή πλατφόρμα ο πολίτης έχει τη δυνατότητα να ενημερώνεται ανά πάσα στιγμή για όλες τις οφειλές, είτε αυτές βρίσκονται σε καθεστώς ρύθμισης είτε εκτός ρύθμισης, να ενημερώνεται για τις πληρωμές που έχει πραγματοποιήσει μέσω τραπεζών και για τις επιστροφές φόρων που αναμένεται να κατατεθούν στον τραπεζικό του λογαριασμό ή να συμψηφιστούν με φορολογικές ή ασφαλιστικές οφειλές του που είναι σε εκκρεμότητα, να πληρώσει φορολογικές οφειλές με τραπεζική κάρτα απευθείας μέσω της πλατφόρμας και να ρυθμίσει τις οφειλές του.

Τρίτον, η ηλεκτρονική διαβίβαση των δεδομένων των επιχειρήσεων στην πλατφόρμα my data, που δεν αντιμετωπίζει μόνο αποτελεσματικά τη φοροδιαφυγή αλλά ταυτόχρονα μειώνει το διοικητικό και οικονομικό βάρος για τις επιχειρήσεις.

Τέταρτον, η αυτοματοποίηση των διαδικασιών επιστροφής ΦΠΑ. Σημειώνω ότι από τον Ιούλιο του 2021 που άρχισε να υλοποιείται η αυτοματοποιημένη διαδικασία επιστροφής ΦΠΑ για τον συνολικό αριθμό των πενήντα επτά χιλιάδων εκατόν δύο αιτήσεων επιστροφής του ΦΠΑ, που υποβλήθηκαν το διάστημα από τον Ιούλιο του 2021 έως τις 15 Σεπτεμβρίου του 2022, το 88,20% των αιτήσεων επιστροφών, που αντιστοιχεί σε πενήντα χιλιάδες τριακόσιες εξήντα δύο αιτήσεις επιστροφής ΦΠΑ, διενεργήθηκαν αυτόματα και το συνολικό ποσό ΦΠΑ που επιστράφηκε άμεσα στους δικαιούχους των αιτήσεων αυτών και απευθείας στους τραπεζικούς τους λογαριασμούς, ανήλθε σε 2,5 δισεκατομμύρια ευρώ.

Δεν σταματάμε, όμως, εδώ. Θα υπάρξει και συνέχεια με ψηφιακές εφαρμογές που έχουμε δρομολογήσει να ενεργοποιηθούν το επόμενο διάστημα. Ουσιαστικά, με αυτές τις παρεμβάσεις προχωράμε στον ψηφιακό μετασχηματισμό της φορολογικής διοίκησης, τη μείωση της γραφειοκρατίας και τη διευκόλυνση των φορολογουμένων.

Όλες αυτές οι παρεμβάσεις, όλες αυτές οι δράσεις συνδέονται με μετρήσιμα αποτελέσματα.

Κυρίες και κύριοι συνάδελφοι, η Κυβέρνησή μας προχωρά με γνώμονα τον ορθολογισμό και τις μεταρρυθμίσεις, με μια σταθερή πολιτική, επίκεντρο της οποίας είναι η μείωση των φορολογικών επιβαρύνσεων, καθώς και θεσμικές παρεμβάσεις που κωδικοποιούν, επικαιροποιούν και απλοποιούν το θεσμικό πλαίσιο.

Σε αυτόν τον δρόμο που έχει χαράξει ο Πρωθυπουργός Κυριάκος Μητσοτάκης συνεχίζουμε, έχοντας τη στήριξη της μεγάλης πλειοψηφίας των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κηρύσσεται περαιωμένη η συζήτηση επί της αρχής και του συνόλου του σχεδίου νόμου του Υπουργείου Οικονομικών: «Κύρωση Κώδικα Είσπραξης Δημοσίων Εσόδων».

Προχωρούμε στην ψήφιση επί της αρχής και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Κώδικα Είσπραξης Δημοσίων Εσόδων |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Οικονομικών: «Κύρωση Κώδικα Είσπραξης Δημοσίων Εσόδων» έγινε δεκτό κατά πλειοψηφία, σε μόνη συζήτηση, επί της αρχής και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 272)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 17.02΄ λύεται η συνεδρίαση για αύριο, ημέρα Παρασκευή 7 Οκτωβρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**